š | TURKŲ PASAKOS 


KANTRYBĖS 


1 ; 
J 
k “ - 4 
LA LAA A 


TURKŲ PASAKOS 


AKMUO 


Iš rusų kalbos vertė 
PETRAS VELIČKA 


Iliustravo 
ALFREDA GINTALIENĖ 


v 


VILNIUS „„VYTURYS“ 1986 


KANTRYBES 


84.5Turk-4 TYPELUKHE CKA3KHM 
Ka339 M., H3xaTenbcTBO BoCTOUWHOA JAHTEepPaTYpbI, 1960 


ANTRAS LEIDIMAS 


Vertimas lietuvių kalbą, leidykla 
4803020000—136 LŽ „Vaga“, 165 : ' 


K Masejos—66  U—86 € Iiustracijos, leidykla „Vyturys“, 1986 


MYSDYKAS DIVŲ' NUGALĖTOJAS 


Gal taip buvo, gal ir ne, juk alacho vergų daug... Kadaise, 
neatmenamais laikais, kada senoje pirtyje džinai? ietis mėtė, 
gyveno vienas senis, pramintas Naldžiu. Gal dėl to, kad jį 
išpenėjo dora motina, jis į burną neėmė nieko, kas buvo uUž- 
ginta. Niekados jis nemėgino nuplėšti nugaišusio arklio pasa- 
gos, kad ji neštų jam laimę, neieškojo galingųjų užtarimo, nie- 
kam nesilenkė. 

Pats žiūrėjo savo namų, pats liejo prakaitą, pelnydamas 
duoną. Jis buvo plikas kaip tilvikas, bet turėjo tris sūnus, 
lieknus kaip jauni metūgiai. Vyresniųjų vardų neatsimenu, bet 
jauniausiasis, rodos, buvo vadinamas Mysdyku. Vyresnieji buvo 
skysto proto, o jauniausiojo protas — aštresnis už kardą! Jei 
tikėsime žmonių pasakomis, tai taip ir buvo. Nors pagal stotą 
ir vyresnieji nenusileido broliui, tik jau labai jie buvo kvaiši, 
tokie kvaiši, tartum upė, kuri lėtai teka, tartum žmogus, kuris 
akių nuo žemės nepakelia, per sniegą nueina ir pėdsako nepa- 
lieka. O jauniausiasis viską suvoks, ką nori pasieks, patį kipšą 
apmaus, akis jam apdums, todėl žmonės net su Keloglanu? 
Mysdyką lygino. | 

Atėjo metas, tėvas atsisveikino su šiuo pasauliu, o vaikams 
teko patiems lemti savo likimą. Ką jiems galėjo palikti senasis 
Naldžis? Nei saujos žemės kalnuose, nei žalio lapelio vynuo- 
gyne. Neliko jiems daugiau kas daro, tik kinkytis į karasa- 
paną“*. Juk ir jų karalystė tebuvo didumo sulig delnu. Ir šiaip 
galvojo, ir taip galvojo broliai, bet kartą, kai jiems į galvas 
lindo juodos mintys, Mysdykas tarė: 

— Vyresnieji mano broliai, netiktų man kalbėti pirmajam, 
bet jei mes tik varnas skaitysime, neužsidirbsime duonos. Ar 
gerai bus, nežinau, bet pabandykime laimės paieškoti svetimuo- 
se kraštuose — juk žemė nesibaigia šiomis vietomis! 

Jo žodžiai patiko broliams: 


'Divas-— fantastinė būtybė, piktoji dvasia, labai paplitęs personažas Rytų 
tautosakoje. 

2 Džinas — Artimųjų Rytų tautosakoje — piktoji dvasia. 

3 Keloglanas— pažodžiui, „plikis“ — turkų pasakų didvyris, nevykęs, bet 
protingas ir kilnus vaikinas, kilęs iš liaudies. 

* Karasapanas — primityvus arklas. 

— Teisybę sakai, Mysdykai, įsikinkykime visi drauge į ra- 
tus, tu esi jaunesnis už mus, taigi ir eik pirma mūsų. 

Jie apsiavė geležinius čarykus?, į rankas pasiėmė geležines 
lazdas ir leidosi kelionėn. Ėjo jie, ėjo, kalnus perėjo, slėnius 
už savęs paliko. Vieną dieną priėjo lauką ir ką gi mato: javai 
sulig žmogaus ūgiu, varpos svyruoja ir taip lenkiasi, tartum 
dalgį norėtų pasiekti. O dalgis juos visai užmiršęs! Trys broliai 
pažvelgė į kits kitą, du vyresnieji nė žodžio netarė, o jauniau- 
siasis, risdamasis pirma visų kaip mažasis ratų tekinis, ir sako: 

— Vyresnieji mano broliai, šitie javai laukia, kad pas juos 
dalgis ateitų. o dalgiui reikia žmogaus rankos, žmogaus darbo. 
Kas žino, gal šeimininkas pjovėjų neranda, gal jėgos jam pri- 
trūko? Užleido jis savo pasėlius. Juk mes nepaliksim jų paukš- 
čiams lesti ir žvėrims trypti! Jei šeimininkas bus teisingas ŽžŽmo+ 
gus, jis mums atsilygins. 

Pasakyta — padaryta. Viename krašte pradėjo, kitame baigė. 
Staiga pasirodė divas. Broliai išsigando, pirmasis labiau už ant- 
rąjį, antrasis labiau už trečiąjį. O divas sako: 

— O jūs, žmonių vaikai, aš visus kalnus išlaipiojau, visus 
akmenis perkilnojau, bet šitas laukas man visai nugarą suU- 
lenkė. Daug dienų žiūrėjau, akis pražiūrėjau, vis laukiau tokių 
kaip jūs. Ar ne alachas man jus siuntė! Nežinau, nė kaip jums 
atsilyginti... 

Taip jis pasakė ir nusijuokė. Broliams iškart nuo širdies 
atslūgo. 

Mysdykas atsakė divui: 

— O dive, tu mus pavadinai žmonėmis, o bėdoje Žmogus 
visad būna -draugas ir ką moka, viską padaro. Teatneša mūsų 
darbas tau laimę, tokią didelę kaip kelias nuo žemės ligi dan- 
gaus. Linkime tau visada matyti besišypsančius veidus ir klau- 
sytis saldžių žodžių. 

— Oi sūnau, — sako divas— neminėkite šypsenų ir saldžių 
žodžių, teatneša mano turtas jums laimę. Žinoma, mano krū- 
tinėje plaka ne žmogaus širdis, bet gyvenimą aš bent kiek 
išmanau. Ir kelius žinau, ir žmones pažįstu. Už šito štai kalno 
stovi Mano namas, prie namo ganosi ėriukas, o ėriuko žiūri 
trys mano dukterys, viena gražesnė už kitą. Jei kurią nors iš 
jų skyrė jums didysis alachas, tebūnie jūsų kelias rožėmis 


" Čarykai — valstietiški žaliaminės odos batai. 

nubarstytas. Tik pirma suvalgykime to ėriuko mėsą, visa kita 
savaime susitvarkys. 

Taip jis pasakė, pažiūrėjo Mysdykui į akis ir jam liepė 
nunešti raštelį jo pačiai, kad ta iškeptų ir jiems atsiųstų ėriuką. 
Mysdykas pažvelgė į divą, ir jaunuoliui kažkas nepatiko jo aky- 
se. Popierėlį jis paėmė, bet, kol ėjo keliu, jį išvyniojo ir per- 
skaitė. Ir kas ten buvo parašyta: pasirodo, Mysdykas pats savo 
kojomis ėjo giltinei į nagus. 

„Juodoji moterie, siunčiu tau vaiką, žmonių giminės vaiką! 
Ilgai negaišk, imk jį sau, bet nevalgyk žalio, pamauk ant iešmo, 
pavartyk ant ugnies, kad apkeptų." — Tai mat, kas buvo para- 
šyta divo popierėlyje. 

Už gera piktu atsimoka!.. Ir ko daugiau lauksi iš tokio 
kraugerio! 

Mysdykas susimąstė: 

„Taip, taip! Ir aš jam iškrėsiu piktą pokštą. Paminės mane." 
Išsiėmė peilį ir jo smaigaliu pataisė raštelį. Atėjo jis pas divo 
pačią, pradėjo su ja kalbėtis apie šį bei tą. Papasakojo, kaip 
jie kviečių lauke padirbėjo. Ir divo pati nuleido kraują ne 
Mysdykui, o ėriukui. 

Kol ji kepė ėriuką, Mysdykas įsigavo į dukterų kambarius. 
Ten jis pamatė tris merginas. Jei pasakytum, kad jos gražios — 
nieko nepasakytum. Viena — kaip sužydusi šakelė, kita — kaip 
medus, prisigėręs čiobrelių kvapo, trečioji — skaisti kaip kūdi- 
kis, dvelkiantis švelniu pieno kvapu. 

Mysdykas jas pamatė, ir lyg tūkstantis strėlių būtų pervė- 
Iusios jam širdį. 

— Kokio jūs kalno rožės, kokio sodo hiacintai? — paklausė 
pagaliau jis. 

Merginų akys kupinos ašarų, kaip šaltinis — vandens. 

— Neklausk, jaunikaiti, neklausk, mes. esame padišacho 
dukterys. Kartą išėjome, tartum nelabasis būtų mus sugundęs, 
ir nuklydome į nuošalų vynuogyną, vadinamą ,„„Apleistuoju so- 
du". Vaikščiojame po vynuogyną ir girdime dvi šakeles kal- 
bantis. Iš pradžių nepatikėjome savo ausimis. Arti arti, visai 
arti prieiname. Žiūrime ir negalime patikėti. Keistas buvo tas 
medis: iš vieno kelmo auga du kamienai, vienas — šilkmedis, 
antrasis — kriaušė. Šilkmedis groja ir dainuoja, o kriaušė, nu- 
lenkusi galvą, klausosi. Mes stebimės ir atsistebėti negalim. 
Pačios ėmėme klausytis. Kas buvo toliau, neatsimename. Gal 
medžio daina ėmė tekėti mūsų gyslomis, o gal mums apsisuko 

galvos, tik netekome sąmonės. O kai atsipeikėjome, pasijutome 
atsidūrusios kažkokiame urve. Nuo tos dienos divai nori mus 
pražudyti. Jeigu jie išgers tris rieškučias mūsų kraujo, jų gy- 
venimas pailgės, ir jie dar tris tūkstančius metų darys Žmonėms 
bloga. Dieną mums atneša spręstuvus ir mes pačios sau audžia- 
me įkapes. O naktimis prie mūsų stovi mirties dubuo, iki ryto 
mes liejame į jį ašaras. Kurią dieną, kurią valandą dubuo pri- 
sipildys, tą dieną, tą valandą bus baigtos ir įkapės. Aukščiau- 
siasis mums siuntė vargą, tokia jau mūsų dalia... O tu, jaunuoli, 
ko tu čia ieškai, ar vėjas tave čia atpūtė, ar vandens srautas 
atnešė? 

Mysdykas joms atsakė: 

— Nei vėjas atpūtė, nei vanduo atnešė. Mane siuntė divas, 
kad savo krauju užsimokėčiau už savo paties darbą, bet dar 
neatėjo man laikas, ir vietoj manęs ant žarijų čirška ėriukas. 

Ir jis papasakojo joms viską nuo pradžios iki galo. 

— Jei alachas panorės mus išgelbėti iš nelaimės, tai mes 
ištrūksime iš divų nagų, ir jūs taip pat išsigelbėsite. Nakčia aš 
nutaikysiu patogią akimirką, duosiu jums ženklą, ir jūs kuo 
greičiausiai bėkite iš čia! 

Įspėjęs merginas, Mysdykas nuėjo prie tandyro“. Ėriukas 
taip buvo apkepęs, kad įgijo granato vaisiaus spalvą, ir kvapas 
nuo jo Sklido toks skanus. Mysdykas čiupo ėriuką ir nusinešė 
į lauką. 

Pamatęs Mysdyką gyvą, divas labai nustebo: 

— Tik pamanykite, ką padarė šis bernas! Mes norėjome jį 
pražudyti, o jis mus apgavo. Jei jam dovanosiu tokią šunybę, 
nebūsiu aš divas! 

Divas dar ilgai kažką burbėjo, bala žino ką... Sudraskė jie 
ėriuką į gabalus ir godžiai surijo. 

Vakare, kai visai sutemo, divas piktai nusišypsojo ir tris 
brolius parsivedė namo, o Mysdykas, kuriam ėriukas lig šiol 
tebekuteno burną ir maloniai gurguliavo pilve, nebenorėjo dau- 
giau eiti ašarom aplaistytu keliu. Jis įdėmiai klausėsi, ką tarp 
savęs šneka divai. O jie taip susitarė: 

— Kai tik broliai sumigs, nuleiskime jiems kraują. Negal- 
vokime, kas bus rytoj! Alachas visagalintis, jo šaltiniai neišse- 
miami. Gal atsigersime merginų kraujo, gal kuri nors kita auka 
pati pas mus ateis. 


Š Tandyras — žemėje išraustas ugniakuras. 


8 


Jų kalbą išgirdo Mysdykas, ir miegai kaipmat jam išlakstė. 
Kai tik divai ėmė galąsti juodus peilius į juodus akmenis, 
Mysdykas šnibžtelėjo pats sau: „Štai kada tau pasitaikė puiki 
proga!" — akimis davė ženklą broliams, o ranka — merginoms. 
Nėrė jie visi pro duris kaip strėlės, paleistos iš lanko. Atėjo 
divai ir mato, kad vietoj trijų brolių ir trijų seserų tik vėjas 
švilpauja. Pako! divai susivokė, kas atsitiko, ir leidosi vytis, anie 
jau buvo anapus užburtosios upės ir jų širdys nebesiblaškė iš 
baimės. | 

Juodasis divas, nebesitverdamas pykčiu, atsisuko į Mysdyką 
ir suriko: 

— Na palauk tu, vaikėze Keloglane, tu iš manęs atėmei 
ėriuką, ir to dar tau buvo maža, tu man dar atėmei tris mer- 
ginės! Bet tai dar ne viskas. Aš laikau vilkstinių kiemą, o tu 
esi keleivis, kada nors mes vis tiek susitiksime! 

Mysdykas jam atsakė iš kito kranto: 

— Jei tu nebūtum sumanęs atimti mums gyvybę, tai ne- 
būtum praradęs ėriuko; jei šalia merginų nebūtum laikęs mir- 
ties dubens ir nebūtum jų vertęs austis įkapes, nebūtum prara- 
dęs padišacho dukterų. Ką pasisėjai, tą ir nusipjovei! Traukis 
mums iš kelio, vis tiek mūsų nepavysi, verčiau sugniaužk kuo 
stipriau peilį savo rankose, kad jis tau nešnirkštelėtų per kaklą. 

Taip jis pasakė, ir jie nuėjo toliau. 

Teeina jie savo keliu, o mes papasakosime apie kitką. 

Padišachas tiesiog iš galvos ėjo dingus dukterims. Bet ir 
kaip neis iš proto: juk visos trys buvo skaistesnės už dangų, 
šviesesnės už dieną; nė viena širdyje neturėjo nė dėmelės, lig 
šiol niekas nebuvo matęs net jų drabužio kraštelio. Kieno rankų 
čia darbas? Visi galvojo spėliojo, bet atspėti negalėjo. „Jei jos 
žuvo kalnuose arba viršukelėje, tai argi žemė galėjo uždengti 
joms akis, jei jas sulesė paukščiai arba sugraužė kirminai, tai 
ar galėjo lapai užkloti joms veidus!“ 

Ir į visas puses nuskrido padišacho įsakas: 

„Kas suras ir atves mano dukteris, tas teprašo iš manęs vis- 
ko, ko širdis trokšta, ko akys geidžia!" Tūkstančiai žmonių 
išėjo ieškoti dingusių karalaičių. Visur išlandžiojo, visur išžiū- 
rinėjo, bet neparnešė jokios žinios. Žemė — geležis, dangus — 
varis, o kalnuose iškrito sniegas. 

Užgeso paskutinis vilties spindulėlis, ir visas pasaulis padi- 
šachui atrodė lyg niūrus požemis. 

Ir šit, kada visi kalnai ir slėniai nusidažė gedulo spalva, 
staiga prieš padišachą ranka rankon stojo trys jo dukterys ir 
trys senio Naldžio sūnūs! Padišachas nepatikėjo savo akimis. 
Netverdamas iš džiaugsmo, jis pabučiavo į kaktas tris jaunuo- 
lius ir juos pastatė savo dešinėje, pabučiavo į akis tris savo 
dukteris ir jas pastatė savo kairėje. Broliai papasakojo apie 
visas savo negandas, ir jie labai jam patiko, ypač jauniausiasis. 
Padišachas nebūtų pagailėjęs jam atiduoti net dalį savo širdies. 

— Prašykite iš manęs, ko norite,— paliepė jis, ir trys bro- 
liai atsakė: 

— Gėra jūsų sveikata — didžiausias mūsų troškimas! 

Taip atsakė ir žemai nulenkė galvas. Tada padišachas tarė: 

— Tą dieną, kurią dingo mano dukterys, aš daviau sau įža- 
dą išleisti jas per pačias už tų, kas jas suras. Matyt, didysis 
alachas jas skyrė jums. Jei aš paklausyčiau vizirių ir išsižadė- 
čiau duoto žodžio, užsitraukčiau gėdą prieš visus žmones, o jei 
pulčiau žmonių akyse, tai sulaužyčiau įstatymą, savo paties 
rankomis sugriaučiau savo laimę ir žemėje, ir danguje. Laiky- 
kite mane tėvu. Ir kai tik pasakysite „taip“, tuoj kelsime ves- 
tuves. Gali ateiti tokia diena, kada vienas iš jūsų irgi taps 
valdovu! 

Taip pasakė padišachas ir davė broliams tris dienas ir tris 
naktis apsigalvoti... 

Ne tuščiai žmonės sako: kas gavo daug, nori dar daugiau. 
Norite — tikėkite, nenorite — netikėkite, bet vyriausiasis bro- 
lis ėmė stebeilytis į jauniausiąją dukterį, o viduriniojo brolio 
akys nusigręžė ir nuo vienos, ir nuo kitos, ir nuo trečiosios ir 
pakrypo į padišacho sostą. O juk abu turėjo sau pasakyti: „„Nie- 
ko mudu nenuveikėme, o mudviem tokia laimė atiteko, taip 
gerai mudu dabar gyvename, kad puodas be dangčio kunku- 
liuoja, o valgis verda ir negaruoja, ir už visa tai turime padė- 


koti jauniausiajam broliui“,— bet vyresnieji nepadėkojo Mys- 
dykui, atnešusiam jiems laimę, atvirkščiai — jie ėmė kasti jam 
duobe. 


Kai padišachas po trijų dienų pasišaukė vyriausiąjį brolį ir 
paklausė, ką jie nutarė, tas atsakė: 

— O mano padišache, jei įmanyčiau, jūsų dukterį ant ran- 
kų nešiočiau, bet juk aš neturiu nei šilko, nei aksomo, neturiu 
jai nei cukraus, nei medaus. Jei negalėsiu jai įteikti kokios 
nors malonios dovanos, tai kaip paskui žiūrėsiu jai į akis? 

Padišachas nusijuokė: 

— O alache gailestingas! Nesirūpink tokiais niekais: mano 
rūmuose aukso upės plaukia, imk ir nešk savo sužadėtinei, kas 
tik tau patinka. 

Bet vyriausiasis brolis sako jam: 

— O mano padišache, ir tavo vardas, ir tavo garbė man 
liepia, kad tavo duktė gautų dovanų tokį daiktą, kurio lig šiol 
niekas nematė, niekas rankomis nelietė, toks daiktas yra divų 
urve — tai antklodė, iškaišyta žemčiūgais. Auksas — raktas ka- 
raliaus rūmų durims, bet jokių kitų durų jis neatrakins. Vienas 
tik mūsų Mysdykas geba pririnkti raktą divų urvo durims; tik 
jis vienas gali paimti antklodę iš divų rankų. Kas kitas daugiau 
būtų toks išmintingas, kaip jis? Jis laukia jūsų įsakymų! 

Ką darys padišachas, pasišaukė Mysdyką ir paprašė jo par- 
nešti žemčiūgais iškaišytą antklodę. 

Mysdykas suprato, iš kur vėjas pučia, bet nenorėjo pasiro- 
dyti bailys ir taip atsakė: 

— Na žinoma, aš gausiu antklodę, iškaišytą žemčiūgais, juk 
mano brolis nori ją padovanoti vyriausiajai jūsų dukteriai. 

Taip jis pasakė ir leidosi į kelionę. Ėjo jis, ėjo per kalnus, 
per slėnius, eidamas tulpes, hiacintus skynė ir galop pasiekė 
divų urvą. Ką jis padarė, kaip jis padarė — vienas alachas te- 
žino, bet tik vėl apgavo divus. Paėmė antklodę ir kaipmat 
atsidūrė kitapus užburtosios upės. 

Divas uždusęs bėgo paskui jį, bet pavyti negalėjo. Mysdy- 
kas jau seniai juokdamasis stovėjo kitame krante. 

— Ak tu sukčiau,— suriko divas,— tu atėmei iš manęs ėriu- 
ką, atėmei tris merginas, o dabar sužinojai mūsų paslaptį, pa- 
vogei antklodę! Maldauju alachą, kad tas, kuris ja užsiklos, 
niekad daugiau nebepabustų!.— taip divas prakeikė tą, kas 
įsigis antklodę. 

Bet Mysdykas visai jo nesiklausė. Kiekvienas turi dirbti 
tik savo darbą. Nė akimirka nepraėjo, o jis jau buvo rūmuose. 
Visi, kas tik pamatė iškaišytąją antklodę, aiktelėjo iš nu- 
stebimo: 

— O didysis alache, tenesensta rankos, kurios iškaišė šią 
antklodę! 

Taip pasakė ir nunešė antklodę į tą kambarį, kur buvo lai- 
komas vyriausiosios princesės kraitis. Pajuodo vyriausiasis bro- 
lis, sužinojęs, kad Mysdykas įvykdė tai, kas neįvykdoma, ir 
laimingai sugrįžo. Dabar atėjo viduriniojo brolio eilė regzti 
pinkles. 


Padišachas ir jį pasišaukė. Jo paklaustas, vidurinysis brolis 
atsakė: 

— O mano padišache, aš labai myliu jūsų dukterį ir viską 
galėčiau jai atiduoti, bet neturiu nei vestuvių žiedo, nei dei- 
manto, kuris galėtų prilygti jos grožiui. Jeigu aš, kaip ir vy- 
resnysis mano brolis, negausiu kokio nors nepaprasto daikto, 
kaip aš pažiūrėsiu sultonei į akis? 

Padišachas nusišypsojo: 

— Mano lobynas su kaupu prikrautas visokių brangenybių, 
imk, kas tau patinka, ir padovanok mano dukteriai. 

— O mano padišache, būna tokių garbingų žmonių, kurių 
akyse nedera save žeminti. Reikia jai padovanoti ne šiaip kokį 
daiktelį, o ypatingą, kokį nors žiburiuotąjį akmenį, kuris lai- 
komas divų urve. Perlai, deimantai, apie kuriuos tu kalbėjai, 
mano padišache,— tai tik raktas, kuriuo atidaromos vizirių rūmų 
durys. O urvo duris gali atidaryti tik mūsų Mysdykas. Tik jis 
atims iš divų akmenį. Kas gi kitas galėtų juos taip vikriai 
apgauti? Prašau tavęs, išleisk savo įsaką! 

Padišachas suprato, kad nieko nepaveiksi. Jis pasišaukė Mys- 
dyką ir paprašė jo atnešti žiburiuotąjį akmenį. 

Mysdykas suprato, kieno kirvis kerta jo šaką, bet nenorėjo 
pasirodyti bailys, ir taip atsakė: 

— Tenekrinta jūsų nemalonė ant mano brolio, teneaptemdo 
jo veido liūdesys; tebūnie dovana viduriniajai jūsų dukteriai 
žiburiuotasis akmuo! 

Taip jis pasakė ir leidosi kelionėn. Ėjo jis, ėjo, gėrė šaltą 
vandenį, šešis mėnesius ėjo ir vieną rudenį pagaliau priėjo divų 
urvą. Ką jis darė, kaip jis darė — kam mums tai žinoti — paėmė 
žiburiuotąjį akmenį ir perplaukė užburtąją upę. Divas su kūliu 
dulkių atsivijo Mysdyką, bet tas jau ramiausiai sėdėjo kitame 
krante. 

— Ak tu sukčiau, per tave netekau ėriuko, pagrobei tris 
merginas, ir to dar tau neužtenka? Atėmei iš manęs kaišytinę 
antklodę, ir dar tau nebuvo gana, dabar paėmei ir žiburiuotąjį 
akmenį! Maldauju alachą, kad tas, kas grožėsis šituo akmeniu, 
niekada negalėtų užmigti! — šaukė divas, ir jo prakeikimas da- 
bar turėjo kristi ant viduriniojo brolio galvos. 

Mysdykas tarė: 

— Pikto neišvengs tas, kas neatsimokės geru už gera. Ne- 
klausinėk, kam aš tai padariau, verčiau sužinok, ką aš dar 
ketinu padaryti.— Ir nuėjo į rūmus, 

Tie, kurie pamatė žiburiuotąjį akmenį, visai apspango: 

— Alache, alache, nerūksta kaip balana, nesudega kaip žva- 
kė, o dieną ir naktį tvieskia skaisčia šviesa tartum žvaigždė, 
nukritusi iš dangaus... 

Taip pasakė rūmiškiai ir nunešė akmenį į kambarį, kur bu- 
vo laikomas viduriniosios sesers kraitis. 

Pamatęs Mysdyką sveiką ir gyvą, vidurinysis brolis baisiai 
įpyko. Ką čia dar jam užtaisius? Na, palikime kol kas brolius 
su juodomis jų mintimis! 

Padišachas vėl pasišaukė Mysdyką. Ir Mysdykas pasakė: 

— Mano padišache, į meilę turi atsiliepti meilė. Jei meilės 
pradžia mano širdyje, tai jos galo reikia ieškoti merginos šir- 
dyje. Aš jau visai nusigalavau, man protas susimaišė, bet ką 
aš galiu žinoti, kas yra jaunėlės širdyje? 

— Tavo teisybė, mano sūnau, kiekvienai širdžiai — savas 
sultonas. Bet aš jau seniai ją iškvočiau, kad tu esi jos širdies 
valdovas, tu esi jos viešpats. Ką dabar pasakysi? 

Mysdykas atsakė: 

— Dabar aš galiu ją visą gyvenimą nešioti ant rankų. Tik 
neturiu nei kaišytinės antklodės, kaip vyriausiasis brolis, nei 
žiburiuotojo akmens, kaip vidurinysis! Jei tuščiomis rankomis 
įeisiu į jaunųjų kambarį, argi aš neužduosiu širdies jauniausia- 
jai tavo dukteriai? Ir ką dabar daryti? Nagi dar kartą pasidai- 
rysiu po tą urvą. Galgi sugrįšiu su pušies sakais ar kitokia 
piemenio dovana. 

Taip jis pasakė ir leidosi kelionėn. Ėjo jis, ėjo per šlaitus, 
įkalnes, prakaitą liedamas, į kriaušius nagus draskydamas, nu- 
ėjo kelią, ne platesnį už miežio grūdą, ir pagaliau įėjo į divų 
urvą. 

Mysdyką pamatęs, divas ėmė galąsti dantis: 

— Kartą šoktelėsi, blusa, antrą šoktelėsi, o trečiąkart pa- 
teksi man į nagus, nelauk tada pasigailėjimo, po lašelį tau 
kraują iščiulpsiu! 

Mysdykas nusilenkė ir jam atsakė: 

— Teisybę sakai, divų tėve, teisybę sakai. Kadaise daug 
kvailysčių buvau pridaręs, bet dabar supratau, kad vis tiek 
kada nors ateis diena, kai tu mane prarysi. Bijodamas tos die- 
nos, aš naktimis akių nesudedu! Kaip žvakė žvakidėje, kaip 
smėlys upėje aš tirpau ir tirpau, kol visas ištirpau. Tada tariau 
pats sau: kam gyventi, kas valandą galvojant apie mirtį, ver- 
čiau aš pats kaip avinas save paaukosiu. Jei nori suėsti mane, 

suėsk! Tik štai čia, ant sienos krašto, parašyk, kad viskas, ką 
tu padarei, padaryta ne tavo protu! Ir ne padišacho protu, ir 
ne mano brolių protu. Daugiau nieko nepasakysiu. Mano gal- 
voje viskas susimaišė. Gal joje džinai ietis svaido, o gal perės? 
kamuoliukus mėto,— ko nežinau, to nežinau. O kai ėjau keliu, 
kažkas man pasipainiojo po kojų, nelyginant ožiukas, paskui 
pasivertė į musę, ant peties atsitūpė ir galop visai iš akių iš- 
nyko. Gal įlindo man į širdį, ištirpo mano kraujyje. Tesaugo 
tave alachas, divų tėve, žiūrėk, kai mane valgysi, kad ne- 
įstrigtų tau gerklėje. Ar supratai, ką sakiau? 

Išgirdo jį taip kalbant divas, ir jam tamsu akyse pasidarė: 

— Gana tau niekus pliaukšti, sukčiau, ne be reikalo tavo 
akyse kipšai šokinėja, neduok alache patekti į jų pinkles, kad 
ir mums nebūtų! kaip tau. Pasitrauk nuo manęs per septynis 
žingsnius ir prašyk iš mūsų ko noril 

Tada atsidarė didžiojo urvo durys, o džinai, kurie jas sau- 
gojo, pasitraukė į šalį, bijodami, kad jaunuolis jų nepagrobtų. 
O Mysdykas, šypsodamasis į ūsus, apžiūrėjo visą urvą, įsidė- 
mėjo, kur kas padėta, bet nepaėmė nei divų veidrodžio, nei 
adatėlės. Nė vienas daiktas jam nepatiko. Pagaliau žaliame nar- 
velyje jis pamatė žalią paukštį: plunksnos žvilga, akys spindi. 
Tai bent būta paukščio! 

— Ak tu manasis rojaus paukšti, ir kaip aš galėjau tave 
užmiršti! — Jis išėmė iš narvelio paukštį ir norėjo atsisveikinti 
su divais, bet jų nė padujų jau nebuvo. 

— Kas gali žinoti, kur jie pasidėjo, juk jų kelias lig paties 
pragaro eina. Gerai, kad. išgelbėjau šitą vargšą paukštį — pagal- 
vojo Mysdykas, perplaukė užburtąją upę ir nudrožė keliu, ku- 
Iris jį atvedė į padišacho rūmus. 

Tačiau rūmuosė niekas nesistebėjo rojaus paukščiu: juk jo 
nesulyginsi nei su žiburiuotuoju akmeniu, kuris visus apakino, 
nei su kaišytine antklode, į kurią visi žiūrėjo, užkandę žadą 
iš nustebimo. O broliai niršo už visus labiausiai: 

— Tu užtraukei mums gėdą: rizikuodamas gyvybe, įsigijai 
paukštį, bet argi tai tinkama dovana! Jis tau brangiai atsiėjo, 0 
naudos maža, nejaugi ten nebuvo geresnio daikto? 

Taip sakydami, jie norėjo vėl jį pasiųsti į mirties nagus, 
bet Mysdykas jų žodžius praleido negirdomis ir tarė: 


"7 Perė — geroji dvasia, fantastinė būtybė. 

— Nenoriu niekieno būti mylimas iš prievartos. Kam nepa- 
tiksiu, teneleidžia už manęs savo dukters, užtat išgelbėjau dar 
vieną gyvybę! — Taip pasakė ir nusigręžė. 

Na ką rūmiškiai bedarys, nunešė žaliąjį paukštį į jauniau- 
siosios dukters kambarį. Sudundėjo būgnas, ir buvo iškeltos ves- 
tuvės, kurios truko keturiasdešimt dienų ir keturiasdešimt 
naktų. 


* XX 


Mysdykas ir jauniausioji duktė atsibudo nuo žaliojo paukš- 
čio giesmių. Apsirengė jie, nusiprausė ir nuėjo pabučiuoti pa- 
dišachui į ranką ir į drabužio kraštą. Pamatęs savo dukterį, 
padišachas apsidžiaugė, o pamatęs savo žentą, prisiminė menką 
dovaną, kurią šis padovanojo jo dukteriai, bet vis dėlto, tvarI- 
dydamas savo pyktį, tarė jiems: 

— Mano vaikai, pasaulis yra panašus į rėčką su keturiomis 
ąsomis: už dviejų ąsų laiko moterys, už kitų dviejų — vyrai. 
Ateis diena, ir jūs čia tapsite tikraisiais šeimininkais. Tada aš 
jums ir pasakysiu du paslaptingus žodžius, kad juos gerai įsi- 
dėtumėte į galvą. O lig tol pasistenkite leisti dienas savo kam- 
baryje, klausydamiesi žaliojo paukščio giesmių! 

Toks buvo tėviškas jo pamokymas. 

Po to jis laukė kitų dviejų dukterų su žentais, bet tą dieną 
neatsidarė durys nei miegamojo su kaišytine antklode, nei mie- 
gamojo su žiburiuotuoju akmeniu. Padišachą apėmė baimė: 

— Ar tik nebus koks pavyduolis įbėręs jiems į valgį nuodų? 

Nuliūdo padišachas, bet viziriai pradėjo jį įkalbinėti: 

— O) mūsų padišache, tenetemdo tau galvos juodos mintys, 
argi tu užmiršai, kad buvo vestuvės? Per keturiasdešimt dienų 
ir keturiasdešimt naktų žmogus gali pavirsti ligoniu, tarsi su- 
muštas šuo. 

Bet ir kitą dieną miegamųjų durys neatsidarė. 

— Ne, čia kažkas negerai, o kas gi daugiau, jei ne Mys- 
dykas, gali visa tai žinoti — pagalvojo padišachas ir liepė jį 
pašaukti. 

Padišachui Mysdykas papasakojo, kokį piktą juoką jam iš- 
krėtė vyresnieji broliai. 

— Patikėk manimi, mano padišache, man liežuvis neapsi- 
verčia pasakyti, bet dabar jau nebėra ko slėpti. Tebūnie ala- 

chas man liudytojas, tikriausiai ant mano brolių krito divų 
prakeikimas. Vargas jiems, nelaimingiesiems! Nebepabus tie, 
kurie miega užsikloję kaišytine antklode, nebeužmigs tie, kurie 
akių nesumerkia prie žiburiuotojo akmens. Aš norėjau duoti 
jiems gerą patarimą, bet jie yra mano vyresnieji broliai, ir ma- 
no liežuvis sustingo. O juk kai aš dėjau už juos savo galvą, jie 
kasė man duobę, ir vis dėl sosto! 

Pasikasė padišachas barzdą ir tokią pradėjo kalbą: 

— Vadinasi, jų akys neieškojo nei kaišytinės antklodės, 
nei žiburiuotojo akmens, o tik mano karūnos, mano sosto| Te- 
pasotina didysis alachas žeme godžias jų akis. Taigi jie atsiėmė 
pagal savo nuopelnus, bet už ką turi kentėti švelniosios mano 
dukros tokias kančias? Aš savo paties rankomis užtraukiau joms 
tokią nelaimę. Vieną uždusins kaišytinė antklodė, antrąją pra- 
žudys žiburiuotojo akmens blizgesys!.. Ką daryti, kaip joms 
padėti, nebeišneša mano galva! 

Taip jis pasakė ir su viltimi pažvelgė į vizirius. Bet nega- 
vęs iš jų gydomojo balzamo savo širdies žaizdai, jis kreipėsi į 
Mysdyką: 

— O mano sūnau, sakoma, kad ir geros vynuogės genda, 
ilgai laikomos šalia blogų, o tu juk užaugai greta nedorų žmo- 
nių, bet tau neprilipo jų purvas, tu neturi jų ydų. Tavo širdis 
tyra kaip šaltinio vanduo, nėra joje nė dėmelės. Alachas tave 
apdovanojo gyvu protu ir gera širdimi. Tik tau ir būti vals- 
tybės vyru! O jei tu surasi būdą, kaip išgelbėti iš bėdos mano 
dukteris, tai, prisiekiu alachu, aš tau atiduosiu savo karūną ir 
sostą. 

Ką galėjo atsakyti Mysdykas? Juk jis negudraus, kaip tie, 
kurie stengiasi įtikti. 

— O mano padišache,— tarė Mysdykas,— kiekvienas tavo 
žodis man yra įsakymas, bet jei aš tuoj paklausysiu visų pa- 
tarimų, kuriuos dabar duoda man mano galva, tai visą triūsą 
nupūs vėjas, o geidavimus nusineš vanduo. Duok man kokias 
dvi valandas laiko, aš paurbinsiu gerai savo smegeninę, gal kas 
nors išdegs. Jei ką sumanysiu, tada ateisiu ir tau papasakosiu. 
Tegu ir tavo viziriai pasuka galvas, tada pasakysime ,,bismi- 
liach“ * ir kibsime į darbą. 

Argi galėjo kas prieštarauti teisingiems žodžiams? Pagalvojo, 
pagalvojo Mysdykas, paurbino smegeninę ir nuėjo pas padiša- 


Š Bismiliach — pirmieji musulmonų maldos žodžiai, kuriais pagal paprotį 
pradedamas kiekvienas darbas. 

2. Turkų pasakos 


chą, atsistojo jo akivaizdoje, sukryžiavęs ant krūtinės rankas, 
ir tarė: 

— O mano padišache, divai taip pat yra alacho vergai. Jų 
prakeikimas išsipildė, bet juk jie prakeikė ne už našlaičių aša- 
ras. Dėl to jų prakeikimas ir neturi amžinos galios. Man rodos, 
jei mes paimtume kaišytinę antklodę ir žiburiuotąjį akmenį ir 
atiduotume tiems, kam jų reikia, tai miegantieji pabustų, o 
neužmiegančiuosius, teisybė, užmigdyti būtų sunkoka. Bet tai 
niekis, kol kas padarykime taip, kaip aš sakiau, o visa kita 
palikite man. Kaip nors juos užkalbėsime ir pasiųsime jiems 
miegą. 

Papasakojo visa tai padišachas viziriams ir, kaip buvo liepta, 
kaišytinę antklodę atidavė pavargėlei mergaitei, pas duris pra- 
šančiai išmaldos, o žiburiuotąjį akmenį — išminčiui, nepakelian- 
čiam galvos nuo didelės knygos juodais aptaisais. Po to Mys- 
dykas ištarė užkalbėjimo žodžius. Tie, kurie negalėjo pabusti, 
pabudo, o tie, kurie negalėjo užmigti, užmigo. Ir jie pradėjo 
gyventi, linksmybėse ir džiaugsme dienas leisti, tik vyriausia- 
jam ir viduriniajam broliui buvo tokia gėda dėl savo elgesio, 
kad jie būtų prasmegę kiaurai žemę, jei tik ta būtų atsivėrusi. 
Puolė jie padišachui ir Mysdykui į kojas, tik jau buvo vėlu, 
nes jie patys nupuolė žmonių akyse! Ir vėl padišachas iš savo 
gerumo jiems tarė: 

— Verčiau tepalieka man iš visų mano pinigų vienas vie- 
nintelis variokas, kad tik dukterys neliktų našlės! 

Ir dar pridūrė: 

— Nevykėliai jūs, nevykėliai, arba gal niekada nežiūrėjote 
į likimo veidrodį? Kokiomis akimis jūs norėjoti tapti padiša- 
chais, kieno galvai norėjote suversti savo nuodėmes? Juk jūs 
be lietaus ieškote upelio! Islame yra penki pamokymai, o šeš- 
tasis — turėk visam kam saiką! Tegul tai, kas prie jūsų pritapo, 
ir toliau telieka. O ateityje žinokite, ko esate verti, juk aš 
niekad daugiau jūsų nebevaduosiu iš bėdos ir nebenukreipsiu 
jauniausiojo jūsų brolio kardo nuo jūsų galvų! 

Taip jis pasakė ir kiekvienam davė po kunigaikštystę. O 
Mysdyką padarė padišachu ir įkurdino rūmuose. 

Visi gavo, ko troško, o mes dabar eisime kiekvienas savo 
keliu. Iš dangaus nukrito dar trys obuoliai. Tai tiems, kas ne- 
reikalauja daugiau, negu jam skirta. 

KANTRYBĖS AKMUO 


Gal taip buvo, gal ir nebuvo, bet žmonės taip pasakoja. 
Tais laikais, kai dar kupranugariai žinias nešiojo, o blusos kir- 
pėjais tarnavo, vienas karalius turėjęs tris dukteris. Tikros gra- 
žuolės buvo. Trys pumpurai ant vienos šakelės. Kas jas matė — 
užkąsdavo Žadą iš nustebimo. Grožio joms pavydėjo rožės, jų 
kalbos — lakštingalos. Tėvai bijojo blogos akies, saugojo jas, 
neleido iš rūmų, slėpė ir nuo žmonių, ir nuo saulės. Motina 
pabučiuoja, atiduoda tėvui, tėvas apkabina — atiduoda motinai. 
Taip augo jos, ant rankų nešiojamos, bučiuojamos, myluojamos. 

O laikas ateina, o laikas nueina. Pačiai jaunėlei suėjo metai, 
užstojo antri; viduriniajai — aštuoneri. O vyriausioji irgi turėjo 
savo metus — penkiolika. Kiekvienam — savi metai, kiekvienam 
darbui — galva, kiekvienai galvai — savas sielvartas. 

Vieną dieną ir padišacho galvą prislėgė sielvartas. Priešai at- 
žygiavo. Susodino jis savo mylimiausias motinai ant kelių, su- 
rinko narsius karius riestais kardais ir išjojo į karą. Jūs pa- 
klausite, kam žmonės lieja kraują? Bet juk ne viskas Žmogaus 
valioje. 

Senais laikais, kai dar kupranugariai nebuvo iškėlę savo 
galvų, o nykštukai dar nekariavo su žmonėmis, tarp dviejų ka- 
ralysčių buvo šulinys „„Kruvinuoju šuliniu“ vadinamas. 

Kartą per septynerius metus iš septynių debesų pribirdavo 
į jį septynios lopetos juodžemio. Ir kai tik šulinys prisipildy- 
davo žemės, tą pačią dieną, tą pačią valandą kraujo pritvink- 
davo akys abiejų karalysčių žmonėms, pykčiu užsidegdavo jie 
vieni kitiems. Tikra bėda būdavo, jei šulinys prisipidydavo iki 
viršaus! Abi karalystės narsiausius džigitus siųsdavo į mūšį. 
(0 tada būdavo kariaujama ne patrankomis ir šautuvais kaip 
dabar, o eidavo su kardais vienas prieš vieną. Bet kirsdavo 
tik kartą, ne daugiau. Net jei nugalėtasis tardavo: „Jei tu esi 
džigitas, kirsk dar kartą!“ — nugalėtojas jo neklausydavo. Tik 
pasakydavo: „Iš motinos gimstama tik vieną kartą“ —ir dau- 
giau kardo iš makščių nebetraukdavo. 

Ir trukdavo tada mūšis septynias dienas iš eilės. Kam bū- 
davo lemta, tas mirdavo, o likę gyvi eidavo prie šulinio. Pri- 
sisemdavo, kiek tik galėdavo panešti, žemių, įkas norėdavo 
kalno, susipildavo iš jų kalną, kas norėdavo sodo — pasisodin- 
davo sodą. Ir tada ateidavo pats Keloglanas. Žmonės sakydavo, 
kad jis šulinio dugne soras sėjąs. 

Toks būdavo karas, ir tokia būdavo taika. 

Ir šį kartą atėjo laikas, kai šulinys prisipildė žemės, ir pra- 
sidėjo vaidai. Padišachas valdė savo karalystę, maloniai juo- 
kavo su viziriais ir ėjo žiūrėti džigitų varžybų, o po septynių 
dienų sugrįžo tamsesnis už debesį. Jo burnos net peiliu nebūtum 
pravėręs, negėrė jis nė gurkšnio vandens. Jis užsidarė savo 
rūmuose ir liūdėjo dieną ir naktį. Šiame kare jam taip nesisekė, 
taip nesisekė! Kiekvieną dieną jis netekdavo septynių džigitų. 
Ir dar kokių džigitų, kokių džigitų! Vienas už kitą kilminges- 
nis, tokie liemeningi, tokie aukšti, kad jiems ant pečių užsiko- 
ręs, kojom žemės nebūtum siekęs. Padišachas buvo manęs iš 
jų tarpo parinkti jaunikius savo dukterims. Ką dar pridūrus? 
Ketino išplėsti savo karalystę ir džiaugtis įpėdiniais. Bet tik tu 
pažiūrėk, kokias išdaigas krečia likimas! Sėdi padišachas pri- 
spaudęs rankas prie krūtinės, atsižadėjęs visų savo troškimų, 
piktas ant viso pasaulio. O ką jis daugiau darys? Jei jis būtų 
buvęs kaip visi žmonės, gal būtų ir pasakęs: „Tegu viskas eina 
savo keliu!“ Bet jo visai kita prigimtis! Juk jis buvo padiša- 
chas, telkė tikratikius po savo vėliava. Ir mažučiai našlaičiai, 
ir Žili seniai — visi žiūrėjo, ką šis pasakys. Vieni iš jo laukė 
malonių, kiti bausmių. Bet neatsirado vizirio, kuris jam paro- 
dytų vietą knygoje, kur parašyta, kad nereikia skųstis savo 
likimu! 

Taip jau atsitiko. Ir padišachas nukabino nosį. Apie ką jau 
ką, net apie savo dukteris galvoti pamiršo... 

O mėnesiai ir metai tuo tarpu ėjo ir ėjo. Trys merginos — 
trys pumpurai išsiskleidė. Rožėmis tapo: Baltoji rožė, Raudonoji 
rožė ir Auksaspalvė rožė! Vienos lūpos pienu kvepia, iš ant- 
rosios lūpų plaukia lakštingalos giesmė, o iš trečiosios lūpų me- 
dus teka... 

Kartą padišacho dukros, turbūt šėtono sugundytos, susiėmė 
už rankų ir išėjo į sodą pasivaikščioti. Apsidairė aplinkui ir 
ką jos pamatė! Aromatai, gardūs gėlių kvapai ir paukščių gies- 
mės ir čiulbesys. Rožės garbino saulę, o saulė — susimylėjėlius. 

Kaip viskas buvo? Kaip tat atsitiko? Jauniausioji duktė pa- 
žiūrėjo į akis viduriniajai, o vidurinioji pažvelgė į akis vy- 
riausiajai taip, tarsi anksčiau viena kitos nebūtų mačiusios arba 
lyg joms būtų reikėję ilgam išsiskirti. 

Visos trys taip atsiduso, kad nuliūdo lakštingala. Jauniau- 
sioji nusiskynė baltą rožę. | 

— Aš irgi baltoji rožė,— tarė ji, nuleidusi galvą, — bet aš 
neturiu nei dyglių, nei šakelių... 

Vidurinioji nusiskynė raudoną rožę ir sučiauškėjo: 

— Aš pati esu raudonoji rožė, bet dar neturiu žalių lapelių, 
dar neturiu žiedų. 

O pati vyriausioji nusiskynė auksaspalvę rožę: 

— Aš esu auksaspalvė rožė, bet aš nemoku dainų, nemoku 
suokti lakštingalos balsu, — nuliūdusi verkė ji. 

Tuo metu po medžiu sėdėjo sodininkas, klausėsi merginų 
šnekos ir žiūrėjo į jas. Jis buvo iš tų, kurie negręžė savo akių 
nuo šakelių ir jaunų daigų, o savo žodžių neslėpė nuo merginų 
ir jaunuolių. 

Jis išėjo prieš merginas ir tarė joms; 

— O jūs padišacho rožės, padišacho rožės! Kokia kalba aš 
turiu į jus prabilti? Koks vėjas jus čionai atpūtė? Garbė ala- 
chui, nė viena rožė karaliaus sode dar taip nežydėjo, kaip 
žydite jūs. Kuo aš galėčiau jums įsiteikti? Aš neturiu nei ska- 
numynų, jūsų lūpų vertų, nei medaus. Ak, teapanka likimas! 
Jis nepradžiugino paties padišacho, tai kaip jis mane pradžių- 
gins? Bet mano laikas praėjo, o jūsų laikas atėjo, nors niekas 
nežino, kada jo laikas ateina, kada praeina. Jūsų tėvas užmiršo 
visą pasaulį. Ar jis pagalvoja apie jus? Jūsų motina sėdi liū- 
desio soste ir sielvartauja vien dėl padišacho. Ji pamiršo pa- 
puošalus, deimantus, perlus. Argi jūs jai dabar galvoje? O argi 
jaunutė mergaitė gali pati savo dalia pasirūpinti? Klausykite, 
nuotakos! Menku savo protu aš jums duosiu patarimą, o jūs, 
jei norite, paimkite jį baltomis ir švelniomis savo rankomis. O 
jei nenorite, neimkite. 

— Tą dieną, — kalbėjo toliau sodininkas,— kai jūs gimėte, 
buvo pasodinti keli rožių kerai. Štai jūs matote tas rožes. Jos 
užaugo, žiūrėdamos į jus, o jūs pražydote, žiūrėdamos į jas. 
Ir jūsų ūgis sulig jomis, ir jūsų gymis. Tad nusiskinkite po 
žiedą nuo šių rožių kerų ir po vieną granato vaisių nuo šito 
štai medžio; paprašykite trijų auksinių padėklų iš Kilerčibašo. 
Ant auksinio padėklo padėkite po granatą, o šalia jo po rožę 
į savo veido spalvą. Padėklą su balta rože atiduokite baltai 
vergei baltomis drapanomis, padėklą su raudona rože — vergei, 
rausvaskruostei kaip obuolys ir raudonomis drapanomis, o pa- 
dėklą su auksaspalve rože — vergei su aukso spalvos plaukais 
ir aukso puošmenomis. Nusiųskite jas pas Juodąjį savo dėdę; 
viską padarykite taip, kaip aš liepiau. Daugiau nieko nepasa- 

kysiu. Ką jums beatsakytų Juodasis dėdė, vis tiek viskas baigsis 
gerai. 

Merginos išklausė patarimo ir nustebusios išplėtė akis. Pa- 
žiūrėjo viena į kitą ir pagalvojo: ,„Ar čia yra stebuklas, ar 
Kerai, bet tai išmintingi žodžiai.“ Ir nežinojo, ką turėtų atsakyti 
sodininkui, kuo jam atsidėkoti. Viena jam duoda savo žem- 
čiūgus, kita deimantus, trečioji visas savo brangenybes. Sodi- 
ninkas nusišypsojo. 

— O padišacho rožės, padišacho rožės, ar jūs žinote, kad 
žmogaus mėsos niekas nevalgo ir iš jo odos drabužių nesiuva? 
Ko iš jo daugiau norėti, kaip tik saldžių žodžių? O aš nė tų 
neturiu! Tik šį bei tą, šiaip bei taip aš jums pasakiau. Šitie 
žemčiūgai, šitie deimantai tinka tik merginoms. Pasilikite juos 
sau. O kai ateis jūsų vestuvių diena, geru žodžiu mane pa- 
minėsite! 

Po tų žodžių Auksinė mergina išblyško; Raudonoji mergina 
nuraudo; Sidabrinė mergina nualpo... | 

Visos trys skubiai kibo į darbą, paruošė padėklus. Aptaisė 
tris verges ir išsiuntė jas su padėklais pas Juodąjį dėdę. O 
tas pasakė: 

— Pirma merginų, kurios turi tėvus, dėdės neina, o jeigu 
eina, tai pirma vergių,— ir prisiartino prie padišacho sosto. 

Ir visi sustojo į eilę prieš tamsos ir liūdesio sostą. Ir visi 
bijojo ir drebėjo, galvodami: „Kas mums klius nuo padišacho, 
keturiasdešimt peilių ar keturiasdešimt mulų?“ 

Tuo tarpu Juodasis dėdė pažiūrėjo į verges, tos pažiūrėjo 
i —į padišachą, o 
padišachas — į rožes. Žiūrėjo jis, žiūrėjo į rožes, ir staiga virš 
padišacho galvos sutvisko aušra, o kai įsižiebia aušra, argi ne- 
nušvinta viskas aplinkui? Ir tikrai, pasidarė taip šviesu, taip 
šviesu, kad padišachas atsipeikėjo. Jis pažino rožes ir pagal- 
vojo: „Baltoji rožė, raudonoji rožė ir auksaspalvė rožė! O, tai 
mano rožės! Jei pumpurai virto rožėmis, vadinasi, praėjo daug 
laiko. Juk negali trukti be galo net pati ilgiausia naktis. O 
kaip galėjo atsitikti, kad juodoji mano diena taip ilgai temdė 
man galvąt" 

Ar jūs supratote, kodėl buvo nusiųstos tos rožės ir granatai? 

Padišachas paklausė: 

— Kad ir ką reikštų rožės, bet granatai, matyt, yra skirti 
ne širdžiai pasidžiaugti. Jie slepia kažkokią mįslę. Ar tik neke- 
tina mano dukterys eiti už vyrų? Vergės turi rankas, kad ga- 
lėtų laikyti padėklus, bet kur jos ims proto šiai mįslei įminti? 

Dabar Juodasis dėdė parodė savo išmintį, laiku surado ką 
atsakyti: 

— O mano padišache, ne man tai žinoti, o tau. Jei pumpu- 
ras išsprogo ir sužydo rožė, tai išsiskleidusį žiedą arba nuskina 
žmogaus ranka, arba nuneša vėjas. Ar ne metas tau pasirūpinti 
savo dukterimis? Šiuos žodžius tau sako Juodasis dėdė, bet 
įstatymas ir valdžia yra tavo, padišache. 

Padišachas sušuko: 

— Juodasis dėde, tai, ką iškentėjau aš, neiškęstų nė kalnai! 
Mūšyje netekau džigitų, panašių į aukštus kalnus. Už ko gi aš 
dabar leisiu savo dukteris? Kur jauni džigitai, kurie kautųsi su 
septyniomis karalystėmis ir savo krauju gintų mano kraują? 

Juodasis dėdė tokius žodžius ištars, taip pasakys, kad visą 
karalystę išgarsins! Klausykite, kaip jis atsakė: 

— O mano padišache, juk pasaulis nesilaiko vien šiais dži- 
gitais. Yra daug kitų svetimuose kraštuose. Akmuo, apie kurį 
negalvoji, nukrinta ant pakaušio. Tu, kol ne vėlu, pasirūpink 
įpėdiniais. | 

Į io žodžius padišachas atsakė: 

— Jei taip, tai šit mano sprendimas: pažiūrėsiu į merginų 
granatus ir sužinosiu jų norus, pamatysiu, ar joms atėjo laikas 
eiti už vyrų ir sukti lizdą. 

Jis sudavė per trijų granatų viršūnes ir kiekvieną jų per- 
pjovė pusiau. 

Ir ką jis pamatė? Kaip vyriausioji duktė sako geltonajai 
rožei: „Ar tu auksinė, ar aš auksinė?"; antroji — raudonajai: 
„Ar tu raudona, ar aš raudona?“, ir jauniausioji — baltajai: ,„Ar 
tu balta, ar aš balta?“ 

Pažiūrėjo padišachas į granatus ir pamatė kiekvienos savo 
dukters norus: 

— Auksaspalvė mano duktė tyli, bet jos atsiųstas granatas 
sako: „„Atėjo man laikas, jis jau ateina.“ Raudonoji duktė tyli, 
bet jos atsiųstas granatas sako: „Aš jau pražydau, aš jau iš- 
skleidžiau žiedus.“ Baltoji duktė tyli, bet jos atsiųstas granatas 
sako: „,„Aš dar pumpuras esu, bet tuoj būsiu žiedas.“ Tik ala- 
chas viską žino, o mes jų neklausinėsime, pasiųsime joms tris 
strėles. Kai panorės, pasidarys iš savo plaukų temples lankui 
ir iššaus! Jei strėlė išlėks, tai ji daugiau nebegrįš. Tegu jos 
sėdasi ant žirgų. Kur strėlė nukris, prie durų arba prie židinio, 
ten ir eis nuotakomis. Likimas jų rankose. Jei išmels laimę — 
tesidžiaugia, o jei vargą — teverkia, bet tenekeikia likimo. Te- 
gyvena savo vietoje, sakydamos: „Vyro namai — namai aikš- 

tėje“, bet tenegrįžta atgal, sakydamos: „Tėvo namai — chano 
namai." 

Taip tarė padišachas ir, padėjęs ant kiekvieno auksinio pa- 
dėklo po sidabrinę strėlę, nusiuntė jas savo dukterims. 

O merginos pasidarė iš savo plaukų temples lankams. Iš- 
šovė. Auksinės merginos strėlė pataikė į vyresniojo vizirio 
namus; Raudonosios merginos strėlė pataikė į jaunesniojo 
vizirio namus; 0 kurgi, paklausite, pataikė Sidabrinės merginos 
strėlė? Ji lėkė lėkė ir nukrito ant plikos Kafadago ' viršukal- 
nės. Ką reikėjo daryti? Nors ji gavo savo strėlę, bet niekas 
juk neliepė: šauk tuojau pat. Kiek jai metų, koks dar jos pro- 
tas? Jos rožė balčių balčiausia, jos granatas kaip pienas! Ko- 
dėl ji negalėjo dar kiek pakentėti? Juk ne pasaulio pabaiga 
atėjo. Mat, kaip sakoma, už tai, ką padaro rankos, atkenčia 
sprandas. Taip ir ji iškentės, kas jai skirta. 

Iškėlę raudoną vėliavą, Auksinę merginą išleido už vyriau- 
siojo vizirio sūnaus. Raudonąją merginą išleido už jaunesniojo 
vizirio sūnaus, būgnams dundant. Sidabrinei merginai niekas 
nekėlė nei raudonos vėliavos, nei būgnų mušė. Ji buvo paso- 
dinta ant lieso kuino ir išsiųsta tiesiai į Kafadagą. 

Kodėl jūs neklausiate: o ką gi padovanojo savo dukterims 
motina? Ji padovanojo joms tris akmenis: Vyriausiajai dukte- 
Tiai — smaragdą, viduriniajai — rubiną, o jauniausiajai — Kant- 
rybės akmenį. Ir ką jai galėjai daugiau padovanoti? Vyriausioji 
ir vidurinioji džiaugiasi laime,. o jauniausioji su nuleista galva 
ir Kantrybės akmeniu prie krūtinės ragina savo kuiną. Nė vieno 
žmogaus ji nesutiko sunkioje savo kelionėje, tik pats kelias 
jai prakalbėjo: 

— Nekantrioji mergele, nekantrioji mergele! Ar vėjas pa- 
pūtė, ar riešutus nukrėtė, ko tu taip skubi? Jei tau negaila 
savęs, pagailėtum bent arklio. Pailsėk truputį! 

Girdi tai Sidabrinė mergelė, tyli, ragina arklį... Lekia kaip 
vandens srautas nuo kalnų, kaip vėjas nuo kalvų, lekia, lekia, 
vis lekia... Nei kalnuose, nei laukuose, nei prie upės ji net 
paukščio nesutiko. Bet kalnai, upės, vandens srautai kartojo jai: 

— Nekantrioji mergele, nekantrioji mergele! Argi tau padai 
svyla? Ar katilas ant ugnies verda? Ko tu taip skubi? Jei tau 
negaila savęs, pagailėk bent arklio, nusėsk nuo jo, pailsėk 
valandėlę. 


!Kafadagas (Kaidagis, Kafas, Afdagas) — turkų tautosakoje kalnai pasau- 
lio krašte; už jų prasideda divų karalystė. 

Girdi jų šneką Sidabrinė mergelė, bet tyli; vėl ragina arklį. 
Nežiūri, naktis ar diena, nemato, ar tolimas kelias, ar nuvargo 
arklys, lekia, lekia, vis lekia. Ir šit pasiekė Kafadagą. Ką ji ten 
pamatė? Žemę, likusią nuo tvano laikų, kupstus bei akmenis, 
o pačiame vidury — sidabrinė strėlė. 

Jos strėlė, jos laimė. Ir ji nulėkė ten, kur nieko nėra — nei 
sienų, nei stogo. Vieta lyg prie chodžos Nasredino kapo. 

Sidabrinė mergelė pasilenkė prie strėlės ir užsigavo galvą 
į akmenį. Kaip jį pavadinti? Kantrybės akmuo. Stebuklingasis 
akmuo, nežinau. Tik žinau, kad, atsitrenkusi į akmenį, mergelė 
suprato, kas jai atsitiko. Tartum kas būtų ištraukęs strėlę iš 
žemės ir įsmeigęs jai į krūtinę. Nugėlė krūtinę, o iš širdies pa- 
sruvo kraujas. Ir ji nežinojo, ką daranti ir ką jai toliau daryti. 

Paėmė savąjį Kantrybės akmenį ir pradėjo verkti: 

— Ak Kantrybės akmenie, Kantrybės akmenėli! Nelaimin- 
ga mano širdis! Aš buvau karaliaus sodo rožė, viena iš trijų 
seserų. Kad būtų man jaunikis nors neturtingas džigitas, kad 
būtų man guolis nors po krūmu! O čia — karavanas pro šalį ne- 
praeis ir paukštis nepraskris, nėra nei žmonių, nei piktųjų dva- 
sių. 

— Vienatvė skirta alachui ir dar šėtonui! Vargas man! Ką 
aš čia veiksiu viena? Kaip išgyvensiu? Kantrybės akmenie, Kant- 
rybės akmenėli, kuris iš mudviejų kantresnis, tu ar aš? 

Kantrybės akmuo ją išgirdo ir atsakė žmogaus balsu: 

— Baltoji mergele, Sidabrine mergele! Mergele, šviesi kaip 
sniegas, tyra kaip vanduo! Tu kilmingesnė už mane, o aš kant- 
resnis už tave. Tu buvai karaliaus sodo rožė, kodėl neišsisklei- 
dei ant savo šakelės? Tu buvai viena iš trijų seserų, kodėl ne- 
pagailėjai savo galvos? Nei likimas, nei žmonės nekalti. Visos 
tavo nelaimės eina iš tavęs, iš tavo rankos! 

Kodėl paskubėjo tavo ranka? Argi jau pasaulio pabaiga at- 
ėjo? O nekantrioji, nekantrioji! Tavo strėlė išskrido iš lanko! 
Tu pati ją paleidai, pati ir kentėk! Bet mergina turi keturias- 
dešimt balanų, užges viena, užsidegs kitą. Taigi pakentėk! 

Sidabrinė mergelė suprato, kad pati užsinėrė sau kilpą. Ji 
puolė ant juodos žemės ir įkniaubė į ją rausvą savo veidą: 
„Vadinasi, žmogus pats kala savo likimą ir pats gali jį su- 
griauti! Ką aš padariau? Ką aš padariau?" 

Taip jinai verkė. Paskui apsikabino arklio kaklą. 

— Mano arkleli, mano arkleli, vargše mano arkleli! Kas teko 
mano daliai, tenetenka tavajai. Bėk, gelbėkis. Aš ant šito kalno 

arba išmoksiu kantrybės, arba sulauksiu, kas man skirta. Juk 
blogiau už mirtį nieko negali būti. 

Taip pasakiusi, ji atrišo arklį ir jį paleido. Ir nulėkė žirgas, 
čia sužvengia, čia kanopomis žemę kasa. Pabėga, ir sugrįžta. 
Sugrįžta ir vėl bėga. Taip jis bėgiojo, kol iš akių išnyko. 

Sidabrinė mergelė stovi ir lydi jį žvilgsniu. Jos akys kupi- 
nos ašarų. Šitos akys mato debesis — ir atslenka debesys, mato 
lietų — ir pasipila jis. O, ko niekas nepagaili, argi nepagailės 
pats perkūnas? Pagailėti pagailės, bet nepalengvins skausmo, 
neišblaškys vargo! Tik lietus permerks žmogų. 

Sidabrinė mergelė ieško, kur prisiglausti iki sutemstant nak- 
čiai, bėga šen, bėga ten. Kaip jūs manote, ką ji staiga pamatė? 
Slaptas, nepastebimas duris! Vadinasi, čia ne taip viskas pa- 


prasta! 
Tartum vanduo būtų atgaivinęs jai širdį. „Atsiras ir tas, kas 
visa tai padarė!“ — pagalvojo ji. Skubiai įbėgo pro jas, o viduj 


tartum ir netamsu, ir nešviesu. Kažkokia keista vieta! Žiūri 
ji dešinėn, žiūri kairėn. Staiga pamato židinį: nei pelenų nėra, 
nei šluotelės — vieni tik vorai. Ant židinio stovi žvakė, šalia 
skiltuvas ir titnagas. „Jau čia tikriausiai ko nors esama, kas 
ugnį skelia, krosnį kūrena“,— nusprendė mergina. 

Taip tai taip, bet laukia ji dieną, laukia penkias dienas; 
žiūri — niekas neįeina, niekas neišeina. Niekas jcs neklausinė- 
ja, niekas jos neieško. 

Ką gi, matyt, toks jau jos likimas, ką čia bepaveiksi? Ėmė 
degti žvakę, tegu sau, kaip ir jos vargas, dega. Žibina ją vieną 
naktį, žibina antrą; dega žvakė, ir ji dega, žvakė tirpsta, ir ji 
tirpsta; nei žvakė nesibaigia, nei jos vargas nesibaigia. 

Praeina naktis, rytas išaušta; baigiasi rytas, vakaras sutems- 
ta. Ir po kelių dienų ir naktų ji pajuto tokį alkį, kad užmiršo 
sielvartą ir liūdesį. 

Nagi išeikim ir pasidairykim po kalnus. Pamato mergelė 
paukštį — sumedžioja, randa žolę — nusirauna! Taip išaušo vie- 
nas rytas ir išaušo kiti rytai. Kartą ji išėjo medžioklėn. Ir kiek 
bevaikščiojo, kiek beieškojo, tą dieną nepaganė nei savo pilvo, 
nei savo nosies; ir jos akys nieko nepamatė, ir ausys nieko 
neišgirdo! 

Sidabrinė mergelė nežinojo, ką jai daryti, ko griebtis. 

Išsitraukė iš ančio Kantrybės akmenį ir pradėjo jam ry- 
puoti savo vargą: 

— (O Kantrybės akmenie, o Kantrybės akmenėli! Pražuvo ma- 
no galvelė. Buvo metas, kada tai, ką aš valgiau, buvo priešaky 

manęs, o tai, ko nevalgiau, užpakaly manęs. Aš turėjau visko 
su kaupu, būtų užtekę pasotinti keturiasdešimt našlaičių, ke- 
turiasdešimt pavargėlių. O šiandien dėl kąsnelio valgio ir gurkš- 
nelio vandens daužau galvą į akmenį. Tad pasakyk man, Kant- 
rybės akmenie, Kantrybės akmenėli: ar tu kantresnis? Ar aš 
kantresnė? 

Kantrybės akmuo vėl prabilo: 

— Baltoji mergele, Sidabrine mergele, šviesi kaip sniegas 
mergele, tyra kaip vanduo mergele! Tu buvai turtinga. Kurgi 
dabar tavo turtai? Tu buvai įmitusi, o kame dabar tavo siela 
laikosi? Nekalti nei kalnai, nei kalvos, dėl visa ko tu pati 
kalta, tavo kojos! Jei jos nebūtų taip skubėjusios! Argi pasaulio 
pabaiga atėjo? O nekantrioji, nekantrioji| Eik, neskubėk, tada 
atrasi, ko tau reikia. Bet valgysi ne tai, ko norėsi, o tai, ką 
rasi. Ligi vakaro dar toli. Tad pakentėk, pakentėk! 

Ir mergina dabar užuodė kmynų kvapą ir išgirdo klykiant 
fazaną. Ak, koks buvo tas kvapas! O klyksmas! Tikra daina! 
Sidabrinė mergelė užmiršo alkį, užmiršo sielvartą. Bet užtat 
ją apėmė toks troškulys, toks troškulys! Ji degė kaip Keremo 
miežių laukas. O ant kalno nebuvo nei vandens, nei upelio. 
Ką daryti? Ji ėmė gerti kmynų kvapą, gerti fazano klyksmą. 

Ir susisuko jai galva, ir ji griuvo žemėn. Gal valanda praėjo, 
gal kelios dienos prabėgo, nežinau. Atsipeikėjusi ji pamatė ant 
akmens stovintį auksinį fazaną, o jo snape kuokštelį kmynų. Si- 
dabrinė mergelė pažiūrėjo į auksinį -fazaną, o tas į ją. Kmynai 
nežiūrėjo nei į fazaną, nei į mergelę, o tik gardžiai kvepėjo. 
Sidabrinė mergelė tarė: 

— Šiandien aš nemedžiojau, nerinkau žolelių. Matyt, tas, 
kas sutvėrė dangų ir žemę, man atsiuntė paukštienos ir žalu- 
mynų. Bet argi aš dėl kąsnelio mėsos kėsinsiuos į nekaltą 
paukštį, paliesiu tuos kvapnius lapus? Jei alachas nori atsiųsti 
valgio, tai tegu atsiunčia ko kito. 

Ir ji taip susijaudino, kad uždainavo: 


Oi ir kam tarp akmenų, paukšti, užgiedojai? 

Gelia širdužėlę man, vos laikaus ant kojų. 

Kur man, vargšei, pasidėti, ko aš bepaklausiu? 
Nežinau, kieno esu nuotaka brangiausia. 

Rankos tiesias į tave, į kalnų fazaną, 

Bet nepinsiu tau raizgų, mielas paukšti mano. 

Zolę tu nešies, o čia — vien tik akmenynai... 

Aš lavos giesmės klausaus, gardžiai kvepia kmynai. 

Nutilo Sidabrinė mergelė, ir tada užgiedojo auksinis fazanas. 
Gieda, čiulba. O apie ką gieda? Ogi savąja kalba porina Ir 
įkalbinėja. Sidabrinė mergelė jo nesuprato, bet ar galėtum pa- 
sakyti, kad fazanas nesuprato mergelės kalbos? Jei nebūtų 
supratęs, tai argi būtų taip ilgai giedojęs? Giedojo fazanas, gie- 
dojo — ir priėjo prie Sidabrinės mergelės. 

Ji norėjo sugriebti paukštį, bet tuoj pat atsiminė, ką jai 
sakė Kantrybės akmuo. | 

„Pasigailėk manęs, ranka, nepaklusnioji mano ranka, ne- 
skubėk, manoji ranka. Per tave aš netekau tėvo namų, tad ne- 
atimk man dabar fazano ir kmynų“,— pagalvojo ji. 

Mergelė ėmė maldauti ir prašyti: 

— Sakoma, kad vyriškis, didumo sulig gaidžiu, kluone turi 
sau vietą. Aš likau be namų ir be vyro. Tad padaryk, alache, 
šitą paukštį nuoširdžiu mano draugu. Aš negirdžiu žmonių kal- 
bos, tai tegu bent skamba paukščių giesmė. 

Sutemo vakaras, bet Sidabrinė mergelė vis tiek nieko ne- 
matė, nieko nesutiko. Tarusi sau: „Visagalis alachas duos man 
ir vyrą, ir židinį“ — ji leidosi kelionėn. O aplinkui tamsu. Si- 
dabrinei mergelei baisu. Paeina kelis žingsnius, atsisuka ir Žiūri 
į fazaną, paeina dar truputį, vėl atsigręžia. Ir staiga ji pamatė, 
kad auksinis fazanas pradėjo suktis vienoje vietoje. Sukasi kaip 
likimo ratas. Vis didėja ir didėja... Ir staiga fazanas nusimetė 
plunksnas ir pavirto jaunu džigitu. 

Pamatė tai Sidabrinė mergelė ir tapo metais vyresnė. Jei 
kiekvieneri metai — naujos pinklės, tai kiekvienos pinklės — 
nauja baimė žmogui. Vos pasibaigia viena baimė, o jos vieton 
ateina kita ir ima graužti širdį. 

Sidabrinė mergelė paklausė: 

— Kas tu esi, žmogus ar piktoji dvasia? Sakyk, kuo tu 
vardu? 

O tas atsakė: 

— O nepažįstamoji mergele, nepažįstamoji mergele, kol kas 
manęs /nieko neklausinėk. Dabar aš tau nieko nepasakysiu. 
Visi mane vadina Kodžabėjumi. Kol buvau fazanas, aš negalė- 
jau skraidyti. Tave pamatęs, aš negalėjau pabėgti. Kai tu mane 
pašaukei, aš negalėjau ištiesti sparnų. Sakyk, ar galės tapti 
nuoširdžiu tavo draugu toks nelaimingas paukštis? 

Sidabrinė mergelė dar vieneriais metais paseno. Jei kiek- 
vieneri metai mums neša naują baimę, tai ar kiekviena baimė 

nedidina atsargumo? Baimė įsismelkė jai į širdį, ir joje kilo 
tūkstančiai abejonių. 

Sidabrinė mergelė neramia širdimi sako: 

— O nepažįstamas jaunuoli, nepažįstamas jaunuoli! Jei tu 
save vadini nelaimingu paukščiu, tai kaip aš turėčiau save va- 
dinti? Aš lyg lauko akmuo. Virš galvos dangus, bet žemėje 
nieko neturiu. Nei tau tinkamų žalumynų, nei uogų. Kam kla- 
joti po šiuos kraštus pusiau alkanam, pusiau sočiam, ar tau 
nebūtų geriau vėl pavirsti fazanu, ištiesti sparnus, nuskristi? 

Taip kalbėjo Sidabrinė mergelė. O jai akis spigino džigito 
grožis, ir jos nejučiom merkėsi. Kodžabėjus nušluostė savo ran- 
komis jai ašaras, pakėlė jos galvą. 

Ir ką ji pamatė? Priešais ją stovėjo krištolo rūmai ligi 
dangaus. 

Žiūri Sidabrinė mergelė ir netiki savo akimis, girdi Sidabrinė 
mergelė ir netiki savo ausimis, galvoja ir netiki savo protu; ir 
staiga ji paseno iškart trejais metais. Jei kiekvieneri metai di- 
dina atsargumą, tai kiekvienas atsargumas — ar ne abejonės kir- 
minas? Ir šit trys kirminai ėmė ją graužt iš trijų pusių. 

„Šis džigitas — kaip visi džigitai, bet kaip man sužinoti, ar 
esi perė ar piktoji dvasia? Šitie rūmai — kaip visi rūmai, bet ar 
čia ne burtai, ne akių vyliusė Kaip likimo man lemta — ar ateis 
diena, kada būsiu sultonė šiuose rūmuose ir šio jaunuolio širdies 
valdovė, ar tik klajosiu kaip per miegą sapnų pasaulyje? 

Jei aš pažinčiau pati save, tai žinočiau viską... Mano rankos 
liečia šį jaunuolį, bet gal čia tik apgaulė? Mano akys mato rū- 
mus, bet gal čia tik migla... Paika širdis trokšta -daug, bet visa 
tai neįvykdoma. O alache, parodyk man mano kelią, leisk man 
save pažinti, visa kita bus lengva!" 

Taip nutarusi, Sidabrinė mergelė pasuko į rūmus, priėjo ligi 
durų. Kodžabėjus tarė: 

— Atsidarykite, durys, atsidarykite! 

Durys atsilapojo. Juodu perlipo sidabrinį slenkstį. Sidabrinė 
mergelė subruzdo. 

— Užsidarykite, durys, užsidarykite! — tarė ji, ir durys už- 
sidarė. 

Jie įėjo į sodą, bet tamsoje negalėjo matyti vienas kito akių, 
surasti takelio. Sidabrinė mergelė jautė, kad aplinkui viskas 
miega: miega medžiai, miega jų šakos, miega ant šakų paukš- 
čiai. Baseinas, taip pat seniai nugrimzdęs į miegą, sapnuoja 
žalius sapnus... Staiga pasirodė sodininkas. Kiekvienoje rankoje 

jis laikė po šakelę. Tylėdamas juos pasveikino. Vieną šakelę 
atidavė Sidabrinei mergelei, kitą — Kodžabėjui ir staiga dingo 
tamsoje. 

Sidabrinė mergelė pakraipė šakelę rankoje, ir atsitiko ne- 
matytas daiktas. Rožė pamatė rožę. Lapai, išvydę perlinius jos 
dantis, pradėjo tyliai tyliai šlamėti, pumpurai, pamatę jos lū- 
pas, pradėjo skleistis. Šakelė Kodžabėjaus rankose, pamačiusi 
kitą šakelę, pradėjo linguoti ir virpėti. Jos pumpurai pavirto 
lakštingalomis ir pragydo. Ant Sidabrinės mergelės šakelės iš- 
siskleidė rožių žiedai, o ant Kodžabėjaus šakelės sučiulbo lakš- 
tingalos. 

Argi, visa tai išvydęs ir išgirdęs, sodas galėjo miegoti? Ša- 
kos atgijo, pradėjo linkti iki žemės, rožės ėmė šlovinti dieną, 
lakštingalos — įsimylėjėlius. 

Nustebo Sidabrinė mergelė ir jau buvo bepalinkstanti prie 
Kodžabėjaus, tik staiga, garbė alachui, jai užantyje (prabilo 
Kantrybės akmuo: 

— Nekantrioji mergele, nekantrioji! Tau kad tiktai vyrą! 
Jei įmanytum, įsikartum į slyvos medį, jei kas tau pasakytų, 
kad čia tavo pažadėtasis; pakentėk, dar pakentėk! 

Sidabrinė mergelė paraudo nuo tų žodžių, tarusi sau: „Betgi 
ne!" — pakilo keturiasdešimčia pakopų. Apsidairė ir mato: prieš 
ją ištaisyta, išpuošta menė. Iš jos eina keturiasdešim durų. Du- 
ryse po Keturiasdešimt raktų ir po keturiasdešimt žvakių prie 
slenksčių. Žvakės dega skaisčia šviesa, ant kiekvienos jų pus- 
mėnulis, jis be perstojo sukasi. Sunku žmogaus protui suvokti 
stebuklus! Sidabrinė mergelė jau buvo benorinti paklausti Ko- 
džabėjų, bet Kantrybės akmuo šnibžtelėjo: 

— Pakentėk, dar pakentėk! 

Paniuro Sidabrinė mergelė. Nė žodžio netarusi, ji su Kodža- 
bėjumi priėjo prie kolonos vidury skiės Sidabrinė mergelė at- 
sisėdo po ja ant akmens, o jis ant! kito. Kai tik jie susėdo, 
pasigirdo keturiasdešimties stygų muzika, užgrojo nematomi mu- 
zikantai. Jie taip liūdnai grojo, kad nutilo net lakštingalos. 

Sidabrinė mergelė žado neteko. 2 

Tada Kodžabėjus nutildė muziką ir tarė: 

— O nepažįstamoji mergele, nepažįstamoji mergele, šitie rū- 
mai vadinami Širdies rūmais. Šitos salės — Gerųjų papročių sa- 
lėmis! Po šia kolona atsiveria dvi širdys viena kitai taip pat, 
kaip jos atsiveria dangui. Suprantama, nėra veikalo, kuris ne- 
suktų galvos, nėra akmens, kuris neužgautų žmogui kojos. Išdėk 
širdį, išsipasakok man, kas teko tavo daliai. 

Sidabrinė mergelė papasakojo viską apie karaliaus sodo ro- 
žes, ir kaip jos, trys seserys, paleido savo strėles, ir apie tai, 
kaip ji kankinosi. Paskui paklausė: 

— Ar tu dabar verksi, ar juoksies iš mano likimo? 


Bet Kodžabėjaus akys neapsiašarojo, lūpos nenusišypsojo: 
Tarsi nenorom jis atsakė: 

— O neprotingoji, o nekantrioji mergele! Jei aš galėčiau 
verkti, apsiverkčiau, jei galėčiau juoktis, juokčiausi. Bet aš ne- 
galiu nei verkti, nei juoktis. Nesistebėk. Aš esu iš tos šalies, kuri 
išgarsėjusi savo džigitais. Mano ūgis kaip divo, mano kilmė iš 
burtininkų. Šiandien aš esu auksinis fazanas, rytoj gal būsiu 
dėmėtasis elnias. Bet užtat aš negaliu, kaip visi Žmonės, nei 
verkti mirusiųjų, nei šypsotis gyviesiems. Aš nepamenu, ką man 
kalbėdavo motina, bet mano tėvas sakydavo: „Tai ir yra gy- 
venimo saldybė!“ —ir pridurdavo: „Mano sūnau, į mūsų gi- 
minės kraują aš įliejau džinų kraujo, o tu susiieškok Žmogaus 
širdį.“ Taigi, jei tu mane išmokysi juoktis ir verkti, aš tave 
išmokysiu paslapčių. Jei mes sugebėsim sujungti mūsų giminę, 
išgyvensime krištolo rūmuose iki pat mirties. 

Ir abu vienas kitam prisiekė ir davė įžadus. Bet ko tik pa- 
saulyje nebūna! Tiesą sakant, abu nelabai sugebėjo vaduotis 
duotu žodžiu. Sidabrinė mergelė, užmiršusi juoktis, mokėjo tik 
verkti. O Kodžabėjus užmiršo paslapčių raktą ir negalėjo pa- 
sakyti: ,,„Vanduo iš katilo išgaruoja, o paslaptis nedingsta.“ 

Bet tegu praeina ši naktis, pažiūrėsim, ką atneš ateinantis 
rytas. 

Sidabrinė mergelė pabudo ir mato; nėra nei rūmų, nei menių, 
vis ta pati plika viršukalnė. Ji negali suprasti, kas atsitiko, ji 
pasijuto kaip avelė prieš baisų likimą. Ji. čia užmerkia akis, 
čia vėl lieja ašaras: 

— Sakoma, kad alkana višta sapnuoja grūdus. Jei aš dyku- 
moje per sapną pamačiau rūmus, didžiulius kaip minaretas, tai 
vargas man, vargas man! 

Bet juk diena ne ilgesnė už miežio grūdą. Atėjo vakaras, ir 
ji jau nebejautė baimės, o kai nusileido saulė ir patamsėjo van- 
denys, pasirodė Kodžabėjus. Abi širdys vėl surado viena antrą. 
Iškilo krištolo rūmai su keturiasdešimčia laiptų, su keturiasde- 
šimčia menių ir keturiasdešimčia žvakių. Vėl soduose sučiulbo 
lakštingalos, o menėse muzikantai garbstė jaunuosius. Kas naktį 
Sidabrinė mergelė nakvodavo vis kitose menėse. Iš salės „Už 

tai, ką matei, neprašyk iš akių atpildo“ ji perėjo į salę „„Nesi- 
klausyk visko, ką girdi“, o iš jos į menę „Neprikaišiok žmogui 
dėl kiekvienos jo ydos“. Ten išsimiegojusi, ji atsidūrė menėse 
„Neniekink nė vieno gero darbo“ ir „Paslaptis — kantrybė". Per 
keturiasdešimt naktų ji dar nakvojo menėse „Švelni kalba“ ir 
„Malonus veidas“. 

Taip ji perprato kiekvienos jų papročius. 

O Kodžabėjus keitė savo pavidalą. Pasiversdavo arba į ku- 
rapką, arba į elnią, arba į lakštingalą, arba į balandį, arba į 
gulbę. Paskui, pasislėpęs už akmens, žiūrėdavo, kaip graudžiai 
verkia Sidabrinė mergelė, ir klausydavosi liepsningų jos kal- 
bų. Ir po keturiasdešimties dienų pradėjo ašaroti ir jo akys. 

Keturiasdešimt pirmą dieną Sidabrinė mergelė pabudo ir 
mato, kad kaip visada Kodžabėjaus nėra šalia jos; vietoj rū- 
mų — dykvietė. Bet Kodžabėjus nebuvo nuėjęs prie upės. Jis 
guli ir miega toje pat dykvietėje. Mato tat Sidabrinė mergelė, 
netveria iš džiaugsmo. Bet nedrįsta jo budinti. O šis miega ir 
miega iki priešpiečių. 

Kol Kodžabėjus miegojo, Sidabrinė mergelė išgirdo žings- 
nius. „Kas galėtų atsirasti čia, šiuose kraštuose, kur nei paukš- 
tis nepraskrenda, nei karavanas nepraeina?“ 

Pagalvojo, pažiūrėjo ir pamatė Keloglaną. Basas, pėsčias jis 
eina tiesiai prie jos. Sidabrinę mergelę apėmė baimė. Priėjo ir 
pabudino Kodžabėjų. 

Tas jai tarė: 

— O baltoji mergele, Sidabrine mergele, mergele, kurios 
gymis ir papročiai panašūs į manuosius! Ko tu bijai? Mano 
sparnai manojoj rankoj, mano jėga manyje! Aš pasiversiu į 
balandį ir tave saugosiu. Prieis Keloglanas ir ims tave kalbinti. 
O tu visus atsakymus pamatysi mano akyse ir jam atsakysi. 

Priėjo Keloglanas. Iš pradžių 'pastovėjo pagarbiai, sukry- 
žiavęs rankas. Paskui, nulenkęs galvą, pradėjo kalbėti:. 

— Baltoji sultone, Sidabrine sultone! Mūsų šalyje nėra nė 
vieno žmogaus, kuris būtų tave užmiršęs, ir teapanka likimo 
akys — tokį didelį akmenį jis metė į tave. Tavo seserys jau 
vaikus augina. Vienos — auksaplaukis sūnus, kitos — šviesia- 
plaukė duktė. Pamatė tat tavo motina, užmiršo savo deimantus 
ir žemčiūgus. Tėvas išsivadavo iš sielvarto ir liūdesio. Dabar ten 
šventė, linksmybės, pats likimas džiaugiasi. O dar buvo pagar- 
sinta, kad tas, kas atves į šventę mergaites, kurias nusinešė 
srautas be lietaus, gaus tiek aukso, kiek pats sveria. Bet argi 

kas turi tokią širdį ir tokias rankas? Nė vienas tikratikis neiš- 
ėjo priekin ir nepasakė: „Aš eisiu.“ Tada susirinko seniausi 
seniai ir man tarė: „„Keloglanai, apie tave eina garsas, esą prieš 
tave traukiasi keliai, skiriasi kalnai. Ne tik kad iš Kafadago, 
bet ir iš kupranugario ausies tu gali mergelę parvesti.“ Ir šit 
aš atėjau tavęs. 

Sidabrinė mergelė klausosi ir netiki. Vogčiomis žiūri į ba- 
landį, jam į akis. Iš jų viską supratusi, ji pasakė Keloglanui: 

— Keloglanai, tenejaučia nuovargio tavo kojos, nuėjusios dėl 
manęs tokį kelią. Teišgyvena ilgą amžių mano seserų vaikai. 
Bet su kuo gi aš pasirodysiu — neturiu ant rankų nei auksa- 
plaukio sūnaus, nei šviesiaplaukės dukters. O mano sužadėtinis, 
mano vyras — tai jis yra pirklys. Kas žino, kuriuose kraštuose 
jis dabar klajoja? Kokiuose kalnuose, kokiose jūrose? Čia dabar 
man belikęs vienintelis džiaugsmas, vienintelis širdies troškį- 
mas — štai šitas balandis! Jis vienintelė mano paguoda šiuose 
nykiuose kalnuose. Aš eisiu su tavimi, bet ar būsiu priimta su 
šiuo balandžiu, su šiais drabužiais? 

Jei Sidabrinė mergelė balandžio žodžius išskaitė iš jo akių, 
tai Sidabrinės mergelės mintis Keloglanas išskaitė iš jos Žodžių. 

— O tu, juodojo likimo nuskriaustoji, ar tu manai, kad žmo- 
nėms reikaliugi turtai, trys avinai ir penkios ožkos? Teisybė, 
tavo seserims burnų neužkiši nė keturiasdešimčia aršinų šilko. 
Bet jos tekalba sau, ką nori, gėda krinta ant kalbančiojo galvos. 

Pamačiusi, kad nenuginčys Keloglano, Sidabrinė mergęlė, pri- 
spaudusi prie krūtinės balandį, leidosi kelionėn. Ėjo ji, ėjo, 
kalnais ėjo, lygumomis. Baigiasi diena — kelias nesibaigia. 

Pažiūrėjo balandis, mostelėjo sparnais, ir už keturiasdešimt 
žingsnių pasirodė raitelis žaliu kaptonu. Akies mirksniu jis 
juos nulakino į rūmus. O pats bematant išnyko. 

Jie įėjo į rūmus. Keloglanas pirma, o paskui jį Sidabrinė 
mergelė su balandžiu Kodžabėjumi prie krūtinės. 

Motina pažiūrėjo — dukters drabužiai užlopyti keturiasdešim- 
čia lopų, visa ji nuplyšusi, vieni skarmalai. Seserys pažiūrėjo — 
pajuodo ji, parėjo tuščiomis rankomis, nei dovanos, nei lauktu- 
vių. Joms pasidarė gėda prieš savo vyrus, ir jos įsižeidė. 

Bet Sidabrinė mergelė pažvelgė į akis balandžiui ir įgijo 
kantrybės. Ji neparodė savo sumišimo, nepuolė bučiuoti joms 
rankų ir drabužių krašto. 

Tada į priekį išėjo Keloglanas. Užmerkęs akis, išdrožė tokią 
kalbą: 

— Jei ši mergina gyvena ant Kafadago, tai čia dar jokios 
gėdos nėra, juk ir jums įdomu nosį ten kyštelėti. Nenorite pa- 
sukti galvos ir pažiūrėti, kas stovi prieš jus? Ją atlakino raitelis 
žaliu kaptonu. Kai iš Indijos sugrįš jos vyras, visų pirklių pirk- 
lys, pamatysite, ji išsipuoš tokiais drabužiais ir prisisegs bran- 
genybes, kokių dar nematėte. Bet tuo tarpu, šiandien, jos ran- 
kos tuščios. 

Taip kalbėjo Keloglanas, ir jo žodžiai galėjo suminkštinti 
akmenį, bet negalėjo perkalbėti seserų. 

Tą naktį Sidabrinė mergelė ir Kodžabėjus nakvojo vištidėje. 
Kada dvi širdys susivienija, tvartelis pavirsta rūmais, taip pat 
ir vištidė. 

Užmigdamas Kodžabėjus pasakė: 

— Padišacho dukra, padišacho dukra, aš nenorėčiau, kad 
tu čia nakvotum. Aš galėčiau šiame kieme pastatyti naujus rū- 
mus, galėčiau ištiesęs sparnus tave nunešti į tėvynę, į mūsų 
lizdą. Bet aš noriu pamokyti tavo seseris. 

Ir Sidabrinei mergelei jis pasakė, kad pirmą šventės dieną 
jis pasirodysiąs aikštėje kaip raitelis su baltu kaptonu. 

— Aš įtikiu tau paslaptį, o tu niekam nepasakok. 

Išaušo rytas. Sudundėjo būgnai, aikštė buvo išpuošta, ir ėmė 
rinktis žmonės. Ir suplaukė tokia daugybė žmonių, tokia dau- 
gybė, kad nebuvo vietos nė adatai nukristi. Visi dvariškiai, 
pradedant padišacho dukterimis ir baigiant vergėmis, žiūrėjo 
pro langus. Seserys, kurios dar labiau pasikėlė į puikybę, tarė: 

— Juk tai mes išvadavome nekantruolę iš Kafadago. Tegu 
jau,. išleiskime ir ją iš vištidės. Teateina, tepasižiūri raitelių ir 
medžiotojų varžybų. Težiūri ir teplyšta jai širdis. 

Sidabrinė mergelė atėjo, baikščiai atsistojo prie lango. Šven- 
tė prasidėjo. 

Pirmasis išjojo „Auksaplaukės sultonės vyras, vyresniojo 
vizirio sūnus. Po jo sekė Raudonosios sultonės vyras, jaunesniojo 
vizirio sūnus... O toliau jojo visi, kas pasikliovė savo žirgu. Tą 
dieną varžovai nemėtė iečių ir nešaudė iš lankų. Buvo tik ark- 
lių lenktynės. Staiga pasirodė raitelis, visas nuo galvos iki ko- 
jų apsidaręs baltai. Jo arklys buvo baltesnis už sniegą, švieses- 
nis už sidabrą. Jis keturis kartus lyg vėjas apskriejo aikštę, čia 
stabtelėdamas, čia lėkdamas kaip su sparnais. Paskui, apibėręs 
minią rožėmis, išnyko. Visi iš nustebimo“ išsižiojo, ypačiai sė- 
dėjusieji rūmuose, — jie prikando liežuvius ir nė žodžio negalėjo 
ištarti. Taip praėjo pirmoji diena. 

Antrąją dieną aikštė vėl buvo išpuošta, dundėjo būgnai. Vėl 
susirinko žmonės. Tą dieną pasirodė raitelis, visas apsidaręs auk- 
su, Iaitas ant auksinio žirgo. Jo žirgas nenustygsta; ir neatsirado 
nė vieno, kuris būtų išdrįsęs su juo varžytis. O jis laukia at- 
sakymo į pirmąjį iššūkį, laukia į antrąjį, o tretįjį kartą, pasukęs 
savo žirgą dešinėn, prijojo prie Auksinės sultonės vyro, vy- 
resniojo vizirio sūnaus. Taręs: ,„Priimk, džigite, tai tavo liki- 
mas“, — kirto jam į dešinįjį šoną. Bet neužmušė jo. Po to dingo, 
pakėlęs debesį dulkių ir smėlio. Žmonės beįstengė tik aiktelėti. 

Auksinė sultonė, tai pamačiusi, išmetė iš rankų baltaplaukę 
dukterį. Keldama nuo žemės kūdikį, ji tarė Sidabrinei mergelei: 

— Oi tu nekantrioji, nekantrioji. Argi tu negalėjai paken- 
tėti? Gal likimas tau skyrė šitą jaunuolį, ir jis mums būtų bu- 
vęs svainis. 

Tarusi šiuos žodžius, ji sudavė merginai per galvą. O ar ši 
iškentės tokį pažeminimą? Ji irgi sudavė seseriai. 

Taip praėjo antroji diena... Trečią dieną vėl sudundėjo būg- 
nai, aikštė buvo išpuošta ir pilna prigužėjo žmonių. Šį kartą 
pasirodė raitelis, visas apsidaręs Žydrai, raitas ant žirgo, dengto 
žydra gūnia. Vėl jisai aplėkė aikštę, visus kviesdamas su juo 
varžytis, bet nė vienas neišdrįso su juo rungtis. Jis laukia atsa- 
kymo į pirmąjį iššūkį, laukia į antrąjį, po trečiojo pasuko žirgą 
kairėn. Prijojo prie Raudonosios sultonės vyro, jaunesniojo vi- 
zirio sūnaus. Taręs: „Priimk, džigite, tai tavo likimas“, — dūrė 
jam į kairįjį šoną. -Bet neužmušė jo. Po to dingo iš akių, pakė- 
lęs debesį dulkių. 

Žmonės vėl teįstengė tik aiktelėti. Raudonoji sultonė išmetė 
iš rankų auksaplaukį sūnų. Lenkdamasi jo paimti, ji šnibžtelėjo 
Auksinei sultonei: 

— Sesele, sesele, ne tavo vyras džigitas, ne mano vyras dži- 
gitas. Džigitas štai kas. 

Paėmusi nuo žemės kūdikį, ji tarė Sidabrinei mergelei: 

— O nekantrioji, nekantrioji, argi tu negalėjai pakentėti? 
Gal tau šitą jaunuolį skyrė likimas, ir jis būtų buvęs mums 
svainis. 

Tarusi šiuos žodžius, ji sudavė Sidabrinei mergelei per gal- 
vą. Ji muša, o ar ši, manote, iškęs? Ji irgi sudavė seseriai. 

Motina pati jos mušti nepanorėjo, bet tai padaryti liepė 
vergėms. Šios pradėjo mušti Sidabrinę mergelę, vis šnekėdamos; 
„Kas muša, kieno čia ranka?“ Seserų smūgius Sidabrinė mergelė 
dar galėjo iškęsti, bet, žeminama vergių, jau nebeišturėjo: 

— O beširdės vergės — sušuko ji. — jus apstulbino jau šio 
jaunuolio išvaizda! Jūsų krūtinėse širdis, o manojoj — gal ak- 
muo jos vietojį Argi tai, kas vadinama kantrybe, kartais neuž- 
verda ir neišsilieja per kraštus? Tad žinokite, šis jaunuolis, visų 
džigitų džigitas,— mano vyras! 

Tik ji tai pasakė, ir atlėkė prie jos balandis. Jis trenkėsi 
į auksinius lango virbus ir nukrito, plūsdamas krauju. Vos ne 
vos ištarė: 

— O nekantrioji, nekantrioji, neįstengei išlaikyti paslapties! 
Argi tu taip turėjai pasielgti su manimit Dabar aukis čarykus 
su septyniais geležiniais puspadžiais, pasiimk geležinę kelionės 
lazdą ir ieškok manęs. 

Vilkdamas sukruvintus sparnus, balandis dingo. 

Visa tai mačiusieji nesuprato, kas darosi. Visiems sustingo 
kraujas gyslose. Nekantrioji nuvirto žemėn“ apalpusi. Kai ji 
atsigavo, prie jos galvūgalio sėdėjo tik motina ir tėvas. Jie sakė 
kits kitam vien akimis: „Ši mergina užsitraukė nelaimę, bet..."— 
bet daugiau nieko negalėjo pasakyti. 

Kai mergina papasakojo viską, ką ji iškentėjo, motina su- 
šuko: 

— Kaip gaila, mes paleidome troškimų paukštį. Neverk, ma- 
no dukrele, aš už tave paverksiu, 

Ir ėmė verkti, O tėvas pasakė: 

— Ne troškimų paukštį, o santaikos paukštį paleidome! Ne- 
verk, mano sultone, geriau aš paverksiu! 

Verk neverkęs, o ašaromis nesusigrąžinsi, ką praradęs. Čia 
pat buvo nukalti geležiniai čarykai ir geležinė kelionės lazda. 
Sidabrinė mergelė, išeidama iš namų, atsigręžė į tėvą ir motiną: 

— Visa tai, kas atsitiko, matyt, buvo man skirta! Aš iške- 
liauju. Gal eisiu ir jo nerasiu, gal rasiu ir namo nesugrįšiu. 
Palaiminkit mane. 

Taip ji paprašė tėvo ir motinos palaiminimo, o seserims liepė 
pasakyti: 

— Visa, ką jos man padarė, teparagauja pačios. Ir jei ala- 
chas mane išgirs, tai kada aš sugrįšiu, patamsės auksinė spalva 
vienos ir nubluks raudonos rožės kitos. 

Ir ji išėjo iš Grožio išgydymo šalies į Šalį, garsėjančią jau- 
nais džigitais. Ėjo ji, ėjo, o kai atsisuko, mato, kad nuėjo tik 
per miežio grūdą. Pažiūrėjo į savo kojas ir pamatė, kad ge- 
ležiniai čarykai visai sveiki, o geležinė lazda neatšipusi. Ne- 
atsisėdusi pailsėti, nesustojusi prakaito nusišluostyti, ji vėl lei- 
dosi kelionėn. Ėjo ėjo, kalnus, jūras perėjo. Jūrose sutiko divų, 

kalnuose sveikino nykštukus ir vis ėjo, ėjo. Nei kalnuose, nei 
slėniuose ji nesutiko nė vieno žmogaus, neišgirdo balso, pa- 
našaus į Kodžabėjaus balsą. 

Ji nusilpo, aš pasakysiu — iš bado, jūs pasakysite — iš nuo- 
vargio. Kelyje ji apėjo figmedį. Jo lapai jautė jos širdies sopulį 
ir tyliai tyliai šlamėjo, šakos girdėjo jos sielvartą ir Žemai že- 
mai lenkėsi. Jos pakėlė Sidabrinę mergelę į viršūnę, senas 
medis jos pagailėjo, davė jai iki soties figų. Kol ji valgė, po 
medžiu sustojo du nykštukai verško didumo, o jų barzdos dvie- 
jų verškų ilgumo. Jie susėdo po medžiu ir pradėjo kalbėtis apie 
šį bei tą; vienas sako: 

— Baltabarzdi! 

— Ką pasakysi, Juodabarzdi! 

— Ką aš tau galiu pasakyti, Baltabarzdi? Tu tiek metų iš- 
gyvenai pasaulyje, tiek akmenų perkilnojai. Nėra pušies, kurios 
tu nepargriautum; nėra kelmo, kurio tu neišrautum. Nieko nėra 
pasaulyje, ko tu nebūtum matęs ir girdėjęs! Taigi pasakyk: juk 
tai divai priverčia dundėti dangų ir žemę, juk tai jie gali pa- 
siversti į bet ką, nuo jų negali išsigelbėti net ir tas, kas iš- 
skrido, išsprūdo žmogui iš rankų. Tad kodėl jie negali surasti 
vaisto nuo kiekvienos nelaimės, nuo kiekvienos žaizdos? 

— Ogi todėl, Juodabarzdi, kad kiekvienam savaip likimo 
lemta. Vieni miršta pertekliuje, kiti skurde. Vienam — skausmas, 
kitam — sveikata. Jei taip nebūtų, tai perės taptų visagalinčios, 
divai užkariautų pasaulį, žmonės pasistatytų kopėčias iki pat 
dangaus. Nei man, nei tau nebeliktų žemėje vietos. 

— Brolau mano Baltabarzdi! Tu tiek kraštų apėjai, tiek ma- 
tei sielvarto ir skausmo, kiekviename malūne išbaldavo po vie- 
ną tavo barzdos plauką. Tu žinai tai, ko nežino ir pats ne- 
labasis. Tebūnie viskas kaip yra, bet pasakyk: ar yra vaistas, 
nuo kurio išgytų Kodžabėjaus žaizdos? Jo aimanos girdėti per 
šešis mėnulio kelius. Jau kalnai nebegali ištverti jo aimanų! 

— Mielasis mano Juodabarzdi! Šita žaizda — žaizda, padaryta 
liežuvio. Ir net ne žaizda, o liežuvio užtrauka bėda. Užuot iš- 
davus savo paslaptį vienai nekantriajai, ar ne geriau būtų buvę 
užsičiaupus ir nesakius, kad jis jojąs žirgu? Čia tokia žaizda, kad 
ją gali užgydyti tik vienas vaistas iš tūkstančio! Už šito kalno 
yra Nebylių šaltinis. Jeigu naktį prieš mėnesio paskutinį tre- 
čiadienį tris kartus pasakysi: „Nėra kito tokio vardo, kaip tavo, 
tavo vanduo gardžiausias iš visų“, — tai šaltinis duos tris gurkš- 
nius vandens. Jei tą vandenį atneštų išgerti Kodžabėjui ranka 
iš Grožio išgydymo šalies, tai jis pasveiktų. O jei išgėrę tris 

kartus pasakytų: „Tave, mano liežuvi, tave į gabaliukus suka- 
posiu, mano liežuvi“,— tai jis niekad daugiau nebepatektų į bėdą... 

Kai Sidabrinė mergelė pamatė Baltabarzdį ir Juodabarzdį, 
ji užmiršo figas. „,„Ar jumis tikėti, mano akys, ar jumis tikėti, 
mano ausys?“ — tarė ji ir ėmė įdėmiai klausytis. Ir taip jau at- 
sitiko, kad ta naktis kaip tik ir buvo paskutinis mėnesio trečia- 
dienis! Taigi, ko tik neištaiso likimas; kai išsijoji kruopas, rė- 
tyje gali pasilikti kupranugaris! 

Užėjo tokia tamsa, taip sutemo, kad nors pirštu į akį durk. 
Sidabrinė mergelė išlipo iš medžio ir patraukė kalno link. Bai- 
mė, kad nesuspės jo pasieki, kol baigsis naktis, kruvinai draskė 
jai širdį. Ir kai ji jau nebeturėjo jokios vilties ir visai nusiminė, 
iš po uolos išlindo mažutis apskritutis žmogeliukas. Jo plaukai 
buvo juodžių juodžiausi, barzda balčių balčiausia. Iš abiejų jo 
pusių ritosi du kamuoliai, vienas juodas kaip jo plaukai, antras 
baltas kaip jo barzda. 

Sidabrinė mergelė galvoja: „Kas čia per žmogus, kas čia per 
kamuoliai?“ Priėjo ir klausia: 

— Kas tu esi? Baltasis senelis, ar Juodasis dėdė? Ką tu čia 
suki ir ką tu čia vynioji? 

Žmogus, gal Baltasis senelis, gal Juodasis dėdė, linktelėjo 
galvą: 

— Ką darau? Ogi suku siūlus nuo nakties kamuolio ir vy- 
nioju ant dienos kamuolio. 

Tai išgirdusi, Sidabrinė mergelė pagriebė baltąjį kamuolį 
ir nubėgo. Juodajam dėdei beliko vynioti siūlus ant juodojo 
kamuolio. Naktis ėmė tęstis be galo. Žmonės tuščiai laukė, kada 
išauš rytas. 

Sidabrinė mergelė priėjo kalną dar neprašvitus. Kaip jai 
sakė nykštukai, pasisėmė iš Nebylių šaltinio vandens. Kada Bal- 
tajam seneliui ji numetė baltąjį kamuolį, žemė ir dangus dar 
tebemiegojo. Dabar ji turėjo keliauti į Šalį, garsėjančią jaunais 
džigitais. Ėjo ji, ėjo ir dar nesutemo vakaras, priėjo tą kara- 
lystę. Žiūri, o ten žmonės — kas skraido, kas bėgioja. Arkliai 
ten be kamanų, asilai — be apynasrių. Katės neturi uodegų, šu- 
nys — ausų. Tokia ten ta šalis, kad nežinia, kur galva, kur kojos. 

Sidabrinė mergelė tarė: 

— Alachas geriau žino. Veikiausiai čia ir bus Kodžabėjaus 
šalis! 

Pasilenkė ir pamatė, kad geležiniai čarykai nuplyšę, o gele- 
žinė lazda atbukusi. 

Blykstelėjo jos akys, ir ji uždainavo: 

— Gydytoja aš, teisėja aš. Niekas nesužinos, kas aš... 

Ėmė ji vaikščioti per namus, nuo durų prie durų, bet niekas 
į ją nė nepažiūrėjo. 

O Sidabrinė mergelė neprarado vilties: 

— Gydytoja aš, teisėja aš, niekas nesužinos, kas aš... 

Ligoniai, kaip žinome, girdi viską, laukia pagalbos net iš 
paukščio. Argi Kodžabėjus galėjo neišgirsti šių žodžių? Jis sa- 
ko motinai: 

— Motina, motina, išmintingoji mano motina! Pasiklausyk. 
Vaikščioja kažkoks gydytojas ar teisėjas. 

O motina jam: 

— Ak sūnau, ką čia veiks gydytojai ir teisėjai? Arba čia yra 
kvailių kvailys Pusgalvis Omaras, arba Keloglanas, kuris išdygs- 
ta ten, kur jo niekas nesėja. 

Bet Kodžabėjus nenurimsta: 

— Ne, išmintingoji mano motina, juk aš žinau, kad mūsų 
ežeruose veisiasi sidabrinių upėtakių. Kad taip ji pasakytų: ,„Ačiū 
ir už tokią dieną“ arba „Ateis diena, ir viskas praeis“. Net ir 
tai pratęstų mano gyvenimą dar kokiais keturiasdešimčia metų. 

Motina nepatikėjo, bet tarusi sau: „Tebūnie patenkintas pas- 
kutinis sūnaus noras“,— nuėjo ir atidarė duris. O už jų stovi 
ne Pusgalvis Omaras, ne Keloglanas, o baltuolė Sidabrinė mer- 
gelėl.. Paėmė ją už rankų, įsivedė į namus. Kai Sidabrinė mer- 
gelė pamatė Kodžabėjų sergantį ir gulintį lovoje, ji neteko žado. 
Užmiršo viską, ką norėjo sakyti ir daryti. Stovi ir tylėdama žiūri. 

Išmintingoji motina supyko: 

— Ei tu, mergužėle! Ko stovi ir žiūri kaip kupranugaris į 
kalvį? Šitas jaunuolis turi keturiasdešimt žaizdų keturiasdešim- 
tyje vietų. Ir pati didžiausia — širdies žaizda. Išgydyk, jei gali! 

Sidabrinė mergelė atitoko ir parodė, ką geba. Pabraukė ranka 
per kiekvieną žaizdą, pati išgėrė tris gurkšnius Nebylių šaltinio 
vandens ir tris gurkšnius davė išgerti Kodžabėjui, Ir keturiasde- 
šimties jo žaizdų kaip nebūta. 

Paskui tris kartus ji pasakė: „Liežuvi mano, į smulkiausius 
gabalėlius tave sukaposiu",—ir tris kartus paskui ją pakartojo 
tuos žodžius Kodžabėjus. Taip nuslinko ir bėda, padaryta lie- 
žuvio. Sugijo ir širdies žaizda. Bet nei Kodžabėjus, nei jo mo- 
tina merginos dar nepažino. 

— Gydytojėle mano, teisėjėle, tegu tavo ranka ir delnas 
niekad nepatiria skausmo. Ką tu pasakysi, teišsipildo dvigu- 
bai, — tarė Kodžabėjus. 

O jo motina: 

— Gydytojėle, teisėjėle! Tu išpildei mano troškimus. Teiš- 
pildo alachas ir tavuosius. 

Išėjo apsakyti kaimynams savo džiaugsmo. 

Teeinie ji sau. O mergina sėdi garbingoje vietoje. Staiga Ko- 
džabėjus, pakėlęs galvą, pamatė, kad toji, kuri sakė apie save: 
„Niekas nepažins, kas aš“ — Sidabrinė mergelė. 

— Oi nekantrioji! — sušuko jis ir taip atsiduso, kad kalnai 
užsiliepsnojo. Ačiū alachui, pamatė gaisrą vienas jo gentainis 
ir tuoj pat pūstelėjęs jį užgesino. 

O juodu, kol buvo gesinamas gaisras, nesakė vienas kitam 
„taip“ arba „ne“, o žiūrėdami kits kitam į akis, abudu verkė. 
Šitos ašaros nuplovė nuo jų širdžių ir purvą, ir drumzles. Su- 
žvilgėjo jų širdys kaip veidrodis. Ir jie pamatė save, neprie- 
kaištavo vienas kitam už tai, kas buvo ir praėjo. Juk kaltė buvo 
abiejų, vienas nesugebėjo išlaikyti paslapties, antras — tatai iš- 
kęsti. Be to, ir neilgai beliko. Praeis metai, ir abu iki galo per- 
skaitys kantrybės knygą. Jeigu jie šiandien moka verkti, tai 
rytoj išmoks ir juoktis. 

Sidabrinė mergelė gyvena ten, sėdi garbingoje svečių vie- 
toje, jai padėta valgio — visko, ko tik ji užsigeidžia. Kartą, kai 
Kodžabėjus, išskleidęs sparnus, skraidė ties tolimais kalnais, 
Sidabrinė mergelė sėdėjo ir šnekučiavosi su išmintingąja jo 
motina, 

Ir paklausė ją Sidabrinė mergelė: 

— Motina motina, išmintingoji motina! Ką tu padarytumei 
tam, per kurį tavo sūnus iškentėjo tiek skausmo? 

— Ką padaryčiau? Išgerčiau trejas rieškučias jo kraujo. 

Merginos žodžiai didžiai ją surūstino. Bet tai dar tiek to. 
Ji nebevedė daugiau Sidabrinės mergelės pasivaikščioti, nebe- 
klojo jai patalo. Pasigailėjo mergina taip pasakiusi, bet žodis 
ne paukštis — nepagausi. Pašnibždom ji viską išpasakojo Ko- 
džabėjui. 

Tas pasakė: 

— Nekantrioji mano. Gal tai, ką tu padarei, ir nepavadinsi 
nekantrumu, bet ar verta kapoti akmenį kirviu? Jei ir toliau 
vėjas iš tos pusės pūs ir kirvis akmenį kapos, tai ne kas mums 
bus. 

O motina juos sekė. Išgirdusi, kaip jie šnibždasi, ji užpuolė 
merginą: 

— Ei tu, kuri akių nuo žemės nepakeli, svetimus židinius 
ardai! Aš tau parodysiu! Dabar žinau, kas tu per viena. Nei tu 
gydytoja, nei tu teisėja. Tu esi ta pati nekantruolė, per kurią 
mano sūnus tiek žaizdų gavo. Tau dar negana, dabar tu nori 
ir sūnų man atimti? 

Taip pasakiusi, ji šoko prie merginos, bet tarp jų atsistojo 
sūnus; 

— Motina mano, išmintingoji motina. Jei nori suteršti pieną, 
kuriuo tu mane penėjai iš savo krūties, tai gerk tos merginos 
kraują. Nedera kelti rankos prieš svečią! | 

Nuleido motina rankas. Daugiau ji nebepuolė merginos. 

Kartą išmintingoji motina išsitaisė, išsipuošė. Išeidama iš na- 
mų, pasakė Sidabrinei mergelei: 

— Mergaite, kuri akių nuo žemės nepakeli, svetimus židinius 
ardai! Šiąnakt gersiu šerbetą per Kodžabėjaus sužadėtuves su 
jo tetos dukra. Aš einu ten. O tu nesėdėk be darbo. Pastatyk 
malūną ant Bešikajos uolos, sumalk man kviečius! O kaip tą 
padaryti, pati sugalvok. | 

Ji išėjo. Sidabrinę mergelę tarsi Bešikajos uola būtų pri- 
slėgus. Ką jai daryti, kam savo sielvartą išsipasakoti? Kodžabė- 
jus jai nieko neminėjo, kad kelia vestuves, argi jis dabar jos 
pagailės? Svetimoje, baisioje vietoje ji nieko daugiau nebeturi, 
kaip tik Kantrybės akmenį. Išsiėmė jį ir pradėjo jam guostis. 
Bet kas atsitiko Kantrybės akmeniui? Jis tyli. 

Tada tarė pati sau: „Ąsotis beeinant vandens sudūžta“,— ir 
nuėjo ašarų kupinomis akimis, apsunkusia širdimi. Nespėjo ženg- 
ti nė trijų žingsnių, ir prieš ją atsirado Kodžabėjus: 

— Nekantrioji mano, ko tu taip dejuojiį Pusė tūkstančio — 
penki šimtai, viena pusė — mano, kita —- tavo. 

— Jei aš nedejuosiu, tai kas gi daugiau dejuos? — atsiduso 
ji ir viską jam apsakė. 

— Žinia apie mano sužadėtuves ne melas, bet kol kas yra 
paslaptis ir pareina nuo kantrybės. Jei gali, pažiūrėk man į 
akis ir viską pamatysi. Alachas mane siuntė tavęs iš bėdos va- 
duoti. Klausyk, eik tenai, kur rodys mano ranka. Pereik kalvą. 
Ten tave iš priekio užpuls juodžių juodžiausi vilkai, tau iš pas- 
kos kauks visa gauja šunų. Bet tu nesigrąžyk ir į juos nežiūrėk. 
Eik tik į priekį ir išvysi Bešikają. Tu pasakyk: „Uola, Bešikajos 
uola, tenelieka tavo slenkstis be kilimo, tavo lopšys be vaikų, 
visiems tu duodi, duok ir man, kas mano,“ Pasakyk, ko tau rei- 
kia. Dar nesutems vakaras, atsiras malūnas, atbėgs vanduo iš 
kalnų, subirs kviečiai iš laukų. Pats malūnas mals, pats miltus 

sijos. Tu pakabinsi savo rėtį. Tik būk kantresnė, būk kantresnė. 

Tai pasakęs, Kodžabėjus išnyko. Sidabrinė mergelė viską taip 
padarė, kaip jai liepė Kodžabėjus. Ir bežiūrint atsirado maišai, 
pilni kviečių. Na, visaip būna! Atėjo išmintingoji motina. Pa- 
mačiusi, kad grūdai sumalti, miltai išsijoti, rėtis pakabintas, 
išsižiojo iš nustebimo: 

— Mergaite, kuri akių nuo žemės nepakeli, svetimus židi- 
nius griauni] Nesakyk, nesigirk, kad pati viską padarei. Tai ne 
tavo galva, o galva kvailo mano sūnaus. Taigi turi duonos dar 
vienai dienai! 

Kitą dieną išmintingoji motina vėl išsipuošė, išsitaisė. Išei- 
dama iš namų, ji pasakė Sidabrinei mergelei: 

— Mergaite, kuri akių nuo žemės nepakeli, svetimus židi- 
nius griauni! Šiandien mergvakaris pas Kodžabėjaus nuotaką. 
Aš einu tenai. Kol sugrįšiu, nesėdėk be darbo. Iššluok kamba- 
rius, išpurenk pūkų ir plunksnų čiužinius, pripilk ąsočius alie- 
jaus ir medaus! 

Lyg visas namas būtų užvirtęs ant Sidabrinės mergelės! Ką 
jai daryti? Kam pasiguosti?į Juk Kodžabėjus, jei ką ir galvoja, 
tai tik apie savo sužadėtinę, kur ten jam jos rūpesčiai? Kas gi 
kitas, jei ne Kantrybės akmuo, atjaus jos vargus ir sielvartus? 
Ji išsiėmė jį, papasakojo jam naują savo bėdą, bet Kantrybės 
akmuo vėl tylėjo. 

Ir tada Sidabrinė mergelė, tarusi: „Kirvis išgaląstas; matyt, 
lemta šiam kūnui paplūsti krauju“,— leidosi į kelionę ašarų 
kupinomis akimis ir lyg ugnyje degančia širdimi. Nenuėjo ji nė 
septynių žingsnių, ir, kokia laimė, prieš ją atsirado Kodžabėjus. 

— Mano nekantrioji, ko tu vėl taip liūdnai dūsauji? Jeigu 
skausmas mano, tai sielvartas tavo, ar ne taip tarp mudviejų? 

Sidabrinė mergelė atsakė: 

— Jei aš nedūsausiu, tai kas gi daugiau dūsaus? 

Ir ji tuoj papasakojo apie jo motinos puodus ir ąsočius. 

— Nekantrioji,— tarė jai Kodžabėjus— gandai apie mergva- 
karį tai ne visiškas melas, tik nei aš tau sakyti galiu, nei tu 
manęs suprasti galėsi. Jei sugebi, pažiūrėk man į akis, ir viską 
pamatysi. O ką sakei dėl tų ąsočių ir puodų, tai motina nutarė 
vieną sudaužyti į tavo galvą. Bet, matyt, alachas tau malonin- 
gas. Jis mane siuntė tavęs pasitikti. Pirmiausia tu nueik prie 
dūmtraukio ir surik: „Kalnai, kalnai, Kodžabėjaus kalnai, pasiųs- 
kite man penkis gaivius vėjus ir penkias malones. Aš iššluosiu 
ir iššveisiu sužadėtinės kambarius su auksine antklode!“ Papliups 

lietus, papūs vėjai, vienas išplaus, kitas iššluos. Neliks darbo 
nei man, nei tau! Paskui nusileisi į sodą, pasakysi: „Paukščiai, 
paukščiai, keliauninkai paukščiai! Duokite man po žiupsnelį pū- 
kų, po vieną plunksnelę iš sparnų. Aš prikimšiu čiužinius Ko- 
džabėjui." Paukščiai septynių kalnų ims suktis virš tavo galvos, 
numes tau plunksnų ir pūkų. Prikimšk, kiek reikia, čiužinių ir 
antklodžių! O kai baigsi šitą darbą, atlapok duris ir sakyk: „„Ąso- 
čiai, ąsočiai, ąsočiai be ąsų ir be dangčių, eikite į turgų, sugrįž- 
kite pilni aliejaus ir medaus. Aš pataisysiu vaišes Kodžabėjui.“ 
Ir jie kepėstuodami nueis, kepėstuodami pareis. Tik būk kant- 
ri — pridūrė jis ir dingo iš akių. 

Sidabrinė mergelė darė ir kalbėjo viską taip, kaip ją pamokė 
Kodžabėjus. Pliūptelėjo lietus, papūtė vėjas, ėmė suktis virš 
jos paukščiai septynių kalnų, ir pradėjo kepėstuoti ąsočiai. 

Sugrįžo išmintingoji motina. Ji pamatė, kad kambariai iš- 
šluoti, iššveisti, patalai nauji, o ąsočiai sklidini, ir ėmė burbėti: 

— Mergaite, kuri akių nuo žemės nepakeli, svetimus židi-- 
nius ardai| Nesikelk puikybėn, nesakyk, kad pati viską pada- 
rei. Čia ne tavo darbas, o darbas vištgalvio mano sūnaus. Na 
ką gi, tau dar liko vandens vienai dienai. 

Kitą rytą išsipuošusi, išsitaisiusi išmintingoji motina vėl iš- 
ėjo iš namų. Išeidama tarė Sidabrinei mergelei: 

— Šiandien Kodžabėjaus vestuvės. Aš einu pas nuotaką. 
Kol sugrįšiu, nesėdėk be darbo. Netoli nuo čia yra Karadago 
kalnas. Ten gyvena Telibėjus, mano brolio sūnus. Jis turi sazą? 
su keturiasdešimčia stygų, su keturiasdešimčia balsų. Nubėk te- 
nai, paimk sazą ir parnešk namo. 

Taip pasakiusi, ji išėjo, o Sidabrinei mergelei pasirodė, lyg 
pats Karadagas būtų ant jos užvirtęs. Pas ką jai bėgti patari- 
mo, paguodos? Kodžabėjus ją užmiršo... Ką ji šiuose tolimuose 
kraštuose beturi daugiau, be Kantrybės akmens? Išsiėmė jį, iš- 
dėjo jam savo širdį, bet Kantrybės akmuo tyli! 

Tada Sidabrinė mergelė sušuko: 

— Matyt, man nuo gimimo skirta tokia dalia. Ką čia dar 
beklausinėsi kitų! 

Ir su byrančiomis ašaromis tarsi lietus, su gėla širdyje ji 
leidosi kelionėn. Nenuėjo nė devynių žingsnių, ir vėl priešais 
ją atsirado Kodžabėjus: 


Ž Sazas —styginis gnaibomasis muzikos instrumentas. 

— Mano nekantrioji, ko tu verki, dejuoji? Ar neužgriuvo 
tvirtovė, tokia kaip Syvas*, ar nepalaidojo džigito, galingo kaip 
uola? 

— Jei aš neverksiu, tai kas gi daugiau verks? — atsakė Si- 
dabrinė mergelė ir jam papasakojo, kad motina liepusi parnešti 
keturiasdešimčiastygį sazą su keturiasdešimčia balsų. 

— Nekantrioji mano, — tarė Kodžabėjus,— gandai apie ves- 
tuves ne visiškas prasimanymas, bet kas ir kaip, dabar tau 
nesakysiu, o tu manęs irgi nesuprasi. Pažiūrėk man į veidą ir 
akis ir viską sužinosi. Išmintingoji mano motina nori tave iš- 
siųsti į tokius kraštus, iš kur niekas negrįžta, bet alachas tavęs 
pasigailėjo. Dabar eik tiesiai. Ten tu pamatysi dvi upes. Jos abi 
yra gilios ir plačios. Tu jų negalėsi perplaukti. O vanduo jose — 
tikri nuodai. Bet tu pasakysi: ,„Nėra vardo, panašaus į tavąjį, 
nėra vandens, skanesnio už tavąjį“, ir pasilenkusi išgersi iš jų 
po trejas rieškučias vandens. Abi upės pavirs į kelią, juodais 
krūmais apaugs. Jų dygliai badys tau kojas. Tu pasakysi krū- 
mams: „Kokie švelnūs jūsų dygliai! Aš juos palaikiau rožėmis.“ 
Ant jų šakelės tupės pelėda. Ji tave irgi praleis, kada jai pa- 
sakysi: „Koks malonus balsas to paukščio. Matyt, čia lakštin- 
gala." Ir tuoj pamatysi Syvo sodus. O virš jų auga mano dėdės 
sodai. Kai tik tave pamatys mano dėdės sūnus, jis pagriebs peilį 
ir pradės galąsti dantis. Bet tu jį trumpai pasveikink, jis atlyš 
ir tau atneš stebuklingąjį sazą. Tik būk kantri, būk kantri — 
taip pasakė Kodžabėjus atsisveikindamas ir išnyko. 

Sidabrinė mergelė viską taip padarė ir pasakė, kaip ją pa- 
mokė Kodžabėjus. Upės pavirto į kelią, krūmai ją praleido, 
dėdės sūnus, kai mergelė jį susirado, atidavė jai sazą. Ir kaip 
ji ten nuėjo, taip ir atgal sugrįžo. 

Parėjo išmintingoji motina, pamatė sazą, išgirdo jo muziką 
ir negalėjo tverti iš pykčio: 

— Mergaite, kuri akių nuo žemės nepakeli, svetimus židi- 
nius ardai, nežiūrėk į save divų veidrodyje, sakydama, kad visa 
tai pati padarei ir sutvarkei. Ne tavo rankoms šitoks darbas, 
čia prisidėjo mano sūnaus ranka! Matyt, vis dar tave tebemyli. 
Na gerai, šiandien bus vestuvės, ir jis turės pasakyti: ,Namai — 
mano namai, žmona — Mano žmona.“ Jei ne, tai aš pati baigsiu 
visą šią kvailystę! O ką tau padarysiu, težinome vien aš ir ala- 
chas danguje. 


3 Syvas, Syvotvirtovė — miestas ir tvirtovė tarp Ankaros ir Erzurumo. 

Taip pasakiusi, nuėjo į savo kambarius. 

Ir štai baigėsi diena, atėjo vakaras. Susirinko kviesti sve- 
čiai, atėjo ir nekviestų. Čia buvo ir jaunikaičių, buvo ir mergi- 
nų. Prasidėjo vestuvės, bet tokios vestuvės, kad tu verčiau nė 
neklausinėk, o aš nepasakosiu. Nei žvakių, nei žvakidžių. Kiek- 
vienas kaip pušies strampas krosnyje degė — pats sau švietė. 
Vyrai grojo sazu, o merginos šoko susiėmusios už rankų. 

Kol grojo sazas ir merginos šoko, Kodžabėjus dairėsi Sidab- 
rinės mergelės. Bet jos nebuvo. Sunku jam pasidarė, o verkti 
negalėjo. ,,„Nekantrioji mano, kas žino, į kokią duobę tu įkri- 
tai“,— pagalvojo jis ir, išėjęs iš namo, ėmė jos ieškoti palei 
šulinį. Ir ten jis išgirdo kažką vaitojant. Kodžabėjus sukluso, 
girdi — Sidabrinė mergelė skundžiasi Kantrybės akmeniui: 

— O Kantrybės akmenie, Kantrybės akmenėli! Buvau aš vie- 
na iš trijų karaliaus sodo rožių. Visi mane mylėjo, vadino Bal- 
tuole. Mane išaugino kaip Sidabrinę sultonę, man į rankas ati- 
davė mano likimą. Pasodino ant sulysusio kuino ir išsiuntė į 
Kafadagą... Tu pasakei: „Kentėk!“ —ir aš kentėjau. Išaušo vie- 
na diena — aš badavau, išaušo kita — aš džiūvau iš troškulio. 
Mano akys nematė žmonių, mano ausys negirdėjo žmogaus kal- 
bos, aš klaidžiojau viena, vienut vienutėlė. Nepasibaigdavo vie- 
Na bėda, prasidėdavo kita. Tu sakei: „,Kentėk!“ — ir aš kentėjau. 
Nutūpė ant mano šakelės paukštis, atsirado prieš mano akis 
rūmai, bet aš tapau nelaimingiausia iš nelaimingiausiųjų: iš mer- 
ginos tapau našle, mano auksas pavirto į varį. O mano paukš- 
tis — balandis gavo keturiasdešimt žaizdų keturiasdešimtyje vie- 
tų ir nuskrido nuo mano šakelės. Tu sakei: „Kentėk!“ — ir aš 
kentėjau... Tapau aš gydytoja, teisėja, atėjau, išgelbėjau Ko- 
džabėjų. Bet už gera man buvo atsimokėta piktu! Išmintingoji 
jo motina įstūmė mane į bėdų verpetą, siuntė iš mirties į mirtį. 
Tu pasakei: „Kentėk!“ — i: aš kentėjau... Nebėra tokios nelai- 
mės, kurios nebūčiau perkentusi. Pažinau aš paslaptį ir išmokau 
ją laikyti, bet nulūžo šakelės mano rankose, iškrito sniegas ant 
kalnų — ant mano atramos. Juk auksinė antklodė, vestuvių puo- 
ta — vis tai ženklai, kad šiąnakt neteksiu Kodžabėjaus. O rytoj 
neteksiu gyvybės. Ak, peilis jau įremtas į mano krūtinę! Dau- 
giau kentėti nebegaliu. O Kantrybės akmenie, Kantrybės ak- 
menėli, kaip tu iškęstum, mano vietoj būdamas? 

Kai tik ji taip pasakė, Kantrybės akmuo sprogo, suskilo ir 
pavirto į pelenus. 


Tada Sidabrinė mergelė sušuko: 

— Jei tu, akmuo, negalėjai iškęsti, tai kaipgi man, žmogui, 
iškęsti! 

Kas dabar žino, su kokiomis mintimis ji pašoko nuo žemės, 
tik staiga ją apglėbė Kodžabėjaus rankos. Bet jei būtų buvę tik 
tiek! Pasirodo, kad kiekvienas Sidabrinės mergelės žodis spau- 
dė ašaras jam iš akių. Jei neiškentė Kantrybės akmuo, pats 
Kantrybės akmuo, tai argi galėjai sulaikyti ašaras? Ir Kodžabė- 
jus, kurio akys buvo lyg du šaltiniai, prabilo: 

— O kantrioji mergele, kantrioji mergele! Tu nežinojai, kas 
yra paslaptis ir kantrybė. Dabar tu viską pažinai. Mano širdis 
akmeninė, mano akys nemoka verkti. Tu išmokei mane verkti, 
mergele... Tegu ten sau kelia vestuves, tepuotauja, bet mano 
motina neperskirs mudviejų. Jei tu dar mane ir juoktis išmo- 
kysi, tai ne tik motina — net pati mirtis mūsų neišskirs... Nekelk 
rankos prieš saldžią savo širdį, mūsų laikas ir valanda atėjo! 

Tai pasakęs, jis pasivertė ereliu, Sidabrinę mergelę pasiso- 
dino ant savo sparnų ir su ja pakilo į orą. Ir tą naktį dangus 
švytėjo ryškiau negu saulėtą dieną. Jie pėrlėkė kalnus, ir Ko- 
džabėjui suspaudė širdį: 

— Mergele, laikanti paslaptį, kantrioji mergele —tarė jis — 
aš skrisdamas negaliu dairytis. Atsigręžk, ar nieko nėra už mūsų? 

Sidabrinė mergelė atsakė: 

— O išmintingasis mano bėjau, mano Kodžabėjau! Kas gi 
galėtų mus užpulti? Daugiau nieko nematau, tik nuo Gekdago 
kalno kyla tamsiai mėlynas debesis. 

Kodžabėjus tai išgirdo, ir suvirpėjo jo plunksnos. 

— Ar žinai, kokia bėda ant mūs atslenka? Ten ne šiaip sau 
debesis, ten jaunesnioji mano teta. Vadinasi, namie sužinojo, 
kad mes pabėgome. Ji mus vejasi ant stebuklingojo kilimo. 
Tai mano motina ją pasiuntė mūsų vytis. Pagalvokime, kaip 
išsigelbėti. Jaunesniajai mano motinos seseriai plaučiai dega. 
Jei ji neras vandens — praris mus abu. Mes negalime gaišti. 

Jis nusileido ant žemės, pliaukštelėjo delnais ir pavertė mer- 
giną į šaltinį. O pats pasivertė auksiniu samčiu. O jo teta jau 
ir čia. Pamačiusi tai, ko nė nesitikėjo, užmiršo, ko ieškojo ir ką 
vijosi. Pradėjo taip gerti, lyg keturiasdešimt metų būtų alpusi 
-nuo troškulio, vis gėrė neatsikvėpdama. Geria ir geria. Paskui 
pasakiusi: „Tepragaišta tie, kurie negeria“, — atsisėdo ant savo 
kilimo, šmaukštelėjo jam botagu, pakilo į dangų ir sugrįžo namo. 
Ten vyriausiajai seseriai papasakojo, per kokias žemes skrido, 
iš kokio šaltinio gėrė. Divai suurzgė, Kodžabėjaus motina su- 
šėrė jai per kelius: 

— Nagi ką tu ten pridirbai, avigalve tu! Juk šaltinis — tai 
ta pati, kuri akių nuo žemės nepakelia, o samtis — tai tas, kuris 
mums širdis žeidžia. Jeigu tu, užuot gėrusi iš šaltinio, būtum 
sudavusi auksiniu samčiu į krantą, visi kerai būtų išnykę. Tada 
svetimoji mergina ir mūsų jaunikaitis būtų išsiskyrę ir nuėję 
į priešingas puses, nebūtų išardę nei vestuvių, nei puotos. 

Po to kreipėsi į viduriniąją seserį: 

— Sesuo, sesuo! Jei tau negaila mano sūnaus, pasigailėk 
savo dukters. Matyt, jauniausioji mūsų sesuo ėmė pavydėti, 
tarusi sau: „Jei alachas ne man skyrė, tai kam gi kitai?“ O 
tavo duktė liko tuščiomis rankomis ir apjuokta visų akyse, 
Negaišk laiko| Sušerk botagu, sėsk ant savo odos! 

Kol vieni kalbėjosi, o kiti ruošėsi kelionėn, Kodžabėjus pa- 
klausė merginos: 

— Mergele, laikanti paslaptį, kantrioji mergele, mano akis 
traukia rūkas; jei gali apsigręžti, apsigręžk, ar nėra ko nors už 
mūsų? 

O Sidabrinė mergelė atsako: 

— O išmintingasis mano bėjau, mano Kodžabėjau! Kas gali 
sekti paskui mus? Nieko nėra, tik antai nuo Bozdago viršukal- 
nės leidžiasi ir slenka vaiskus debesis. 

— Ar tu žinai, kokia nelaimė mums gresia? Ten ne šiaip 
sau debesis, tai vidurinioji mano tetulė. Palikusi dukterį su ves- 
tuviniu šydu, ji sėdo ant odos ir vejasi mus. Mano motina ir 
čia bus prisidėjusi! Pamėginsime gelbėtis. Šita mano tetulė abi 
rankas ir visus dešimt pirštų yra išsisuodinusi riebiais suodžiais. 
Ji visada stengiasi viską išsuodinti, į ką nors pasitrinti. Reikia 
jai įtikti, o kad ne, tai nulaužys mūsų šakeles, ir mes neišsi- 
gelbėsime. 

Tai pasakęs, Kodžabėjus nusileido žemėn, pliaukštelėjo del- 
Nnais ir merginą pavertė žydinčiu sodu, o pats, pasivertęs sodi- 
ninku, atsistojo prie vartelių. Ir kaip tik tą akimirką vidurinioji 
teta, neradusi, ko ieškojo, ėmė trintis rankas į žolę, o ta pa- 
juodo, palietė šilkmedį, ir tą išmargino juodais lopais. Prieina 
prie jos sodininkas. 

— Sodininke, sodininke, ar nepraėjo pro čia aukštas jaunuo- 
lis ir Sidabrinė mergelė? 

— Kaip, kaip tu pasakei? Kas aš toks? Mano motina — ropė, 
tėvas — ridikas. O aš pats esu Nanė Mola. Aš turiu laukinių 
obelų, laukinių obelų! 

— Kad tu kur galą gautum, Nane Mola. Aš tavęs klausiu, 
ar nepraėjo pro čia vienas jaunikaitis su mergina? 

— Op, op, nežiopsok, saulė leidžias vakarop! Tarp lazdynų, 
tarp aukštų nesurasi riešutų. Aš turiu laukinių obelų, laukinių 
Obelų! 

— Ei, klausyk tu, kvaily. Kaip lopetą laikyti ir riešutus 
triaukšti tu išmanai, o kai aš tau sakau: „Tūkstantis nykštukų 
neverti vieno divo“,— tu atsakai: ,„Kaisario vartai iš šimto na- 
mų." Ar nepraėjo pro čia jaunikaitis su mergina? Ko tu čia 
nesupranti? 

— Aš dar nepasodinau svogūnų ir česnakų. Viename lauke 
auga špinatai, kitame lauke žydi moliūgai, jei netiki — pa- 
Iagauk.., 

Mato nuotakos motina, kad su tuo kvėša nesusišnekėsi — 
kam čia burną tuščiai aušinti? Mostelėjo ji botagu ir bematant 
pakilo į dangų ant savo odos. 

Akies mirksniu ji sugrįžo namo, kur buvo keliamos vestuvės. 
Žvilgčiodama į savo rankas, ji ėmė pasakoti vyriausiajai sese- 
riai, kokius kalnus perskrido, kokius sodus išsuodino... Divai 
pradėjo murmėti, o vyriausioji sesuo sušėrė jai per kelius. 

— Ką tu padarei, avigalve! Argi gali sodai augti ant kalno! 
Ten buvo ne sodas, o ta, kuri akių nuo žemės nepakelia, o 
sodininkas — tas pats, kuris širdis mums žeidžia. Jeigu tu, užuot 
šluosčiusis rankas į žolę ir tepliojusi šilkmedį, būtum pabraukusi 
paišina ranka per veidą ir akis mano sūnui, pasivertusiam so- 
dininkuų, bemat svetimoji mergina būtų nukritusi nuo obels 
šakos, o mūsų sūnų būtum parvariusi namo. Ir nebūtų suirusios 
vestuvės ir puota. Matyt, tu nelabai norėjai išleisti savo duk- 
ters už mano sūnaus, jeigu nuraminai sau širdį, sugrįžai juo- 
domis rankomis ir pirštais, su murzinu veidu ir akimis. Matau, 
be manęs nieko čia nebus! 

Tai pasakiusi, sėdo ant ąsočio, sugurgėjo, suputojo ir vienu 
matu švystelėjo į dangų. 

O tuo tarpu Kodžabėjus tarė: 

— Mergele, laikanti paslaptį, kantrioji mergele. Man nosį 
peršti! Jei gali atsigręžti atgal, atsigręžk ir pažiūrėk, ar nėra 
ko nors už mūsų. 

O Sidabrinė mergelė atsako: 

— Ką tu, išmintingasis mano bėjau, mano Kodžabėjau! Kas 
gali mus užpulti? Nieko nematyti, tik antai nuo juodojo kalno 
leidžiasi ir kunkuliuodamas plaukia ant mūsų juodžių juodžiau- 
sias debesis! 

Kai tik tai išgirdo Kodžabėjus, lūžo jam sparnai. Ir jis tarė 
Sidabrinei mergelei: 

— Ar žinai, kokia bėda ant mūsų atslenka? Ten ne debesis, 
o išmintingoji mano motina. Tu pažįsti, kokia ji. Nei nuo jos 
ką nuslėpsi, nei ją apgausi. Imkim ir jai viską papasakokime, 
kas buvo ir kas nutiko. Kaip jau bus, taip! 

Taip pasakė Kodžabėjus, nusileido žemėn, pliaukštelėjo ran- 
komis, ir mergina pavirto rožės daigeliu, o jis pats pasivertė 
geltona gyvate. 

O čia jau sukdamasi leidžiasi žemėn išmintingoji motina. 
Apsidairė aplink ir mato — dauboje stypso rožės daigelis, o ap- 
link jį apsirangiusi geltona gyvatė. Ji priėjo prie jų ir sako: 

— Nesirangyk taip, nesirangyk. Juk gyvatė — tai tu pats, o 
daigelis, kad ir kaip būtum aplink jį apsiraizgęs,— tai ji. Jei tu 
norėjai tuo pasakyti: „Kas palies mano rožę, pasiversiu gyvate 
ir įgelsiu“,— tai klydai. Net gyvatė, sūnau mano, negelia savo 
motinos. Būna meilė kaip šviesus spindulys, būna meilė kaip 
pamazgų duobė. Negalima kištis į širdies dalykus, bet ši mer- 
gina nieko gero nežada, ji tik pridarys tau naujų žaizdų. Eik 
su manim, nesiginčyk! Svetimoji mergina teeinie į savo kraštą, 
o tu, sūnau, grįžk namo! 

Kai tik ji taip pasakė, geltonoji gyvatė nušliuožė nuo daige- 
lio ir susirangė į kamuoliuką prie motinos kojų. Sūnus jai pa- 
pasakojo, kaip jis buvo pasivertęs į fazaną ir čiulbėjo, buvo 
žydintis kmynas ir kvepėjo, rungėsi varžybose ir kaip sužeistas 
nugriuvo žemėn. 

— Motina, motina, išmintingoji motina, ne vieną, o tūkstan- 
tį merginų tau paaukočiau, bet pagal paskutinę tėvo valią aš 
dukart prisiekiau. Aš pasakiau, kad šitą nekantrią mergelę iš- 
mokysiu perių paslapčių ir divų kantrybės. Bet ne aš ją to iš- 
mokiau, o pats likimas. O ji norėjo išmokyti mane verkti ir 
juoktis, bet tesėjo tik vieną pažadą. Alachas; kuris privertė ma- 
ne verkti, bent kartą leis man ir susijuokti. Jei prie mūsiškės 
perių giminės ir divų kraujo prisidės ir žmogaus širdies, tai 
išsipildys paskutinė tėvo valia: visi mes šiame pasaulyje gy- 
vensime kaip žmonės. O jei taip nebus, tai nenoriu būti pusiau 
Žmogus... 

Pasakė, ir iš jo akių paplūdo ašarų upeliai. Ir bematant ant 
jo veido pabiro baltosios rožės žiedlapiai ir ėmė šluostyti tas 
ašaras... | 

Išmintingoji motina vos pati neapsiverkė: 

— O mano sūnau, protingasis mano sūnau! Iš kur aš galė- 
jau žinoti, kad širdyje tu nešiojiesi tokį sielvartą? Aš tik ma- 

čiau, kaip tu parėjai su keturiasdešimčia žaizdų keturiasdešim- 
tyje vietų ir pasakei: „Mane sužeidė viena nekantrioji, išgydyk 
mane, aprišk mane.“ Aprišau tave kaip mokėjau, bet išgydyti 
negalėjau.. Ir šit ta pati nekantrioji tapo gydytoja ir teisėja, 
išgydė tavo žaizdas. Taip, išgydyti išgydė, bet išsigando jos ma- 
no akys! Pamaniau, kad ji vėl tave sužeis, ir norėjau tave pri- 
rišti prie namų, prie židinio, apvesdinti su sesers dukterimi. Tu 
man nesakei, kad tokia buvo paskutinė tėvo valia: aš nebūčiau 
tau prieštaravusi. Nebūčiau nusikaltusi šiai merginai. Bet kas 
buvo —— pražuvo. Dabar kaip tu man sūnus, taip ji man duktė. 
Sukite sau 1izdą, kur norite. 

Kai tik ji taip pasakė, gyvatė atvirto Kodžabėjumi, baltoji 
rožė nukrito nuo šakelės. Abu ėmė bučiuoti išmintingajai mo- 
tinai rankas ir drabužio kraštą. 

Atsisveikindama motina tarė jiems: 

— Gerai įsidėkite į galvą tai, ką aš jums pasakysiu pasku- 
tinį kartą. Mano sūnau, galingas kaip divas, kilnus kaip divas, 
atsimink, kad jei žmogumi laikytum tik tą, kas moka juoktis ir 
verkti, tai žemėje visi imtų vadintis žmonėmis: šis pasaulis — 
laivas, protas — jo burės, norai — vairininkas. Tavo vardas nuo 
šiol tebūnie chanas Sabyras — Kantrusis chanas. 

Pabučiavusi sūnų į kaktą, motina atsisuko į merginą: 

— Dukra mano, baltuole mano dukra, Sidabrine dukra. Ne- 
turi nei galo, nei krašto tai, kas vadinama kantrybe. Visur, 
visuomet žinok: ką išgirsi saulėkaitoje, nekalbėk pavėsyje! Drau- 
gas turi draugą. O jei nėra draugo, yra oda, oda kabinama ant 
sienos. O sienos turi ausis, dukra mano. Tebūnie tavo vardas 
Sabyra — Kantrioji mergina. 

Taip pasakiusi, ji pabučiavo merginą į akis. 

Išbučiavusi sužadėtinius ir atsisveikinusi su jais, išmintingoji 
motina vėl sėdo ant ąsočio ir švystelėjo į padangę. Bet Kodža- 
bėjus, kuriam nulūžo abu sparnai, jau nebegalėjo pasiversti 
ereliu ir skraidyti. 

— Bet juk didžiausios nelaimės jau nuslinko nuo mūsų gal- 
vų,— tarė jis. 

Ir šit mūsų chanas Sabyras ir Sabyra, susikibę už rankų kaip 
du riešutai viename kevale, leidosi kelionėn. Ėjo jie, ėjo, tik 
staiga priešais juos atsirado juodas žirgas. Mūsų Sabyra (norė- 
jau pasakyti — Sidabrinė mergelė) pažiūrėjo, pažiūrėjo ir pa- 
matė — tai jos žirgas, kurį ji buvo paleidusi kalnuose ganytis. 
Dabar jis buvo didelis, įmitęs. Stovi ir žvengia, tartum norėda- 

mas pasakyti: „Ei, ei jūs, keliauninkai| Atrodo, būsite pavargę. 
Ne kiekvienam leisiu sėsti ant savęs, bet jus paimsiu ir nune- 
šiu, kur reikia," 

O kur jiems eiti? Negali jie grįžti į divų šalį, kol akys ku- 
pinos ašarų. Negali jie eiti pas žmones, kol neišmoko juoktis! 
Jie nutarė apsistoti tarp Kafadago ir Afdago kalnų ir ten gy- 
venti su perėmis. Chanas Sabyras liūdnai tarė: 

— Ateis diena, kai likimas mums leis juoktis; ir tada ke- 
liausime pas žmones. Bet jei mes išmoksime juoktis ir užmir- 
šime verkti, tai mums vėl teks grįžti į senus kalnus, į divų šalį. 

Ką gi pasakysi prieš teisingus žodžius? Sabyra net burnos 
neatvėrė, juodasis žirgas paėmė juos ir nunešė į perių šalį. 

Perės juos priėmė svetingai, tarsi būtų jų laukusios ketu- 
riasdešimt metų. Jos nuvedė juos į tokius rūmus, tokius rūmus, 
kad nė pasakoje niekas tokių nebuvo dar matęs. Iš ko jie buvo 
pastatyti, ar iš Paslapties akmenų, ar iš Kantrybės akmenų? 
Nėra žodžių, kuriais galėtum apsakyti šios vietos gražumą! 

Tą patį vakarą buvo iškeltos vestuvės. Net kuprotas likimas 
pasitraukė į šalį, o pasaulis dar vieneriais metais paseno. Bet 
žiūrėkite! Visi linksminasi, dunda būgnai, o chanas Sabyras ir 
Sabyra vis dar nesijuokia. nesišvpso. Bet Alachas galingas! Po 
devynerių metų, devynių mėnesių, devynių dienų, devynių va- 
landų ir devynių minučių atėjo į pasaulį dvyniai — berniukas 
ir mergaitė. Jie buvo pavadinti, tegu jų vardai skamba visų au- 
syse, vienas Mėnuliu, antroji — Žvaigžde. Patarnautojos suvystė 
Žvaigždę gėlėmis ir gysločiais ir padėjo motinai ant krūtinės. 
O Mėnulis, suvystytas debesimis, atsidūrė tėvo glėbyje. Sabyra 
pabučiavo rubuilę dukterį ir taip ėmė juoktis, taip juoktis, kad 
galbūt jos juoką išgirdo per trijų mėnesių kelią tėvas, motina, 
seserys ir auksaplaukis jos seserėnas ir baltaplaukė seserėčia. 

Tiesa, gerai nežinau! 

O kai Kodžabėjus pabučiavo storulį savo sūnų, tai jis pra- 
juko tokiu juoku, tokiu juoku, kad jį išgirdo net tėvas, išgirdo 
išmintingoji motina, avigalvė teta, buvusi netikrųjų vestuvių 
nuotaka. Ar tikrai išgirdo? Man meluoti nėra ko. Aš nežinau. 
Aš tik žinau, kad chanui Sabyrui ir Sabyrai išsipildė karščiausi 
jų norai. 

Iš dangaus nukrito trys obuoliai, bet tokie, kad jais niekaip 
nepasisotinsi. Vienas iš jų atiteks tam, kas skaitė arba klausėsi 
šios pasakos, antrasis tam, kas bus kantresnis už Kantrybės 
akmenį ir žinos laiką, kada verkti ir kada juoktis, o trečiąjį 
obuolį paskyriau žmogaus širdžiai. 

11INGINYS ACHMEDAS 


Pasaulyje esama daug tinginių, bet nėra nė vieno bent kiek 
panašaus į Tinginį Achmedą. Achmedas buvo didžiausias tin- 
ginys pasaulyje, niekas negalėjo su juo lygintis tinginyste. Mūsų 
Achmedas tik sėdėjo kiauras dienas ir niekad nieko neveikė. 
Jis buvo vienturtis motinos sūnus, jo tėvas ir broliai buvo 
mirę. Motina tenkino visas sūnaus užgaidas, kaip įmanydama jį 
lepino. Tinginys Achmedas nuolat snausdavo išsidrėbęs prie tan- 
dyro. Jei jam reikėdavo nueiti į sodą ar į patį mažiausią namo 
kambarį, jis imdavo svirduliuoti iš vieno šono į kitą. Motina 
tuoj bėgdavo prie Achmedo: „Kas atsitiko, mano mieliausias?" — 
klausia ji. Achmedui sunku net atsakyti, jis tik svirduliuoja 
kaip svirduliavęs. Ir motina ima spėlioti, ko norėtų jos sūnus. 
„Gal tau šio, gal tau to? Gal tu alkanas? Gal nori į sodą? Gal 
tau paskinti gėlių? O gal nori į kiemą?" — vargšė motina iš- 
skaičiuoja viską, kas jai į galvą ateina. Kai pagaliau atspėja, 
sūnus nustoja svirduliavęs ir nenorom sako. „taigi“. Vargšė mo- 
tina penėjo sūnų iš šaukštelio, o kai jis užsinorėdavo pasivaikš- 
čioti, užsiversdavo ant kupros ir taip valkiodavo ant savęs. 

Taip viskas būtų likę ir po šiai dienai, bet visada atsitinka 
tai, ko nelauki. 

Padišachas, kurio šalyje Achmedas gyveno, turėjo tris duk- 
teris. Dar padišachas turėjo sūnų, bet jau seniai niekas nebuvo 
jo matęs. Vieni manė, kad jis klajoja po svetimus kraštus, ki- 
ti — kad jis išėjo iš proto ir dėl to jo žmonėms nerodo. 

-Na kaip ten buvo, kaip ne, o padišacho dukterims atėjo lai- 
kas tekėti. Daugumas manė, kad vyriausioji jau bus peraugusi. 
Bet niekas nedrįso to pasakyti: visi labai bijojo galingojo pa- 
dišacho. O šis nė negalvojo apie dukterų vedybas. Staiga vieną 
dieną jis nutarė visas vienu metu išleisti už vyrų. Tik jis buvo 
visokių keistenybių mėgėjas ir neklausė dukterų: „Kokių vyrų 
jūs norėtumėte“, o paliepė joms: „„Atneškite man po arbūzą, ir 
koks bus arbūzas, toks bus ir vyras!" į 

Vyriausioji duktė buvo graži. Ji atnešė tėvui pernokusį ar- 
būzą. Vidurinioji duktė atnešė nunokusį arbūzą. O jauniausioji 
duktė buvo nepanaši į tėvą: ji nemėgo užuolankų, visada ėjo 
trumpiausiu ir tiesiausiu keliu. Be to, ji buvo staigaus būdo, ir 
ji atnešė tėvui visai žalią arbūzą. Pamatęs vyriausiosios dukters 
arbūzą, padišachas nusprendė ją išleisti už didžiojo vizirio sū- 
naus. Tas buvo protingas, taurus jaunikaitis, išmintingas ir darbš- 

tus. Viduriniąją dukterį padišachas išleido už kito vizirio sū- 
naus. Tam buvo dvidešimt penkeri—dvidešimt šešeri metai, jis 
irgi buvo išmintingas, darbštus, gražus ir niekad neprieštarau- 
davo tėvams. 

Kada padišachas perpjovė jauniausiosios dukters arbūzą, jis 
nepatikėjo savo akimis. Arbūzas buvo visai žalias, be sėklų. 
Duktė negalėjo apsirikti. Juk ji buvo pati gražiausia ir pati pro- 
tingiausia ir niekad nedarydavo kvailysčių. Kodėl mergina iš- 
sirinko tokį arbūzą? Tikriausiai ji tiesiog pasijuokė iš tėvo. Pa- 
dišachas įtūžo ir net pagalvojo, ar nevertėtų jos nužudyti. Bet 
susitvardė ir nusprendė ją kitaip nubausti. Padišachas prisiekė 
išleisti jauniausiąją dukterį už tokio žmogaus, kuris būtų 
panašus į žalią arbūzą. Į visus savo šalies kampus išsiunti- 
nėjo šauklius ir jiems liepė surasti patį didžiausią tinginį, 
vangiaus'a ir kvailiausią žmogų į jaunikius savo jauniau- 
siajai dukteriai. Išgirdę šią žinią, gudrūs tinginiai ir mulkiai 
apsidžiaugė. Jie nutarė taikytis į padišacho žentus. Gudrieji 
apsitaisė išeiginiais drabužiais ir, atėję pas padišachą, ėmė kaip 
beįmanydami girtis savo vangumu, skystaprotybe ir tinginyste. 
Kai kurie taip guviai rodė tokį kvailumą ir tinginystę, kad pa- 
dišacho artimieji negalėjo atsistebėti. Bet, išėję pro kiemo var- 
tus, visi gudragalviai manė jau apgavę padišachą ir bematant 
atvirsdavo tokiais, kokie buvo visada. Niekas nė pagalvoti ne- 
galėjo, kad padišachas gudresnis už juos visus ir juos stebi. 
Padišacho duktė gudruoliams neatiteko, o jie patys skaudžiai 
gavo į kailį. 

Šaukliai vis ieškojo jaunikio. Jų balsai pasiekė ir Tinginio 
Achmedo ausis. Bet jis tik pasimarkstė ir kaip visada ėmė svir- 
duliuoti. Motinai jis pasakė: ,,„Užspausk man rankomis ausis, ten 
gatvėje kažkas šūkauja, man ausyse spengia, neduoda ramy- 
bės." Dabar motina pirmąkart nepaklausė sūnaus užgaidų. Sū- 
nui ji liepė gerai pasiklausyti, ką sako šaukliai. Motina įkal- 
binėjo sūnų: „Ai Achmedai, mano Tinginy Achmedai, paklau- 
syk mano patarimo: eik ir pasirodyk padišachui. Gal jis išleis 
už tavęs savo dukterį. Juk kada nors aš numirsiu, kaip tau 
tada bus? Jei vesi, sūneli, padišacho dukterį, ligi mirties ramiai 
gyvensi." 

Taip kalbėjo motina, bet sūnus jos nesiklausė. Pagaliau ji 
užsivertė sūnų ant pečių, atgabeno į rūmus ir numetė prie pa- 
dišacho sosto. Padišachas labai nustebo: jis niekad nebuvo ma- 
tęs, kad toks didelis vyras sėdėtų motinai ant nugaros. Jis pa- 
galvojo, kad motina ir sūnus tyčia taip padarė. Padišachas visko 

pradėjo klausinėti Tinginį Achmedą, bet tas nieko neatsakinėjo. 
Jis tik spoksojo į motiną ir šnibždėjo: 

— Motin, ką sako tas žmogus? Aš negaliu suprasti ilgų jo 
kalbų. Ir pats negaliu ilgai šnekėti. Pasakyk, kad jis nutiltų. 

Tinginys Achmedas buvo toks suglebęs, mieguistas, kad pa- 
dišachas net sujuko, bet tuoj pat vėl įtūžo: 

— Lauk iš čia! Aš dar niekad nemačiau tokio ingio. Lauk, 
o jei ne, aš tave sutrypsiu! 

Padišachas šaukė kaip padūkęs, o Tinginys Achmedas nė 
nesukrutėjo. Jis tik baikščiai pažvelgė į motiną ir pravirko. 

Padišachas pašoko ir suriko: 

— Lauk, lauk kuo greičiau! 

Motina vėl užsivertė Tinginį Achmedą ant kupros ir šniokš- 
tuodama, kas žingsnis sustodama, išėjo iš rūmų. Padišachas ly- 
dėjo juos akimis. Vargšė moteris vos jį bepavelka, praeiviai 
stebisi ir neatsistebi, o Tinginys Achmedas nieko aplink nema- 
to. Tada padišachas suprato: žmogus, kurio jis ieškojo, jau su- 
rastas. Išmaišyk visą pasaulį, o antro tokio slunkiaus niekur 
nesurasi, Ir padišachas liepė kelti vestuves. 

Iškart atšoko trejas vestuves. Valgė, gėrė, linksminosi ke- 
turiasdešimt dienų ir keturiasdešimt naktų. Po vestuvių jauniau- 
sioji padišacho duktė parėjo į Tinginio Achmedo namus. Ji buvo 
turtingo padišacho duktė, ir tėvas su kraičiu jos nenuskriaudė. 
Mažame Tinginio Achmedo namelyje ji vargais negalais sutal- 
pino savo mantą. Dalį sukišo po lova, dalį sukrovė į kampą. 
Tinginys Achmedas irgi sėdėjo kampe ir padėrusiomis akimis 
žiūrėjo į savo žmoną. 

Mergina tylėjo, nesišypsojo, neverkė, bet ir nesistebėjo. Ji 
gerai žinojo, už ko ėjo. 

Tinginys Achmedas vedė galingo padišacho dukterį, tapo 
garsaus valdovo žentu, bet jo gyvenimas nė kiek nepasikeitė. 

Kai jis ko nors užsinorėdavo, imdavo svirduliuoti, tuoj pri- 
bėgdavo prie jo motina ir atspėdavo jo užgaidas. Ji darydavo 
viską, ko tik sūnus užsimanydavo. Padišacho duktė, sėdėdama 
kampe, žiūrėdavo į vyrą, bet tylėdavo, nerodydama savo pykčio. 

Kartą Tinginys Achmedas kaip paprastai ėmė svirduliuoti, 

— Gal tau į kiemą reikia? — paklausė motina. 

— Taigis — atsakė Tinginys Achmedas. 

Tada padišacho duktė pakilo ir šypsodamasi pastojo vyro 
motinai kelią: ( 

— Nesirūpinkite, aš pati išnešiu savo vyrą! 

Tinginio Achmedo motina sumišo: 

— Oi, dukra mano, nedaryk tot Tu lepi, plonutė, gražutė, 
tau šis darbas netinka! 

Bet padišacho duktė spyrėsi. 

— Jis mano vyras, aš jį ir išnešiu — atsakė ji. 

Ji užsivertė Tinginį Achmedą ant pečių, nunešė jį į virtuvę. 
Uždariusi virtuvės duris, atsivėdėjusi metė vyrą ant aslos, Tin- 
ginys Achmedas net nesuprato, į ką atsitrenkė, ir graudžiai 
pravirko. Padišacho duktė nė klausyti nenorėjo. Priėjo prie ži- 
dinio, išsitraukė nuodėgulį ir degančiu jo galu pradėjo tvoti 
Tinginį Achmedą. Mušė per galvą, per nugarą, per rankas. Ant 
vyro kūno neliko vietos, kur nebūtų kliuvęs žmonos smūgis. 
Nuo nuodėgulio tik kibirkštys žiro į visas puses. Bet ir dabar 
Tinginiui Achmedui buvo sunku pasijudinti. O ilgai gulėti ne- 
krutėdamas jis negalėjo: skaudėjo šonus. Tada sukaupė jėgas 
ir atsistojo. Prišoko prie durų, durys uždarytos. Jis pradėjo vers- 
ti duris ir vis tiek jų neatidarė. Tada Tinginys Achmedas puolė 
prie lango, atlapojo jį, nušoko žemyn. Jis nudribo aukštielnin- 
kas visai be jėgų. Visą kūną gėlė, degė lyg ugnyje. Jis ilgai 
negalėjo nė žodžio ištarti. Achmedas spoksojo į žmoną, persi- 
svėrusią per langą, ir į nuodėgulį, kurį ji laikė rankoje. 

Žmona riktelėjo Achmedui: 

— Gana tinginiauti, išeik iš čia, imkis darbo ir tapk žmo- 
gumi. Kol nebūsi žmogus, namo nesugrįžk! 

Po to padišacho duktė uždarė langą ir nuėjo. 

Tinginio Achmedo motina girdėjo vaitojimus, smūgius, bet ji 
bijojo padišacho dukters ir nedrįso užstoti sūnaus. Marti ty- 
lėjo. Nuodėgulį ji pasidėjo šalia savęs ir ėmė virti pietus, siu- 
vinėti ir dainuoti — ji turėjo gražų balsą. Bet ji visai neparodė, 
kad būtų pavargusi ir supykusi. 

Tinginys Achmedas užmigo. O kai pabudo, pajuto skausmą 
ir alkį. Jis ėmė sukti aplink namą: vidun įeiti bijojo. Bet mo- 
tina neišėjo į kiemą ir valgyti neišnešė. 

Dabar Tinginys Achmedas suprato, kad teks pačiam pelnytis 
duoną. Pirmąkart gyvenime jis nuėjo į turgų. Ir ėmė daryti 
tai, ko niekad nedarė: ėmė dirbti. Jis ligi vakaro nešiojo sun- 
kius krovinius ir uždirbo penkis kurušius. Už vieną kurušį nu- 
sipirko duonos ir sūrio, prisivalgė ligi soties. Likusius pinigus 
įsidėjo į kišenę ir išdrožė namo. Pasibeldė į duris. Motina nu- 
sileido žemyn, paklausė: „Kas ten?“ 

— Čia aš, — atsakė Tinginys Achmedas.— Čia aš, Achmedas! 

Motina atidarė duris. 

— Mano Achmedai! Mielas mano sūnau, įeik! Įeik į savo 
namus! | 

Bet Tinginys Achmedas tartum negirdėjo motinos žodžių. 

— Ar namie chanumė? — paklausė jis. 

— Namie! 

— Ar nuodėgulį rankoj tebelaiko? 

— Tebelaiko. 

Tinginys Achmedas suvirpėjo iš baimės, atidavė motinai 
keturis kurušius ir pasakė: 

— Še, imk, perduok keturis kurušius chanumei, 0 aš einu! 
Greitai vėl sugrįšiu! 

Motina jį įkalbinėjo pasilikti, glostė jam rankas, bet veltui. 
Tinginys Achmedas tartum nesuprato motinos maldavimų ir 
išėjo. Motina sielvartavo, bet ką ji galėjo padaryti? Uždarė 
duris, užlipo aukštyn. Keturis kurušius atidavė marčiai. „Šituos 
pinigus,— pasakė ji, — prašė tau perduoti Tinginys Achmedas.“ 

Padišacho duktė ilgai žiūrėjo į keturis kurušius, paskui pi- 
nigus padėjo į gražią dėžutę. 

— Na, Tinginy Achmedai! Būk vyras, mano Achmedai! — 
pratarė padišacho duktė, prisispaudusi dėžutę prie krūtinės. 

Jei žmonės būtų tatai pamatę, tikriausiai būtų pasakę: „Ši 
mergina beprotiškai myli pinigus arba Tinginį Achmedą!“ 

Kitą vakarą Tinginys Achmedas vėl parėjo. Tą dieną jis nuo 
pat aušros dirbo pas alavuotoją, plovė indus, pūtė dumples. 
Uždirbo vienuolika kurušių. Už vieną kurušį ligi soties pavalgė, 
dešimt parnešė namo. Pasibeldė į duris, motina nulipo žemyn. 
Tinginys Achmedas paklausė: 

— Ar chanumė namie? 

— Namie, — atsakė motina. 

— Nuodėgulis jos rankoj? 

— Rankoj! 

— Tai perduok chanumei dešimt kurušių, rytoj aš vėl par- 
eisiu. 

Tinginys Achmedas apsisuko ir išėjo. Motina savo maldavi- 
mais jo nesulaikė. Ją nustebino spėrus jo žingsnis, jo vikrumas. 
Kaip jis pasikeitė! Motina ilgai jį lydėjo žvilgsniu. Paskui užlipo 
aukštyn ir mMarčiai atidavė dešimt kurušių. Ši juos padėjo į dė- 
žutę, kalbėdama: 

— Ai, Tinginy Achmedai! Tinginy Achmedai! 

Jei žmonės būtų tatai pamatę, būtų pasakę: „Ši mergina be 
galo myli Tinginį Achmedą." 

Taip bėgo dienos, slinko mėnesiai. Tinginys Achmedas kas 

vakarą pareidavo pas motiną ir klausdavo vis to paties. Išgirdęs, 
kad chanumė tebelaiko nuodėgulį, jis išeidavo. O Achmedas da- 
bar uždirbdavo po dvidešimt kurušių. 

Vieną dieną Tinginys Achmedas parėjo dar prieš saulėlydį. 
Motinai atidavė pinigus ir pasakė, kad rytoj iškeliaująs su 
karavanu į tolimus kraštus ilgiems metams. Achmedas pabu- 
čiavo Motinai į ranką, paprašė nusilenkti žmonai, apsisuko ir 
išėjo neatsigręždamas. 

Ilgai ilgai nuo Tinginio Achmedo nebuvo jokios žinios. Vieni 
sakė: „Jis numirė“, kiti: „Pateko į nelaisvę.“ Jau niekas jo ir 
nebelaukė. Tik žmona vis ilgėjosi jo. Ji kas vakarą jo laukė 
tą pačią valandą, kai jis, būdavo, parneša pinigus. Tą valandą 
ji imdavo dėžute, glausdavo prie krūtinės, ašarodama: 

— Ak, Tinginy Achmedai! Sugrįžk pas mane! Aš laukiu ta- 
vęs, Tinginy Achmedai! Atsiųsk bent žinelę nuo savęs! 

O Tinginys Achmedas vis galvojo apie žmoną ir motiną. 
Motina jį įpratino tingėti, o Žmona sumušė nuodėguliu, bet vis 
tiek jis jas mylėjo. Jis labai norėjo joms nusiųsti bent menką 
žinelę, bet kaip? Jis buvo toli nuo žmonių, dykumoje. Ne kiek- 
vienas išdrįs keliauti per tokią dykumą: juk ten nėra nei van- 
dens, nei medžių. 

Tik debesys metė šešėlį ant žemės, bet ir šešėlyje buvo karš- 
ta kaip žaizdre. Dar pasibaigė vanduo. Žmonės vienas po kito 
mirė nuo troškulio, dvėsė kupranugariai. Garbė alachui, jiems 
pavyko užeiti šulinį. Iš džiaugsmo žmonės alpo, bet džiaugsmas 
greitai praėjo. Šulinys buvo labai gilus, ir vandens jame ne- 
buvo matyti. Įmetė akmenį, ir staiga pasigirdo silpnas tekšte- 
lėjimas. Žmonėms sugrįžo viltis. Jie atsinešė storų virvių, jas 
sumezgė, vieną galą apvyniojo aplink vieną savo bendrakelei- 
Vį ir jį nuleido į šulinį. 

— Dūstu! Duūstu! Gelbėkite! — suriko jis. Jį ištraukė, ir jis 
griuvo kaip negyvas. | 

— Veikiausiai jis tik išsigando, — kalbėjo žmonės. 

Nutarė leisti šulinin kitą žmogų. Jam atsitiko tas pat, jis 
irgi griuvo kaip negyvas. Visi nusiminė ir ėmė melstis alachui. 
Tik vienas Tinginys Achmedas nesumišo. Jis pagalvojo: „Tingi- 
nys— juk tai vien vardas toks beliko.“ Prisirišęs virvę prie 
juostos, jis paliepė: 

— Leiskite mane šulinin! Jeigu imsiu šaukti, vis tiek manęs 
nekelkite, o leiskite žemyn. 

Taip jie ir padarė. Tinginys Achmedas nešaukė, neprašė pa- 
galbos. Nusileidęs į šulinio dugną, Achmedas labai nustebo: 

prieš jo akis be galo, be krašto driekėsi granatų sodas. Vidury 
sodo buvo didelis baseinas. Prie baseino giliai susimąsčiusi sė- 
dėjo gražuolė. Ji nepastebėjo Tinginio Achmedo, ir jis jos ne- 
pašaukė,— juk keliauninkai taip laukė vandens. Achmedas grei- 
tai atsirišo virvę, prisėmė kibirą vandens ir davė ženklą traukti 
kibirą aukštyn. Po to jis prisėmė kitą kibirą, jį taip pat ištraukė, 
Tą akimirką mergina kilstelėjo galvą. Ji nustebusi pažiūrėjo į 
Achmedą. Nustebo ir jis. Mergina prie baseino buvo labai pa- 
naši į tą, kuri buvo jo žmona, Kažin ar galėjo atsirasti pasau- 
lyje kita tokia gražuolė! 

— Kas tu esi, žmogau? Kaip čia patekai? — paklausė mer- 
gina.— Čia niekas negali įsigauti nei ant paukščio sparnų, nei 
po gyvatės pilvu, kaipgi tau pavyko? 

Tinginys Achmedas apsakė merginai viską, kaip jam buvo, 
nuo pradžios iki galo, 

— O tu? — paklausė jis.— Kaip tu čia atsidūrei? 

Merginos akyse pasirodė ašaros. 

— Neklausinėk! Kad galėčiau papasakoti, reikia daug laiko. 
Verčiau eik iš čia, palik mane. Jei tuojau neišeisi, gali palydėti 
gyvybę! 

Tai pasakiusi, mergina greitai aprišo virvę aplink Tinginio 
Achmedo liemenį. Paskui ji nuskynė kelis granatus, juos sudėjo 
į krepšį ir įdavė Achmedui. 

— Imk, gal jie tau pravers. O dabar kuo greičiausiai eik 
iš Čia! 

Keleiviai ėmė traukti Achmedą. Bet kai jis jau beveik pasie- 
kė šulinio kraštą, virvė staiga nutrūko, ir Tinginys Achmedas 
nukrito prie gražuolės kojų. -O atsitiko štai kaip. Žmonės jam 
pavydėjo. „Dabar jis girsis ir juoksis iš mūsų, kai mes jį iš- 
trauksime",— galvojo jie. Ir tas, kuris šaukė „dūstu“, nupjovė 
virvę. Bet Tinginys Achmedas neužsimušė. Žemė buvo minkšta, 
ir jis tik truputį pablyško iš skausmo. 

— Nėra kas bedarą, aš irgi lieku čia, su tavimi — tarė jis 
gražuolei. 

Gražioji mergina pravirko ir Achmedui apsakė savo siel- 
vartą. Jau septyneri metai, kai ji gyvenanti pas baisų divą. O 
tas sodas yra divo sodas, ir jis nieko į jį neįsileidžiąs. Jei tik 
kas čia įkeliąs koją, divas jį nužudąs, mėsą suvalgąs pats, o 
kaulus išmetąs varnoms. 

— O kaip tu čia patekai? Kodėl divas tavęs nenužudė? — 
paklausė Achmedas. 

Baisusis divas buvęs labai malonus gražuolei, gerai elgęsis 
su ja. Bet verčiau jis būtų ją nužudęs! Juk gražuolė buvusi 
didžiojo padišacho duktė ir ją sužadėję su kito padišacho sūnu- 
mi. Divas ją pagrobęs, atskyręs nuo jaunikio, užbūręs jį, ir štai 
jau septinti metai, kaip jos jaunikis beprotis. O divas nutaręs 
pats vesti garžiąją merginą: Jau įr vestuvėms ruošiąsis. Netrukus 
divas turįs užmigti ir miegoti keturiasdešimt dienų, paskui jis 
ją vesiąs ir išrausiąs iš jos širdies kas užvis brangiausia... O nuo 
jo pabėgti neįmanoma, 

— Nejaugi nieko negalima padaryti? Ar aš negaliu tau pa- 
dėti? 

Gražuolę sugraudino Achmedo užuojauta: jos akyse sužibo 
ašaros. Bet ją išgelbėti galėjo tik divo mirtis, o jį nudobti ga- 
lima tik miegantį, įvarius jam durklą į tarpuakį. Kas tą pa- 
darys? Kur surasti tokį, kuris būtų stiprus kaip tūkstantis žmo- 
nių, su plieno širdimi? 

Tinginio Achmedo blykstelėjo akys. 


— Aš tą padarysiu. Aš buvau pramintas tinginiu, bet dabar 
tai nesvarbu. Aš turiu ir jėgų, ir širdį. Aš tave išgelbėsiu! 

Mergina graudžiai pravirko. Divas dar nemiegojo. Jis galįs 
iš tolo užuosti žmogaus kvapą. Jis galįs sukelti uraganą. Tada 
Tinginio Achmedo akys aptemsiančios ir divas ramiausiai jį už- 
mušiąs. Nelaimingojo Achmedo mirtis taip buvo arti. Gražuolė 
su gailesčiu žiūrėjo į jį. 

— Užmiršk mane ir bėk, — maldavo ji. 

Bet Tinginys Achmedas mirties nebijojo. 

— Aš tave išgelbėsiu, net jei žūčiau pats,— pasakė jis. 

— Tu esi drąsiausias iš drąsiausiųjų. Bet jei tu dabar pasi- 
liksi — žūsi — atsakė gražuolė.— Sugrįžk po penkių dienų, tada 
divas miegos. O dabar bėk. 

Ji nuvedė Achmedą prie šulinio ir davė jam krepšį, pilną 
granatų. 

Oi, kaip buvo sunku išlipti iš šulinio! Tinginys Achmedas 
kabinosi už išsikišusių akmenų, už samanų, kruvinai susidraskė 
rankas ir kojas. Bet pagaliau išsikapstė viršun ir lengviau at- 
siduso. 

Keleiviai jau seniai buvo nuėję. Toli, toje pusėje, kur dingo 
karavanas, pasirodė dulkių debesėlis— veikiausiai artinosi kitas 
karavanas. Netrukus karavanas priėjo. Žmonės ėmė klausinėti 
Achmedą, kur ir iš kur jis einąs. Karavanas traukė į gimtąjį 
mūsų jaunikaičio miestą. Iš džiaugsmo Achmedui norėjosi skris- 


61 


ti paukščio sparnais. Žmonėms jis atidavė krepšį su granatais ir 
paprašė: 

— Kai pasieksite miestą, paklauskite, kur yra Tinginio Ach- 
medo namas. Kiekvienas jums jį parodys. Krepšį su granatais 
atiduokite moterims, kur tame name gyvena, ir pasakykite, kad 
tuos granatus siunčia Tinginys Achmedas, kad ir jis pats ne- 
trukus sugrįš. Alachas jums atlygins už jūsų gerumą! 

Keleiviai pažadėjo išpildyti Achmedo prašymą. Jie jį pa- 
valgydino ir pagirdė, o paskui atsitolino. Tinginys Achmedas 
liko prie šulinio, sėdi, dienas skaičiuoja. Ir štai praėjo penkios 
dienos. Penktosios vakare jis ėmė leistis į šulinį. Daug jėgų 
padėjo leisdamasis ir tik šeštosios priešpiečiais pasiekė dugną. 
Mergina vis tebesėdėjo prie baseino, laukė Achmedo. Rankose 
ji laikė didžiulį kardą. Gražuolė pribėgo prie Achmedo, nupurtė 
dulkes nuo jo drabužių, įspraudė jam į rankas kardą ir pasakė: 

— Aš dar niekad nesu mačiusi tokio drąsuolio kaip tu! 

Paskui ji jam parodė kelią pas divą. Jie ilgai ėjo stebuklin- 
gai gražiais sodais, per menes, išpuoštas auksu, sidabru, dei- 
mantais. Pagaliau jie pasiekė divo kambarį. Divas buvo labai 
didelis ir bjaurus. Nepasakosime, koks jis buvo, kad neišsigąs- 
tumėte. Jis taip knarkė, kad buvo girdėti danguje, ir žmogui 
kėlė baimę. Bet Tinginys Achmedas nesudrebėjo. Jis priėjo prie 
divo ir suvarė kardą jam į tarpuakį, kaip buvo liepusi mergina. 
Į keturias puses trykštelėjo kraujas. Divas pašoko iš sąvo - guo- 
lio, gailiai sustaugė. Jis dar tebebuvo gyvas, tvirtai rėmėsi į 
žemę kojomis ir dairėsi aplinkui. Tuoj jis pamatė Tinginį Ach- 
medą. Divui vieni niekai būtų buvę vienu mostu nudobti priešą. 
Bet jis nesijudino. 

— Ei, vaikine, smok dar kartą! Užmušk mane! — paprašė 
divas. 

Gražioji mergina pravirko. 

— Smok, smok dar kartą. Antraip mes žuvę,— paprašė ji 
Achmedą. 

Baisusis divas iškart nenusibaigė, bet buvo sunkiai sužeis- 
tas. O dar blogiau buvo tai, kad jis staiga prisiminė visas pik- 
tadarybes, kurias padarė žmonėms, ir jį pradėjo graužti sąžinė. 
Verčiau mirti, negu gyventi, žinant, koks tu piktadarys. Achme- 
das dar kartą kirto divui kardu. Tarsi didžiulis kalnas divas 
nugriuvo žemėn ir numirė. Gražioji mergina ėmė garbinti 
alachą: 

— Dabar mano jaunikis atburtas, jis veikiausiai sveikas ir 
protą atgavęs! 

Dabar Tinginys Achmedas atsiminė savo žmoną. Jis užsino- 
rėjo kuo greičiausiai sugrįžti namo, viską jai papasakoti. Bet 
gražuolė jam patarė iš pradžių apeiti divo sodą ir rūmus ir 
išvaduoti visus jo belaisvius. Taip jie ir padarė. Paskui pasiėmė, 
kiek tik pakėlė, brangenybių, viską sukrovė ant arklių ir lei- 
dosi kelionėn. Gilusis šulinys pavirto ilgu, dulkinu keliu. Jie 
Jojo dieną ir naktį ir dar vieną dieną ir naktį ir pagaliau atjojo 
į miestą, kur gyveno Tinginys Achmedas. Kartu su gražiąja 
mergina Achmedas nubėgo į mažą savo namelį. Duris jiems 
atidarė nepažįstama suvargusi moteris. Achmedui ji pasakė, kad 
jo motina ir žmona pasistačiusios gražius rūmus, o .namelį ati- 
davusios jai. Tinginys Achmedas nustebo. Gražioji mergina nu- 
sišypsojo: „Ko tu stebiesi? Juk granatai, kuriuos tu nusiuntei 
namo, buvo iš rubino." | 

Vargšė moteris jiems parodė kelią į rūmus. 

Kaip apsidžiaugė Tinginio Achmedo žmona ir motina! Ver- 
čiau nė neklausinėkite, vis tiek niekas negalės apsakyti jųjų 
džiaugsmo. Moterys puolė jam ant kaklo, jį bučiavo, glėbes- 
čiavo, kol pavargo. Paskui Achmedui papasakojo, kaip gyveno, 
ką veikė. 

Gražioji mergina iš jų kalbos sužinojo, kad ji pateko į mies- 
tą, kur gyvena jos jaunikis, ir kad karalaitis, kurs septynerius 
metus nesirodė žmonėms, dabar jodinėja gatvėmis. O kai padi- 
šachas patyrė, kas išlaisvino jo sūnaus nuotaką, jis visus pasi- 
kvietė į savo rūmus. Jauniausioji padišacho duktė — Tinginio 
Achmedo pati, pasislėpė kampe. 

Padišachas ir jo sūnus apsiverkė iš džiaugsmo, pamatę gra- 
žiąją merginą. O paskui visi ėmė linksmintis. 

— Pagaliau baigėsi mūsų vargai, pagaliau atėjo laimė — 
kalbėjo žmonės. 

Tada padišachas prisiminė jauniausiąją savo dukterį: „,Kaipgi 
jai sekasi? Kur ji, ar dar gyva? O jos vyras, tas juokingas 
žmogus, kas jam nutiko?“ Ir padišachas nuliūdo. Jis net savo 
šaukštą išmetė. Ir staiga pažino kitus šaukštus ir lėkštes ant 
stalo: juk tai jauniausiosios jo dukters kraitis! Padišachas pa- 
šoko iš užstalės. 

— Aš suradau savo dukterį| Garbė alachui| — sušuko jis ir 
apsiverkė iš džiaugsmo. 

Tada jo duktė puolė tėvui ant kaklo. 

Kai padišachas sužinojo, kad didįjį žygdarbį atliko jo dukters 
vyras, Tinginys Achmedas, jis labai nustebo, 

Padišachas buvo labai senas, o jo sūnų žmonės dar tebe- 
laikė ligoniu, todėl ir nutarė atsisakyti sosto ir į jį pasodinti 
Tinginį Achmedą. 

Achmedas atsisakė, ir padišachas gavo jį įkalbinėti. Bet greit 
Achmedą vėl apėmė tinginys, ir jis sutiko. 

Daug metų jis gražiai valdė šalį, laimėjo daug karų, žmonės 
praturtėjo, ir visi jį pamilo. 

Bet tik vienu punktu jis ir liko tinginys: jis neturėjo sūnaus. 
Po tėvo mirties jo giminė turėjo išnykti... Tada tikratikiai su- 
galvojo tokią išeitį: į Tinginio Achmedo sostą jie pasodino ne 
vieną žmogų, o keletą. Tie žmonės buvo dori, išmintingi ir gerai 
valdė šalį. Bet žmonės ilgai dar negalėjo užmiršti Tinginio Ach- 
medo. 


PAL A RUNAS MEDŽIOTUIJJ AI. 


Seniai, labai seniai gyveno vienas medžiotojas. Kas rytą jis 
eidavo į mišką medžioti, nušautų žvėrių mėsą parnešdavo namo, 
o jų kailius parduodavo valstiečiams. Bet medžiotojas turėjo 
blogą įprotį: vakarais, sugrįžęs namo, jis šaukdavo pačiai: 

— „Ar yra pasaulyje geresnis medžiotojas už mane? 

Vargšė moteris išsigandusi atsakydavo: 

— Ne, mano vyre. 

— Jei taip, tai stok prie sienos, aš strėle perversiu tavo 
auskaro žiedą! 

Vargšė moteris, mirštamai išsigandusi, visa drebėdama, sto- 
davo prie sienos. Medžiotojas nutaikydavo, įtempdavo templę 
ir paleisdavo strėlę, kuri persmeigdavo žmonos auskarą. 

Kas vakarą medžiotojo pati turėdavo kęsti šias vyro išmo- 
nes. Visas kaimas žinojo vargšės moteriškės kančias ir jos gai- 
lėjosi. 

Kartą medžiotojas užėjo į kaimo smuklę ir ėmė pasakoti, 
koks jis sumanus, koks jis taiklus šaulys, kiek lokių, lapių ir 
vilkų nušovęs, koks jis drąsus, kaip vienu šūviu galįs pargriau- 
ti liūtą. Klausėsi jo Žmonės, klausėsi, pagaliau neteko kantrybės, 
nutarė padaryti galą jo pagyroms, parodyti, koks jis iš tikrųjų 
yra. Visi žinojo, kad, be varnų ir kiškių, medžiotojas nieko dau- 
giau nenušauna. 

Valstiečiai nutarė pamokyti pagyrūną. Vienas ir sako: 

— Neseniai į mūsų lauką įjunko didžiulis lokys. Ramybės 
neduoda! Visą derlių surijo. Gal tu galėtum jį nudobtiė 

— Kai tik jis ateis, pasakykite man, ir aš jį kaipmat nu- 
dėsiu. 

— Dėdule, bet kad tas lokys baisiai jau didelis! 

— Oar jūs užmiršote, koks aš taiklus šaulys? 

— Žinome! — ėmė šaukti iš visų pusių. 

Tuo tarpu smuklėje pakilo riksmas: didžiulis lokys, palen- 
kęs galvą, įėjo į vidų. Visi išsislapstė po kampus, o medžioto- 
jas, pamatęs lokį, nusimetė nuo pečių dvivamzdį, o pats palindo 
po stalu. | 

— Gelbėkite, gelbėkite! — šaukė jis. 

Lokys maurodamas lepečkojo tiesiai prie stalo, po kuriuo 
lindėjo medžiotojas. | 

— Oi, pažino medžiotoją! Sudraskys žmogų, — klegėjo visi 
aplinkui. 

Išgirdęs tokius žodžius, medžiotojas lyg kulka smuko į gatvę 
ir leidosi per kaimą šaukdamas: 

— Gelbėkite! Gelbėkite! 

Lokys puolė jį vytis, o kaimo 'vaikiščiai nugužėjo iš pas- 
kos — leipsta juokais. Medžiotojas atitoko, atsigręžė ir mato, 
kad tas lokys — berniukas, įlindęs į lokio kailį. 

Iš gėdos medžiotojas vos iki namų nusikapstė. Po to jis nie- 
Kad daugiau nebeužeidavo į smuklę. 

Kartą medžiotojo pati išėjo aplankyti septyniasdešimties me- 
tų senutės, gyvenančios kaimynystėje, ir jai išsipasakojo savo 
bėdas: | 

— Kas vakarą mano vyras pareina ir šaukia: „Ar yra geres- 
nis medžiotojas už mane?“ O paskui mane stato prie sienos, nu- 
taiko, įtempia templę, paleidžia strėlę į mano auskaro žiedą. 
Taip ir gyvenu vis didžiausioje baimėje. 

— Oi dukrele, kaip baisu... O jei strėlė pataikys į galvą! 

— Patartum, močiute, kaip man nusikratyti šito Žmogaus! 

Senutė perleido per pirštus keletą rožančiaus karoliukų, tru- 
putį pagalvojo ir sako: 

— Vakare, kai jis ims pliaukšti apie savo taiklumą ir suma- 
numą, jam pasakyk: „Esama, girdi, ir už tave geresnių šaulių! 
Prie Žaliosios kalvos, už Kafo kalno, stovi arabas, jis už tave 
geriau šaudo. Eik ir pasižiūrėk.“ Jis neiškęs, išeis ieškoti var- 
ZOovo ir mes savo įprotį. 

Vargšė moteriškė apsidžiaugė. Vakare, parėjęs namo, vyras 
vėl paklausė: 

— Ar yra už mane geresnis šaulys? 

— Taip, yra! 

— Kas jis toks? 

— Ogi medžiotojas arabas, kuris stovi prie Žaliosios kalvos, 
už Kafo kalno! Jis ir šaudo už tave geriau, ir greitesnis už tave. 

— Nueisiu tenai ir surasiu tą medžiotoją! Rytoj rytą kad man 
būtų plieniniai čarykai, geležinė lazda ir krepšys su paviržiu. 
Aš išeisiu dar prieš saulės tekėjimą. 

Medžiotojo pati nė užmigti negalėjo iš džiaugsmo. Rytą, 
kai saulė pažėrė iš kitapus kalno auksinius spindulius, medžio- 
tojas pabudo, o žmona jau buvo viską sutaisiusi kelionei. 

— Lik sveika! Tikrai surasiu tą medžiotoją ant Kafo kal- 
no! — tarė vyras ir išėjo. O žmona išsivadavo iš mirštamos bai- 
mės, kuri ją kankino kas vakarą. 

Medžiotojas, droždamas per kalnus ir slėnius, vis ėjo tolyn 
ir tolyn. Pagaliau jis priėjo šviesią kaip saulė šalį. Aplinkui nė 
gyvos dvasios. Po dangų skraido baisūs paukščiai, kalnai keis- 
tos spalvos, o medžiai — dygliuoti. Nors ir kaip ieškojo me- 
džiotojas, jis nesutiko nė vieno žmogaus, kurį būtų galėjęs 
paklausti, kaip pasiekti Kafo kalną. Po ilgos kelionės jis priėjo 
seną malūną. Leipdamas iš nuovargio, medžiotojas įėjo vidun — 
Žiūri, sėdi senukas, jau per šimtą Metų persiritęs. 

— Ei, vyre, ką tu veiki šitame karštame slėnyje? Štai jau 
bus dvidešimt metų, kai čia nė vienas gyvas žmogus nepasirodė. 

— Kodėl? 

— Čia yra mirties slėnis. Ką tu čia veiki? 

— Aš ieškau taikliojo šaulio arabo, kuris gyvena už Kafo 
kalno. Sako, kad jis šaudąs geriau už mane ir lakstąs greičiau: 
einu su juo pasigalynėti. 

— Nuostabus keleivis — sumurmėjo senukas. Paskui ištiesė 


ranką ir parodė: — Matai, priešaky lyg rūkas matyti kalnas? 
Tai Kafo kalnas. Bet tu jo nepereisi. 
— Kodėl? 


— Žmonės Kafo kalną pereina tik plieniniu tarpekliu. Bet 
ten, siaurame urve, savo guolį turi įsitaisiusi liūtė, kuri su- 
drasko žmones į gabalus. O tas, kas pereis šitą vietą, pateks į 
divų šalį, ten deimantų ir smaragdų — kaip pas mus paprastų 
akmenų. | 

— Aš nudobsiu liūtę ir įeisiu į stebuklingąją šalį! 

— Bet juk ta liūtė — taip pat stebuklinga. Tu, matau, esi 
didelis neišmanėlis, bet aš tau padėsiu — Tai pasakęs, jis atkišo 
jam duonos— Čia „duona, daranti gera“, stebuklinga duona. 

Jei tau atsitiks bėda, atpjauk kąsnelį tos duonos ir mėsk — 
viskas gerai baigsis. 

Medžiotojas paėmė iš senuko stebuklingosios duonos ir lei- 
dosi kelionėn. 

Po daugelio dienų jis priėjo Kafo kalną ir plieninį urvą, apie 
kurį kalbėjo senukas. Mato, prie urvo tupi liūtė, iš akių ki- 
birkštis svaido. Liūtė pamatė žmogų, šoko ant jo, bet kai tik 
medžiotojas numetė kąsnelį duonos, ji, pavirtusi ugnies stulpu, 
išnyko. Medžiotojas įėjo į plieninį urvą ir staiga išvydo tamsią 
karalystę. Paėjo kiek, girdi kažkieno balsą: 

— Ei žmogaus vaike, ko tau reikia divų šalyje? 

— Aš einu į svečius pas medžiotoją arabą, kuris prie Ža- 
liosios kalvos gyvena, — atsiliepė medžiotojas. 

— „Kelias baigėsi, toliau nėra kur eiti. 

Medžiotojas atsiminė stebuklingąją duoną. Numetė jos kąs- 
nelį, bematant urve pasirodė keisti paukščiai ir pradėjo lesti 
duoną. Staiga pasidarė šviesu. Mato medžiotojas upelį, o prie 
jo valtį, sėdo į ją ir persikėlė į kitą pusę. 

Ten plieninis urvas ir baigėsi. Dabar prieš jį išlėkė drako- 
nas. Numetė jis drakonui kąsnelį duonos ir pagaliau išėjo iš 
plieninio urvo. 

Žiūri, o aplinkui žalios pievos, tose pievose žydi daugybė 
oranžinių tulpių, lelijinių hiacintų ir baltų ramunių. Čiurlena 
ir putoja upeliai, žydi vaismedžiai, po juos skraido paukščiai. 
Medžiotojas dar kiek paėjo žaliuoju slėniu ir pamatė daugybę 
kalnų, kiekvieną vis kitokios spalvos. Galop tolumoje pasirodė 
Žalioji kalva. Jis nuėjo toliau ir pamatė milžiną arabą, miegantį 
ant Žaliosios kalvos. 

„Štai ir šaulys, apie kurį kalbėjo žmona“,— pagalvojo me- 
džiotojas ir suriko: 

— Ei seni arabe! Sako, tu esi pats greičiausias bėgikas ir 
taikliausias šaulys pasaulyje, aš atėjau su tavimi pasirungti! 

Arabas vos išgirdo šitą silpną čiepsėjimą. Atsimerkė, pamatė 
medžiotoją, dydžio kaip uodas. Užsikėlė jį ant delno ir patyliu- 
kais klausinėja: 

— Ko tu nori? 

— Pirma aš noriu bėgti su tavim lenkčių, o paskui pašaudyti 
ir pažiūrėti, kuris būsim taiklesnis, — sako medžiotojas. 

Arabas taip nusijuokė, išgirdęs jo žodžius, tarsi griaustinis 
būtų nudundėjęs per visą dangų. Paskui sako: 

— Duodu tau devynias dienas, bėk kiek tik gali. Jei anks- 
čiau šio laiko pavysiu tave prie Raudonojo kalno — kaipmat 
suvalgysiu. 

— Gerai, — atsakė medžiotojas ir leidosi bėgti link Raudono- 
jo kalno. 

Bėgo kelias dienas, atsisuka ir mato — arabas jau baigia jį 
prisivyti. Tuo metu netoli lauką arė divas. Mežiotojas jam nu- 
metė kąsnelį stebuklingosios duonos ir sako: 

— Divų tėve, gelbėk mane nuo to arabo! 

— Jei tu man nebūtum davęs stebuklingosios duonos, aš 
tave kaipmat būčiau suvalgęs, — atsakė divas.— O ko tau reikia? 

— Bėgau aš su šituo arabu lenkčių, tik jo žingsniai labai 
jau dideli, tai jis, ko gero, mane pavys ir suvalgys! 

Divas pasilenkė, pakėlė medžiotoją už apikaklės ir paslėpė 
jį krūminio savo danties švarploje. Tuo tarpu priėjo arabas, 
klausia: 

— Ar pro čia nepraėjo vienas medžiotojas? 

— Niekas pro čia nepraėjo,— atsako jam divų tėvas. Ara- 
bas pasidairė į šalis — nieko nematyti, sugrįžo ant savo kalno 
ir vėl užmigo. 

O medžiotojui pasidarė tvanku danties švarploje, jis pradėjo 
šaukti. Divas jį ištraukė, tai jis ir klausia: 

— Divų tėve, kas tau išmušė šitą dantį? 

— Mano vaike, mūsų buvo keturiasdešimt brolių. Kartą visi 
išėjome medžioti. Mes labai kėlėmės puikybėn, manydami, kad 
šaudome už visus geriausiai. Bet kartą sutikome medžiotoją, kur 
kas didesnį už mus. Jis buvo toks didelis, kad vandenynas buvo 
jam ligi kelių. Jūroje jis gaudė banginius, virėsi juos prieš sau- 
lę ir rijo. Pradėjome jį erzinti. Jis leidosi mūsų vytis ir užmušė 
keletą mano brolių, o kiti pasislėpė urve. Į mane jis metė akme- 
nį, kuris pataikė į šitą štai dantį ir jį išmušė. Matai, kuo baigia- 
si pagyros! Visada atsiras žmonių, bėgančių greičiau ir šaudan- 
čių taikliau už tave. Šit ir tave į šiuos kraštus, be abejojimo, 
atnešė gyrimasis. Jei prisieksi, kad daugiau nebesigirsi, aš tau 
duosiu brangenybių, deimantų ir smaragdų ir per vieną aki- 
mirką pargabensiu namo, — pasakė divas. 

Dabar pagyrūnas medžiotojas suprato, koks jis kvailas, ir 
divui prisiekė daugiau nebesigirti, o divas jam davė dėžutę, 
pilną aukso, rubinų, smaragdų. Paskui iš jo paėmė stebuklingąją 
duoną ir ją numetė žemėn. Tuoj atsirado žiburiuotasis paukštis, 
medžiotojas sėdo ant jo ir netrukus nusileido prie savo namo 
durų. Jo pati tuo tarpu virė prie židinio pietus. Medžiotojas jai 

apsakė viską, kas jam nutiko, ir pasižadėjo niekad daugiau 
nebekrėsti jokių kvailysčių. Jie pardavė brangenybes, pasistatė 
rūmus, ir nuo to laiko abu gyveno laimingai. 


SULTONO DUKTĖ 
IR MAHARADŽOS SŪNUS 


Seniai, labai seniai gyveno sultonas. Vaikų jis neturėjo. 
Kartą išvyko į kelionę ir sutiko dervišą, kuriam apsakė savo 
sielvartą. Dervišas sako: 

— Imk štai šitą obuolį, vieną jo pusę suvalgyk pats, antrąją 
duok sultonei. Dievas duos jums kūdikį. 

Sultonas paėmė obuolį, parėjo namo ir viską padarė taip, 
kaip liepė dervišas. Ir alachas jiems davė mergaitę. Sultonas 
nežinojo, kaip besaugoti dukrą, kaip geriau ją užlaikyti — ir 
sugalvojo: pastatė jai rūmus po žeme, pasamdė maitintoją ir 
auklę, ir mergaitė nuo to laiko augo tuose požeminiuose rū- 
muose. Ją maitino vien kaulų smegenimis ir girdė pienu su 
medum, kol ji užaugo. | 

Šit mergaitei sukako penkiolika metų, o ji dar nebuvo iš- 
ėjusi iš savo rūmų. Kartą sėdėjo už stalo, valgė pietus ir staiga 
jai į burną pateko kauliukas. Tą kauliuką ji sviedė į viršutinį 
Jangelį ir išmušė stiklą. Ir pro išdaužtą stikią tvykstelėjo tokia 
skaisti šviesa, kad mergaitė negalėjo atsistebėti. Ji iškišo galvą 
pro langą, pažiūrėjo lauk. Mato — gatvė, sniegas krinta, gatve 
eina du žmonės. Vienas antram sako: 

— Girdėjau, kad Indijos maharadžos sūnus yra baltas kaip 
šitas sniegas, jo skruostai raudoni, o apgamas ant veido kaip 
juodasis pipiras. 

Mergaitė išgirdo šiuos žodžius ir įsimylėjo Indijos mahara- 
džos sūnų. O jos tėvas buvo Chorasano sultonas. Kas dieną ji 
vis labiau blyško ir nyko. Sultonas, pasišaukęs maitintoją ir 
auklę, klausia: 

— Kas atsitiko mano dukteriai? Dėl ko ji pradėjo nega- 
luoti? 

— Mes viską sužinosime ir tau pranešime, — atsakė moterys. 

Nuvedė mergaitę pas gydytojus. Jie visi vienu balsu pri- 
pažino, kad mergaitė įsimylėjusi. O sultonas labai įtūžo ir išpla- 
kė visus gydytojus, kam sako, kad mergaitės liga — meilė. 

Kartą sultono dukters vergė jos paklausė: 

— Mieloji, koks sielvartas tave prislėgė, kodėl tu tirpsti 
kaip žvakė, papasakok man, gal aš galėsiu tau padėti? 

— Kartą aš valgiau kaulo smegenis, — atsakė mergina, — ir į 
burną man pateko kauliukas. Aš jį mečiau ir išmušiau langą, 
paskui pažvelgiau į gatvę ir pamačiau du vyriškius. Aš gir- 
dėjau juos kalbantis, esą Indijos maharadžos sūnaus oda balta, 
skruostai raudoni, o apgamas juodas kaip pipiras. Dar nema- 
čiusi to jaunuolio, jį pamilau. Todėl aš tokia išblyškusi. 

Vergė tuoj pat nubėgo pas sultoną: 

— Linksmą žinią atnešiau, mano sultone! Aš sužinojau tavo 
dukters sielvartą. 

Išgirdęs vergės pasakojimą, sultonas paliepė: 

— Kuo greičiausiai siųskite žygūną pas Indijos maharadžą. 
Jei jis yra maharadža, tai aš — didysis turkų sultonas. Tegu jo 
sūnus veda mano dukterį! 

Žygūnas tuoj išvyko į Indiją, bet maharadžos sūnus atmetė 
sultono pasiūlymą. Jis įdavė žygūnui laišką, geltoną virvę, durk- 
lą ir pasakė: 

— Jei jūsų nuotaka net pageltonuotų kaip ta virvė ir pa- 
norėtų nusižudyti štai šituo durklu, aš vis tiek jos nevesiu! 

Žygūnas atidavė sultonui virvę, laišką ir durklą ir persakė 
maharadžos sūnaus žodžius. 

Sultonas baisiausiai įtūžo: 

— Jei mano duktė pamilo tokį bjaurų žmogų — tebūnie ji 
prakeikta! — pasakė jis ir išsižadėjo dukters. 

O mergina, palikusi savo šalį, išėjo ieškoti Indijos mahara- 
džos sūnaus. Ėjo ji, ėjo ir pagaliau priėjo šaltinį. Žiūri, kažko- 
kia mergina ąsočiu vandenį semia, o priešais šaltinį stovi di- 
džiuliai rūmai. Pagalvojo sultono duktė, nuėjo ir pasibeldė į 
vienas rūmų duris — norėjo parsisamdyti tarnaite. 

— Ar imsite mane už tarnaitę? — paklausė ji. 

Žmogus, atidaręs duris, atsakė: 

— Tuoj pasiklausiu karalienės. 

Karalienė pažiūrėjo į merginą ir mato — nepanaši ji į tar- 
naitę. Liepė jai įeiti vidun ir klausinėja: 

— Iš kur tu ir kur eini? 

— Aš esu Chorasano sultono duktė, pamilau Indijos maha- 
radžos sūnų. 

Ji parodė geltoną virvę ir durklą, o karalienė, tai pamačiusi, 
sako: 

— Nenusimink, aš esu vyresnioji jo sesuo, ir jis kartą per 
metus atvažiuoja čionai. Tuo laiku sode sprogsta gėlių pumpu- 

Tai ir pradeda suokti lakštingalos — taip mes ir sužinom jo ap- 
silankymo dieną. Aš duosiu tau tris uždavinius. Jei juos išpil- 
dysi — suvesdinsiu jus. Pirmiausia aš tave parduosiu vergų pre- 
kyvietėje. 

Mergina sutiko su viskuo. Turguje mergina buvo parduota 
kažkokiam bėjui, kuris ją parsivedė namo. O tas bėjus turėjo 
dukterį kokią paritus, tokią pastačius. Tapusi vergė, mergina 
turėjo maitinti šitą baisybę. Kas dieną jos iš virtuvės gaudavo 
ypatingo maisto. Bet kartą mergina nedavė dukteriai pietums 
atsiųsto valgio ir ėmė virti pati. Kai tik bėjaus duktė pavalgė, ji 
pavirto į gražią merginą. Pasirodo, ji buvo maitinama užburtu 
valgiu. Ryto metą abi merginos užlipo į bėjaus kambarį. Jis 
pamatė, kaip išgražėjo duktė, apsidžiaugė ir paklausė: 

— Kaip taip atsitiko? Mano verge, aš tau suteikiu laisvę!.. 
Prašyk, ko nori. 

— Nieko man nereikia — atsakė mergina. 

Bėjus jai padovanojo auksinę taurę ir suteikė laisvę. Mer- 
gina apsidžiaugė ir sugrįžo į karalienės rūmus. Karalienė pasa- 
kė, kad jai belikę išpildyti dar du uždavinius, ir vėl ją pardavė 
turguje. 

Merginą nupirko kitas bėjus. Jis turėjo sūnų. O. bėjaus na- 
muose gyveno tarnaitė negrė, kuri norėjo, kad bėjaus sūnus 
ją vestų. Jaunuolis nesutiko, ir tada ji įmetė jį į tamsiąją. Ji 
valdė visus namus, ta negrė. Mergina visa tai suprato ir kartą 
nakčia apsimetė mieganti. Mato, negrė atsikėlė iš patalo ir, 
paėmusi kąsnelį sudžiūvusios duonos, nuėjo į tamsiąją, kur bu- 
vo uždarytas jaunuolis. 

— Ar imsi mane už žmoną? — klausia negrė. 

— Ne,— atsako jaunuolis. 

Tada negrė jį išpliekė vytiniu ir sugrįžo į savo kambarį. 
Mergina visa tai matė, o rytą nuėjo pas bėjų: 

— Aš žinau, kur yra uždarytas tavo sūnus, — pasakė ji— 
Vakare sukviesk kelis vyrus, ir, kai tik duosiu žinią, eikite su 
manimi, aš parodysiu, kur jis yra. 

Vargšai tėvai nekantraudami laukė vakaro. Kada sutemo, 
mergina davė ženklą, ir visi nusekė paskui negrę. Kai tik negrė 
nuėjo pas jaunuolį ir paklausė: „„Ar imsi mane per žmoną? Iš- 
leisiu tave", — vyrai ją čia pat sugriebė ir užmušė, o patys su 
jaunuoliu parėjo namo. 

— Mano dukra, tu išvadavai man sūnų, tai dabar eik už 
j0,— pasakė bėjus. 


74 


— Labai jus prašau, duokite man laisvę — atsakė mergina. 

Jie susitarė, mergina gavo dovanų varinį ąsotį ir atgavo lais- 
vę. Su variniu ąsočiu ji parbėgo pas karalienę. 

— Liko dar vienas darbas,— tarė toji — Jei ir su juo susi- 
dorosi, tada viskas bus gerai. 

Mergina vėl buvo nuvesta į vergų prekyvietę ir parduota. 
Vėl ją nupirko kažkoks bėjus. Jis turėjo pamišusią dukterį, 
grandinėmis pririštą tamsiojoje. Ka< dieną ji suėsdavo po vieną 
merginą. Naująją vergę taip pat atvede ir numetė žmogėdrai. 

Mergina apsidairė, pamatė žmogaus kaulus, tuoj susirado 
nuošalų kampelį palėpėje ir ten pasislėpė. Išprotėjusi bėjaus 
duktė įtūžo, tamposi, blaškosi, nori nutraukti grandines. Ryto 
metą tėvas atvedė dar vieną merginą. Bet sultono duktė ir ją 
paėmė pas save. Jos pradėjo erzinti išprotėjusiąją bėjaus duk- 
terį: 

— Tai ką, negalėjai mūsų suėsti? 

Dar kitą rytą atvedė naują merginą. Jos ir šią paslėpė pa- 
lėpėje. Vakare sultono duktė tarė dviem kitoms: 

— Žinote ką, sumegzkime savo juostas, ir aš nusileisiu že- 
myn. Paieškosiu duonos, žvakės ir sugrįšiu. 

Jos nuleido merginą žemyn. Žiūri ji — priešaky dega šviesa, 
priėjo —ir ką, jūs manote, ji pamatė? Sėdi divienė ir katile, 
pilname vandens, verda žiedą. 

— Ką tu čia verdi šitame katile? — paklausė mergina. 

— Aš verdu grandinėmis pririštosios bėjaus dukters protą. 
Kai visas vanduo išgaruos iš katilo, ji visai išprotės... Užtat žie- 
dą, kuris verda katile, jeigu užmautum ant piršto, ji kaipmat 
pasveiktų,— atsakė ši. 

— Diviene, o kaipgi tu pakeli tą katilą, parodyk man! — 
sako mergina. 

Divienė kaipmat įkišo koją į katilo ąsą, o mergina nežiopso- 
jo, įstūmė ją į katilą — ana ir suvirė. Mergina kuo greičiausiai 
išgriebė žiedą iš katilo, susirado duonos ir žvakę ir atbėgo pas 
kitas merginas. Jos ją užkėlė aukštyn ir staiga mato, kad gran- 
dinėmis pririštoji atsipeikėjo, ėmė prašyti, kad jos ją paleistų. 

— Tu mus suėsi, kaip mes galim prie tavęs prieiti! — sako 
jos. 

— Aš jums nieko nedarysiu, aš jau išgijau! — verkia mergi- 
na su grandinėmis. 

Merginos jos pasigailėjo, paleido. Sultono duktė užmovė jai 
ant piršto stebuklingąjį žiedą. O tėvus nustebino tyla namuo- 

se — juk jų duktė kiauras naktis be perstojo šaukdavo. Atbėgo 
jie į tamsiąją: 

— Ar tik nenumirė mūsų duktė? 

Ir staiga mato keturias merginas, vieną už kitą gražesnę. 
Tėvas su motina vos galvų nepametė iš džiaugsmo, kad jų duk- 
tė pagaliau išgijo. Tada Chorasano sultono duktė jiems papasa- 
kojo, kaip viskas buvo. 

— Dabar ir tu būsi mano duktė, mes tavęs niekur neleisi- 
me,— pasakė jie. 

— Verčiau dovanokite man laisvę, — prašė mergina. 

Tada merginos tėvai padovanojo jai kilimą ir ją paleido, o 
ji apsidžiaugusi nuskubėjo pas karalienę, kuri jai tarė: 

— Dabar visi darbai atlikti. Netrukus ir mano brolis atva- 
žiuos. Kai jis manęs paprašys vandens, aš pašauksiu tave, ir 
tu atneši. Kai jam duosi vandenį, nuliek ant jo lašelį. Aš tave 
išbarsiu ir išvarysiu, bet tu neužsigauk. 

Ir šit kartą, kai mergina vaikštinėjo po sodą, pragydo lakš- 
tingalos, sužydo gėlės, ėmė kunkuliuoti baseinai. Tuojau prie 
vartų pasirodė Indijos maharadžos sūnus. Jis įėjo į sesers rūmus, 
atsisėdo ir paprašė trupučio vandens. 

— Ai broleli mano, aš pasisamdžiau naują tarnaitę, tikrą 
gražuolę! — tarė sesuo ir pašaukė merginą. 

— Atnešk mano broliui vandens, — paliepė ji. 

Mergina atnešė jam vandens ir lyg netyčia užtėškė ant ka- 
ralaičio. Sesuo išbarė merginą ir ją pavarė. 

— Mano brolis kartą per metus teatvažiuoja, ir tu jam visus 
drabužius sušlapinai! 

O jaunuolis, pamatęs merginą, visa širdimi ją pamilo. Jis 
ėmė ją užtarti: 

— Išdžius vanduo, nebark jos! 

Jis paviešėjo kelias dienas ir išvažiavo namo į tėvynę, bet 
po mėnesio vėl sučiulbo lakštingalos, sužydo gėlės, baseinuose 
ėmė kunkuliuoti vanduo. Tada karalienė liepė pakloti lovą, o 
pati po čiužiniu padėjo sausų paplotėlių. Merginą išprausė šiau- 
dų vandeniu ir paguldė į tą lovą. Karalaitis atėjo pas seserį ir 
vėl paprašė vandens. Bet šįkart vandens atnešti sesuo pasiuntė 
šlubą negrę. 

— O kur gražuolė? — klausia karalaitis. 

— Užmiršk tą tinginę, aš ją apkūliau, ir ji guli lovoje. 

Nuliūdo karalaitis, nuėjo aplankyti merginos. Kai mergina jį 
pamatė, ėmė verstis ant kito šono, paplotėliai po čiužiniu pra- 
dėjo lūžinėti, traškėti. 

— Ai, kauleliai triuška,— vaitoja mergina. 

Karalaitis įpyko: 

— Kodėl tu ją taip smarkiai sumušei? Argi tau jos negai- 
la? — Ir išėjo. 

Po kelių dienų sesuo pranešė broliui, kad mergina mirė: „Tu 
gėrei vandenį iš jos rankų, tad ateik ir į jos laidotuves“. Ka- 
ralienė parūpino grabą, paguldė į jį merginą ir padėjo jai ant 
krūtinės laišką, geltonąją virvę ir durklą. 

Maharadžos sūnus atėjo į laidotuves. 

— Atidenk mirusiosios veidą, pažiūrėk..— sako sesuo. 

Jis pakėlė įkapes, pamatė ant merginos krūtinės savo laišką, 
virvę ir durklą ir tuoj nugriuvo kaip negyvas. Sesuo atgaivino 
brolį: 

—- Tu ilgai kankinai šitą merginą. Kiek sielvarto ji per tave 
pakėlė! Aš norėjau dar labiau tave nuvilti ir pakankinti, bet 
daugiau nebegalėjau. 

Ir ji ištraukė merginą iš grabo, susimylėjusieji apsikabino, 
Indijos maharadžos sūnus vedė Chorasano sultono dukterį ir ją 
išsivežė į tėvynę. Ten jie iškėlė vestuves ir linksminosi ketu- 
riasdešimt dienų ir naktų ir pagaliau pasiekė, ko taip didžiai 
troško. 


STEBUKLINGAS DUBENĖLIS 


Jei žilagalvė Keloglano motina nebūtų radusi penkių kuru- 
šių — nieko biogo nebūtų atsitikę. Motina su sūnumi nebūtų 
praradę ramybės, miego. Bet ar vargšas žmogus nepaims nuo 
žemės blizgančio pinigo? Juk niekas to nė nesužinos! 

Senutė parnešė penkis kurušius namo. Keloglanas be galo 
nudžiugo. Jei motina nebūtų buvusi tokia sena, ji būtų iš džiaugs- 
mo ėmusi šokti. Bet džiaugsmas greit praeina. Motina su sūnumi 
niekaip negalėjo nuspręsti, ką pirkti už tuos penkis kurušius, ir 
susiginčijo. Kiekvienas norėjo vis kitokio daikto ir nesusitarė 
dėl pirkinio, kuris būtų patikęs abiem. 

Nuo vakar vakaro Keloglanas ir jo motina nė trupinio ne- 
buvo burnoje turėję. Bet jiems nė į galvą neatėjo pirktis karš- 
tos, minkštos duonos ir lig soties abiem prisivalgyti. Jie visai 
užmiršo alkį ir miegą. Ko tik jie nesvajojo, laikydami rankoje 
penkis kurušius?į Keloglanas norėjo arklio. Motina nesutiko: 

— Verčiau pirkim asilą! Juk ant arklio aš neužlipsiu. 


77 


— (Gerai, — sutiko Keloglanas.— Bet tik tegu būna asilas, o 
ne asilė. Aš mėgstu muziką, ir jis mane linksmins savo balsu. 

— Ne, aš to neleisiu! — supyko motina.— Asilė atsives asi- 
liukų, paskui tie vėl atsives, ir mes praturtėsime. 

Bet jos sūnus labai Mėgo muziką ir atkakliai spyrėsi. 

— Verčiau pirkime dūdelę, aš dūduosiu, o tu klausysies. 

O motina panorėjo gero sklypo žemės. Bet greit abu suprato, 
kad už penkis kurušius nenupirksi nei asilo, nei namo, nei že- 
mės, netgi dūdelės. 

Tuo tarpu atėjo naktis, danguje suspindo žvaigždės, skaistus 
mėnulis žėrė savo šviesą tikratikiams į veidus. 

Nakis — miego metas, ir motina su sūnumi atsigulė. Rytą, 
atsiminę naktinį savo pasikalbėjimą, juodu nusikvatojo ir nutarė 
pirkti meškerę. Keloglanas su nauja meškere nuėjo prie upės. 
Kasdien jis sugaudavo po kelias žuvis ir jas nešdavo į turgų. 
Už vieną žuvį jis gaudavo vieną du kurušius, už dvi — penkis 
kurušius, už tris — septynis aštuonis kurušius. Keloglanas pirk- 
davosi duonos, sūrio, chalvos. Motina su sūnumi valgė, gėrė, 
ilsėjosi, žodžiu, gyveno puikiai. Juodu džiaugėsi, naudingai iš- 
leidę penkis kurušius. Bet vieną dieną Keloglanas sugavo didelę 
žuvį, ir džiaugsmo juodviem vėl kaip nebūta. Žuvis buvo labai 
graži, bet Keloglanui ji nepatiko. Jis pailso, jam skaudėjo širdį. 
Ir kaipgi neskaudės! Juk priešais jų namą stovėjo padišacho 
rūmai, 0 pro rūmų langą nuo aušros ligi sutemų žiūrėjo jo duk- 
tė. Mergina juokdavosi, erzindavo Keloglaną, mėtydama į jį 
įvairiausius skanumynus, kad jam net viršugalvį įskaudo. 

Ir šit Keloglanas paėmė „žuvį ir ją nunešė į turgų, žmonės 
lietė jos žvynus ir stebėjosi: „Oi kokia puiki žuvis, tiesiog ne- 
matyta žuvis! Žvynai nelyginant auksas!“ Už žuvį siūlė ne ma- 
žiau kaip dvidešimt penkis kurušius. Bet Keloglanas tik širdo 
ir piktai žiūrėjo į pirkėjus. Juk tik vakar jis buvo atnešęs 
keturias žuvis, ir daugiau kaip dešimt kurušių niekas jam ne- 
davė. Jam rodėsi, kad žmonės. iš jo tyčiojasi. O pirkėjai gal- 
vojo: „Turbūt mes jam mažai duodame, dėl to Keloglanas ir 
nepatenkintas.“ 

— Na tegu jau, duodu tau trisdešimt kurušių,— sakė jie. 

— O aš duodu penkiasdešimt! — įsikišo kitas. 

— O aš — septyniasdešimt! — sakė trečias. 

— Imk lirą! ir atiduok man žuvį, — sušuko ketvirtasis. 


! Lira — sidabrinė moneta — 100 kurušių. 

Dabar Keloglanas visiškai įtūžo. Jis pasiėmė žuvį ir sugrįžo 
namo. Ir namie ilgai negalėjo apsiraminti. 

— Kas atsitiko? Ko tu toks nuliūdęs? Kodėl nepardavei žu- 
vies? — klausinėjo Keloglano motina. 

Sūnus susiraukė: 

— Žmonės juokiasi, tyčiojasi iš manęs. Jie siūlė trisdešimt, 
penkiasdešimt, septyniasdešimt kurušių. Jei kas nors būtų da- 
vęs šimtą kurušių, aš būčiau pardavęs žuvį, bet tokio pirkėjo 
neatsirado. 

Motina nusišypsojo. 

— Žuvis labai graži, žmonės nesijuokė iš tavęs! Verčiau bū- 
tum nepykęs tuščiai, o žuvį pardavęs. 

Tada Keloglanas treptelėjo koja ir suriko: 

— Jie juokėsi iš manęs! 

— Gerai, tebūnie, kaip tu sakai. Suvalgysime žuvį patys. 
Išdarinėk ją upėje, o aš iškepsiu. 

Keloglanas pagriebė žuvį ir nuėjo prie upės. Iš pradžių jis 
ją nuvalė, paskui nupjovė galvą ir išskrodė vidurius. O žuvies 
pilve buvo dubenėlis — visai jau pažaliavęs nuo smulkių dumb- 
lių. Bet kai tik Keloglanas nušveitė dubenėlį, jis apspango nuo 
nematyto blizgesio. Keloglanas negalėjo suprasti, kas atsitiko. 
Mažas dubenėlis spindėjo. taip skaisčiai, tartum būtų degęs. Gal 
jis koks nepaprastas, auksinis, stebuklingas? Keloglanas jį pa- 
nėrė į vandenį. Vanduo dubenėlyje bematant pavirto auksu, 
auksas pabiro ant upės dugno. Keloglanas, lyg galvą būtų pa- 
metęs, vėl panėrė dubenėlį į upę ir išliejo vandenį šalia savęs. 
Vos tik vanduo pasiekė žemę — ir vėl pavirto auksu. Keloglanas 
iš džiaugsmo viską užmiršo pasaulyje. Jis vis sėmė ir sėmė 
dubenėliu vandenį, graibė iš jo auksą. Staiga kažkas palietė jam 
petį. Keloglanas pakėlė galvą: prieš jo akis, visa apsitaisiusi 
šilkais ir aksomu, stovi padišacho duktė, šypsosi. Ak, kokia 
buvo ta jos šypsena! 

— Atiduok man dubenėlį! — paprašė padišacho duktė. 

Keloglanas nieko neatsakė, tik į akis merginai pažiūrėjo. 

— Tai ką, ar atiduosi man tą dubenėlį? Duok jį man, ir aš 
tau viską padarysiu, seksiu paskui tave, kur panorėsi. 

Keloglanas tylėjo. Bet greitai atsitokėjo. 

„Keista, labai keista,— pagalvojo Keloglanas.— Juk dar šįryt 
padišacho duktė iš manęs tyčiojosi, į mane mėtė skanumynus. 
O dabar gražuolė vos ant kelių prieš mane nesiklaupia. Taip 
viskas keista, nesuprantama, tartum sapne.“ 

— Aš viską dėl tavęs padarysiu — pakartojo mergina. 

Staiga Keloglanas nusišypsojo, ir parodė liežuvį galingojo 
padišacho dukteriai. Įsikišęs dubenėlį į antį, jis pasakė: 

— Eik paskui mane! 

Keloglanas eina, ir vis greityn. Mergina vos spėja paskui jį. 
Eina jie skersgatviais, gatvėmis — žmonės tik žiūri pastatę akis. 
Ogi buvo ko stebėtis! Padišacho duktė, kaip šunelis paskui šei- 
mininką, bėga paskui driskių vaikėzą. Niekas nesuprato, kas čia 
darosi. Bet nei Keloglanas, nei padišacho duktė tartum nematė 
nustebusių žmonių. Staiga jie atsidūrė miesto pakraštyje. Mergina 
širdyje tikėjosi, kad ji su Keloglanu išeis į svetimą šalį ir ten 
apsives. Keloglanas jau seniai jai patiko. Bet vaikinas buvo 
kvailas, jam nė į galvą tat neatėjo. Umai jis sustojo po medžiu 
ir išsitiesė ant žolės. Paskui išsiėmė iš užančio stebuklingąjį 
dubenėlį. Padišacho duktė vėl tarė: 

— Atiduok man dubenėlį, aš dėl tavęs viską galiu atiduoti. 

— Nieko man nereikia — atsakė Keloglanas—-tu tik turi 
ristis kūlio tol, kol tau pasakysiu „gana“. Tada ir galėsi pasi- 
imti dubenėlį. 

Padišacho duktė pasižiūrėjo į savo suknelę: jai buvo gaila 
tepti gražias drapanas. Bet juk ji gaus dubenėlį, kuris vandenį 
paverčia auksu! Dėl to dubenėlio galima nieko nesigailėti. Ne- 
ilgai galvojusi, mergina atsirėmė rankomis į žemę ir pradėjo 
ristis kūlio. Ji taip gražiai ir vikriai ritosi, tartum būtų gimusi 
cirko šokėja. Persiritusi keletą kartų, padišacho duktė išsitiesė 
ant žemės. Aplink ją kilo debesys dulkių. Mergina apsipylė 
prakaitu, smėlis lipo prie veido, virsdamas į purvą. Plaukai iš- 
sidraikė, krito ant veido. Mergina tapo panaši į auksinį ka- 
muoliuką. 

O Keloglanas kvatojosi, pliaukšėjo delnais, daužė kumščiu į 
žemę, rietė aukštyn kojas, stvarstėsi už pilvo. Jis tiesiog sprin- 
go iš juoko. Pagaliau Keloglanas pasakė merginai: 

— Imk dubenėlį, dabar jis tavo! 

Šokinėdama iš džiaugsmo, padišacho duktė pasigriebė dube- 
nėlį ir nuėjo namo. Eidama galvojo: „Koks keistas tas Kelogla- 
nas: juokdarys ir toks dosnus. Dabar suprantu, kodėl neturtėliai 
ir lieka neturtėliai." 

Vis dėlto merginai buvo nesmagu, kad Keloglanas taip 
lengvai atidavė jai dubenėlį, nieko už tai nepaprašęs. Teisybė, 
ji liūdėjo neilgai. Juk auksinis dubenėlis dabar yra jos, ji gali 
tenkinti visus savo norus, o visa kita nesvarbu. Padišacho duktė 
buvo tokia laiminga tarsi Mahometas ją būtų pasiėmęs į rojų. 

Kai mergina prisiartino prie padišacho rūmų, ji staiga pa- 
linko kaip pakirstas medis. Smalsūs žmonės ją matė su Kelogla- 
nu ir apie tai papasakojo padišachui. Bet jie, žinoma, daug ką 
pridėjo ir pagražino. Išgirdęs jų kalbas, padišachas baisiai įtūžo. 
Jis išvertė penkerias duris, sudaužė du langus, penkiasdešimt 
lėkščių, septyniasdešimt stiklinių, nukapojo viziriams galvas, 
nugalabijo tris pašas, keturiasdešimt karininkų, penkis šimtus 
kareivių. Bet galingojo padišacho rūstybė nepraėjo. Jis nutarė 
dar nugalabyti savo dukterį. Vargšę merginą atidavė į budelio 
nagus. Budelis ją užsivedė ant aukšto kalno ir ėmė ruoštis kirsti 
jai galvą. . 

Daug žmonių buvo nugalabijęs budelis. Nukirsti žmogui 
galvą jam buvo vieni niekai. Bet, pamatęs liūdnas merginos akis, 
budelis jos pasigailėjo, rankos jam ėmė drebėti, akys prisipil- 
dė ašarų. 

— Mažoji sultone, aš negaliu tau nukirsti galvos. Prižadėk 
man, kad niekad nesugrįši namo, ir aš tave paleisiu. 

Budelis nusišluostė ašaras ir pridūrė: 

— Man gėda ir sakyti: aš turiu gauti tavo marškinius. Tik 
nepagalvok blogai: ne sau ir ne savo dukteriai juos imu. Marš- 
kinius aš iškruvinsiu ir parodysiu tavo tėvui. Antraip jis mani- 
mi nepatikės. 

Mergina užlindo už uolos, nusivilko marškinius ir atidavė 
budeliui. Po to gražuolė atsisveikino su juo ir nuėjo, pasitik- 
rinusi, ar tebeturi auksinį dubenėlį. Ilgai mergina ėjo per kal- 
nus. Keloglanas irgi klajojo po kalnus, bet juk pasaulis platus, 
ir jie nesusitiko. 

Nelaimingasis Keloglanas nieko daugiau negalėjo galvoti, jis 
visai iškvaišo. Jei jis būtų bent truputį turėjęs proto, juk ne- 
būtų atidavęs savo dubenėlio! Ir dabar visą laiką aimanavo: 

“— Oi, mano dubenėlis, oi, mano dubenėlis! 

Ėjo metai vieni po kitų, o jis vis klajojo ir negalėjo užmiršti 
auksinio savo dubenėlio. 

O padišacho duktė pasiekė gražų miestą. Ten ji nuėjo prie 
dyko upės kranto, keletą kartų panėrė savo dubenėlį į vandenį 
ir jį išliejo. O kas buvo toliau? Pirmiausia ji nusipirko marškinius 
ir pasisiūdino vyriškus drabužius, mat ji norėjo, kad būtų lai- 
koma vyru. Po to mergina pasistatydino puikius rūmus. Ji pri- 
sisamdė tarnų, aprengė juos šilko drabužiais, iškaišytais auksu 
ir sidabru. Miestelėnai greitai praturtėjo, varguolių vaikai Žaidė 
auksiniais pinigėliais. Ir tuo nė kiek nereikėjo stebėtis, — juk 

padišacho duktė vietoj penkių kurušių mokėdavo penkias auk- 
sines monetas, o neturtėlius gausiai apdovanodavo pinigais. Bet 
auksas nesibaigė. Naktimis, kai visi sumigdavo, mergina nuei- 
davo prie baseino, kelis kartus prisemdavo dubenėlį vandens ir 
susižerdavo iš jo auksą. Bet niekas to ir nenumanė, niekas ne- 
žinojo, iš kur ji gauna pinigų. Žmonės nesiliovė kalbėję: „Kokie 
nematyti lobiai, pasaulyje dar nebuvo tokio turčiaus!“" 

Garsas apie turtuolį pasklido po visą šalį, gandai apie nere- 
gėtus lobius pasiekė ir kitas karalystes. Pas turtuolį pradėjo va- 
žiuoti padišachai ir sultonai, ir visi jie piršo jam į žmonas savo 
dukteris. Juk jie nežinojo, kad vyriški drabužiai dengia mote- 
Iišką širdį! Bet turtuolis atmesdavo visus jų pasiūlymus. Kartą 
mergina sužinojo, kad pas ją atvažiuoja jos tėvas. Padišacho 
duktė apsidžiaugė. Ji liepė pataisyti kuo geriausius pietus, o 
pati nekantraudama laukė tėvo. 

Ir šit padišachas atvyko į rūmus. Jį lydėjo jo brolis ir vizi- 
Tiai. Jie išdidžiai puikavosi žvilgančiais puošniais drabužiais. 
Bet kai svečiai suėjo į rūmus, juos išsyk apakino neregėtas jų 
prašmatnumas. Netrukus jie išvydo jauną tarną, stovintį ant 
viršutinės laiptų pakopos, ir šnibžtelėjo palydovui: 

— Ar ne šitas bus jūsų turčiusį 

— Ne, čia tik žemutiniųjų menių tarnas. 

Svečiai pakilo aukščiau. Ten ant marmurinių laiptų jie vėl 
pamatė gražų jaunikaitį brangiais drabužiais. Padišachas pa- 
klausė palydovą: 

— Tikrausiai šitas ir bus turčius? 

— Ne, čia tik viduriniųjų menių tarnas. Mūsų ponas laukia 
jūsų viršuje. | 

Pagaliau padišachas ir jo palyda užkopė į aukštutiniąsias me- 
nes. Jiems reikėjo truputį palaukti, bet buvo sutikti labai ma- 
loniai. Turtuolis pasiteiravo svečių sveikatos, paskui visi šne- 
kučiavosi, juokėsi, linksminosi. O pietūs buvo tokie gardūs, 
kad padišachas vos liežuvio nenusikando. Jis greitai prisisotino, 
bet vis valgė ir valgė. Rodės, tuoj tuoj sprogs. Tada turtuolis 
paėmė dubenėlį, pripylė į jį vandens. Vanduo pavirto auksu. 
Jaunuolis vėl pripylė vandens, ir jis vėl pavirto auksu. Padi- 
šachas ir jo palydovai pastatė akis. Jiems iškrito iš rankų šaukš- 
tai, valgis visai nebelindo. Turtuolis surinko monetas, padavė 
jas padišachui. 

— Monetos jūsų, padišache,— tarė jaunuolis. 

Padišachas padėkojo turtuoliui, susiskaitė monetas, padavė 
jas viziriui, liepdamas jas saugoti ir grąžinti, kai bus namie. 

Padišachas tuoj sumanė įsigyti stebuklingąjį dubenėlį. Jis priėjo 
prie jaunuolio, tyliai jo paprašė: 

— Padovanok man tą dubenėlį, o už tai aš tau duosiu, ko 
tik tu panorėsi. 

Turtuolis šyptelėjo. 

— Nėra tokio daikto, kuris būtų vertas šio dubenėlio, juk 
vanduo jame pavirsta auksu. 

Padišachas parodė į savo vainiką ant galvos: 

— Nori šito? 

— Ne, vainikas, sostas telieka jums. Padarykime taip: kuris 
iš jūsų žmonių nusiris kūlio toliausiai, tam ir atiteks dubenėlis. 

Padišachas susiėmė už galvos. Jis buvo labai storas ir dar 
daug prisivalgęs! Dubenėlis atiteks ne jam, o kuriam nors jo 
viziriui! Ką daryti? Bet staiga jis sumetė: 

—-Gerai, teišlošia dubenėlį bet kuris maniškis, o kai jis 
sugrįš namo, aš jam nukirsiu galvą, ir dubenėlis bus mano. 

— Galime pradėti, viziriai — paliepė padišachas. 

Buvo gražu pažiūrėti, kaip vertėsi kūlio padišachas ir jo 
palydovai. Seni, stori ir po tokių sočių pietų! Svečiai griuvinėjo 
vienas ant kito, kažką murmėjo, apsipildami prakaitu, jų ran- 
kos ir kojos drebėjo. Bet jie stengėsi kaip galėdami. Kol jie 
vartaliojosi, padišacho duktė juos paliko ir apsirengė ta pačia 
suknele, su kuria išėjo iš tėvo namų, susišukavo plaukus, kaip 
anuomet nešiojo, ir sugrįžo. Svečiai vis dar tebesiraičiojo. Ro- 
dės, tuoj tuoj jie išgrius nusigalavę. Mergina priėjo prie padi- 
šacho, paėmė jam už rankų, pakėlė nuo žemės ir tarė: 

— Užteks, tėve, dėl kažkokio dubenėlio tu gaišini paskutinę 
savo sveikatą. 

Padišachas pažino dukterį, apkabino ją, prisispaudė prie krū- 
tinės: 

— Garbė alachui, tu išlikai gyva, ir aš galiu tavęs pasi- 
žiūrėti. 

Ir tuoj pat jis parodė į savo artimuosius. 

— Aš verčiausi geriau už juos, taigi dubenėlis turi atitek- 
ti man. 

Mergina nusišypsojo, paglostė tėvui barzdą. 

— Buvo metas, kada aš išlošiau dubenėlį. O tu norėjai už 
tai mane nužudyti. Gali sau eiti, tu pralošei. 

Padišachas išėjo tylėdamas, nuleidęs galvą. Sušaukęs savo 
palydovus, jis išsinešdino. Daugiau jis čia neberodė akių. O 
duktė ir nelaukė jo. Ji laukė tik Keloglano! 


83 


Į visus pasaulio kraštus ji išsiuntinėjo žygūnus ieškoti Ke- 
loglano. Po ilgų septynerių metų jie jį surado ir atvedė pas 
padišacho dukterį. Pamatė Keloglanas auksinį dubenėlį, ir jam 
sugrįžo protas. Jie susivedė ir laimingai gyveno. 


DVI PERĖS 


— Aš noriu eiti per žmoną už vyriausiojo padišacho sū- 
naus,— kalbėjo vyriausioji sesuo,— aukšto, gražaus, narsaus 
raitelio, puikaus šokėjo. Niekas taip nemoka švytruoti kardu, 
mėtyti ieties. O po tėvo mirties jis įžengs į sostą, ir aš būsiu 
didžiojo padišacho žmona. Ar gali būti dar didesnė laimė šiame 
pasaulyje? Ko galima norėti geriau, klausiu aš jūsų? 

Vidurinioji sesuo, saldžiai rąžydamasi, tarė: 

— Nė girdėti nieko daugiau nenoriu, aš tik trokštu viduri- 
niojo. Jo akys mėlynos mėlyniausios, o plaukai šviesūs. Sako- 
ma, ir pats padišachas tokių brangių liemenių neturi, o miesto 
smuklėse tik jo vieno visi klausosi: tokie saldūs jo žodžiai. 
Aš ir pati mačiau, kaip jis turguje mušė kažkokį žmogų. Vienu 
kirčiu partrenkė savo priešininką žemėn, o paskui užmynė jam 
ant pilvo ir peržengė jį. Aš paklausiau: „Kodėl jis taip pada- 
rė?“ — „Taip jo širdis panorėjo“, — atsakė man. Ko tik panori 
jo širdis, tą jis ir daro. Ir daugelį jis nugalabijo! Tokį tai aš 
myliu, ne tik aš viena — visi jį myli. Tėvas jį brangina labiau 
už kitus vaikus: „Vidurinysis sūnus į mane nusidavęs,— sako 
jis, — savo įpėdiniu apgarsinsiu vidurinįjį sūnų.“ Dabar sakykite, 
ką kitą man išsirinkti, jei ne jį? 

Jauniausioji sesuo nusišypsojo: 

— Na gerai jau, gerai. Ir vyriausiasis, ir vidurinysis tebūnie 
jūsų, mano išrinktasis — jauniausiasis. 

Ir, susiėmusi už galvos, ji užsimerkė. 

Ji visą amžių su seserimis išgyveno šioje mažutėje medkir- 
čio lūšnelėje miesto pakraštyje ir net užsimerkusi matė viską 
aplinkui: štai sienos — plikos, išglaistytos moliu. Viduryje as- 
los — išklibęs stalas, ir seserys, parimusios ant alkūnių, sėdi 
aplink. Jos su senomis, gražiai sulopytomis suknelėmis. Ką su 
tokiomis drapanomis galvosi apie padišacho sūnus! Jos ir pa- 
čios viską supranta, mąstė jauniausioji. 

— Mano išrinktasis — jauniausiasis, tebūnie kiti jums! — su- 
šuko ji. 

Vidurinioji sesuo juokėsi, nuo jos neatsiliko ir vyriausioji. 

— O kodėl,— klausė ji. — jis ne toks, kaip anie du? Niekad 
nesišypso, niekad į nieką nepasižiūri, vis vaikšto vienas. Nie- 
kas jo nemyli. 

Vidurinioji pritarė: 

— Taigi, taigi... Iš teisybės, jis niekur nepritinka, jokios 
naudos iš jo nei žaidimuose, nei kautynėse! Ničnieko! Argi tu 
negalėjai išsirinkti kito? 

Jauniausioji sesuo susisielojo. 

— Myliu jį, ir tiek! — atsakė ji. 

— Na ir už ką jį mylėti? — nenustygo seserys. 

— Aš jį suprantu! Myliu todėl, kad niekas daugiau jo ne- 
myli. Myliu todėl, kad jis nė į vieną kitą nepanašus. Niekas 
nežino, ką jis galvoja, bet niekam blogo nelinki. Koks jis ge- 
ras!..— gynė jį jauniausioji. 

Seserys tik šaipėsi. 

— Iš kur tu visa tai žinai? — klausinėjo jos. 

Jauniausioji sesuo įsižiūrėjo į tamsią naktį. Jos akys buvo 
tokios mėlynos ir tyros, tartum aplinkui jos būtų mačiusios visai 
ne tai, ką kiti žmonės. Taip ir buvo. 

— Buvo naktis po mūšio,— pasakojo ji ir atsiduso,— perga- 
Visi šoko, dainavo. Vyno upės tekėjo. O aš su lopyta savo 
suknele ir linksmintis nedrįsau. Aš žiūrėjau pro kampą, man 
norėjosi verkti. Staiga jis priėjo, atsisėdo šalia, paėmė man už 
rankos: „Ko tu, mergele, nesilinksmini?“ — „Linksmybės ne 
man",— atsakiau. „„Kodėlė“ Aš jam parodžiau savo drabužius. 
Jis suprato. Ir aš jam nepabijojau papasakoti, kaip mes visai 
nuskurdom po tėvo mirties, kalnuose rovėme žolę vantoms, jas 
pardavinėjome ir vos ne vos galą su galu durdavome. „Neliū- 
dėk, mergele“, — sako jis. Uždėjo man ranką ant peties, aš pa- 
žiūrėjau į juodas jo akis ir negalėjau nuo jų atplėšti savo 
žvilgsnio. „O tu pagalvok, mergele, apie tuos, kas galvas padėjo 
šioj žiaurioj kovoj“, — kalbėjo jis, o ant blakstienų — ašaros. Ne- 
žinau, kaip išdrįsau nušluostyti tas ašaras. ,,„Tu gera, mergele, — 
tarė jis.— Einame šokti.“ Ilgai ilgai mudu šokome, paskui aš 
jam padainavau medkirčio dukters dainą: „,„Aš neužmiršiu nei 
tavęs, nei tavo balso, o tu neužmiršk manęs!“ — ir mes atsi- 
sveikinome. Aš nulydėjau jį akimis. 

Išklausė ją seserys, bet nepatikėjo jos žodžiais: 

— Žiūrėk, kokia tu gudruolė! — Ir pakilusios ėmė šokti ir 
eiti ratelio, susiėmusios už rankų. 

Kada jos taip sukosi, kada pliaukšėjo delnais, tai pasidarė 
dar gražesnės. O jos iš tikrųjų buvo gražuolės, bet gražiausia 
iš visų buvo jaunėlė. Švelni, liekna, kasos ligi juostos, liemuo 
išlakus, o širdis — neapsakomo gerumo. 

— Atstokite nuo manęs, papliauškos, nesijuokite. Jeigu jo 
strėlė nukris ant mūsų stogo, vis tiek aš ištekėsiu už jo. Ką 
jūs į tai pasakysite? — gynėsi jauniausioji. 

Vyriausioji sesuo sukdamasi dainavo: 

— Nieko tau neišeis! Aš noriu vyriausiojo, bet ir jaunėlis, 
kad ir koks, vis dėlto padišacho sūnus, aš šiuose namuose esu 
vyriausia, ir už jo tekėsiu aš. 

Vidurinioji irgi nenusileido: 

— Ne, tai neįmanoma! Aš noriu viduriniojo, bet ir jaunėlis, 
šioks ar toks, irgi padišacho sūnus. Aš šiuose namuose vidurinė, 
aš esu tarp judviejų abiejų, aš tekėsiu už jo! 

O jauniausioji žiūrėjo tolumon, į žydrą naktį, ir dainavo 
medkirčio dukters dainą. Tekantys vandenys stojo jos klausy- 
damiesi, gėlių žiedai skleidėsi. Ji dainavo, ir viskas aplinkui 
tilo, viskas rimo... Su jos balso grožiu net lakštingalos suokimas 
negalėjo lygintis. Nuostabus buvo jos balsas! 

„Ir jauniausoji duktė vėl pakartojo: 

— Jeigu jo strėlė nukris ant mūsų stogo ir jei jis ateis į 
mūsų namus, aš padainuosiu medkirčio dukters dainą. Jis mane 
supras, jis mane pamils, jis mane pažins! 

Mergina labai mylėjo savo seseris, galvą už jas būtų pa- 
dėjusi, bet nė už kažin ką nenorėjo joms užleisti jaunėlio 
padišacho sūnaus. Jos užmiršo miegą, užmiršo, kad jos seserys. 
Ir ginčas nesibaigė. 

Dėl padišacho sūnų varžytinės ėjo ne tik lūšnelėje miesto 
pakrašty. Varžytinės ėjo visame mieste — turčių namuose ir 
vargdienių. Visoms merginoms susisuko galvos: rytoj rytą trys 
padišacho sūnūs užlips ant rūmų stogo, kiekvieno rankose — 
lankas ir strėlė. Jie įtemps temples, paleis strėles. Kiekvienas 
ves tą merginą, ant kurios namo nukris strėlė. Taip panorėjo 
padišachas! Šit kodėl merginos negalėjo užmigti. Bet juk bus 
paleistos tik trys strėlės, ir tik trims merginoms nusišypsos 
laimė, o visoms kitoms sužulgs viltys... 

O dangus jau pašviesėjo, nuraudo. Atėjo rytas. Vyriausiasis 
padišacho sūnus paleido savo strėlę, ir ji nukrito ant pirmojo 

vizirio namų stogo. Graži pirmojo vizirio duktė! Jis taikė į tą 
namą. 

Vidurinysis padišacho sūnus mylėjo antrojo vizirio dukterį, 
jis paleido savo strėlę ant antrojo vizirio namų stogo. 

O jauniausiasis sūnus įtempė templę ir paleido savo strėlę 
į dangų. Lyg žaibas nuskrido strėlė per miestą, nukrito į ežerą. 
Nuėjo ten jaunėlis pasiimti savo strėlės. Kai jis išgriebė ją iš 
vandens, šalia jo atsirado šuniukas ir ėmė sekti paskui jį. Su- 
mišo vargšas padišacho sūnus, išsigando. Broliai gavo savo 
mylimąsias, o jo strėlė nukrito į pelkę, ir dar kažkoks šuniūkštis 
pritapo... Visi iš jo ims juoktis, tyčiotis! Jauniausiasis padišacho 
sūnus niekad nė musės nenuskriaudė, o dabar nesusivaldė, pa- 
griebė nuo žemės akmenį ir metė į šuniuką. Akmuo jam pa- 
taikė į galvą, bet šis vis tiek neatsiliko. Taip ir nuėjo juodu į 
miestą, pasiekė padišacho rūmus. Žmonės leipsta iš juoko, visi 
kvatojasi. Tik padišachas nesijuokė ir brolius sudraudė. 

— Ką padarysi, mano sūnau,— pasakė jis — tokia tavo laimė! 

Jaunėlis sūnus nusilenkė tėvo valiai, bet visas buvo kaip 
nesavas. ;,Argi gali žmogus vesti šunį? Kaip šitaip gali būti?“ — 
galvojo jis. 

— Juk tavo nuotaka nė namų neturi, kur ji dabar pasi- 
dės? — paklausė padišachas. 

Jis neturėjo ką atsakyti. 

— Vis tiek ji yra būsimoji mano marti, tegu pasilieka rū- 
muose,— pasakė padišachas ir pridūrė: — Paimk sužadėtinę ir 
eik į savo kambarius. | 

Nelaimingasis nuleido galvą, prikando lūpą. Teko kentėti! 
Paėmė šunelį ir nuėjo į savo kambarį. Jis griuvo į lovą, ir aša- 
rTCs pabiro iš akių. Jis gailėjosi taip stipriai įtempęs lanką ir 
taip toli paleidęs strėlę. 

— Ir iš kur atsirado tas šuoį Nejau man lemta vesti šunį? 

Taip jis aimanavo, krimtosi ir raudojo. Jis raudojo, o visas 
miestas juokėsi iš jo. Visos nuotakos pamiršo ir savo viltis, ir 
savo nusivylimą. Niekas niekam neberūpėjo, ir visas miestas 
nieko daugiau nekalbėjo, kaip tik apie jauniausiąjį sūnų ir jo 
nuotaką: „Susirado sau porą!“ 

Buvo juoko ir lūšnelėje miesto pakraštyje. Vyriausioji ir 
vidurinioji seserys iš juoko viską užmiršo. Užmiršo ir jaunėlę 
savo seserį. O ši nulindo į kampą ir verkė. Ir visame mieste 
verkė tik du žmonės; jaunėlis sūnus ir jaunėlė medkirčio duktė. 
Bet jaunėlis padišacho sūnus neilgai verkė. Vakare kažkas pa- 
lietė jam petį. Jis pakėlė galvą. Šalia jo stovėjo mergina, aukš- 

ta, laiba, kasos ligi kelių. Iš veido į jauniausiąją medkirčio 
dukterį panaši, bet su gražia suknia. 

— Neverk, nekankinki savęs, tu vesi ne šunį, o mane.— 
pasakė ji ir parodė į pastalę. 

Po stalu gulėjo šuniuko oda. Jauniausiasis padišacho sūnus 
kaipmat pamilo gražuolę. O ji, rodos, sako jam: „Šit ir atėjau, 
dabar viską pamiršk!" Jis taip ir padarė. 

O gražuolė buvo gerųjų perių padišacho duktė, jauniausioji 
iš trijų seserų. Ji labai mylėjo žmones, kurių gyvenimas trum- 
pas kaip gėlių ir kurie sutverti kartais geri, kartais blogi. Nak- 
timis ji eidavo per namus, žiūrėdavo, kaip miega Žmonės, varg- 
dienių vaikams rodydavo sapnus, saldžius, gražius, viską, ko 
jie nematydavo ir negalėdavo matyti pabudę. Ji linksmindavo 
nuliūdusias širdis. Į savo delnus imdavo šaltas jaunų geraširdžių 
mergaičių rankas ir jas sušildydavo. Kartais ji įsigaudavo į pa- 
dišacho rūmus ir eidavo tiesiai pas jauniausiąjį sūnų. Ji žinojo 
visas geras, tyras, kilnias jo mintis. Kai jaunasis šachzadė ! vie- 
nas klajodavo miesto gatvėmis, ji sekdavo jo pėdomis. Savo 
rūmuose ant ežero kranto vien apie jį ir tegalvodavo. Gražioji 
perė viską sugebėjo, ir kai šachzadė paleido savo strėlę, ji ją 
pritraukė prie savo rūmų, norėdama už jo ištekėti. Taip ir at- 
sitiko. 

Šachzadzės akyse blizgėjo ašaros, bet visi sielvartai jau buvo 
praėję, o ašaros ritosi iš džiaugsmo. 

— Tu gerai padarei, neik iš čia niekur! — tarė jis. 

Perių karaliaus duktė nusišypsojo: 

— Aš atėjau ir noriu čia pasilikti. Aš niekur neisiu. 

Kaip gražiai pasakė: „Aš niekur neisiu!“ Tik dar ne viskas 
buvo sutarta. Niekas neturėjo žinoti, kad šuniukas — gražioji 
perė. Visi turėjo manyti, kad šachzadės pati yra šuo. Jis ne- 
galėjo nei paliesti odos, nei jos paslėpti, nei mėginti ją sude- 
ginti. Žmonės iš jo tyčiosis, kad jis vedė šuniuką. Bet jei šach- 
zadė turi gerą širdį, jei jis tikrai myli perių karaliaus dukterį, 
jis turi kentėti visa tai. 

— Aš kentėsiu ir viską darysiu, kaip tu nori — tarė šach- 
zadė.— Jeigų man duotum nuodų, aš juos išgerčiau iš tavo 
rankų! | 

— Tik neliesk mano odos, ir viskas bus gerai, — atsakė gra- 
žuolė. 


'Šachzadė-— karalaitis, padišacho arba sultono sūnus. 

Ir jauniausiasis padišacho sūnus dar kartą prisiekė. 

Atėjo vestuvių diena. Padišachas vesdino vieną dieną visus 
tris savo sūnus. Šioms iškilmingiausioms visame pasaulyje ves- 
tuvėms padišachas susigrobė iš gretimų kraštų auksą, deiman- 
tus, safyrus, perlus. Tarp brangenybių buvo suknia iš Indijos. 
Vyriausiojo padišacho sūnaus nuotaka ją apsivilko ir buvo pati 
gražiausia, labiausiai iš visų patiko svečiams. Ir šit, kada visi 
ją garbstė, įėjo kažkokia mergina, ir visas vyriausiojo sūnaus 
nuotakos blizgesys nublanko. Juodų gražuolės akių žvilgsnis 
vėrė kiaurai širdį, visiems, kas į ją žiūrėjo, svaigo galvos. Tokia 
ji buvo graži, taip nepanaši į kitas! Ir moterys, ir vyrai nu- 
stebę žiūrėjo tik į ją. Gražuolė nebuvo pakviesta į vestuves, 
kas ji per viena, iš kur ji atsirado — niekas nežinojo: susiža- 
vėję paklausti užmiršo. Jai užleido garbingą vietą, patys kil- 
mingiausi, įžymiausi jaunuoliai susibūrė aplink ją. Vyriausiasis 
ir vidurinysis padišacho sūnūs irgi priėjo, šokti kviečia. Gra- 
žuolė juokiasi ir atsisako. Paskui priėjo prie jauniausiojo, pa- 
ėmė jam už rankų, pradėjo su juo šokti, šnekučiuotis: 

— Neužmiršk savo pažado, mano šachzade, neliesk mano 
odos. 

Baigėsi šokiai, juodu susėdo nuošaliai, vienas nuo kito akių 
nenuleidžia. O svečiai kaip įmanydami giria merginą juodomis 
garbanomis, juodomis akimis, išlakiu liemeniu. 

Tik jau išsirinko ji porą! Susirado, matykit, šunelio jaunikį, 
šuns vyrą! Atsiminę šuniuką, visi ėmė kvatoti. O iš kur jie 
galėjo žinoti, kad šuniukas ir yra ta pati gražuolė, su kuria šach- 
zadė šoko! 

— Kur šuo?! Kur šuo? Dvi nuotakos čia, o trečiosios nėra! 
Tegu ateina ir šunnuotakė! — reikalavo svečiai, ir ne pašnibž- 
dom, vienas kitam į ausį, o garsiai, visu balsu. Jie norėjo, kad 
nepažįstamoji gražuolė ir šachzadė viską girdėtų. Perė nesiklau- 
sė, o nelaimingasis jaunuolis kramtė lūpas, kankinosi, jis taip 
norėjo viską pasakyti, bet kiek įmanydamas stengėsi valdytis. 

O iš gatvės pro vieną langą į vestuves žiūrėjo mergina Žžyd- 
Ių akių, liekno stuomens, vargdienė mergaitė skarmalė. Ji pa- 
matė šachzadę, sėdintį šalia gražuolės, bet jam nepavyduliavo. 
Jauniausioji medkirčio duktė kitką galvojo: 

— Nejaugi taip galėtų atsitikti — aimanavo ji, — kokia ne- 
teisybė, kad šachzadės daliai atiteko kažkoks šuniukas, o ne 
tokia graži mergina kaip šitoji? Nejau mano mylimasis šach- 
zadė nusipelnė tokio skaudaus likimo — vesti šuniuką? 


89 


Ašaros ritosi jos skruostais. O padišacho rūmuose visi juo- 
kėsi, linksminosi. 

Lygiai keturiasdešimt dienų ir keturiasdešimt naktų truko 
vestuvės. Jauniausiasis padišacho sūnus ir gražioji perė dieną 
sėdėdavo savo menėse, šnekučiuodavosi. O kai sutemdavo nak- 
tis, jie vėl eidavo į šventę. Visi tik žiūrėdavo į juos, ir ne tik 
žiūrėdavo, labai pavydėdavo, stengėsi sužinoti, iš kur atėjo 
mergina ir kur ji nueis. Mėgindavo pasekti, bet išleisdavo iš 
akių ir niekaip negalėdavo sužinoti, kur ji dingsta. Iš nelaimin- 
go jaunojo šachzadės vis tyčiojosi. „Šuo, šunnuotakė, šuniuko 
jaunikis“, — nėjo svečiams nuo liežuvio. Šachzadė iš tūžmasčio 
sulyso, išblyško, užmiršo didelę savo laimę, ir jį apėmė noras 
jiems atskleisti savo paslaptį. Kada keturiasdešimtąją naktį vi- 
duriniojo sūnaus nuotaka numetė kaulą, pasakiusi: „Tegu pa- 
graužia šuniukas, mūsų šunnuotakė, eikite ir ją atveskite, tepri- 
siryja lig soties“,— ir nusikvatojo, ir kai paskui ją pradėjo 
juoktis visi kiti, nelaimingasis šachzadė neiškentė, pašoko, grie- 
bė po stalu gulinčią šuniuko odą ir įmetė į ugnį. Oda sudegė, 
ir šachzadė išvydo šalia savęs perę. Ji pažiūrėjo į jį priekaiš- 
tingai: 

— Tu praradai ir mane, ir savo laimę, viską sugriovei— 
tarė ji— Aš daugiau nebegaliu čia pasilikti ir namo sugrįžti 
taip pat nebegaliu. Matyt, neverta pasitikėti žmonėmis. Per 
didelę savo meilę aš tatai užmiršau, nepaklausiau savo tėvų. 

Šachzadė norėjo ją apkabinti, bet perė pasivertė į balandę 
žydromis plunksnomis ir juodomis akimis. Ji purptelėjo pro at- 
darą langą ir nuskrido. 

Šis sielvartas šachzadei buvo didesnis už visas nelaimes, bai- 
sesnis už mirtį, jis negalėjo jo iškęsti. Arba jis ją suras, arba 
mirs. Nuėjo šachzadė pas tėvą, pasisakė netekęs savo nuotakos 
ir paprašė leidimo kelionėn jos ieškoti. Padišachas nusistebėjo, 
kodėl šachzadė nesidžiaugia, išsivadavęs nuo vedybų su šuniu- 
ku, ir dar nori jį susirasti. Bet šachas labiausiai mylėjo viduri- 
nįjį sūnų, ir jis tarė jauniausajam: 

— Laimingos kelionės! 

Jaunasis šachzadė pakilo į žygį. Jis perėjo kalnus, slėnius, 
apėjo miestus ir ką tik sutikdamas klausinėjo, ar nematė ste- 
buklo: gražios merginos arba balandės juodomis akimis ir žyd- 
roOmMis plunksnomis. Niekas neatsakė: „Taip, matėme." 

Pagaliau šachzadė priėjo mažą miestuką. Ir čia, kaip visur, 
buvo daug žmonių, susirūpinusių savo bėdomis. Vieni buvo al- 

kani, kiti netekę savo artimųjų. Bet visi jie apkalbėjo vieną 
nepaprastą atsitikimą. Net žilabarzdžiai seniai, pasilenkę prie 
ausies iškaršusioms, pusiau apkurtusioms pačioms, šaukė: 

— Žilo plauko sulaukiau, į kuprą sulinkau, bet savo am- 
žiuje tokio atsitikimo negirdėjau: prekyvietėje kažkas atidarė 
krautuvę ir pilną prigabeno žaislų, ir kokių žaislų, motin, kokių 
žaislų! Pamatysi — nesusilaikysi į rankas nepaėmęs, nepažaidęs. 
Vargdieniams vaikams veltui dalija! Krautuvėlė mažutė, o žais- 
lai nesibaigia. Vakarais krautuvė neuždaroma, bet nė vienas 
vagis nė piršto prie žaislų neprikiša. Nakčia krautuvę saugo 
balandis — žydras, akys juodos. 

Išgirdo jauniausiasis padišacho sūnus. Gal dabar sumažės 
jo sielvartas? Kai dangus sutemo ir mažuose mūrinių namelių 
languose suspindo auksiniai žiburėliai, jis nubėgo prie žaislų 
krautuvės. Atsiklaupė prieš -balandę ant kelių, maldavo dovano- 
ti, sugrįžti pas jį. 

Balandė atsiduso ir sudejavo: 

— Argi aš tave palikau savo valia? Aš negaliu sugrįžti. Vis- 
kas baigta! 

— Nejaugi nieko negalima pataisyti? — paklausė šachzadė. 

— Jei mano tėvas, motina ar broliai panorėtų, jie galėtų 
mus sujungti. Aš pati nedrįstu prašyti. Jų rūstybė didelė, ir 
tik sesuo gal mūsų pasigailėtų ir mums padėtų. Gražios žmonių 
dainos užburia peres. Jos tada išpildo viską, ko žmogus gei- 
džia. Surask merginą su žavingų balsu— ji padės mudviejų 
varge. 

— O kur ją surasti? Ar yra žemėje tokia mergina? — su- 
šnibždėjo padišacho sūnus. 

Juodaakė balandė ėmė jam priekaištauti: 

— Tu užuomaršus. Per vienas iškilmes vargdienė mergaitė 
tau padainavo nuostabią dainą. Mergaitė visu kuo tau labai pa- 
tiko. ,Neužmiršiu tavęs“, — tu jai pasakei. Ir aš ją mačiau, klau- 
siausi jos dainos. Ir negalėjau atsižiūrėti ir atsiklausyti. Tokia 
ji buvo graži, tokios nuostabios buvo jos dainos! Ir aš norėjau 
tapti tokia pat kaip ji. Kai aš buvau su tavimi ir nusimesdavau 
odą, tai tapdavau į ją panaši. Medkirčio duktė mylėjo tave... Bet 
aš bijau prašyti jos pagalbos — iš žmonių tokios aukos nega- 
lima norėti. 

Šachzadė apsidžiaugė: 

— Atsiminiau, atsiminiau! Bet aš nežinojau, kad ji mane my- 
li. Reikia jos maldauti, prašyti jos... 

Šachzadė išsiruošė į kelionę, susirado medkirčio dukterį. Pa- 
prašė pagalbos. 

Ši atsakė: 

— Viską, ką galėsiu, padarysiu. 

Nakčia ji nuėjo prie ežero, atsisėdo ant kranto ir ėmė laukti 
patekant mėnulio. Mėnulis patekėjo, ir mergina uždainavo. | 

Jos balsas ėjo iš pačios širdies, buvo švelnus, neapsakomai 
gražus. Ir kol mėnulis kilo vis aukščiau ir aukščiau, medkirčio 
duktė be perstojo dainavo vieną dainą po kitos. Baigdama ji 
padainavo medkirčio dukters dainą. Tr čia pat ji išgirdo plas- 
nojant sparnus ir pajuto ant savo lūpų kažkieno pabučiavimą. 
Priešais ją stovėjo perė baltais kaip sniegas sparnais. Ji paėmė 
merginai už rankos: 

— Kokia tu graži, kokia tu gera, mergele! Ir koks nuosta- 
bus tavo balsas! Tu išspaudei man ašaras. O juk niekad man 
taip nebūdavo. Sakyk, ko tu nori? 

Jauniausioji medkirčio duktė paprašė: 

— Tik tiek tenoriu — sugrąžink padišacho sūnui jo mylimą- 
ją, išpildyk jų troškimą. 

Perė atsiduso: 

— Ar tu neturi kito pageidavimo, mergele? Juk šachzadė 
netesėjo savo žodžio! Jo mylimoji — jaunesnioji mano sesuo, 
per jį ir paliko mus visus. Visi mes liūdime. Ar tu neturi kito 
prašymo? 

Jauniausioji medkirčio duktė atsiklaupė ant kelių prieš pe- 
Ię: 

— Aš myliu šachzadę, aš noriu, kad jis būtų laimingas. Dau- 
giau nieko man nereikia. Prašau tavęs, išklausyk mano prašy- 
mo,— maldavo ji. 

Perė pakėlė ją nuo žemės ir pabučiavo į kaktą. 

— Neliūdėk. Tavo noras išsipildys — pasakė ji ir tuoj pat 
išnyko. Mėnulis jau leidosi. 

O rūmuose jauniausiasis padišacho sūnus pabudo ir šalia sa- 
vęs pamatė mylimąją. Praėjo sunkios dienos, juodu vėl buvo 
kartu. Didelis džiaugsmas juos apėmė. Šaipokai dabar nutilo. 
Jie netvėrė iš pykčio, iš pavydo, bet šachzadė nieko nematė. 
Pirmiausia jis panorėjo savo žmoną parodyti padišachui. Tas 
atėjo. Ne iš meilės sūnui — iš smalsumo: norėjo pamatyti nuo- 
taką. Pamatė padišachas ir neteko galvos. Užmiršo, kad jo plau- 
kai žili, kad jo veidas raukšlėtas, ir tik galvojo, kaip paveržti 
grąžiąją perę. Reikia nužudyti jauniausiąjį sūnų! Bjaurus buvo 

padišachas, tenkindamas savo norus, galėjo nužudyti ne tik jau- 
niausiąjį, o visus tris sūnus. Iš karto tai padaryti jis negalėjo ir 
nutarė griebtis klastos. Pasišaukė sūnų: 

— Rytoj aš vėl ateisiu pas tave, su manimi bus būrys karių. 
Tu jiems turi padėti dubenį plovo su įsmeigtu auksiniu šaukš- 
tu viduryje. Mano kariai valgys, o auksinis šaukštas turi sto- 
vėti tiesiai, plovas nemažėti, o jei plovas baigsis, žinok — tau 
galas! — pasakė padišachas. 

Nelaimingasis šachzadė nuėjo pas gražiąją savo žmoną, ap- 
kabino jos kelius ir pravirko. 

— Kokia bėda tau atsitiko? — paklausė žmona. 

Šachzadė vėlai suprato baisius padišacho kėslus. Rytoj jis 
mirs, o gražioji perė pateks į tėvo nagus. 

Perė giliai atsiduso ir tarė: | 

— Nenusimink. Nueik pas jauniausiąją medkirčio dukterį, 
paprašyk jos pagalbos. Tegu ji šiąnakt prie ežero padainuoja 
dainą, ir kada, išgirdusi jos balsą, prie jos prieis vyresnioji 
mano sesuo, tepasako jai: ,,„Aš prašau dubenio plovo su auksiniu 
šaukštu“. Mus gali išgelbėti tik ši graži mergina. 

Ir šachzadė nuėjo. Jis atsiklaupė ant kelių prieš jauniausiąją 
medkirčio dukterį, papasakojo jai savo bėdą, maldavo pagalbos. 
Jauniausioji medkirčio duktė nusišypsojo, nušluostė šachzadei 
ašaras. 

— Aš pasistengsiu tau padėti! — pasakė ji ir paryčiu atnešė 
dubenį plovo su auksiniu šaukštu. | 

Kitą dieną padišachas su būriu karių atėjo į šachzadės sodą. 
Jie pasiėmė didžiausias lėkštes ir pradėjo valgyti plovą. Valgė 
valgė, bet plovas nesibaigė ir nė kiek nemažėjo, auksinis šaukš- 
tas vis tebestovėjo tiesiai viduryje dubens. 

Įtūžęs padišachas suriko: 

— Valgykite dar! Valgykite dar! 

Svečiai parodė į išpampusius savo pilvus: 

— Mūsų padišache, mes jau prisivalgėme,— maldavo jie. 

Padišachas visai padūko, vienam trenkė kumščiu, kitam spy- 
rė koja. Kariai vėl ėmė valgyti, bet plovo nemažėjo. Padišachas 
trenkė kumščiu į dubenį ir pasakė: 

— Rytoj mes vėl čia ateisime. Surask mums gerą arbūzą, 
bet tokio dydžio, kad mano kariai valgytų ir negalėtų suvalgy- 
ti. Jeigu suvalgys — galas tau! 

Nelaimingasis šachzadė nuleido rankas. Iš kur pavasarį gau- 
si arbūzą? O jei kur ir surastum, tai kaip galėtų užtekti vieno 
arbūzo visam būriui? Nuėjo pas savo žmoną, padėjo galvą jai 

ant kelių ir viską apsakė. Perių padišacho duktė paglostė šach- 
zadei plaukus ir tarė: 

— Mūsų šalyje apskritus metus būna vasara, o jauniausioji 
medkirčio duktė puikiu savo balsu, begaline savo meile gali 
viską padaryti. Eik pas jauniausiąją medkirčio dukterį, maldauk 
ją. Tegul ji ir šiąnakt prie ežero sudainuoja gražiausias savo 
dainas ir, kai išgirdusi nuostabų jos balsą, prie jos prisiartins 
vyresnioji mano sesuo, tepasako: „Jaunesnioji tavo sesuo prašo 
arbūzo iš mažojo sodo.“ 

Jaunasis šachzadė iškeliavo į miestą pas medkirčio dukterį, 
apsakė jai viską, maldavo gelbėti jam gyvybę. 

— Aš pasistengsiu tau padėti — atsakė jauniausioji medkir- 
čio duktė. 

Prie ežero ji padainavo gražiausias savo dainas, gavo arbūzą 
ir jį parnešė. 

Atėjo padišacho kariai. Valgė valgė ir negalėjo suvalgyti 
arbūzo. Tada padišachas apgarsino: 

— Rytoj vakare mes ateisime pas tave, ir gražuolė turės 
mus linksminti. Tu turi mums surasti kūdikį, kuriam dar nėra 
nė dienos nuo gimimo. Jis turi vaikščioti, kalbėti, šokti, ant 
pečių jis turi turėti šautuvą, o rankose kardą. Jei nesurasi tokio 
berniuko — galas tau. 

Taip pasakęs, įsiutęs padišachas sugniaužė kumščius ir keik- 
damasis sugrįžo į savo rūmus. 

Nelaimingasis šachzadė neabejojo, kad tokio berniuko nesu- 
ras. O pats padišachas irgi žinojo, kad tokio vaiko nėra. Argi 
jis būtų jo reikalavęs, jeigu nebūtų žinojęs? Pagaliau jis pa- 
sieks savo, nužudys šachzadę! Ir šachzadė nuėjo pas žmoną at- 
sisveikinti amžinai. Bet perių karaliaus duktė nenusiminė: 

— Nesikankink, neverk, nenustok vilties, brangusis vyre. 
Susirask medkirčio dukterį su gražiuoju balsu ir įprašyk ją nu- 
eiti prie ežero. Tepadainuoja geriausias savo dainas ir, kai prie 
jos prieis vidurinioji mano sesuo, tepasako jai: „Jaunesnioji 
tavo sesuo pateko į didelę bėdą, nusiųsk jai naujagimį." 

Jauniausiąją medkirčio dukterį krėtė karštis, ji degė kaip 
ugnyje — jos gyvybė kabojo ant plauko, bet išgirdusi šachza- 
dės žodžius, ji viską užmiršo, pakilo iš lovos. 

Ji tarė: 

— Aš pasistengsiu kiek galėdama! 

Purtoma karštinės, ji išėjo prie ežero ir vargais negalais jį 
pasiekė. Atsisėdo ant kranto ir laukė patekant mėnulio. Mėnu- 

lis patekėjo -- gražuolė pradėjo dainuoti savo dainas. Jai gėlė 
visus sąnarius, bet gražiausias savo dainas ji dainavo tą naktį, 
ir puikus jos balsas niekad neskambėjo taip saldžiai. Ji daina- 
vo ir dainavo, viskas aplinkui nutilo. Bet gražioji baltasparnė 
perė nesirodė. Jauniausioji medkirčio duktė sudainavo medkir- 
čio dukters dainą. Tada pasigirdo balsas: „Padainuok dar kartą 
tą dainą, mieloji mergele, dar kartą padainuok!" 

Jauniausioji medkirčio duktė dar kartą padainavo dainą. Ir 
vėl nepasirodė baltasparnė perių duktė, tik atplaukė žodžiai: 
„Gražuole, padainuok dar kartą šitą dainą, dar kartą padainuok, 
prašau tavęs. Aš žinau tavo prašymą, pasistengsiu jį išpildyti, o 
tu kol kas dainuok!" 

Gražiosios merginos gyvybė jau geso, bet ji padainavo dar 
kartą. Baltasparnė perių duktė vėl atsiliepė: ,„Ačiū, gražuole, 
dėkoju tau. Tu man padarei didelę paslaugą, aš kentėjau, tu 
sumažinai mano skausmą. Tavo noras išsipildys, eik ramiai!“ 

O medkirčio duktė jau ir atsistoti negalėjo, ji liko gulėti ant 
kranto. Mėnulis tuo tarpu nusileido, užgeso žvaigždės, tekėjo 
saulė. | 


Kai saulė patekėjo, piktasis padišachas sušaukė savo karius 
ir nuėjo pas jauniausiąjį sūnų. Atsivedė ir budelį — jis buvo 
įsitikinęs, jog įvykdys savo kėslus. Padišachas užlipo marmu- 
riniais laiptais, pamatė nuotaką, priėjo prie jos ir šnibžtelėjo į 
ausį: 

— Šiandien tu būsi mano žmona! 

Paskui jis atsisuko į savo sūnų ir paklausė: 

— Tai kaip, ar kūdikio dar nėra? 

Vargšas šachzadė išbalo, nuleido galvą ir nė žodžio negali 
ištarti. 

— Nėra? — sušuko piktasis padišachas.— Neišpildei mano 
noro, nepaklausei manęs? Tu žinai, kas būna tam, kas neklauso 
padišacho. Tu tuojau mirsi — ir davė budeliui ženklą, bet tuo 
tarpu apačioje ant marmurinių laiptų pasirodė ką tik gimęs 
mažylis. Jis žengė kaip tikras kareivis, ant pečių turėjo šau- 
tuvą, rankoje — trumputį kardą. Jis priėjo prie padišacho ir 
tarė: 

— Mano padišache, jūs mane šaukėte, šit aš ir atėjau, lau- 
kiu jūsų įsakymų! — ir šautuvu atidavė pagarbą. 

Žiaurusis padišachas nė žodžio negalėjo ištarti. Pagaliau, mė- 
gindamas nusišypsoti, sulemeno: 

— Padaryk ką nors malonaus. 

— Klausau, mano padišache— atsakė mažutis berniukas. 

Jis pakėlė savo kardą ir atsivėdėjęs jį nuleido. Padišacho 
galva nusirito į vieną šoną, o liemuo nuvirto į kitą. Naujagimis 
priėjo prie padišacho galvos, nuėmė nuo jos karūną ir ją už- 
dėjo šachzadei. 

— Mano padišache, dabar visa valdžia tavo! 

Jaunasis padišachas jau buvo besižiojąs kažką sakyti, bet 
tuo tarpu iš dangaus nukrito trys raudoni obuoliai, taip jis ir 
liko su pražiota burna. 

Vienas iš tų trijų obuolių buvo perpjautas pusiau. Pusę su- 
valgė perių padišacho duktė, antrąją — jaunasis padišachas. 
Nuo šiol jie gyvens laimėje, taikoje ir ramybėje! 

Antras obuolys nusirito prie ežero. Jis pririedėjo ligi varg- 
dienės merginos ir prabilo: 

— Jei tu, gražuole, mane suvalgysi — išsipildys visi tavo 
norai! 

Jauniausioji medkirčio duktė meiliai ir džiaugsmingai pri- 
spaudė obuolį prie krūtinės: 

— Aš myliu šachzadę,— "tarė ji —- visi mano troškimai jam 
skirti. Aš saugosiu obuolį jam. Jei jis pateks į bėdą, aš jam 
atiduosiu obuolį. 

Mažytis kareiviukas pasilenkė, jam patiko trečiasis obuolys. 
Bet staiga obuolys nusirito ir pranyko. Visos mažylio pastangos 
buvo bergždžios,— jis negalėjo jo surasti. 

Praėjo daug šimtų metų, ir baltabarzdis dervišas surado tą 
obuolį. Paėmė jį, nunešė vaikams: 

— Vaikai, neužmirškite manęs! 


BECHNANĖ 


Gal taip buvo, gal nebuvo, o vienoje karalystėje gyveno la- 
bai turtingas žmogus. Jis turėjo gražią dukterį Bechnanę. Kai 
mergaitei šukako devyneri metai, numirė jos motina. Tėvas la- 
bai jos gailėjosi ir našlavo lygiai penkerius metus, bet kai tik 
dukteriai suėjo penkiolika metų, jis nusprendė vesti. Apie tai 
sužinojo visas miestas. Kartą Bechnanė atėjo į mokyklą, o mo- 
kytoja jai sako: 

— Mano vaikeli, aš sužinojau, kad tavo tėvas ketina vesti. 
Aš nenoriu, kad pamotė tave kankintų, todėl pasakyk tėvui, 
kad jis imtų mane. Aš tau būsiu kaip tikra motina. 

— (Gerai, ponia,— atsakė Bechnanė. 

Vakare ji pasikalbėjo su tėvu, ir jis nutarė vesti mokytoją. 
Rytą Bechnanė jai atnešė malonią žinią. 

Atšoko vestuves, ir visi gyveno laimingai. Bet netrukus mo- 
kytoja nusižiūrėjo perių karalaitį, kuris gyveno jų namo rū- 
syje. 

Kartą, kai pamotė išėjo pasivaikščioti, Bechnanė nutarė: 

— Motinos nėra namie, tai aš tuo tarpu imsiu ir apsiruo- 
šiu. 

Pasiraitojo rankoves, pradėjo visur šluoti, plauti, šveisti. 
Šluodama šiukšles į kampą, mergina staiga kažką užkliudė. Gerai 
įsižiūrėjusi, grindyse pastebėjo mažas dureles, užrakintas spy- 
nele. Ji atrakino spynelę, pakėlė dangtį ir pamatė laiptus į ste- 
buklingą sodą. Mergina pagalvojo, pagalvojo ir nusileido že- 
myn. Stebuklingame sode ji išvydo labai gražų jaunikaitį, kuris 
ją irgi tuoj pastebėjo. 

— O alache, čia nepažįstamas vyriškis — išsigando Bechna- 
nė. Ji skubiai užbėgo aukštyn, užvožė dangtį ir užrakino spy- 
nelę. 

Vakare sugrįžo pamotė. Visi pavalgė, atsigėrė ir nuėjo gul- 
ti. Kai viskas nurimo, pamotė nusileido į rūsį pas karalaitį ir 
kaip visada jo paklausė: 

— Kas geresnis: mėnulis ar saulė? Kas gražesnis: tu ar 
ašį 

O perių karalaitis sielvartingai sušuko: 

— Nemielas man nei mėnulis, nei saulė, nei tavo grožis. 
Gražiausia pasaulyje man yra Bechnanėl| 


Pamotė pagalvojo, kad Bechnanė ir perių karalaitis susimy- 
lėjo. Tada ji sumanė išginti Bechnanę iš namų, nuėjo pas seną 
piktą burtininkę, viską jai apsakė ir paprašė patarimo. 

— Aš tau duosiu varinį kaspiną — atsakė burtininkė — pa- 
sidėk jį po čiužiniu, ir, kai imsi vartytis, jis pradės braškėti. 
Tada pasiskųsk vyrui: „Pažiūrėk, brangusis vyreli, ką man pa- 
darė tavo duktė, girdi, kaip traška visi mano kauleliai. Prašau 
tavęs, mano valdove, išvaryk ją...“ Taip tu atsikratysi savo po- 
dukros. 

Pamotė viską taip padarė, kaip jai liepė senoji ragana, ir 
apgavusi vyrą, įkalbėjo jį išvyti Bechnanę iš namų. Ryto metą 
tėvas pasišaukė dukterį. 

— Dukrele, šiandien tu vyksi pas mano brolį. Taisykis į ke- 
lionę, už valandos aš ateisiu tavęs pasiimti. 

Nepraėjo nė valanda, ir jie jau buvo kelionėje. Ilgai ilgai 
jie ėjo, per upes ir slėnius, per miškus ir kalnus ėjo. 

— Oi! — sušuko tėvas. — Aš namie užmiršau labai reikalin- 
gą daiktą, be kurio negaliu apsieiti. Palauk čia manęs. 

Tuo pačiu keliu tėvas sugrįžo namo. Bechnanė jo laukė iki 
vakaro, bet jis vis nesirodė. Kai sutemo naktis, ji įlipo į medį 
ir jame išsėdėjo iki ryto. Švintant ji pradėjo galvoti, ką dabar 
daryti. Pagalvojo, pagalvojo ir nutarė ieškoti kelio namo, bet 
lyg tyčia nuėjo visai į kitą pusę. Paklaidžiojusi iki pietų, ji pa- 
matė kažkokią trobelę. Mergina nedrąsiai pasibeldė į duris, ir 
ant slenksčio pasirodė iškaršes senis. 

Bechnanė jam apsakė, į kokią bėdą patekusi. Kol ji kalbėjo, 
senis ja gėrėjosi: juk ji buvo graži, aukšta, liekna, su auksaspal- 
vėmis ilgomis kasomis, juodomis kaip vyšnios akimis, o jos vei- 
das buvo nekaltas kaip kūdikio. Senis įsivedė merginą į vidų 
ir tarė: 

— Šitoje troboje gyvena keturiasdešimt plėšikų. Jei vakare 
jie tavęs nepriims, tai rytoj rytą pagalvosime, ką darysime to- 
liau. 

Atėjo vakaras, keturiasdešimt plėšikų sugrįžo namo ir susė- 
do už stalo. 

— Sakykite, vyručiai, jei parsirastų mano duktė, kurios prieš 
daugelį metų netekau, tai kas ji jums būtų? — paklausė se- 
nis. 

Keturiasdešimt plėšikų atsakė kaip vienas: 

— Tavo duktė mums būtų sesuo šiame ir aname pasaulyje. 

O jų vyresnysis pridūrė: 

— Bet jei tavo duktė graži, tai aš nenoriu būti jai brolis. 

Senis išėjo pro duris ir netrukus įsivedė į kambarį merginą. 
Plėšikų vyresnysis pažvelgė į Bechnanę ir pamatė, kad alachas 
ją apdovanojo tokiu grožiu, jog jam lygaus nėra pasaulyje. Jis 
nustebo ir taip susižavėjo, kad net užsimerkė. 

— Ši mergina man ne giminaitė — pakartojo jis,— bet da- 
bar ji bus man duktė. 

Taip labai pamilo merginą plėšikų vyresnysis! 

Palikime dabar Bechnanę laimingai gyventi pas plėšikus, o 
patys sugrįžkime į senuosius merginos namus. 

Kai tik tėvas išvarė Bechnanę, pamotė kaipmat išgijo, nuėjo 
pas perių karalaitį ir jo paklausė: 

— Kas geresnis: mėnulis ar saulė? Kas gražesnis: tu ar 
aš? 

— Nemielas man nei mėnulis, nei saulė, nei mano grožis, 
nei tavo puikumas. Gražiausia pasaulyje man yra Bechnanė! — 
atsakė perių karalaitis. 

— Kvailys, — įširdo piktoji pamotė — aš tavo Bechnanę iš- 
vijau į kalnus. Ten ją sudraskė vilkai, ten ją užkapojo paukš- 
čiai. 

Bet perių karalaitis jai nupasakojo, kur gyvena Bechnanė ir 
kokia ji yra laiminga, — juk jis buvo perių karaliaus sūnus ir 
viską žinojo. Pamotė vėl nuėjo pas burtininkę ir jos paprašė 
stebuklingojo žiedo. Burtininkė davė. Gavusi žiedą, pamotė nu- 
ėjo į trobelę, apie kurią jai pasakojo perių karalaitis. 

— Oi dukra mano, brangioji mano dukrele, klastingas tėvas 
paliko tave kalnuose, vos ne vos tave suradau! Išeik, pasirodyk 
man, aš tokia nerami: ar nuo sielvarto nesunyko tavo grožis. 

Mergina atsakė, kad išeiti ji negalinti, kadangi durys užra- 
kintos ir jų atidaryti neįmanoma. 

— Oi kaip negerai, bet nedidelė bėda, tu iškišk bent piršte- 
lį. Aš noriu tau padovanoti atminimui žiedą. 

Mergina iškišo pirštą, ir vos tik pamotė užmovė ant jo Žžie- 
dą, Bechnanė griuvo žemėn negyva. Pamotė, netverdama iš 
džiaugsmo, sugrįžo namo. 

Vakare parėjo plėšikų vyresnysis ir mato, kad mergina guli 
asloje, tartum būtų mirusi. Jis paėmė ją ant rankų, paguldė į 
lovą, pašaukė vardu keletą kartų ir įsitikinęs, kad ji nepabun- 
da, graudžiai pravirko. Sugrįžo jo draugai, pamatė, kad mergi- 
na negyva, ir nutarė ją palaidoti. Sukalė grabą, apvilko Bech- 
nanę gražiais drabužiais, paguldė į grabą ir nunešė ant aukšto 
kalno; ten ir paliko. Plėšikų vadas kas dieną užlipdavo ant kal- 
no ir verkdavo Bechnanės. 

Kartą tos šalies sultono sūnus vaikštinėjo su savo auklėtoju 
ir pamatė ant kalno mirksint žiburėlį. 

— Auklėtojau— sušuko jis— einam tenai pažiūrėti! 

Jie užlipo ant kalno, atvožė grabą. Sužavėtas Bechnanės gro- 
žio, jaunuolis nusprendė parsinešti grabą su jos kūnu į savo 
rūmus. Juodu užsidėjo grabą ant pečių ir nuėjo namo, o rū- 
muose merginą paguldė į lovą: 

— Jei tu ir mirusi tokia graži, tai kokia tu buvai gyva? — 
sušuko sultono sūnus ir, nei gėręs, nei valgęs, kiauras dienas 
sėdėjo prie Bechnanės. 

Sužinojo tai sultonas, susirūstino ir paliepė lavoną apiplauti 
ir užkasti į žemę. Bet beplaunant buvo numautas žiedas nuo 

merginos piršto, ir ji tuoj atsigavo. Pamažu atsipeikėjo, viską 
papasakojo, kaip jai buvo. 

Netrukus sultono sūnus vedė Bechnanę, o po metų ji susi- 
laukė kūdikio. Bet tegu auga sau berniukas ir teikia džiaugsmo 
tėvams, o mes sugrįšime į pamotės namus. 

Kartą ji vėl prikibo prie perių karalaičio: 

— Kas geresnis: mėnulis ar saulė? Kas gražesnis: aš ar tu? 

— Nemielas man nei mėnulis, nei saulė, nei mano grožis, 
nei tavo puikumas. Gražiausia pasaulyje man yra Bechnanė! 

— Ką tu čia paistai? — pasipiktino nelaboji moteris.— Juk 
ji mirė. 

Perių karalaitis jai papasakojo, kad Bachnanė ištekėjo už 
sultono sūnaus. Tai išgirdusi, pamotė trečią kartą nuėjo pas 
burtininkę ir jos paprašė nukalti stebuklingą adatą. Gavusi iš 
burtininkės adatą, pamotė nuėjo į rūmus ir paprašė tarnus: 

— Palikite mudvi vienas, aš noriu truputį pasikalbėti su duk- 
terimi. 

Tarnai išėjo, o pamotė, glamonėdama Bechnanę, nejučiom 
jai įsmeigė stebuklingąją adatą. Bechnanė čia pat pavirto į 
paukštį ir išskrido. O pamotė apsivilko jos drabužius, pašaukė 
tarnus ir ėmė rėkti ant jų: 

— Jūs palikote mane vieną, ir dabar matote, kas man atsi- 
tiko! Pareis mano vyras, sultono sūnus, gausite nuo jo lazdų. 

Sultono sūnus, vakare sugrįžęs namo ir pamatęs, kokia su- 
nykusi ir išblyškusi jo žmona, labai įtūžo ir išbarė tarnus. Pa- 
šaukė gydytojus. Moteris jiems pasakė, kad gausiai atsilygin- 
sianti, jei tik jie ją išgydysią. Jie lankė ligonę kas rytą, bet nė 
vienas negalėjo jai padėti. Po kelių dienų vyriausiasis sodinin- 
kas, miegojęs sultono sode, išgirdo, ko negirdėjęs, išvydo, ko 
neregėjęs, ir labai nustebo. Ant vienos iš trijų rožių krūmo ša- 
kelių nutūpė paukštė ir pašaukė vyriausiąjį sodininką: 

— Sodininke, ei sodininke! 

— Ko tu nori? — paklausė sodininkas nustebęs, žiūrėdamas 
į nematytai gražią paukštę. 

— Ar didysis šachzadė miega? 

— Taip, miega. 

— O mažasis šachzadė irgi miega? 

— Ir jis miega. 

— Temiega jie sau ramiai, težydi aplink juos rožės, o tenu- 
džiūsta tos šakelės, ant kurių aš nutūpiu— pasakė nuostabioji 
paukštė ir nuskrido. O šakelė, ant kurios ji tupėjo, bematant 
nudžiūvo. 

Sodininkas visa tai papasakojo sultono sūnui. Kitą rytą paukš- 
tė vėl atskrido, ir vėl nudžiūvo šakelės, kurių ji prisilietė. Sul- 
tono sūnus ištepė rožių šakeles derva ir pasislėpė sodininko pa- 
lapinėje. Kaip paprastai atskrido paukštė ir sučiulbo: 

— Temiega sultono sūnus, težydi rožės aplink jį, o tos ša- 
kelės, ant kurių aš nutūpiu,— tenudžiūsta. 

Ji plestelėjo sparnais, mėgindama pakilti, bet jos kojytės 
nuklimpo dervoje. Pribėgo šachzadė, nuėmė paukštę nuo šake- 
lės, uždarė ją narvelyje ir ėmė lesinti grūdais, girdyti vande- 
niu. 

Tai sužinojusi, klastingoji pamotė pasakė gydytojams: 

— Paprašykite mano vyrą, kad nudobtų paukštę, kurią jis 
laiko narvelyje, ir duokite man suvalgyti jos širdį. Už tai aš 
jums duosiu po rieškučias aukso. 

Gydytojai, įsigeidę aukso, ėmė įkalbinėti šachzadę, ir tas su- 
tiko. Bet prieš atiduodamas paukštę gydytojams, šachzadė ją 
paėmė į rankas, norėdamas paglostyti paskutinį kartą, ir jos 
galvoje užčiuopė kažkokį kietą daiktą. Jis praskyrė plunksnas ir 
pamatė adatą. Daug negalvojęs ištraukė adatą, ir prieš jį bemat 
stojosi Bechnanė, tokia pat graži, kaip buvusi. 

— Mielas mano vyre, visa tai padarė bjaurioji burtininkė 
pamotė. Ji daug kartų mane įstūmė į bėdą. Nubausk ją — pa- 
prašė Bechnanė ir pravirko. Vietoj ašarų iš jos akių pabiro 
perlai. | 

— Ak nelaboji moterie, aš tuojau tave nusiųsiu į pragarą! — 
įtūžo princas. 

Taip pasakęs, jis nuėjo į pamotės kambarį, o Bechnanė nu- 
sekė paskui jį. 

— Na burtininke, išmušė paskutinė tavo valanda! Ko nori: 
buko peilio į šoną ar kelionės ant įdūkusio mulo? 

— Peiliai — mano priešams, o man duokite mulą, — atsakė 
pamotė. 

Budeliai sukapojo piktąją pamotę į keturiasdešimt gabalų, 
sukrovė ant keturiasdešimt mulų ir paleido į visus keturis vė- 
jus. O princas su Bechnane gražiai ir laimingai gyveno. 


DĖKINGA LAPĖ 


Didelio kaimo pakraštyje gyveno malūnininkas. Jis labai 
mėgo auginti naminius paukščius. Kartą į vištidę įlindo lapė ir 
išpjovė visas vištas. Malūnininkas vėl nusipirko keletą vištų, bet 


103 


ir jos atsidūrė tos pačios lapės nasruose. Malūnininkas kiauras 
dienas ir naktis galvojo, ką daryti. Galvojo, galvojo ir sugalvo- 
jo iškasti gilią duobę ir į ją suleisti vištas. Gudrioji lapė vėl 
įlindo į vištidę. O ji tuščia! Lapė įniko ieškoti vištų. Pagaliau 
ji jas užuodė, įšoko į duobę. Lapė labai norėjo užkrimsti paukš- 
tienos, bet susilaikė: suėsti jas tai suėsi, bet kaip iš duobės 
išsikrapštysi! 

Kitą rytą malūnininkas pamatė, kas atsitiko. Lapė ėmė pra- 
šyti: 

— Nežudyk manęs, aš tau atsimokėsiu geru darbu, ištrauk 
mane iš duobės. 

Bet malūnininkas suriko: 

— Ak tu, nelabasis padare, tu rijai mano vištas, žinau gerus 
tavo darbus! 

Tada lapė vėl pradėjo maldauti malūnininką: 

— Ištrauk mane iš duobės, aš tau atnešiu laimę. 

Malūnininkas buvo geros širdies žmogus, patikėjo lapės žo- 
džiais, ištraukė ją iš duobės. Abu nuėjo į malūną. Ten lapė sako 
malūnininkui: 

— Duok man dešimt sidabrinių ir palauk manęs čia, 

Malūnininkas, daug negalvodamas, davė jai tuos pinigus. O 
lapė nubėgo į Indijos padišacho rūmus. Taukšt taukšt taukšt — 
pasibeldė ji belstuku. Tarnas atidarė jai duris. Lapė tarė: 

— Linkėjimai jūsų padišachui nuo Miltijos padišacho. Nu- 
tarė jis, tas mūsų padišachas, pasverti savo sidabrą. Gal jūsų 
padišachas būtų toks malonus ir paskolintų svarstykles pini- 
gams sverti. Kai tik baigsiu darbą, tuoj jas grąžinsiu. 

Tarnas nuėjo ir atnešė svarstykles. Paėmė lapė svarstykles 
ir, kiek pasisukinėjusi aplink, sugrįžo į rūmus. Ant svarstyklių 
ji pabėrė sidabrinius. Grąžindama lapė tarė: 

— Prašom, štai jūsų svarstyklės. Miltijos padišachas labai 
jums dėkoja. 

Tarnai pamatė pinigus ir klausia: 

— O iš kur šitie? 

— Mūsų padišachas turi kalnus pinigų, kas jam tie keli si- 
dabriniai, likę ant svarstyklių! — ir vikstelėjusi uodegą, sugrįžo 
pas malūnininką. 

Praėjo kelios dienos, lapė vėl prašo: 

— Ar neduotum man dešimt auksinių? 

Malūnininkas supyko: 

— Ar tu nori visai mane iš gyvenimo išvaryti? Neduosiu tau 
nė penkių varinių. 

Tačiau lapė neatlyžo: 

— Tu tik pagalvok, didysis Miltijos padišache! Tu nė ne- 
numanai, kiek gero aš tau noriu padaryti. Nebūk toks šykštus, 
duok man dešimt auksinių lirų. 

Gavusi auksinius, lapė vėl nubėgo pas Indijos padišachą. Pa- 
sibeldė į duris ir, kai jos pasitikti išėjo tarnai, sako jiems: 

— Šį kartą atėjau svarstyklių aukso liroms sverti. Miltijos 
padišachas nori pasisverti savo auksą. Kai tik baigs darbą, tuoj 
jas grąžinsiu. 

Gavusi svarstykles, ji vėl išlėkė ir pasisukinėjo aplink rūmus. 
Sugrįžusi pasibeldė į duris. Ir šį kartą jos pasitikti išėjo tarnas, 
lapė jam atidavė svarstykles, padėjusi ant jų auksines liras. 
Pamatęs pinigus, tarnas klausia: 

— Vėl pinigai? 

Lapė atsakė: 

— Mūsų padišachas turi kalnus aukso, kelios monetos, li- 
kusios ant svarstyklių, jam vieni niekai! 

Lapė sugrįžo į malūną. Užpuolė ją įtūžęs malūnininkas: 

— Kur padėjai sidabrinius ir auksinius, kuriuos aš tau da- 
viau? 

Bet lapė jį ramina: 

— Palūkėk truputėlį, iš pradžių žaibas blyksteli, o tik po to 
perkūnas sugriaudžia. 

Taip pasakiusi, lapė pasiprašė išleidžiama dešimčiai dienų į 
miestą. 

Ten, mieste, ji nusisamdė šauklį ir liepė jam apgarsinti: „Mes 
ketiname eiti pas Indijos padišacho dukterį gerti šerbeto, visi, 
kas nori vykti su mumis, tegu ruošiasi!“ Šauklys paskelbė: 

— Tie, kas pareikš norą vykti už trijų dienų pas Indijos pa- 
dišacho dukterį gerti šerbeto, tegu renkasi tokią ir tokią valan- 
dą, tokioj ir tokioj vietoj. 

Trečią dieną pakilo į kelionę penki šimtai tūkstančių raitelių. 
Pirma visų jojo lapė — vyriausioji visų jų vadė. 

Ukanotą dieną būrys prijojo didelį ežerą. Vos tik jie pa- 
siekė jo krantą, prapliupo smarkus lietus. Labai daug žmonių 
nuskendo ežere. Lapė surinko likusius ir, neduodama jiems at- 
sikvėpti nei dieną, nei naktį, atvedė prie Indijos padišacho 
rūmų. Niekas dar nė atsitokėti nespėjo, o lapė jau kreipiasi į 
patį padišachą: 

— Garbė alachui, didysis padišache, mūsų būrys vos nežuvo 
audroje. Tiesa, mes netekome tiek turto, kad nė apsakyti ne- 
galime. 

Indijos padišachas paliepė visiems eiti pas rūmų siuvėją ir 
pasisiūdinti naujus drabužius. Miltijos padišachui siuvėjas pa- 
siuvo raudonas brangios medžiagos drapanas. 

Sode buvo pastatytos palapinės. Kai visi susėdo, Indijos pa- 
dišachui dingtelėjo į galvą paklausti: 

— O kas čia per žmonėsė 

— Jie yra Miiltijos padišacho pasiuntiniai — atsakė lapė. 

Sugrįžusi prie savo būrio, lapė paliepė: 

— Ruoškitės! Eikite pas padišachą ir paprašykite jo dukters 
rankos. 

Išgirdę lapės įsakymą, dešimt didikų nuėjo pas Indijos pa- 
dišachą ir kreipėsi į jį: 

— Tebūnie alacho valia, mes pas tave atėjome prašyti tavo 
dukters rankos Miltijos padišachui. Ar sutinki? 

Indijos padišachas atsakė: 

— Kaip dangus panorės, taip ir tebūnie. 

Buvo išgertas šerbetas, ir būrys ėmė ruoštis atgalios. Lapė 
priėjo prie Indijos padišacho ir sako: 

— Didysis valdove, mes norėjome prideramai atlikti vestu- 
vines apeigas, bet kelyje į jus netekome pačių brangiausių pa- 
puošalų, pačių brangiausių drabužių ir dovanų. 

— Bėda, bet ne didžiausia — maloniai atsakė Indijos padi- 
šachas, — nors ir neturiu tokių brangenybių, kaip Miltijos padi- 
šachas, mes atšvęsime vestuves pas mus. 

Tuoj prasidėjo ruoša. Vestuvės truko keturiasdešimt dienų 
ir keturiasdešimt naktų. Padišachas įsakė pasiūti svečiams dra- 
bužius iš auksinių ir sidabrinių audinių. 

Baigėsi keturiasdešimt dienų ir keturiasdešimt naktų links- 
mybės. Nuotakos pasiimti atvažiavo malūnininkas. Lapė priėjo 
prie jo ir klausia: 

— Na, ar tu patenkintas? Ar tau patinka mergina? 

— O taip, ji labai graži — sušuko malūnininkas. 

Po dienos kitos malūnininkas, padišacho duktė, šimtinė rai- 
telių nuotakai iš šalių ir lapės būrys leidosi kelionėn. Indijos 
padišachas svečių skrynutes pripylė aukso. Keliu lapė aplenkė 
būrį. Pievoje ji užmatė piemenis ir kaimenę kupranugarių bei 
kumelių. Pribėgo ji prie piemenų ir sako: 

— Ar matote keliu atjojant būrį raitelių? 

— Matyti tai matom, — atsakė piemenys,— tiktai nežinome, 
kas ten galėtų būti. 

— Tie žmonės joja jūsų užpulti. Bet jei į jų klausimą, kieno 
tie arkliai ir kupranugariai, atsakysite: „Mūsų bėjaus — Miilti- 
jos padišacho“, tada išgelbėsite savo galvas. 

Prijoja būrys raitelių: 

— Kieno yra tie arkliai ir kupranugariai? 

Piemenys atsakė lygiai taip, kaip juos pamokė lapė: 

— Šie arkliai ir kupranugariai yra mūsų efendžio, didžiojo 
Miltijos padišacho. 

Visi pajudėjo toliau. 

Kiek pajojus, lapė vėl pamatė piemėnis, pievoje beganan- 
čius bandą karvių ir avių. Puolė prie jų: 

— Ar matote žmones, besiartinančius čionait Jie nori jus 
užpulti. Jei jie paklaus; kieno visi šitie gyvuliai ir jūs atsaky- 
site „Mūsų efendžio, Miltijos padišacho“, tada jie nieko jums 
nedarys. 

Vis taip bėgdama pirma būrio, lapė uodė kelią. Staiga ji pa- 
matė didžiulius divų rūmus. Divai tuo tarpu miegojo. Gudrioji 
lapė prisėlinusi padegė iš visų keturių pusių rūmus. Pliūptelėjo 
liepsna ir prarijo divus su visu namu. | 

Lapė skubiai sugrįžo prie būrio ir tarė: 

— Nesirūpinkite!l Mes likome gyvi, sudegė tik turtas! 

Nuotakos palydovai matė, kaip plėvojantys rūmai pavirto 
į krūvą pelenų. Jie ėmė guosti Miltijos padišachą ir lapę: 

— Menkniekis| Vietoj sudegusių rūmų mes pastatysime nau- 
jus. 

Netrukus buvo pastatyti puikūs rūmai. Indijos padišacho 
žmonės gražiai ištaisė menes, nuėjo pas Miltijos padišachą - ir 
sako: 

— Malonėkite įeiti, pone. 

Ir šit naujasis šeimininkas ir jo palyda įsikūrė naujuosiuose 
rūmuose. 

Paviešėję savaitę kitą, svečiai sukilo į kelionę ir atsisveiki- 
no su naujuoju bėjumi. Malūnininkas — dabar jį visi vadino 
Miltijos padišachu — liko su Indijos padišacho dukterimi gy- 
venti naujuosiuose rūmuose, ir lapė su jais. 

Kartą lapė silpnu balsu sako: 

— Kažko pradėjau negaluoti. Mirtis man artinasi. 

Rytą pakilę rūmiškiai lapę rado negyvą. Kai tarnai pranešė: 
„Efendi, mūsų lapė nugaišo“, — Miltijos padišachas nepatikėjo 
ir įsakė: 

— Timptelėkite lapei už kojos. 

Tai išgirdusi, lapė atsiliepė: 

— Aš tau tiek gero padariau, o tu liepi mane už kojos tam- 
pyti. 

Miltijos padišachas juokdamasis atsakė: 

— Aš žinojau, kad tu tebesi gyva, todėl ir sumaniau pajuo- 
kauti. 

Po kelių dienų lapė iš tikrųjų nugaišo. Tarnai kuo greičiau- 
siai nubėgo pas Miltijos padišachą ir pranešė, kad lapė nebe- 
gyva. Miiltijos padišachas vėl pagalvojo, kad ji tik apsimeta. 
Jis pirštų galais pritykino prie lapės ir tyliai pašaukė: 

— Lapute mano, brangioji mano lapute! 

O lapė nė žodžio! Visi pasakė: 

— Šį kartą lapė iš tikrųjų nugaišo. 

Miltijos padišachas įsakė pašaukti imamą'. Atėjo imamas, 
apiplovė lapę ir palaidojo. O Miltijos padišachas su Indijos pa- 
dišacho dukterimi laimingai pragyveno ligi amžiaus pabaigos. 

Tai mat, kaip lapė atsimokėjo geru už gera. 


SULTONE IŠ POZEMIU 


Seniai, labai seniai gal rėtyje, gal šiaude gyveno vienas val- 
dovas. Kiek tik jam gimdavo vaikų, visi mirdavo... Pagaliau 
valdovui gimė duktė. 

— Ką aš turiu daryti, kad bent šita išliktų gyva? — paklau- 
sė valdovas savo artimųjų. 

— Mano valdove, reikia po žeme išmūryti rūsį ir jame pa- 
slėpti mergaitę — kitos išeities nėra,— atsakė šalia stovėjusi 
senutė. 

Valdovas taip ir padarė. Jis įsakė iškasti po žeme rūsį ir į jį 
perkelti naujagimę... Kas dieną, rytą ir vakare, tarnai lanky- 
davo mergaitę. Bėgo laikas, vargšelė augo urve ir ilgainiui virto 
gražiausia mergina pasaulyje. Kada jai suėjo penkiolika metų, 
ji ėmė liūdėti savo požemyje. Kartą ji sustatė visus stalus, ant 
jų užkėlė kėdes, paskui užsilipo pati ant viršaus ir išmušė stik- 
lą urvo lubose. Pažvelgė ji pro langą ir mato — prieš akis ty- 
vuliuoja jūra, stūkso kalnai, auga medžiai, o tuose medžiuose 
tupi paukščiai. „Ak, ne tik urvo esama šiame pasaulyje!“ — 
pagalvojo mergina ir nusileido atgal į urvo dugną. Vakare pas 
ją atėjo tarnaitė ir, pamačiusi išmuštą langą, paklausė: 


I! Imamas — dvasininkas, vadovaujantis pamaldoms musulmonų mečetėje. 

— Kas iškūlė stiklą? 

— Aš,— atsakė mergina. 

— Kam tu taip padarei? Jei sužinos tavo tėvas chakanas — 
supyks. 

— Daugiau nebegyvensiu šiame kalėjime,— sako mergina. 

Tarnaitė nubėgo pas valdovą ir jam viską apsakė. 

— Ką dabar daryti? — paklausė valdovas savo artimųjų. 

— Reikia ją išleisti laukan, tiktai ne iš karto: tegu truputį 
pasivaikščioja, o po to vėl tegrįžta į urvą, — patarė jie. 

Valdovas pašaukė vergę ir paliepė: 

— Išveskite mano dukterį į dienos šviesą! O kai ji truputį 
pasivaikščios, vėl nuveskite atgal į urvą. 

Vergė nuvedė merginą į rožių slėnį. Oras ten kvepėjo, tarp 
šakų suokė lakštingalos. Tylus pavasario vėjelis glamonėjo gra- 
žuolės plaukus. Rožių slėnys buvo ant pat jūros kranto, nužer- 
tas auksinių saulės spindulių. Vargšelė pažiūrėjo į jūrą, į gė- 
les, nuėjo pas tėvą ir sako: 

— Mano tėve, pastatydink man prie šios gražios jūros kriš- 
tolo rūmus su auksinėmis grindimis, su deimantiniais ir auksi- 
niais rakandais.. Jei nepadarysi, ko prašau— nusiskandinsiu 
jūroje! Visi mane vadina „Sultone iš požemio“. Nebenoriu dau- 
giau gyventi urve, noriu likti saulėtame pasaulyje. 

Padišachas pažadėjo išpildyti dukters prašymą, davė meist- 
rams įsakymą, ir per vienerius metus viduryje jūros jie pasta- 
tė krištolo rūmus. Pranešė valdovui, kad darbas atliktas. Jis nu- 
ėjo pažiūrėti — mato, stovi krištolo rūmai, ir tokie gražūs, kad 
net akys margsta. Tokio gražumo žodžiais neapsakysi — visame 
pasaulyje šviečia... 

Atėjo ir duktė, pabučiavo tėvui ranką. 

— Dukrele mano, šit ir stovi tavo rūmai. Paimk kiek nori 
vergių ir gyvenk juose laimingai, — pasakė valdovas. 

Sultonė išsirinko kelias jaunas verges ir persikėlė gyventi į 
krištolo rūmus. | 

Garsas apie tuos rūmus apskrido visą pasaulį. Apie jų grožį 
sužinojo ir Jemeno valdovo sūnus. Jis tarė: 

— Tėve, leisk man plaukti į Stambulą! Aš noriu pamatyti 
krištolo rūmus, kuriems lygių nėra visame pasaulyje. 

Tėvas leido. Jaunasis šachzadė sėdo su keliais draugais į 
laivą ir nuplaukė į Stambulo pusę. Jie dar iš tolo pamatė, kaip 
krištolo rūmai žėri viršum jūros. Taip spindi, kad net akis skau- 
da... 

— Čia veikiausiai ir bus krištolo rūmai, — tarė šachzadė. 

Prisiartino prie rūmų, apiplaukė juos — šachzadė vis dar 
savo akimis netiki. Vakarop laivas išmetė inkarą netoli rūmų. 
Tuo tarpu ir sultonė pažiūrėjo pro savo langą į laivą. Mato — 
stovi vairagalyje gražus jaunikaitis ir žiūri į krištolo rūmus. Ji 
tuoj visa širdimi pamilo jaunikaitį, gražų kaip keturiolikos die- 
nų mėnulis, narsų kaip liūtas. 

O šachzadė, kai tik pamatė merginą, neteko galvos ir griu- 
vo kaip negyvas. Bet neilgai jis pasiliko sultonės šalyje. Iškėlė 
bures ir sugrįžo į savo tėvynę. 

Kitą dieną sultonė ėmė ieškoti laivo — nerado ir paplūdo 
ašaromis. Juk ji norėjo sutikti jaunikaitį, kurį pamilo visa šir- 
dimi. Visa apsipylusi ašaromis, ji nuėjo pas tėvą: 

— Tėve, brangusis tėve! Pastatyk man deimantinį laivą su 
rubino stiebais. Jei to nepadarysi, aš numirsiu. 

— Kaip tu panorėsi, taip ir bus! — atsakė padišachas ir davė 
įsakymą meistrams. Per dvejus metus jie pastatė tokį laivą. Mer- 
gina pabučiavo tėvui į ranką ir prašo: 

— Tėve, leisk man plaukti šituo laivu į kelionę. 

— Vienturte mano dukra, ką nori, tą ir daryk,— atsako tė- 
vas. 

Mergina paėmė į laivą keturiasdešimt vergių ir keturiasde- 
šimt narsių vergų ir išplaukė į plačią jūrą. Laivą vairavo pati 
sultonė, jai padėjo senas kapitonas. Išskleidė bures ir po dau- 
gelio dienų atplaukė prie Jemeno krantų, sustojo prie krašto. 
Subėgo žmonės iš visų pusių — niekas niekad nebuvo matęs 
tokio laivo, stovi, žiūri. 

Žinia apie laivą pasiekė Jemeno valdovą. Tas pasiuntė savo 
dėdę pasitikti keliauninkų. Sultono duktė pamatė valtį, aptaisė 
savo įgulą gražiais drabužiais, o pati persirengė kapitonu. Je- 
meno valdovo dėdė užlipo į viršų, klausia: 

— Kas jūs tokie? 

— Aš esu pirklio sūnus, — atsako sultono duktė. 

Dėdė sugrįžo į rūmus ir pasakoja Jemeno valdovui: 

— Mano valdove, atvykėlis — pirklio sūnus. Bet tasai ka- 
pitonas neturi nei ūsų, nei barzdos ir gražus kaip keturiolikos 

Jemeno valdovas užsigeidė pamatyti kapitoną, sėdo į valtį, 
nuplaukė į laivą. Sultono duktė aptaisė visą įgulą geltonais dra- 
bužiais, dar labiau išdabino laivą. Valdovas viską pamatė, nu- 
sistebėjo ir sugrįžo į rūmus. 

Sužinojo apie laivą ir šachzadė ir taip pat šoko į valtį, nu- 
plaukė į laivą. Sultono duktė pastebėjo besiartinant mylimąjį, 
aptaisė visą įgulą žaliais drabužiais. Vos tik valtis prisiartino, 
kapitonas nusivedė šachzadę į krištolinę kajutę. Bet sultono 
duktė nepasisakė šachzadei, kas esanti. Jis nusistebėjo stebuk- 
linguoju laivu ir vakare sugrįžo atgal į rūmus. 

Sultono duktė išlipo į krantą ir apsigyveno mažuose rūmuo- 
se. Taip sau ir gyveno. Šachzadė dažnai žvilgčiojo į kapitono 
rūmus. Kartą jis pastebėjo gražią kaip gazelė merginą, kuri žiū- 
rėjo pro langą. „Matyt, čia bus kapitono žmona“ — pagalvojo 
jis. O sultono duktė, kai tik pamatė šachzadę, uždarė langą ir 
pasislėpė... Pamilo šachzadė merginą, svajojo dar bent kartą ją 
pamatyti, bet vis negalėjo. Kartą šachzadė ir sako savo mo- 
tinai: 

— Motina, antai ten rūmuose priešais gyvena labai graži 
mergina, nunešk jai dovanų štai šitą rubino pasagą, tegu bent 
kartą parodo savo veidą — jei ne, aš atsisveikinsiu su gyvy- 
be. 

Motina norom nenorom sutiko. Bet kai ji nunešė sultono 
dukteriai pasagą, ši tuoj pat ją perdavė savo vergei. 

— Mano dukra, šachzadė tau siunčia linkėjimų ir norėtų pa- 
matyti tave rytą prie lango, — pasakė šachzadės motina. 

— Ką tai reiškia? — paklausė sultono duktė ir taip pažiū- 
rėjo į vargšę moteriškę, kad ta visai sutriko. Grįžo namo, viską 
papasakojo šachzadei. | 

— Pats rūpinkis savo bėdomis! — pasakė ji sūnui ir nuėjo 
į savo kambarį. 

Nelaimingasis šachzadė verkė visą naktį, o rytą vėl nuėjo 
pas motiną. | 

— Pasigailėk;, motinėle, tik tu viena gali mane iš bėdos iš- 
vaduoti, surask kokią nors išeitį, — ėmė jis prašyti. 

— Gerai, sūnau, aš' jai nunešiu savo perlų vėrinį, pažiūrė- 
sime, ką ji pasakys, — tarė motina. 

— Tu, motule, žinai, ką daryti. 

Šachzadės motina pasiėmė perlų vėrinį ir: nunešė jį merginai. 
Merginos kambario palubėje kabojo narvelis su papūga. Sul- 
tonė paėmė perlus ir ėmė jais lesinti papūgą. Šachzadės motina 
užpyko, bet nė žodžio nepasakė, sugrįžo į rūmus ir šachzadei 
papasakojo apie merginos akibrokštą. 

Nuliūdo šachzadė, tą naktį visai akių nesumerkė. 

Rytą jis vėl nuėjo pas motiną. 

— Motin mano, dabar aš parašiau laišką. Perduok jį gra- 
žuolei, galgi pašigailės,— ėmė jis prašyti motiną. 

Nelaimingoji moteris vėl nuėjo į rūmus. Šį kartą ji susilaukė 
didesnės pagarbos: kai ji padavė laišką, mergina jį perskaitė ir 
padėjo ant lentynos. Moteris įsidrąsinusi tarė: 

— Ak gražioji mano dukra! Šachzadė be atvangos dieną nak- 
tį lieja ašaras, Pasirodyk bent kartelį mano sūnui! 

— Aš taip lengvai nesirodau,— atsakė mergina. 

— Tu gausi visko, ko tik panorėsi — neatlyžo moteriškė. 

— Tegu tavo sūnus pastato auksinį tiltą, ant jo pataiso sos- 
tą ir tegu laukia manęs — tada aš ateisiu pas jį — atsakė sulto- 
no duktė. 

Po to šachzadės motina paliko merginą ir sugrįžo į rūmus. 
Pasitinka ją sūnus, klausia: 

— Na ką gi pasakė gražuolė? 

— Ji tau liepė pastatyti auksinį tiltą, o ant jo pataisyti sos- 
tą ir ten jos laukti — atsakė motina. 

— Gerai! — tarė šachzadė. 

Jis susėmė visą auksą iš tėvo iždo, pastatė tiltą, o aplink jį 
prisodino rožių. Ant tilto pataisė labai brangų sostą ir, nusiun- 
tęs žŽygūnus pranešti merginai, ėmė laukti. 

Sultono duktė, kai tik gavo šią žinią, išsitaisė išsipustė iI 
priėjo prie tilto. Bet vos tik ji žengė ant tilto — įsidūrė į rožės 


dyglį. Sušukusi: „Ai, mano veidelis!“ — apsisuko ir nubėgo į 
rūmus, 

— Kodėl ji sugrįžo namo? Sužinok! — paprašė šachzadė mo- 
tiną. 

Motina nuėjo pas merginą. 

— Dukrele, kodėl tu sugrįžai nuo tilto — paklausė ji. 


— Į veidą man įdūrė rožės dyglys, man nereikia nei jūsų 
tilto, nei šachzadės,— atsakė mergina. 

Šachzadės motina supyko: 

— Tai ko gi tau reikia? Tau vis negerai!.. 

— O motinėle, ar pasakyti jums teisybę? Pastatykite viena- 
me gale tilto auksinę žvakidę, kitoje — sidabrinę. Po to šach- 
zadė tegu numiršta, iškaskite jam prie tilto kapą ir palaidokite 
soties! — sako sultono duktė. 

Šachzadės motina išsigando ir įtūžo, bet nieko nesakė, su- 
grįžo į rūmus. 

— Ko ji dar nori, motin? — paklausė šachzadė. 

— Dabar ji nori, kad tu viename auksinio tilto gale pasta- 
tytum auksinę žvakidę, kitame — sidabrinę, o paskui numirtum 
ir atsigultum į kapą, tada ji tau pasirodys,— atsakė motina. 

— Viską padarysiu ir pažiūrėsiu, kas bus! — tarė šachzadė 
ir viską taip padarė, kaip norėjo mergina, - 

O sultono duktė liepė vergams ruošti laivą kelionėn, sukrau- 
ti į jį visus daiktus iš rūmų, po to užlipo ant tilto ir priėjo prie 
kapo: 

— Stokis, mano šachzade, einam į laivą! 

Šachzadė prisikėlė iš kapo, ir abu nuėjo į laivą. 

— Kam reikėjo visų šitų tavo išdaigų? — klausia šachza- 
dė. 

— O kodėl tu priplaukei prie krištolo pilies Stambule, o kai 
aš tave pamilau, tu, nieko nesakęs, pabėgai atgal? Meilė tau 
mane atvedė į šiuos kraštus, — atsakė ji. 

Prisipažino abu kalti, šachzadė paprašė tėvą leidimo, ir juodu 
išplaukė į Stambulą. Sultono duktė viską papasakojo tėvui. Ka- 
turiasdešimt dienų ir keturiasdešimt naktų šventė savo vestu- 
ves, o keturiasdešimt pirmąją išsipildė karščiausi jų troški- 
mai. 


„TA ITTGŲS L ISI 
IL LS Tala E 


Gal taip buvo, gal ir nebuvo — seniai, labai seniai, kada aš 
supau savo motinos lopšį, gyveno vienas padišachas. Tris sūnus 
ir dukterį tas padišachas užaugino. Vaikus jis mylėjo labiau už 
savo karūną. Kas jam buvo visas pasaulis, nė į kažin ką jis ne- 
būtų jų mainęs. Motinai sūnūs buvo saldesni už medų, o duk- 
tė — kaip grietinėlė su medum. Tik skonėtis jais, tuo medumi 
ir grietinėle, jai neteko — ji mirė... Padišacho rūmus apgaubė 
gedulas. Ir tada juodasis viziris sako padišachui: 

— O mano padišache! Juk tamsa ne amžinai temdys tavo 
dienas! Vaikams reikia geros motinos, kad iš visų dešimties jos 
pirštų trykštų šviesa. 

Išpuošė ištaisė juodasis viziris juodą savo dukterį ir išleido 
už padišacho. Išleisti tai išleido, bet iš kurio gi jos piršto ga- 
lėjo trykšti šviesa, jei visi dešimt juodojo vizirio dukters pirštų 
juodi juodžiausi! Alache, saugok mus nuo jų pikto! Anksčiau ji 
šypsodavosi net vergėms, dabar išmušė jos valanda, ir kiekvie- 
nam ji visokiomis gudrybėmis ir suktybėmis užspausdavo juodą 

dėmę. Daugiausiai už visus kliuvo našlaitei, blogiausia iš visų 
buvo našlaitei... Ji tapo juodžių juodžiausia, nė keturiasdešim- 
ties upių vanduo jos nebūtų nuplovęs. Ne tuščiai sakoma: ap- 
kalba pavojinga kaip kalnų sraujymė! Pamotė apšmeižė našlai- 
tę net tikro tėvo akyse ir pasiekė savo — padišachas išvarė 
dukterį. 

Išvaryti išvarė, bet argi tikri broliai ir sesuo skirsis? Nakti- 
mis, sukišę galvas prie kits kito, sielvartavo visi... 

Kartą pamotė pritykino prie durų ir pasiklausė, ką jie šnibž- 
dasi. Kaip varnas puolė ji vaikus: 

— Oi, vargšė mano galvelė, jūs vėl į krūvą susispietę ir prieš 
mane kažką mokotės? Palaukite, aš jums taip užtaisysiu, kad 
mirsit neužmiršit! | 

O pasirodo, kad dešimt juodojo vizirio dukters pirštų buvo 
ne šiaip sau juodi pirštai, bet jie dar turėjo stebuklingos ga- 
lios... Ir šit anksti rytą visi trys broliai pavirto paukščiais ir 
išskrido! O nelaimingoji jų sesuo nežinojo kur dėtis iš sielvar- 
to. Žiūri į dangų, laukia, bet nei sparnų švilpimo, nei brolių 
kvėpavimo. Visi paukščiai sugrįžo į savo lizdus, o jų vis nėra. 
Tėvo rūmai jai pasidarė tamsesni už požemį. 

„Arba aš išvaikščiosiu visus kalnus ir juos surasiu, arba žū- 
siu. Ką gero aš mačiau šiame margajame pasaulyje? Ko man 
bijoti mirties!“ — pagalvojo ji ir sutemus, juodžių juodžiausią 
naktį, leidosi kelionėn. Ji vis ėjo ir ėjo, kalnais, slėniais ėjo 
šešis mėnesius ir vieną rudenį pasiekė kalno viršūnę. Ir juodus, 
ir baltus paukščius ji klausinėjo apie savo brolius, bet niekas 
nieko jai negalėjo pasakyti. Nuskrido jie vienaš paskui kitą, 
nepalikę paskui save nei jokio pėdsako, nei plunksnelės, nei 
žodelio. Ir kai kalnuose iškrito sniegas, iš sesers akių pabiro 
ašaros. Graudžiai graudžiai ji apsiverkė. Bet argi ją išgirs, argi 
jos pasigailės vizirio duktė, kad jos nelaimė pavirstų laimeį.. 

Našlaitė apsidairė aplinkui, ir ką jūs manote? Trys paukščiai, 
ir visi trys balti, suka ties jos galva! Iškėlė ji rankas, kaip me- 
dis šakas, bet paukščiai vis suka ratą ir nė vienas iš jų nepri- 
skrido artyn, nenutūpė jai ant rankų. 

Burtai! Pamotė juos pavertė tokiais paukščiais, kad tik po 
saulės laidos, kada viskas aplinkui nugrimzta į tamsą, jie vėl 
atvirsta žmonėmis. Ir vcs tik saulė pakyla į dangų ir pažeria į 
žemę savo spindulius, jie ištiesia sparnus, pakyla aukštyn! 

Nakčia trys paukščiai atvirto jaunikaičiais, sesuo pažino sa- 
vo brolius. Iš džiaugsmo visi ėmė bučiuotis ir glėbesčiuotis, o 

po to pro ašaras pasakotis savo rūpesčius vargus. Taip jie pra- 
leido visą naktį. 

O kai prašvito, trys broliai jai tarė: 

— Sesele, mes apsigyvensime tokioje vietoje, pro kur nei 
paukštis nepraskrenda, nei karavanas nepraeina. Anapus kalnų 
yra ežeras, o vidury to ežero yra sala, o pačiame viduryje sa- 
los stovi namas, kupinas pušų kvapo ir paukščių čiulbėjimo! 
Švintant mes tave paimsime ant sparnų ir nulėksime į salą. Ne- 
bijok, mes tavęs neišmesime, negalvok apie tai: mūsų sparnai — 
brolių sparnai, 0 ne pamotės rankos! 

Taip jie atsidėkojo savo seselei Sedefei už ištikimybę. 

Rytą anksti anksti trys broliai, pavirtę trimis paukščiais, su- 
dūrė savo sparnus. Sesuo ant jų kaip ant kilimo išlėkė aukštyn. 
Ji dar nespėjo užsimerkti ir atsimerkti — ir jau buvo saloje! 
O vieta žavinga, bet sesutė nė nepažiūrėjo į medžius, išsklei- 
dusius savo šakas, nepalietė vaisių, saldžių kaip medus. Vos tik 
broliai, mostelėję sparnais, iškilo į dangų, ji įsibrido į ežerą. Jo 
vanduo gydė nuo skausmo, ramino sielvartą. Tarusi: „Švaru- 
mas, baltumas!“ — sesutė Sedefė pasinėrė į vandenį. Nei ant 
skruostų, nei ant kaktos nė krislelio neliko juodumo! Ir kai bro- 
liai sugrįžo iš tolimos kelionės, ji buvo baltesnė už pieną, šva- 
resnė už vandenį, ir jų džiaugsmui nebuvo galo: 

— Sesele, sesele, baltuole sesele! Jei alachas išgydė žaizdas, 
tau padarytas -pamotės, jis mus išvaduos ir nuo paukščio plunks- 
nų, tada mes visą amžių išgyvensime šiuose smaragdo rūmuose 
laimingi! 

Džiaugėsi, kol juos suėmė snaudulys, ir jie sugulė miego. 

Sakoma, su kokiais norais žmogus atsigula, tokie sapne iš- 
sipildo. Pasisapnavo sesutei kažkuris iš septynių šventųjų ar iš 
keturiasdešimt palaimintųjų: 

— Dukra mano, — tarė jis— jei tu numegsi iš žolės marš- 
kinius ir jais apvilksi brolius, tai visagalis alachas nuims nuo 
jų burtus ir jie vėl atvirs žmonėmis. Bet tik atsimink — kol ne- 
baigsi darbo, tu su niekuo neturi kalbėtis. Jei galėsi ištverti, 
pasakyk „bismiliach“ ir imkis darbo! 

Pabudo sesutė Sedefė ir bijo patikėti savo sapnu. Argi ga- 
lima dabar gaišti laiką, praleisti tokią progą! Kai tik broliai iš- 
skrido, ji prisirovė žolių ir ėmė megzti marškinius. Vakare su- 
grįžo broliai, klausia Sedefę, ką ji mezga, sesuo tyli. Išsigando 
broliai: 

— Juodosios pamotės ranka visur pasiekia, liežuvis bet ku- 

rioje vietoje suranda. Nuo sesers veido pranyko juodumas, da- 
bar ji savo burtais jai žadą atėmė! 

Ir jie ėmė lekioti nuo žiedelio prie žiedelio, rinkti gyduoles 
žoles. O sesuo vis mezga ir mezga, nepratardama nė žodžio. 

Tegu broliai ieško seseriai vaistų, jie nieko nežino apie jos 
sapną! 

Kartą tuose kraštuose pasirodė raitelis — padišacho sūnus. 
Pamatė jis Sedefę, prijojo prie jos ir ėmė klausinėti: 

— Kokių kalnų tu rožė, kokio sodo lakštingala? 

Bet jis nė žodžio iš jos neišgavo. Pažvelgė ir tarė sau: „Čia 
perė!" Pažvelgė antrą kartą ir tarė: „Čia nebylė!“ Padišacho 
sūnus pamilo Sedefę, nusprendė neatidėlioti vestuvių. Pasisodino 
merginą ant žirgo ir leidosi į kelią. 

Bejodami pamatė atlekiant priešais tris paukščius. Jie pra- 
dėjo sukti ratą ties jų galvomis, tarsi norėdami pridengti kelei- 
vius nuo saulės. Nustebo padišacho sūnus. Jis nežinojo, kad tie 
trys paukščiai — merginos broliai. Ką gi, jie vis jojo, per kal- 
nus slėnius jojo ir dar prieš vakarą pasiekė rūmus. 

Argi padišachas prieštaraus sūnui, kada jo laukia toks džiaugs- 
mas? Tą patį vakarą sudundėjo būgnai, prasidėjo puota. Tiktai 
Sedefė nepasidabino, neišsipuošė karoliais: ji mezgė kilpelę po 
kilpelės, marškinius po marškinių, kad išsipildytų jos sapnas... 

O tuo tarpu vienas tarnas ją sekė ir viską pranešė padiša- 
chui. Kartą vakare padišachas sako sūnui: 

— Tavo išrinktoji ne perė ir ne paprasta mergina. Kerėtoja 
ji, burtininkė! Dieną pas ją atskrenda trys paukščiai ir beldžia- 
si į langą, o vakarais kviečia ją į sodą. Išeina ji tuo laiku ir, 
prisirovusi žolių, sugrįžta — bala žino, kokias ji ten pinkles tau 
rezga! 

Padišacho sūnus netikėjo, neklausė įspėjimų, bet nutarė pats 
savo akimis viską pamatyti. Tris dienas ir tris naktis jis praleido 
sode, kur Sedefė susitikdavo su broliais ir raudavo žolę. Nu- 
leido galvą padišacho sūnus, o merginą pradėjo kvosti. Vargšelė 
mezginio nemetė, tylėdama liejo ašaras. Taigi, bet kas gi žiūrės 
jos ašarų? Jei tyli — vadinasi, sutinka! 

— Tepražudo gražuolę jos grožis! — taip pasakė rūmiškiai ir 
nutarė jai nukirsdinti galvą! 

Budelis iškėlė kirvį: 

— Sakyk paskutinį savo norą! 

Tyli, mezga. 

— Tada ruoškis! — pasakė budelis. 

Mergina ir dabar nemetė mezginio... 

Užsimojo budelis, bet tuo tarpu pasirodė trys paukščiai, ėmė 
sukti ratą ties jo galva. Budelis nespėjo nuleisti kirvio: mergi- 
na baigė mezgusi marškinius ir užmetė juos ant paukščių. O 
visagalis alache, visi trys paukščiai pavirto lieknais kaip nend- 
rės džigitais. Apkabino jie savo sesutę, o tie, kurie šį atsitikimą 
matė, tikriausiai visa tai burtais palaikė, sustingo iš nustebi- 
mo. 

Ir šit tada prasivėrė Sedefės lūpos, ir ji tarė: 

— Budeli, nepabėgs tavo auka, vesk mane pas padišachą! 
Jam aš viską papasakosiu. Jei jis vėl lieps mane nužudyti, aš 
paklusniai padėsiu galvą po kirviu. 

Paklausė jos budelis. Su ašaromis akyse ji papasakojo padi- 
šachui apie pamotės pinkles. 

Mato padišachas — Sedefė tyresnė už smaragdą, paėmė jai 
už rankos, nuvedė pas sūnų. O savo dukteris išleido už jos bro- 
lių. Keturiasdešimt dienų ir keturiasdešimt naktų truko vestu- 
vės. Jų pamotę, juodojo vizirio dukterį, ar į keturiasdešimt dalių 
sudraskė, ar į keturiasdešimt gabalų sukapojo. Taip taip, už 
pikta baudžiama, o už gerus darbus atpildo sulauki. Mes dabar 
galime sau eiti. Iš dangaus dar trys obuoliai nukrito — tai tiems, 
kurie nejuodina kitų! 


AUKSINĖ KURPAITĖ 


Gal taip buvo, gal nebuvo, — juk vergų alachas turi daug, — 
vienoje karalystėje gyveno našlaitė. Tą dieną, kai jos motina 
apsigaubė įkapėmis, mergaitės širdyje suliepsnojo ugnis, o vei- 
das pasidarė pilkas kaip pelenai. Argi benuskaidrins šypsena 
našlaitės veidą? Bent tėvas ją priglobtų po savo sparnu, užstotų 
savo krūtine... Bet dar nespėjo išdžiūti žemė ant motinos kapo, 
tėvas atidavė savo dukterį pamotės globai. Pamotės širdis buvo 
kieta kaip akmuo. Tiesa, tėvas saugojo savo dukters rankas nuo 
šalčio ir karščio, bet, tegelbsti jus alachas nuo tokios dalios, 
naujoji jo pati atsikvėpti merginai nedavė, visokius nešulius 
tampyti ją vertė, paskardžiais vaikė, rėčiu vandens iš šaltinio 
parnešti siuntinėjo. Tas darbas buvo toks sunkus, kad ašaras 
spaudė iš akių. Bet dar sunkesni buvo užgauliojimai: kalnas, ir 
tas nebūtų ištvėręs, nors be kojų, o būtų pabėgęs. Taip sprandą 
lenkti būtų galėjusi nebent šėma karvė ir gaidys su karoliais. 

Merginos lova stovėjo tvarte. Ten ji ir susidraugavo su jais, 
ugnimi neišskirsi. Jie išmoko vieni kitų kalbos. 

Kas dieną anksti rytą gaidys plyšojo prie jos kojūgalio, bal- 
singai posmuodamas: 

— Pabusk, mano našlaite, pabusk, daugel vargo yra pasau- 
lyje, daug ir džiaugsmo; juodos dienos negali tęstis be galo kaip 
jūra. Ir tau išauš šviesi diena. Gal jau šiandien, o gal rytoj! 
Tiktai tavo širdis tebūnie gryna. 

Jo žodžiai įžiebė merginos širdyje vilties kibirkštėlę. Ši ki- 
birkštėlė, įsigaudama vis skaisčiau, šildė merginai širdį, ir ji 
tvirtai spausdavo prie krūtinės balsingąjį giedorių. 

Šėmoji karvė, kurią mergina praminė Aukseliu, stengėsi ats- 
toti jai motiną. Ji maitino našlaitę, nemačiusią motiniškos šyp- 
senos, iš vieno spenio medumi, iš kito grietinėle. Ir mergina 
buvo jai lyg duktė, švelniai glaudėsi prie kaklo ir visokius vaI- 
gus jai pasakojosi kaip tikrai savo motinai... Užtat našlaitė 
labai apsidžiaugė, kai pamotė abi išvarė į vasaros ganyklas kal- 
nuose. 


Vieną dieną mergina su savo šėme išėjo ieškoti pievos, kur 
daug skanios žolės. Suradusi gerą ganyklą, ji paleido karvę 
ganytis, o pati atsisėdo po medžiu, kuodelį po kuodelio vilnas 
verpė. Staiga nuo kalnų viršūnių papūtė smarkus vėjas, pagrie- 
bė kuodelį ir nunešė. 

Našlaitė nežinojo, kur dėtis iš baimės. Juk pamotė nė gir- 
dėti nenorės apie vėją ar audrą. Alachas žino, kiek mergina 
atkentėjo už vieną tik mezgamąjį virbalą, o jau už vilnos kuo- 
delį jos laukė tokia bausmė, kad ir apsakyti sunku geram žmo- 
gui. 

Mergina leidosi bėgti paskui kuodelį. Kuodelis lekia, našlaitė 
paskui jį, kuodelis lekia, našlaitė paskui jį; ir lyg tyčia nei už 
krūmo užkliūva, nei į šakas įsipainioja, o vėjas vis pučia... 
Ritosi ritosi kuodelis ir įsirito į kažkokį namuką, o mergina jam 
pridurmu. Tik staiga ji mato, ką jūs pagalvotumėte — žilą Ži- 
lutėlę senutę! Sėdi ji ant demblio, o priešais ją veidrodis sto- 
vi... Mergina priėjo prie senutės, žemai nulenkė galvą. 

O tas veidrodis buvo likimo veidrodis. Kiekvienas doras žmo- 
gus, sulaukęs išminties amžiaus, galėjo jame pamatyti, kas buvo 
jo gyvenime. 

Užtat kai našlaitė ėmė pasakoti žilajai senutei, kaip ji at- 
sidūrusi prie jos slenksčio, ta jai atsakė: 

— Gali nepasakoti, mergele, aš viską mačiau; aš girdėjau, 
kaip bliauna ėriukas, pasimetęs nuo motinos. O mano vaikeli! 
Aš žinau, kiek tu iškentėjai, ką tavo širdis matė... Papūtė vėjas 
ir nusinešė kuodelį, ar ne taip, sakysi? Tegu tai išeina į gera; 
teapraizgo tie siūlai piktajam šėtonui liežuvį. Jei bijai pamotės, 
prisipešk avies vilnos, kuri auga ant mano galvos, prisirauk 
tiek, kiek tau reikia; suverpk jas, siūlus susuk į kamuolį ir pa- 
rodyk pamotei! 

Mergina nepatikėjo savo ausimis: 

— O senele, ką tu kalbi! Ką pasakys alachas, jei aš, gelbė- 
dama save, išpešiu tau iš galvos bent vieną plaukelį; ar nenu- 
baus jis manęs už tokią nuodėmę? O be to, ką bedaryčiau, vis 
tiek užkliūnu savo pamotei. Ar ąsotį sudaužyčiau, ar vandens 
parneščiau, ji vis randa priekabę ir mane bara. Jei aš kuodelį 
atidaviau vėjui, tegu ji mane visai pribaigia, man jau vis tiek, 
juk aš nė karto gyvenime nenusišypsojau. 

Taip ji pasakė ir pravirko karčiomis ašaromis. 

— Neverk, mano brangioji, neverk. Jei pamotė nesuteikia 
džiaugsmo tokiai kaip tau mergelei su auksine širdimi ir gryna 
sąžine, tai alachas atsiųs tau laimę, ateis tokia diena. Atsigai- 
vink vandeniu veidą ir akis! 


Ištarė senutė šiuos žodžius ir mostelėjo rankomis. Ar bur- 
tais tai pavadinsi, ar stebuklu praminsi, ar kaip kitaip pasakysi, 
tik iš dešimties jos pirštų lašas po lašo ėmė sruventi šviesa. 
Mergina, nenutuokdama, kas jai bus, apsišlakstė veidą ir akis 
tais lašais. Paskui pasimeldė už senutę, susirado šėmąją karvę. ir 
nuėjo namo. 

Pažiūrėjo į ją pamotė, nužvelgė nuo kojų iki galvos ir taip 
griausmingai suriko, kad žemė sudrebėjo: 

— O alache, ko mes susilaukėme! Garbė alachui, kad dar 
akmenys nekrinta mums ant galvų. Efendi, eik ir pažiūrėk, ko- 
kia tavo duktė. Jos koja daugiau nebemindžios mano slenksčio! 
Net vynuogė pajuosta nuo gretimos supuvusios uogos, o mes 
juk namie turime dukterį kaip rožę! 

Atbėgo tėvas, pažvelgė į savo dukterį, ir ką jis mato: nu- 
juodinti antakiai tarsi lankas išriesti, lūpos kaip ugnis raudo- 
nuoja, ant skruostų apgamėliai. 

Jis tartum žado neteko. 

— Tai tu taip man atsidėkoji už duoną, mergpalaike,— pa- 
galiau tarė jis— Kas čia per rožės ant tavo skruostų, kas per 
juoduliai ant antakių? Tu nori nuplėšti garbę mūsų namams ir 

suteršti mūsų vardą? Nebėra čia tau vietos. Kuris valkata tave 
išvedė iš kelio, pas tą ir eik! 

Vargšė mergina negalėjo suprasti, kas atsitiko. Kraujas su- 
stingo jos gyslose. Tuoj tuoj aptems akys, apsvaigs galva, o 
dar pamotė davė jai per galvą ir įbrūko veidrodį. Nuvirto mer- 
gina kaip dalgio pakirsta žolė. O kai atsipeikėjo, pažvel- 
gė į veidrodį ir pamatė, kad jos akys ir veidas šviečia 
tartum žvaigždės ir mėnulis Tada suprato, kad tai bū- 
siąs anos senutės darbas: „Tai mat kodėl jie šaukė ant manęs! 
O aš pagalvojau, kad man ant veido kažkokio nedoro poelgio 
pėdsakai." Taip ji sau tarė ir graudžiai graudžiai pravirko. Bet 
koks stebuklas! Kuo ilgiau ji verkė, tuo vis gražesnė darėsi. 

Buvo gražuolė, o dabar pasidarė tartum perė... O tuo tarpu 
šėmoji iš alacho malonės prabilo: 

— O kietaširdžiai kankintojai, kaip jūsų liežuvis gali teršti 
našlaitę! Net patekantis mėnulis ir besileidžianti saulė turi 
dėmių, o ji jų neturi. Aš galiu tai paliudyti, dangus ir žemė 
gali tai paliudyti! | | 

Jos žodžiai nudundėjo kaip griaustinis giedrą dieną. Tėvas 
pasigręžia, pažiūri karvei į akis, pasigręžia, pažiūri dūkrai į vei- 
dą. Pagaliau sako savo pačiai: 

— O juk karvė nemeluoja: mūsų protas dar nesuskystėjo, 
akis irgi turime. Jei dukteriai ant veido būtų buvę raudoni 1o0- 
pai, tai argi jų nebūtų nuplovę ašarų upeliai? 

Taip pirmą kartą jis pasakė teisybę, bet argi pamotė pati- 
kės? Kur ji tau patikės! Išliejo merginai ant galvos keturiasde- 
šimt katilų vandens, bet iš antakių jai neiškrito nė plaukelis, o 
apgamai nepabalo, 

Tada pamotė prikando liežuvį ir pagalvojo: „Gal ji džinus 
kalnuose ar prie tarpeklio sutiko; kas dieną vis gražyn einal 
Kad taip atėmus iš jos grožį ir atidavus savajai dukteriai?" 

Nuo tol pamotė čia iš kairės prie merginos prisitaiko, čia iš 
dešinės prieina, tai šį, tai tą jai žada, argi našlaitė atsispirs! 
Dar nespėjo patekėti saulė, o jau pamotė išvarė savo dukterį 
ganyti šėmosios karvės... 


*** 


Alachas atmoka ne už gražius žodžius, o už gerą širdį! Ką gi, 
karvė išėjo, mergina nubėgo paskui ją, dulkės parūko, purvas 
ištiško. Taip abi ir pasiekė žalią ganyklą su vešlia žole. Pamotės 

duktė norėjo verpti vilnonius siūlus ir juos vynioti į kamuolį, 
bet kad neįprastas buvo jai tas darbas; apsiraizgė visą veidą, 
rankos siūluose įsipainiojo; nei vėjas negalėjo padėti, nei van- 
duo. Pagaliau ji šiaip taip susuko siūlus, vėjas išplėšė iš jos 
kamuolį ir nurideno tolyn. Ji šoko jo vytis. Bet ar lengva jai 
karstytis po stačius šlaitus ir skardžius, jei ji niekad neliejo 
ašarų, nepažino skausmo? Bėgdama per kalnus paskui kamuolį, 
visa kruvinai susidraskė. Pagaliau šiaip taip persirito per kaž- 
kokios lūšnos slenkstį. Pamačiusi žilagalvę senutę, pamotės duk- 
tė nepatikėjo savo akimis. „Oi, oi, nejaugi ši sulipusi senė ir 
yra ta pati moteris, kurią visi vadina spindulingąja? Plaukai 
susivėlę kaip voratinklis, veide — niekšybė, ragana tikriau- 
sia!“ | 

Ji ne nusilenkė senutei, bet ėmė ją plūsti: 

— Ką tu, sene, čia mezgi ir audi? 

— Vienas alachas težino, dukra mano, kieno kokia prigim- 
tis. Kokiomis akimis į mane pažiūrėsi, tokia tau ir atrodysiu. O 
dirbu tai, ką širdis liepia: kas kokią giją susuka, tokią ir įau- 
džiu. Gėda prašyti, bet dėl gero tavo tėvo vardo, dukra mano, 
ar negalėtum sušukuoti man plaukus? 

— Tavo plaukai ne tokie, kad juos galėtum šukuoti, piktoji 
sene! , 

— Ar nenušluostytum man veido, akių, mano dukra? 

— Ir tavo veidas, ir akys tavo ne tokios, kad galėtum šluos- 
tyti, bjaurioji sene! 

— Nejaugi aš tokia nešvari, dukra mano? Gal ir tu pati pai- 
šina? Eik šen, nusiprausk veidą, nusimazgok rankas! 

Taip pasakė senutė ir atkišo merginai rankas. O ši neišmanė- 
lė to tik ir laukė. Ji kuo greičiausiai nusiplovė ne tik akis, bet 
ir rankas, kojas ir, varydama pirma savęs.karvę, iškeliavo na- 
mo. Sugrįžti tai sugrįžo, bet kai tik motina pamatė savo myli- 
miausiąją, kraujas sustingo jai gyslose, širdis nutirpo. 

Duktė nustebo: 

— Motina mano, — paklausė ji — kas tau pasidarė, ar tau 
liežuvis prikepė prie gomurio, ar dantis kas surakino, kad ne- 
praveri burnos ir nepasakai žodelio? 

Motina nei „be“, nei „me“ negali ištarti. Paėmė ir prikišo 
jai prie burnos veidrodį. Pažvelgė duktė į eidrodį ir,-— ką jūs 
manote, ji mato? — nei antakių, nei blakstienų nebelikę, o vi- 
sas veidas vien raudonų dryžių, lyg jį būtų kas subraižęs... 

O juk šit kaip atsitiko: rupiai malti kviečiai panorėjo ryžiais 

išvirsti, tik viskas dar blogiau išėjo... Duktė tėškė veidrodį į 
akmenį. 

— Oi, Oi, vargšė mano galvelė! Kas dabar bepakels į mane 
akis, kas bepažiūrės man į veidą! 

Suriko ji, pravirko pykčio ašaromis. Namie visi ėmė puldi- 
nėti, dejuoti, bet kaip padėti — nežino. „Tai tu kalta visu 
kuo",— šaukia visi ant našlaitės, nepažinusios motiniškos šyp- 
senos. Jau norėjo tris kailius jai nudirti, bet šėmoji karvė vėl 
prakalbėjo: 

— O kietaširdžiai alacho vergai, kalta ne našlaitė, o jūsų 
duktė, kurios ausys negirdi, ką sako liežuvis. Garbingai senai 
moteriškei ji drėbė tokius žodžius, kad net kalnų ir akmenų 
širdis nebūtų ištvėrusi, sprogusi pusiau. O jei yra kaltė, turi 
būti ir bausmė! Šit ir pavirto į bjaurią beždžionę. Jei norite 
dabar — girkite ją, jei norite — užmuškite akmenimis! 

Tai išgirdusi, pamotė baisiai įtūžo ir apsiputojusi nubėgo 
prie šėmosios karvės. 

— Nutilk, bjaurybe, juk tu esi viso ko kaltininkė! Jei tavęs 
nebūtų ginę į ganyklą, jei sviestu nebūtum tepusi duoną mer- 
dešimties metų, — deimantinė mano dukrelė nebūtų pavirtusi į 
nusususią kanapėtą vištą. Tegu tavo pienas tave ir pražudo, o 
jos grožis tebūnie ir numirėlio grožis! 

Taip ji pasakė ir šoko bėgti pas mėsininką Chadžį. Našlaitė 
puolė ant kelių, ėmė bučiuoti pamotei rankas, sijoną, maldauti 
ją: 

— Jei jau taip nori kraujo, verčiau mane nužudyk, tik nie- 
ko nedaryk bejėgiam gyvuliui; pagalvok, juk ne kiekviena kar- 
vė gali prakalbėti; tą malonę jai suteikė tas, kuris yra aukštes- 
nis už mus visus; jei tu išpeši jai bent vieną plaukelį, tai kaip 
tu Stosi prieš alacho veidą! 

Prašė ji prašė, maldavo maldavo, bet pamotės akys tik krau- 
jo pritvinko... Dar smarkiau įtūžo, suriko... 

— Ak tu kale, dar tu mane mokysi! Verčiau pasirūpink savo 
galva! 

Taip ji pasakė ir nubėgo pas mėsininką. O našlaitė apkabino 
savo karvei kaklą ir paplūdo ašaromis. 

Netrukus tarpduryje pasirodė mėsininkas Chadžis su kru- 
vinais peiliais. Karvė jam nei „bū“, nei „mū“ nepasakė. Priėjo 
ir palenkė mėsininkui galvą. Atsisukęs į pamotę, mėsininkas 
tarė: 

— Gyvuliai nežino, kada jiems reikės mirti; o gal karvei 
akyse pasivaideno gylys, kad pati priėjo ir paguldė galvą ant 
trinkosė 

Jis brūkštelėjo peiliu karvei po kaklu — 0 peilis nepjauna. 
Pasakęs „„bismiliach“ dar kartą patraukė peiliu per kaklą — vėl 
peilis nepjauna, dar ir dar — vis tiek peilis neima. Mėsininkas 
susigriebė už barzdos: | 

— Alache, alache, mano peilis net akmenį perpjauna, o čia 
kažkoks stebuklas!.. Aš negaliu išrauti nė plaukelio šiam gy- 
vuliui! 

Taip pasakė ir numetė peilį šalin. 

Nuo tos dienos nė durklu nebūtum pravėręs pamotei burnos. 
Bet dabar ji našlaitės su šėmąja karve neleido nei į lauką, nei 
į kalnus, nedavė nei žolės, nei mėsos, vienai — tik saują šieno, 
kitai — tik kąsnelį duonos. Ji norėjo toms vargšėms atimti 
džiaugsmą, bet nepasisekė. Našlaitė nevalgė savo duonos, bet 
suvilgydavo ją ašaromis, atiduodavo karvei, o karvė sumaišy- 
davo savo pieną su medumi ir grietine, pavalgydindavo mergi- 
ną. Nuo tos dienos praėjo daug mėnesių, daug metų, o pyktis, 
neapykanta nemažėjo! Bet ką čia daug kalbėti, tesprendžia ala- 
chas! 


**X* 
„Kartą vienuose turtinguose namuose buvo keliamos vestu- 
vės. Jokių aukštų svečių ten nekvietė — juk ne karaliaus rū- 


mai... Durys visiems atviros, sargyba prie jų nestovi. Ėjo visi, 
kas norėjo ik valiai pasilinksminti. 

Bet argi vestuvėse kada nors trūko smalsuolių! Pamotė taip 
pat ištaisė beždžionveidę savo dukterį. 

— Einam, mano tyroji, einam, mano deimante,— pašaukė ji 
savo dukterį. Vietoj antakių jai prilipino plunksnas, akis apve- 
džiojo juodylais. Paskui užėjo į tvartą ir tarė našlaitei: 

— Klausyk, tu kale, saviškę aš veduosi į vestuves. Bet ir 
tave dienai išleisiu iš tvarto. Tik gerai žiūrėk namų: jei dings 
bent viena adatėlė, atsimink — tave pačią ant adatų paguldysiu! 

Našlaitės širdis paplūdo krauju! Kartūs lyg laukinis svogū- 
nas žodžiai nelyginant švinas sustingo krūtinėje. Bet ką ji ga- 
lėjo padaryti — tik kantriai kentėti. Apsikabino ji savo auksi- 
nei už kaklo ir ėmė verkti bylodama: 

— O mano Aukseli, mano geroji, tu nepažįsti žmonių! Tė- 
vas — tik dūmas, kuris išlekia pro kaminą, vien motina puo- 
selėja savo vaiką. Alachas man atėmė motinėlę rūpintojėlę — 
kad tik kitų neištiktų tokia dalia. Kas pavalgydins mergaitę, 
neturinčią motinos, kas ją nusives į vestuves? Pamotė ir nu- 
skriaus nekaltą, ir privers adatą suieškoti smėlyje. Grožis — 
merginos laimė, o jis man tik nelaimes neša. Ak, jei žilagalvė 
senutė atiduotų mano grožį netikrajai seseriai, kad jos pavydo 
dantys nevarstytų mano kūno! 

O šėmoji karvė prabilo: 

— Neverk, mano našlaite, neverk. Neseniai perės ranka pa- 
lietė mano kaktą, ir toje vietoje išaugo trys plaukai, matai, kaip 
jie linguoja? Čia yra arba perės ženklas, arba žinia nuo senutės 
su spindulingu veidu: išrauk vieną plaukelį ir pamėgink jį su- 
deginti, pažiūrėsime, ką pasakys alachas! 

Našlaitės akyse įsižiebė vilties spindulys. Tame spindulyje 
ji ir sudegino vieną plauką. Žiūri — ir ką, jūs manote, ji mato? 
Prie vartų stovi pakinkytas vežimas, jame — ryšulys, o ryšu- 
lyje ko tik nėra: ir apdarų, ir papuošalų, visko, ko reikia ves- 
tuvėms, jame rasi... Vargšė mergina pažvelgė kartą, paskui kitą 
ir taip nustebo, kad stovėjo kaip nudiegta. 

O karvė ir vėl sako: 

— Na, mano našlaitėle, atsipeikėk, tesusuka alachas tau liz- 
dą; apsirenk kuo greičiausiai ir eik į vestuves, tegu ten visi pa- 
sigėri gražuole — 0 tu irgi pasilinksminsi. 

Našlaitė apsitaisė ir pavirto į huriją. Grožį sau pasiėmė ro- 
žės, o kvapą žibuoklės. Plaukai — hiacintas, eisena kaip da- 
nielės, o akys svaigina tarytum vynuogių sultys, pažvelgi į ją — 
kraujas greičiau ima gyslomis sruventi. 

Kai tik ji įėjo pro duris, visi, kas tik buvo vestuvėse, su- 
stingo, suakmenėjo, tarsi plėšikai juos būtų užpuolę. Žmonės 
žiūrėjo į kits kitą, lyg būtų norėję paklausti: „Kokio ji sodo 
rožė, kokią gėlyno hiacintas?“ Kur tokia matyta pasaulyje? Mer- 
ginos niekas nepažino. Net puotos tvarkdarys, -pagalvojęs: ,„Ar 
ne didžiūnė iš padišacho rūmų“, — paliko sadrazamo :! ir vizirių 
palydos moteris ir kaip peteliškė ėmė plasnoti aplink našlaitę. 
Tartum lakštingalos pragydo sazai, o kaip uždainavo merginos! 
Vestuvininkai vestuves šventė, o našlaitė iki soties prisilinks- 
mino. 


I! Sadrazamas — didysis viziris. 

Pamotė sėdėjo įsispraudusi kamputyje, o šalia jos duktė kaip 
apipešiota žąsis. Našlaitė pastebėjo, kad jos į duris dirsčioja, 
tarė sau: „Užteks, mano laikas pasibaigė“, — ir pakilo iš užsta- 
lės. Su didele pagarba ją priėmė, su didele pagarba ir išleido. 
O kai ji ėjo per aikštę, taip jau atsitiko, kad viena jos kurpaitė 
nusmuko nuo kojos ir įkrito į baseiną. Argi lipsi į vandenį, argi 
iš vandens ištrauksi?. Ji paliūdėjo, bet save įtikino, kad visa tai 
į gera eina, ir nusiramino. Laikas greitai bėga, ir našlaitė, nie- 
kam nepasirodžiusi, lyg paukštė parskrido namo. Ji pasikeitė 
drabužius, apsivilko suplyšusį marškoną. Vos tik ji atsisėdo, 
parsibaldė ir kiti, tarsi pūlingi šašai. 

— Aš tau, mergpalaike, liepiau saugoti duris, namus, ar pa- 
darei kas buvo sakyta? 

— Saugojau, mano motinėle, tik niekas neatėjo, niekas ne- 
pasibeldė į duris. 

— Ak tu nususęs šunyti, kas gi bebuvo likę kalnuose, slė- 
niuose, kas galėjo ateiti ir pasibelsti? Visi, kas tik sveikas ir 
gyvas, lyg bičių spiečius sulėkė į vestuves... 

Ir ji ėmė pasakoti apie vestuves — norėjo, kad našlaitė joms 
pavydėtų: 

— Į vestuves atėjo tokia gražuolė, tokia gražuolė, kad gra- 
žesnės nerastum pasaulyje! Niekas nežino, kokio perių padiša- 
cho duktė ji buvo. Kas ją pamatė, tam visas gyvenimas nušvito, 
diena pasidarė ilgesnė. Kiek džiaugsmo buvo mano širdžiai! 
Klausyk tu, benamis šunyti, nematyta gražuolė atstūmė visus 
didžiūnus, priėjo prie manęs. Ji švelniai paglostė mano tyrąją, 
mano deimantinę dukterį, taip paglostė... 

Pamotė prišnekėjo nebūtų dalykų, o našlaitė klausėsi prikan- 
dusi lūpą, kad nesusijuoktų. 

Ką gi, tegu pamotė laužia iš piršto nebūtas pasakas, o mes 
tuo tarpu sueisime į pažintį su kitu žmogumi. 


**x* 


Kartą vieno padišacho sūnus nuėjo pagirdyti savo arklio, 
bet kad ir kaip stengėsi prilenkti jo snukį prie vandens, nieko 
iš to neišėjo. Arklys, pastatęs ausis, vis atbulas traukėsi atgal. 
Nieko nesuprasdamas, šachzadė pasilenkė ir mato — kažkas bliz- 
ga tvenkinio dugne. Jis išgriebė iš vandens kurpaitę, nusagstytą 
brangakmeniais, tokią gražią, kad niekad pasaulyje nebuvo ir 
nebus jai lygios. Ne žirklėmis ji kirpta, ne su yla siūta. 

Pamatęs tokį stebuklą, padišacho sūnus nustėro išsižiojęs. 

— Alache, alache,— sušuko jis— jei kurpaitė tokia graži, 
tai kokio gražumo turi būti ta, kuri ją nešiojo! 

Tuo tarpu pasirodė senutė, tokia susikūprinusi, kad jos lie- 
žuvis siekė žemę. Išgirdusi, kaip dūsauja šachzadė, ji truputį 
atsitiesė, šnairomis į jį pasižiūrėjo ir sako: 

— O berneli, aš šitą kurpaitę mačiau ant vienos merginos 
kojos per vestuves, tai kodėl gi ji dabar plaukioja tvenkinyje? 
Saugokis ir žiūrėk, kad plėšikai, pastoję tau kelią, nenusineštų 
kurpaitės į kalnus. Jei taip atsitiktų, teisybę tau pasakysiu, aš 
neliksiu gyva. Ir ne dėl to, kad ji atiteks šakalams. Juk visi, 
kas buvo vestuvėse, nenuleido akių nuo kurpaitės, visi visi, ir 
hurijos, ir perės. 

Taip ji pasakė ir nuėjo, o jos žodžiai šachzadės širdyje ugnį 
užkūrė. Jis panoro surasti į porą antrąją kurpaitę ir paliepė 
balnoti žirgus. Į visas puses nurūko raiteliai, apieškojo kalnus, 
slėnius, apžiūrėjo kiekvieną krūmelį. Bet grįžo iš gėdos nuleidę 
galvas. Dabar šachzadės širdyje įsiliepsnojo gaisras. O argi ga- 
lėjo to gaisro kibirkštys nepasiekti padišacho rūmų! Susisielojo 
ir motina, ir tėvas, užteko rūpesčio ir viziriams. Auksinę kur- 
paitę pernešė iš tvenkinio į žemuosius rūmus, iš žemųjų rūmų į 
vizirių rūmus. Pasklido gandai, paskalos. Tris dienas ir tris nak- 
tis pilstė iš tuščio į kiaurą, rėčiu vandenį nešiojo, bet svirnas 
liko tuščias, indas be dugno. Visos išmintingos kalbos nebūtų 
nė riešuto kevalo pripildžiusios. Pagaliau prabilo išmintingių iš- 
mintingiausias viziris. 

— Paklausykite manęs, garbūs seniai, — tarė jis— per mūsų 
kalnus mei paukštis nepraskrenda, nei karavanas nepraeina, ne- 
gali ten gyventi keturiasdešimt plėšikų. Jei ta mergina ne perės 
duktė, o savo tėvų vaikas, tai juk žemė neprasivėrė, jos nepra- 
rijo, žinoma, ji savo namuose triūsiasi. Pašaukim du baltuosius 
vergus, liepkime jiems eiti per namus, per kiemus, kieno kojai 
kurpaitė tiks į porą, tos ji ir bus. Jei alachas taip lėmė, imkime 
merginą, kelkime vestuves, ir baigsis šachzadės sielvartas, o 
dabar tegu padišachas išleidžia savo įsaką! 

O padišachas, pasirodo, klausėsi pro pinučius viso šio po- 
kalbio, ir jam labai patiko išmintingių išmintingiausiojo vizirio 
žodžiai. 

Baltieji vergai, pasiėmę auksinę kurpaitę ir skelbdami padi- 
šacho įsaką, be atsikvėpimo apėjo visą miestą, belsdami į puikių 
rūmų ir vargingų lūšnų duris, ir pagaliau atėjo į kietaširdės mo- 
teries namus. 

9. Turkų pasakos 


Pamotė išplėšė kurpaitę baltiesiems vergams iš rankų, pir- 
ma prie savo kojos pamatavo, bet nieko neišėjo; po to ji pa- 
mėgino ją užtempti ant kojos dukteriai, bet kurpaitė netiko nė 
to tiek. Baltieji vergai, neradę ko ieškojo, jau buvo beeiną į 
kitus namus, bet viena kaimynė ir sako: 

— Gerbiamasis, juk neišbluks auksas, jei kurpaitę pasimatuos 
ir našlaitė, argi ji ne šių namų žmogus? 

Pamotė apsiputojusi šoko ant jos: 

— Teatleidžia tau alachas, kaimyne, ką tu kalbi? Jokia ji 
ten mergina, stovi, atsirėmusi į tvarto duris lyg nutriušusi šluo- 
ta. Einant prie jos, reikia nosį užsiimti, argi tokią galima rodyti 
žmonėms? 

Tačiau baltieji vergai pajuto, kad ji nori jiems akis apdum- 
ti, ir taip atsakė: 

— O moteriške, įsakas, duotas iš viršaus, draudžia skirstyti 
žmones, argi ji ne aukščiausiojo tvarinys? 

Pamotė, išgirdusi tokius žodžius, nors ir labai nenorom, nu- 
ėjo ir atkėlė vartus. Ir ką gi, mergina visai nepanaši į pamaz- 
ginę šluotą. Augo sąšlavyne — išaugo rožė! Našlaitė apsiavė 
kurpaitę, ir ta jai kaip tik! Pamotė prikando liežuvį, o baltieji 
vergai nustėro iš nustebimo. 

Kad ir kaip stengėsi iškvosti padišacho valdininkai, vis tiek 
nieko neišgavo iš našlaitės. Bet iš jos akių suprato, kad atrado 
kaip tik tą, kurios ieškojo, ir tarė jai: 

— Mūsų dukra, alachas tau maloningas! Tavęs laukia dide- 
lė laimė, būk pasiruošusi! 

Viskas būtų buvę gerai, bet argi pamotė iškęs tokį pažemi- 
nimą? 

Ji pasiryžo žūt būt nusiųsti į šachzadės rūmus vietoj našlai- 
tės savo dukterį. Yra juk žinoma, kad vagis stengiasi paslėpti 
savo pėdsakus, kol nusikaltimas dar nesusektas... Pamotė kaip 
įmanydama stengėsi išgražinti savo dukterį, visokiais tepalais 
ją tepė, bet ką padės dažai? Yla vis tiek kada mors išlįs iš 
maišo. Bet kur ten pamotė apie tai galvos! Jos akys sužibo, ir 
ji nematė toliau savo nosies. 

Anksti anksti rytą šachzadės pasiuntiniai atėjo pasiimti nuo- 
takos. Kai tik jie priėjo prie durų, pamotė išvedė išpuoštą savo 
dukterį. Pasiuntiniai pažiūrėjo į ją, nužvelgė nuo kojų iki gal- 
vos ir tarė: 

— Gražuole, tokią dieną saulė nesidangsto rūku! Nusiimk 
šydą, leisk pažvelgti į šviesiausią nuotakos veidą! 

Pamotė dėjosi nieko negirdinti. Vienas vyriškis priėjo prie 
nuotakos ir pats pakėlė šydą. Ir ką gi jis pamatė? Tai bent gra- 
žuolė! Dantys iškirmiję, ant galvos trys plaukai, liemuo kaip 
varlės, akių ir antakių nematyti per juodylus! Žmonės nepati- 
kėjo savo akimis. 

— Alache, alache, ir baltieji vergai juk sakė: ,„Augo sąšla- 
vyne, išaugo rožė, nėra kitos tokios nei žemėje, nei danguje!“ 
Bet kurgi pora tai kurpaitei, kuri įkrito į vandenį? 

Kai tik pamotė išgirdo šiuos žodžius, jai ėmė drebėti kojos 
ir rankos. Ji pradėjo paistyti niekus: 

— Kai viena kurpaitė, įkrito į tvenkinį, antrąją aš įmečiau 
į Upę! 

— O kur dingo upė? 

— Karvė išgėrė! 

— O kur karvė dingo? 

— Į kalnus pabėgo! 

— O kur kalnai dingo? 

— Sudegė, į pelenus pavirto! 

Meluodama ir neraudonuodama, pamotė stengėsi viską su- 
painioti. Bet didi alacho išmintis: balsingasis gaidys atbėgo prie 
durų ir užgiedojo: 

— Gražioji našlaitė prie tandyro... prie tandyro! Gražioji naš- 
laitė prie tandyro... prie tandyro! 

Sultono pati, o ji buvo nuotakos palydoje, ir sako: 

— Alacho valia prakalbėjo nebylus padaras! 

— O sultoniene, tu netiki manimi, dora moteriške, o nori 
patikėti gaidžiu, didumo kaip kumštis! 

Tokiais žodžiais pamotė norėjo vaduoti savo dukterį. Bet 
nieko neišėjo. Kai tik sultono pati parodė kraštelį įsako, iškart 
sustojo visos upės. Ką čia galėjo bepaveikti žmogus, kad ir gud- 
riausias? Pamotė suplukusi parbėgo namo. Atidarė duris — ir 
ką gi? Prie tandyro besėdinti ta pati gražuolė, kuri buvo ves- 
tuvėse. 

Žmonių džiaugsmui nebuvo galo. Našlaitė papasakojo viską, 
ką iškentėjo nuo pamotės. Sultono pati apsiašarojusi tarė: 

— O kietaširde moterie, tu. matyt, ir alacho nepabijojai, 
tuoj einu pas padišachą ir jam išsakysiu visus piktus tavo dar- 
bus. Kokios bausmės norėtum: ar ketvirčiuojama, ar kaip kitaip 
nugaluojama? 

Pamotė čia pažiūrėjo į savo dukterį, čia į podukrą, paskui 
nuolankiai nuleido galvą... 

Našlaitė neištvėrė ir sako: 

— O sultoniene, tu turi gerą širdį, jokia bausme pamotė ne- 
išpirks savo kaltės... Pasaulyje brangi tėra tik motina, 0 ši mo- 
tina turi vieną vienintelę dukterį; ką jau iškentėjau, tą išken- 
tėjau, tegu jai to nebūna. Bet jei jos motina savo kaltes atpirks 
krauju, duktė, kaip ir aš, atiteks pamotei. Gerai darau, ar blo- 
gai, bet aš visu kuo atsidedu alachui; nieko nesakyk nei padiša- 
chui, nei šachzadei; tegu visa tai palieka tarp mūsų! 

Išgirdusios šiuos žodžius, motina su dukterimi puolė našlai- 
tei į Ikojas, bet ji pasilenkė prie jų ir abi pabučiavo. Paskui iš- 
siėmė ryšulėlį, kurį ilgai slėpė, apsitaisė ir pasidarė tokia graži 
kaip rožė ir laiba kaip nendrė. 

Žmonės paplūdo į vieną pusę, jos — į kitą... Bet mergina 
neužmiršo savo karvės ir balsingojo gaidžio. Juos suleido į rū- 
mų tvartą ir tik po to nuėjo į karietą ir atsisėdo greta sultono 
pačios. 

Vestuvės truko keturiasdešimt dienų ir naktų, ir buvo taip 
linksma, kad žmonės ilgai negalėjo jų užmiršti. Našlaitė ir pa- 
dišacho sūnus pasiekė visko, ko norėjo. O mes eisime toliau. 
Iš dangaus dar trys obuoliai nukrito: visi našlaičiams, nepaži- 
nusiems šypsenos. 


AUKSAPLAUKIS JAUNIKAITIS 
IR ŠVIESIAPLAUKĖ MERGINA 


Tais laikais, kada rėčiai dar buvo šiaudiniai, o džinai senoje 
pirtyje ietis mėtė, staiga kur buvus, kur nebuvus atskrido mu- 
sė, suzvimbė, jos taukus mes išspirginome trijuose šimtuose še- 
šiasdešimtyje keptuvių, odą pardavėme už šimtą tūkstančių lirų, 
iš kaulų pastatėme tiltą Čukurovoj, oi, kas ten buvo per tiltas: 
plonesnis už plauką, aštresnis už kardą! Nei vakar, nei šiandien, 
nei šią akimirką tuo tiltu perėjo du žmonės: vienas plonas, ant- 
ras storas, vienas draugas, antras priešas. Gailėsis ir tas, kuris 
tiltu perėjo, ir tas, kuris neperėjo. Nežinau, kaip jį pavadinti — 
tiltu į rojų ar tiltu į pragarą. Nežinau, ką sakyti, teisybę ar ne- 
teisybę. Ką daryti? Ir viena melas, ir antra melas, o jei kas nors, 
užsivertęs minaretą ant pečių, jį nusineš? Gal irgi melas? Ir vie- 
na netiesa, ir antra netiesa, o jei gyvatė prarijo dramblį? Gal 
irgi netikėti? O iš tiesų — ir viena melas, ir antra melas, ir tre- 
čia melas, visa pasaulyje melas! Tavo motina, tavo tėvas atėjo 

į pasaulį su melu, ir tu pats guodiesi apgaule. Tavo, melagi, 
riebus ožy, burnoje lizdą susisukęs melas! 

Gal taip buvo, gal nebuvo, juk vergų alachas turi be skai- 
čiaus, o daug kalbėti nuodėmė. Vienoje karalystėje gyveno vy- 
ras su pačia, vardu Edis ir Biudiu. Eina girda, kad Edį alachas 
sutvėrė iš Biudiu šonkaulio, o Biudiu — iš Edžio šonkaulio: jų 
būdas ir įpročiai buvo panašūs kaip du vandens lašai. Jie tikė- 
davo viskuo, ką jiems kas sakydavo. Taręs tik vieną saldų žo- 
delį, bet kas galėjo iš jų atimti duoną. Jie labai kentėjo nuo 
„piktų žmonių. Jie nė į burną neėmė nei mėsos, nei pieno, o 
kai gerdavo, pūsdavo net į vandenį. Et koks ten buvo ir gy- 
venimas jų! Neturėjo sūnų, neturėjo šaunuolių! Buvo vienu du 
kaip pirštai. Įkopia į kalnus, prisirenka žabų, paskui pasikapsto 
vynuogyne — taip ir gyveno, niekam nieko blogo nedaryda- 
mį. 

Vieną dieną, sukišę galvas, jie kalbėjosi apie slapčiausias 
savo svajones. Ir šit pati sako: 

— Edi-i-i! 

O vyras jai: 

— Ką pasakysi, Biudiu? 

— Ką aš čia daug pasakysiu! Kad taip alachas mūsų pasi- 
gailėtų ir duotų vaikutį... 

— Paklausyk, žmonel, iš kur mums laukti tokios laimės? Jei 
iš dangaus pabirtų žemčiūgai vietoj lietaus, net ir tada nė vieno 
žemčiūgo mums nenukristų! | 

— Ak mano mielas, argi jau taip sunku būtų visagalinčiam 
alachui išpildyti mano norą ir man atsiųsti dukterį su auksinė- 
mis kasomis! Ji būtų tokia gražutė, kad prieš ją nublanktų jau- 
nas mėnulis... Tik paklausyk, kas tada būtų. Jos juokas pražystų 
rožėmis, o ašaros pabirtų žemčiūgais. Žmonės negalėtų atitraukti 
nuo jos akių. Tie, kurie ją matytų, pasidarytų laimingesni, o 
tie, kurie išgirstų jos balsą, ilgiau gyventų. Visi jos dešimt pirš- 
tų būtų tokie mitrūs, ji austų tokius kilimus, jog visi — ir esami, 
ir nesami — meistrai su ja nesusilygintų. Ir štai dar ką pasa- 
kysiu: ji mokėtų ištaisyti tokį stalą, kad visas pasaulis valgytų, 
gertų, ir visus ji suspėtų apeiti. Visa apylinkė šnekėtų apie 
mano dukterį. Bet aš nė per žingsnį jos nuo savęs nepaleisčiau, 
niekas nematytų net jos drabužio kraštelio. Ir duodu motinos 
žodį, jau aš jos neišduočiau nei už jauniausiojo vizirio sūnaus, 
nei už vyriausiojo vizirio sūnaus. Ji būtų tik sultonienė ir gy- 
ventų rūmuose! 

Klausydamasis Biudiu svajonių, vyras negalėjo nustygti ir 
sako jai: 

— Paklausyk gi ir manęs tu, sultonienės motina, duok ir 
man žodelį įterpti. Jeigu taviesiems „kad būtų, kad galėtų“ 
lemta išsipildyti, tai alachas, kuris atsiųs tau dukterį su auksi- 
nėmis kasomis, ir man teduoda auksaplaukį berniuką. Aš jau 
jį kaip nors išmaitinsiu, aprengsiu, rašto išmokysiu. Ir padary- 
siu iš jo tokį žmogų, kad visi, kas tik jį pamatys, išsižios iš 
nustebimo, ir merginos taip pat, taigi taigi, ir merginos... Aš 
neimsiu į marčias nei jauniausiojo vizirio dukters, nei vyriau- 
siojo vizirio dukters, ir jei jau leisiu parvesti ką į mamus, tai 
tik padišacho dukterį. Tuomet iškelsiu tokias vestuves, kad ir 
danguje bus karšta! 

Supratusi, kaip įsisvajojo Edis, žmona neiškentė ir tarė: 

— Klausyk, Edi, neapžiok per didelio kąsnio, kad nepaspring- 
tum. O kas bus, jei alachas duos tau ne auksaplaukį berniuką, 
o kokį nušašusį berną? Tada nors imk jį už kuodo ir trenk gal- 
vą į sieną... Ką daugiau žinos tas liurbis, nebent tai, kad alachas 
vienas ir Mahometas jo pranašas, nebent tai, kad bekmesas ! 
juodas, o jogurtas ? baltas? 

Juokdamasis iš jos, Edis tarė: 


— Biudiu, mano Biudiu, tegu visagalintis alachas duoda mums 
berniuką. Galgi ne vis tiek, ar jis bus bjaurus, ar gražus? Tu 
nenori plikio, o juk visi Keloglanai yra dori, geri žmonės. Au- 
sys jų klusios, akys žvitrios kaip erelio. Jie apsukrūs, žodžio 
kišenėj neieško... Šaus — pataikys, ką nutvers — nepaleis. Ne 
tik mane ir tave, bet ir patį nelabąjį apgaus. Didžiausią laimę 
tėvams neša Keloglanai. Nebloga juk nieko neturint tuščiai 
:pasvajoti! 

Ką prikiši už teisingą žodį, ir žmona sutiko. 

— Tavo teisybė, brangus mano vyreli — tarė ji. — tegu ala- 
chas duoda mums kūdikį, vis tiek, berniuką ar mergaitę, kad tik 
rankos ir kojos būtų sveikos. Jei galva bus įr nušašusi, imsime 
ją ir pasidabruosime! 

Nuo tos dienos Edis ir Biudiu gulėsi ir kėlėsi su vienu tuo 
pačiu troškimu. Laimė, dangus ir žemė išklausė jų maldos. Vie- 
ną naktį pasirodė dvi perės, viena atsistojo Biudiu galvūgalyje, 
kita jos kojūgalyje. Ką jos veikė paskui, aš nežinau, tik ne po 


' Bekmesas-— sutirštėjusios vynuogių sultys. 
? Jogurtas — rūgusis pienas. 

ilgo jos paguldė šalia moteries, užmigusios kietu miegu, du kū- 
dikius: berniuką ir mergaitę, panašius į dvi skaisčias Žvaiždutes. 
Perės pažiūrėjo į mergaitę ir tarė: „Te rožėmis pražysta jos juo- 
kas, žemčiūgais tepabyra ašaros.“ Pažiūrėjo į berniuką ir pa- 
sakė: „Ką jis pasės — tesužaliuoja, ką jis padarys — telydi 
sėkmė!" Niekas negirdėjo perių balsų, niekas nematė jų veidų... 
O jei kas ir girdėjo, tai tik Biudiu, jei kas ir matė, irgi tik Biu- 
diu, bet viskas buvo kaip sapne. 

Rytą, kai pabudo paukščiai, pakirdo iš miego ir žmona, pa- 
sitrynė akis — ir ką gi mato? Iš abiejų pusių — jauni mėnu- 
liai. Veidai šviečia, akutės spindi! Iš džiaugsmo ji vos nepametė 
galvos. 

— Edi-i-i! — sušuko ji. 

— Ką pasakysi, Biudiu? — atsiliepė vyras. 

— Ką aš pasakysiu? Argi tu apakai, juk alachas išpildė mū- 
sų norus! 

Žmonos žodžiai vyrui pasirodė keisti. Priėjo pasižiūrėti — 
ir ką jis mato? Ogi viskas taip, kaip jie svajojo: ir auksagarba- 
nis berniukas, ir auksaplaukė mergaitė. Pamatė — akimis ne- 
patikėjo, išgirdo — ausimis nepatikėjo, sustojo kaip nudieg- 
tas! 

Dabar jam nereikėjo kruvinu prakaitu pelnyti duoną. Mer- 
gaitė susijuokia — jis skina rožes, pravirksta — susirenka žem- 
čiūgus ir eina parduoti į turgų. Ir šit kartą jo Žmonos sapnas 
išsipildė; ką sūnus pasėjo — sužaliavo, o ką jis padarė — ly- 
dėjo sėkmė. Neužteko indų pinigams pilti. 

Tačiau ką alachas apipila pinigais, tą nuskriaudžia protu. O 
mūsų gudruoliai savo protą, matyt, suvalgė kartu su duona ir 
sūriu. Kaip ten buvo, kaip nebuvo, tik jie pasitraukė nuo lop- 
šio, kai vaikai dar neturėjo nė keturiasdešimt dienų. Ką ten, 
jie net nepastatė prie lopšio dubenio vandens, o po priegalviu 
nepakišo peilio. Argi galima taip nesirūpinti namais, kada ne- 
labosios dvasios ietis mėto! 

Ir ką gi? Kartą žiūri ir mato: vaikai kaip vaikai, bet tik ro- 
žės nepražysta, žemčiūgai nebyra... Suklupo jie tada ant kelių 
ir užraudojo: 

— Oi, kokią nelaimę užsitraukėme ant savo galvų! 

Gerai dar, kad pasaulyje esama jėgų, galinčių suvaldyti pik- 
tąsias dvasias. Viena senutė pamatė vaikus ir sako: 

— Teduoda man alachas sveikatos, mažylius jums pakeitė 
džinai! Antakiai tie patys, akys tos pačios, tik aukščiausiojo 

šviesa nešviečia jų akyse, jų veiduose pranyko šypsena. Ne, 
čia ne žmonių vaikai, čia džinų vaikai... Kokios ten rožės, kokie 
ten žemčiūgai! Piktosios dvasios nei juoktis, nei verkti nemoka, 
židinio šiluma joms nereikalinga. Argi gali būti laimingi tie 
namai, kur jos pasirodo? Ilgai negalvokite, duokite man tiek 
aukso, kiek sveria jūsų vaikai, ir aš juos išvaduosiu iš džinų. 

Argi galima gailėti aukso, atsitikus tokiai nelaimei? Edis ir 
Biudiu davė senutei tiek aukso, kiek ji prašė, o ji paėmė džinų 
vaikus ir juos nuvedė į trijų kelių kryžkelę. Sukūrė ugnį ant 
apeiginio akmens ir, atsistojusi prieš jį, ėmė kalbėti. 

— O dvasios, piktosios dvasios! Pasiimkite savo mažylius, 
atiduokite mūsiškius! Jei imate, tai imkite, jei duodate, tai duo- 
kite. Šit pažiūrėkite, aš' sukūriau ugnį, sudegs jūsų vaikai, o 
visi akmenys ir kalnai į pelenus pavirs. 

Kartą pasakė, du kartus pasakė, džinai išsigando, kad jų 
Vaikai nepavirstų į pelenus, tyliai priėjo, pasiėmė juos ir sugrą- 
žino auksaplaukius. 

Edžiui ir Biudiu pasaulis vėl nušvito. Dabar jie savo vVaike- 
lius migdė su lopšine daina, iš rankų nepaleido ir daugiau ne- 
besitraukė nuo jų lopšio. 

O laikas prabėgo nejučia. Vienas užaugo lieknas kaip nen- 
drė, o kita — graži kaip rožė. Vienas, ką tik sėjo, viskas vešliai 
žaliavo, ką tik darė, viską lydėjo sėkmė. O antrosios juokas 
pražysdavo rožėmis, ašaros pabirdavo žemčiūgais. Ką ten vizi- 
riai! Sūnų apvesdino su padišacho dukterimi, dukterį išleido už 
šachzadės. Keturiasdešimt dienų ir keturiasdešimt naktų kėlė 
vestuves, valgė gėrė, visi buvo didžiai patenkinti. 

Iš dangaus nukrito trys obuoliai, vienas tam, kas pasaką su- 
dėjo, antras tam, kuris jos klausėsi, o trečią aš papūčiau, pa- 
laiminau ir paskyriau žmogaus sūnaus širdžiai. 


SULTONĖ DILRUBA - AUKSINĖ KOJELĖ 


Vienoje karalystėje gyveno medkirtys. Jis nieko daugiau 
neturėjo, kaip tik dukterį, bet ir ta pati buvo žvaira. Kartą 
medkirtys išėjo į mišką ir sutiko dervišą. 

— Tėve, — sako dervišas— neik šiandien kirsti medžių, o 
pasivaikščiok su manimi, aš tau už tai duosiu auksinį. 

Medkirtys nenorėjo vaikščioti su dervišu, bet jį sugundė pa- 
žadėtasis auksinis, ir abu nuėjo į mišką. Vaikštinėja abu po miš- 
ką ir staiga pamato kalnelį. 

— Tėve,-- paprašė dervišas,— paimk mane ant nugaros ir 
užlipk ant kalnelio, paskui aš tave panėšėsiu. 

— Kaip aš tave pakelsiu su tokia milžiniška sermėga ir di- 
džiule čalma? — atsakė medkirtys. - 

Eina jie toliau ir sutinka laidotuvių eiseną. 

— Kaip tu manai, ar grabe guli gyvas žmogus ar miręs? — 
klausia dervišas, o medkirtys stebisi: 

— Argi kas guldo gyvą į grabą? 

Vakare medkirtys sugrįžo namo. Duktė ėmė jo klausinėti, kur 
jis buvęs, ką veikęs. Medkirtys apsakė viską, kas jam nutiko. 
Jis papasakojo ir apie tai, kaip dervišas siūlėsi paimamas ant 
nugaros ir užnešamas ant kalnelio, bet tuoj duktė jį nutrau- 
kė: 

— Tėve, tu nesupratai dervišo žodžių. Jis norėjo pasakyti: 
„Kopkime į šitą kalnelį su juokais ir pokštais.“ 

— Mes dar sutikome laidotuves — tęsė medkirtys— ir der- 
višas paklausė: „Ar grabe guli gyvas žmogus ar miręs?“ 

— Ak tėve,— vėl jį nutraukė duktė — jis ne tai norėjo pa- 
sakyti. Jis norėjo sužinoti, ar mirusis buvo turtingas ar skur- 
džius. 

Rytą mergina sumušė dešimt kiaušinių ir iškepė kiaušinienės, 
įdėjo tėvui kepalą duonos ir liepė viską nunešti tam dervišui. 
Tėvas paklausė dukters, bet eidamas į mišką, pagalvojo: ,Ne- 
jaugi aš atiduosiu visą kiaušinienę tam nešvariam dervišui?“ 

Taip pasakęs, jis atvožė katilėlio dangtį, suvalgė pusę kiau- 
šinienės, paskui uždengė katiliuką ir ėmė laukti dervišo. Kai 
tas atėjo, medkirtys pastatė jam katiliuką ir pasiūlė: 

— Imk, čia tau siunčia mano duktė. 

— Apačioje pučia šiltas vėjas, o viršuje audra siaučia... Mė- 
nulis dyla, o diena ilgėja — pasakė dervišas atvoždamas dang- 
tį. 

Medkirtys nesuprato jo žodžių ir, sugrįžęs vakare namo, pa- 
prašė dukterį įminti dervišo mįslę. 

Duktė nusišypsojo: 

— Tėve, jis norėjo pasakyti, kad tu suvalgei pusę kiauši- 
nienės. Imkime ir pasiprašykime jį šiandien pavakarieniauti su 
mumis. 

Medkirtys pasikvietė dervišą. Kai abu vyrai vakarieniavo, 
mergina į juos žiūrėjo pro praviras duris. Dervišas ją paste- 
bėjo ir, turėdamas galvoje žvairas jos akis, tarė medkirčiui: 

— Jūsų namas geras, tik kaminai kreivi. 


137 


— Kad ir kreivi, bet dūmai pro juos kyla tiesiai — drąsiai 
atsikirto mergina. 

Jos atsakymas patiko dervišui, ir jis ėmė prašyti tėvą leisti 
už jo dukterį. Medkirtys sutiko. 

O pasirodo, kad tas dervišas buvo padišachas. Pakeitęs ka- 
rališką savo apdarą dervišo drabužiais, jis klajojo po pasaulį. 
Po vestuvių jis kelis mėnesius pagyveno medkirčio namuose, o 
paskui ėmė ilgėtis karališkųjų savo rūmų. 

— Mano žmona, — kartą jis tarė medkirčio dukteriai — aš ke. 
liauju į tėvynę. Jei man gims sūnus, užmauk jam ant rankos 
štai šitą amuletą ir išsiųsk pas mane; o jei gims duktė, tai par- 
duok amuletą ir nupirk jai kraitį. 

Davęs tokius priesakus, jis išėjo iš medkirčio namų. 

Kiek trukus, kiek netrukus motinai gimė sūnus ir buvo pa- 
vadintas Gioku, o tai reiškia „Nukritęs iš dangaus“. Kai ber- 
niukui sukako šešiolika metų, draugai, sutikę jį gatvėje, imda- 
vo erzinti pravardžiuodami netyčiuku. Berniukas dažnai klaus- 
davo motiną: „Argi aš neturiu tėvo?" Ir kas kartą motina saky- 
davo, kad josios tėvas yra jo tėvas. 

Taip berniukas patikėjo, kad senelis iš tikrųjų jam yra tėvas. 
Vargšė moteris pagaliau išsiuntė sūnų pas padišachą. Užmovė 
jam ant rankos amuletą ir liepė eiti pas tėvą, kuris sužinojęs, 
kad sūnus leidosi į kelionę, įsakė visoje šalyje kelti šaunias iš- 
kilmes. 

Tai sužinojo svieto perėjūnas Keloglanas ir išėjo pasitikti 
Gioko. Jį pamatęs, tarė: 

— Mane pasiuntė tavo tėvas. Jis liepė tau nusiprausti štai 
šito šulinio vandeniu. Jei nepaklausysi — mirsi. 

Keloglanas aprišo jaunuolį virve ir nuleido į šulinį. Berniukas 
pasisėmė vandens ir paprašė ištraukti jį viršun, o Keloglanas 
sako: 

— Aš tave paliksiu šulinyje! 

— Kodėl? 

— Jei sutinki, kad aš tavo vietoj būčiau sosto įpėdinis, o 
tu liktum man tarnauti arklininku, tada aš tave ištrauksiu iš šu- 
linio ir išgelbėsiu nuo mirties. 

— O pasigailėk manęs, aš su viskuo sutinku, prisiekiu ala- 
chu, aš nieko nesakysiu tėvui — ėmė maldauti šachzadė. 

— Prisiek— pareikalavo Keloglanas,— kad, net grasinamas 
mirtimi, net budelio akivaizdoje, neišduosi paslapties. 

Po to Keloglanas apsirengė jaunuolio drabužiais, o jam ati- 
davė savuosius. 

Kai jie atėjo į miestą, padišachas nepamėgo savo sūnaus, o 
kažkodėl labai pamilo jo arklininką. 

— Mano sūnau,— tarė padišachas, ar nenorėtum, kad aIkli- 
ninkas gyventų kartu su tavimi rūmuose? 

— Ne, tėve, tegu jis miega arklidėje, tegu saugo mano 
arklį. 

Ką darys padišachas, turėjo sutikti. Kartą Keloglanas. atėjo 
pas padišachą ir paprašė: 

— Tėve, nuliedink man kardą iš gryno aukso. 

Padišachas išpildė sūnaus prašymą. Keloglanas, švytruoda- 
mas kardu, dažnai juo pataikydavo Giokui į galvą. 

Kartą jis kaip paprastai švaistėsi savo kardu ir užkliudė ąso0- 
tį, kuriuo sena moteriškė sėmė iš šaltinio vandenį. 

— Et jaunuoli, — tarė moteriškė — ką aš galiu pasakyti, juk 
tu padišacho sūnus. Tik aš tau linkiu, kad iki ausų įsimylėtum 
sultonę Dilrubą — Auksinę kojelę. 

Išgirdęs šiuos žodžius, Keloglanas nugriuvo žemėn ir apsi- 
metė netekęs sąmonės. Prie jo tuoj subėgo žmonės ir atgaivino. 
Atsimerkęs sukčius pradėjo dūkti ir šaukti: 

— Tėve, tegu mano arklininkas nueina ir atveda sultonę 
Dilrubą — Auksinę kojelę. 

— Sūnau mano, ar tu iš galvos išėjai? Daug kartų aš žygia- 
vau į jos karalystę su visa kariuomene, bet negalėjau jos pa- 
imti. 

— Ne, ne, jis turi eiti ir man atvesti Dilrubą,— spyrėsi Ke- 
loglanas. 

Padišachas išrengė laivą, Gioką paskyrė kapitonu ir išsiuntė 
į tolimus kraštus. Kelionėje Giokas išgirdo, kaip jūreiviai šau- 
kia: 

— Griebk, griebk, nejaugi tu negali jos pagauti! 

Giokas priėjo prie jų ir paklausė: 

— Ką jūs čia darote? 

— Gaudom žuvį, — atsakė vienas jūreivis. 

— Paleiškite ją, kam ji mums reikalinga? 

Jo išgelbėta žuvis išniro iš vandens ir tarė: 

— Už tai dabar prašyk manęs, ko nori! 

— Ko aš galėčiau prašyti žuvies? — sako Giokas. 

Bet žuvis išsirovė tris Žžvynus ir padavė jaunuoliui, tarda- 
ma: 

— Kai tau bus labai bloga, patrink vieną žvyną į kitą. 

Jaunuolis paėmė žvynus ir įsidėjo į kišenę. 

Po kelių dienų Giokas, miegodamas denyje, išgirdo kažką 
brazdant. Apsidairęs pamatė didelį drakoną. Jis išsitraukė savo 
kardą, nudobė drakoną ir vėl atsigulė. Staiga išgirdo švokščiant 
paukščio sparnus ir pamatė smaragdinį Feniksą, kuris tarė: 

— Prašyk manęs visko, ko tik nori! 

— Ko aš galėčiau prašyti paukščio? 

Feniksas jam davė tris plunksneles: 

— Kai pateksi į bėdą, patrink jas vieną į kitą. 

Praėjo dar kelios dienos, ir laivas kažkodėl staiga sustojo, 
tartum atsidūręs į ką nors. Jaunuolis nuėjo į pirmgalį ir pamatė 
priešais laivą burtininką Junusą, kuris buvo pasivertęs į didžiulę 
žuvį. | 

— Mano sūnau, — tarė Junusas,— kelyje į sultonės Dilrubos 
rūmus tu pamatysi tvirtovę, kurios sienos sukrautos iš nukirstų 
galvų. Įeidamas į rūmus, tu pamatysi budelius, sustoję dviem 
eilėm, jie šauks: „„Bakšišo! Bakšišo!“ Tu jiems atsakyk: „„Duosiu, 
kai grįšiu atgal!“ Paskui prieisi laiptus ir, žengdamas per dvi 
pakopas, užlipsi į viršų. Užlipęs rasi Dilrubą, ir ji tavęs paklaus: 
„Ko atėjai?“ Tu atsakyk: „Aš atėjau tavęs išsivežti, mano gra- 
žuole“. O dabar imk du mano plaukelius ir, kai pateksi į bėdą, 
sumegzk juos. 

Junusas dingo, ir laivas pagaliau priplaukė prie kranto. Vi- 
si, kas buvo laive, išlipo ant žemės ir nužygiavo į rūmus. Kaip 
ir buvo sakęs Junusas, tolumoj pasirodė tvirtovė, už kurios sie- 
nų stovėjo rūmai. Kai tik jie įėjo į rūmus, budeliai ėmė šaukti: 
„Bakšišo! Bakšišo!“ Jaunuolis jiems atsakė: „„Duosiu, kai grįšiu 
atgal". Jis pakilo laiptais, šokdamas per kas antrą pakopą, ir 
nusigavo iki sultonės Dilrubos, kuri sėdėjo po keturiasdešimčia 
skraisčių. 

— Ko tu čia atėjai, asile? — paklausė ji. 

— Tavęs išsivežti, mano gražuole! 

Sultonė Dilruba — Auksinė kojelė pliaukštelėjo delnais ir 
paliepė įėjusiems tarnams: 

— Įmeskite jį į akmeninį kalėjimą! 

Rytą pas Gioką atėjo tarnas, padavė jam arbūzo luobą, du- 
bens šukę, gabalėlį geležies ir tarė: 

— Iš luobo padaryk arbūzą, sudaužytas šukes taip sudėk, 
kad puodas vėl būtų sveikas, o iš geležies nukalk peilį. Kai 
viską atliksi, Dilruba bus tavo. 

Tarnas išėjo. Jaunuolis galvojo galvojo, mėklino mėklino ir 
pagaliau atsiminė Junuso žodžius. 

Sumezgė padovanotus plaukelius, ir Junusas atsirado prieš 
Jl 

— Na, mano sūnau — tarė Junusas,— kokia tau bėda at- 
sitiko? 

Šachzadė viską apsakė ir paklausė: 

— Kaip aš galėčiau atlikti uždavinį? 

Vos spėjo Junusas patraukti ranka per luobą, ir jis pavirto 
arbūzu, pabraukė per šukę, ir iš jos pasidarė dubuo, palytėjo 
gelžgalį — ir iš jo išėjo peilis. Visa tai padaręs Junusas išnyko. 
Jaunuolis supjaustė arbūzą, sudėjo jį į dubenį ir nuėjo pas sul- 
tonę Dilrubą, o ta iškart sušuko: 

— Šitas darbas nesiskaito! Nesiskaito! 

Pliaukštelėjusi delnais, pašaukė tarną ir jam paliepė: 

— Įmeskite šitą jaunuolį į akmeninį kalėjimą. 

Kitą dieną pas jaunuolį vėl atėjo tarnas. 

— Netoli nuo čia yra aukštas kalnas. Rytoj švintant tu nu- 
eisi prie jo ir, jei pasieksi kalno viršūnę pirmiau už Dilrubą, 
prirink žabų ir išvirk kavos, tada sultonė bus tavo. 

Tarnas pasišalino. Giokas sumezgė plaukelius ir. kai vėl prie 
jo atsirado Junusas, jam viską apsakė. 

— Rytoj tau duos seną nusususį mulą, o sultonė Dilruba jos 
gražiu eikliu žirgu. Paimk mano vytinį ir nemačiom sukirsk juo 
mului, — taip pasakęs, Junusas išnyko. 

Kai išaušo rytas, tarnai atvedė mulą, Giokas vogčiom šmaukš- 
telėjo jam vytiniu. Mulas šoko bėgti greitai kaip Žaibas. Pasie- 
kęs kalno viršūnę, jaunuolis akimirksniu pririnko žabų ir išvirė 
kavos. Vos jis suspėjo išpilstyti kavą į puodelius, prie jo zo- 
vada atlėkė sultonė Dilruba ir vėl suriko: 

— Šitas darbas nesiskaito, nesiskaito! Jei dabar tu puodelius 
išplausi, sudėsi į krepšį ir pirma manęs atjosi į rūmus, tada aš 
su viskuo sutinku. 

Jaunuolis viską taip padarė, kaip ji liepė, sudavė mului vy- 
tiniu ir akimirksniu atsidūrė rūmuose. Ir šį kartą aikštingoji 
mergina pareiškė, kad nė tai nesiskaito, ir įsakė uždaryti jau- 
nuolį kalėjime. Rytą vėl pas jį atėjo tarnas. 

— Kai mūsų valdovei buvo penkeri metai — pradėjo jis,— 
jai įkrito į jūrą žiedas. Eik ir tučtuojau jį išgriebk. 

Dabar Giokas atsiminė žuvį, kurią andai išgelbėjo. Jis pa- 
trynė jos padovanotus žvynus, ir Kaipmat toji žuvis atsirado 
prie jo. 

— Ką liepsi padaryti? — paklausė žuvis. 

— Sultonės Dilrubos žiedas įkrito į jūrą. Surask jį. 

Žuvis paniro į vandenį ir greitai sugrįžo, laikydama žiome- 
nyse žiedą. Jaunuolis jį paėmė ir nunešė sultonei Dilrubai, o ji 
vėl savo: 

— Šitas darbas nesiskaito, nesiskaito. Atspėk, ką sultonė 
Giulė pasakė sultonei Giuliu ir už ką Giulė supyko ant Giuliu? 
Jei įminsi mano mįslę, viskas bus, kaip tu nori. 

Giokas pagalvojo pagalvojo ir, atsiminęs smaragdinį Fenik- 
są, patrynė jo dovanotąsias plunksnas vieną į kitą. Feniksas 
atlėkė, ir jaunuolis jam apsakė, į kokią bėdą patekęs. 

— Rytoj, — tarė paukštis, — pasiimk virvę ir lauk manęs prie 
antai ano kalno. | 

Rytą jaunuolis nuėjo prie kalno ir ėmė laukti Fenikso. Kai 
jis atskrido, jaunuolis ant jo atsisėdo, įr abu nulėkė į kalno vir- 
šūnę, kur buvo šulinys. 

— Štai šitame šulinyje,— tarė Feniksas, — gyvena divas. Prie 
jo namo stovi du paukščių narveliai. Juose tu dar rasi rojaus 
obuoliukų ir rojaus vyno. Jei piktojo divo nebus namie, tu vis- 
ką pasiimk ir man sušuk: „Trauk viršun.“ 

Jaunuolis apsirišo aplink save virvę, nusileido į šulinį, o 
divo namie nebuvo. Giokas pasigriebė narvelius, rojaus obuo- 
lius, rojaus vyną ir šūktelėjo: „Trauk viršun.“ Smaragdinis 
Feniksas ištraukė jį iš šulinio. Jis nuėjo į rūmus, nusilenkė sul- 
tonei Dilrubai ir jai parodė narvelius su paukščiais. Gražuolė 
tarė: 

— (O dabar tai aš sutinku... 

Pasirodo, viename narvelyje tupėjo sultonė Giulė, o antra- 
me sultonė Giuliu, Dilrubos seserys. Jos buvo užburtos ir susi- 
vaidijusios pavirto paukštėmis. Kai tik joms davė gurkštelėti 
rojaus vyno ir pauostyti rojaus obuolių, jos vėl atvirto mergi- 
nomis, tokiomis gražiomis kaip gazelės. 

Stebuklinguose rūmuose Giokas pagyveno dar kelis mėne- 
sius, o paskui su merginomis leidosi į kelionę. Kai visi parvyko 
į padišacho rūmus, Keloglanas, pamatęs gražuoles, iš džiaugsmo 
vos galvos neteko ir suriko: 

— Aš prašiau parvesti man vieną merginą, o jis parvedė 
visas tris! 

Keloglanas pradėjo ruoštis vestuvėms: jis norėjo vesti visas 
tris merginas. Bet merginos vienu balsu atsakė: 

— Mes norime tekėti tik už Gioko. 

Sultonė Dilruba — Auksinė kojelė taip pamokė savo sese- 
ris: 

— Nenusiminkite. Kai Keleglanas pirmą naktį po vestuvių 
įeis į mūsų kambarius, tai iš pradžių ims melstis. O tuo tarpu 
mes jam spirsime į užpakalį ir išmesime lauk. 

Keloglanas pirmiausia įėjo į Dilrubos kambarį. Kai jaunasis 
meldėsi, Dilruba jam spyrė ir išmetė už durų. Iš pradžių Kelo- 
glanas pravirko, o paskui sau pagalvojo: 

„Ir ko aš bliaunu? Juk man dar dvi nuotakos liko!“ 

Ir jis nuėjo pas sultonę Giulę, kuri taip pat gerai jam tvyks- 
telėjo. Jos sesuo padarė lygiai tą pat. 

— Jūs mane atstumiate ir norite tekėti už mano arklininko. 
Jei taip — nužudyti arklininką! — paliepė Keloglanas. 

Giokas buvo atiduotas į budelių nagus, ir tie jam nukirto 
galvą. 

— Atiduokite mums mūsų vyro lavoną, atiduokite— mal- 
davo visos trys merginos. 

— Jei taip labai nori, tegu pasiima. Žiūrėsim, ką jos su juo 
veiks, — šyptelėjo Keloglanas. 

Merginos pasiėmė lavoną ir išliejo rojaus vyną ant nukirstos 
jaunuolio galvos — galva tuoj priaugo prie kūno. Paskui davė 
jam pauostyti rojaus obuolių. Jaunuolis tris kartus nusičiaudėjo 
ir atsigavo. 

Keloglanas tai sužinojo ir pasakė: 

— Matyt, blogai jam nukirto galvą. Kirsti iš naujo! 

Budeliai pagriebė jaunuolį ir nuvilko prie trinkos. O tuo tar- 
pu padišachas pasižiūrėjo pro langą. Dabar Giokas atsiraitojo 
rankovę ir jam parodė amuletą. 

— Sustokite! — suriko padišachas ir paliepė atvesti jaunuo- 
lį. Šachzadė apsakė tėvui viską, kaip jam buvo. Padišachas liepė 
pririšti Keloglaną prie dviejų medžių ir kreipėsi į minią: 

— Kiekvienas, kuris eis pro šalį, turi išplėšti po kasnelį mė- 
sos iš šito niekšo kūno! 

Žmonės įvykdė įsakymą, ir Keloglanas mirė baisiose kan- 
čiose. O padišacho sūnus Giokas vedė tris merginas, ir puota 
truko keturiasdešimt dienų ir keturiasdešimt naktų. Jie pasiekė 
visko, ko norėjo, ir mes džiaukimės, kad jie laimingi. 

Iš dangaus nukrito trys obuoliai: vienas tam, kuris pasaką 
Seka, kitas tam, kuris klausosi, o trečias tam, kuris ją užraši- 
nėja, 

SUMANIOS RANKOS 


Seniai seniai, gal rėtyje tai buvo, gal šiauduose, kada ant 
seno grendymo džinai ietis mėtė, gyveno turtinga gražuolė. Sa- 
kysi — neapsakysi, rašysi — neaprašysi, tarp gražiausių gėlių 
ji buvo kvapni rožė, tarp lieknų medžių — išlakus kiparisas. 
Pažvelgia į ją žmonės — akių neatplėšia... Motina, tėvas nega- 
lėjo į ją atsižiūrėti, saugojo nuo šalčio ir nuo karščio, bet te- 
prasmenga nelemtas likimas — nespėjo jauna lakštingala nu- 
tūpti ant merginos šakelės, likimas pasibeldė į duris ir nusinešė 
į kapą jos tėvus. Baisi nelaimė prislėgė jos pečius. Ji graudžiai 
verkė, šaukdamasi dangaus, liejo upes ašarų, bet ką begalėjo pa- 
daryti jos rankos, kuo begalėjo jai padėti liežuvis? Nuo širdies 
žaizdos nemirštama, ją gydo tik laikas ir kantrybė, teduoda 
mums jos aukščiausiasis! 

Ir šit, garbė alachui, vieną dieną jai nusišypsojo laimė: mer- 
gina rožė, mergina gražuolė išsidabino nuotakos rūbais, o ne- 
trukus ir pas vyrą parėjo. Jai teko žmogus tylus kaip Žemė, ra- 
mus kaip avinėlis, jokio gyvasčio nė pirštu neužkliudys, skruz- 
dės, ir tos nenuskriaus. Jis pelnė duoną, užtat visa namų liuoba 
gulė ant Žmonos pečių. 

O ji nei šluotos rankose niekada nebuvo turėjusi, nei prie 
tandyro stovėjusi. Ji augo motinos lepinama, jos rankos nebu- 
vo mMačiusios darbo, o pirštai adatos. Šit ir apaugo jos tandyras 
suodžiais, o kampai prižėlė voratinklių. Iš tiesų į namus baisu 
buvo pažiūrėti. Ė-ė-ė! Na, o jei baisu pažiūrėti į namus, tai argi 
žavėsies jų šeimininke, nors ji būtų gražesnė už rožę?.. Kaimy- 
nai jau kadai nustojo mindę jų slenkstį, o ką galėjo padaryti 
vyras? Bijodamas vaidų, brangindamas namų ramybę, jis nė 
karto žmonai nepasakė: „,Nešvaru, neskanu“, kentė kiek galėjo, 
žodžio neištarė. Bet juk neatsikąsi žmonos gražumo vietoj sūrio 
ir duonos. Atėjo laikas, kai vyras pradėjo raukyti kaktą ir niauks- 
tytis. 

Ė-ė-ė! Juk sakoma; viena užuomina — tūkstantis mįslių! Argi 
galėjo mergina rožė nepastebėti permainos vyro veide? Paste- 
bėti pastebėjo, bet ką ji galėjo padaryti? Jei jos rankos būtų 
pavirtusios į šepetį, o plaukai į šluotą, ji visus kampus būtų 
išblizginusi; būtų išvirusi savo vyreliui skanaus viralo ir grąži- 
nusi jo veidui šypseną. Širdis geidžia, bet kad rankos neklauso! 
Užtat mergina sopulingai sielvartauja, šaukiasi dangaus padė- 
jimo: 

10. Turkų pasakos 


— O didysis alache, turiu dvi rankas, dešimt pirštų, tik jie 
darbo jokio nemoka, o jei ir imtųsi ko nors, vis vien maža iš 
to naudos būtų. Noriu antakius pasidažyti, akis išsiduriu, mė- 
ginu ko nors nusitverti, visa išsipaišinu. Jei ir toliau taip klosis, 
pražūtis man. Visa mano viltis tik tu! Atsiųsk man kokią nors 
pagalbą, o alache! 

Ir šit, kai vieną dieną ji šitaip tiesė rankas į dangų, pas ją 
atėjo garbi moteriškė. 

— Mergele rože, rožine mergele, — tarė ji — ko gi tu lieji 
upelius ašarų? Kai tu gimei, tavo pirštai buvo apdovanoti viso- 
keriopais sugebėjimais, bet juk ir geležis apsitraukia rūdimis, 
jei ji neimama į darbą... O kad velionė tavo motina nebūtų ta- 
vęs nešiojusi ant krūtinės.kaip rožės, o išmokiusi liuobos, tada 
tavc pirštai tiktų bet kuriam darbui. Tu namus paverstum gėlės 
žiedu, o žmonės tave gerbtų, ir tavo vyras didžiuotųsi. Tokio 
menkniekio nzžino motinos! Ir šit dabar tavo klotis neduoda 
mctinai ramybės ne kape. Dar tavo laimė, kad ji buvo geros 
širdies: našlaitę pamatys — papenės, pavargėlį sutiks -- aprengs, 
nežinojo vargšai kaip ir bedėkoti jai, užtat eš ir atvedžiau pas 
tave dešimt perių! 

Vos tik garbioji moteriškė tai pasakė, prie jos viena peskui 
kitą atsirado visos dešimt perių. Mergelė rožė pažvelgė į jas — 
apalpo, pažvelgė dar kartą — atsipeikėjo. O garbioji senutė sa- 
ko: 

— Pažiūrėk į jas, dukra mano, visos jos didelės darbininkės, 
viena geresnė už kitą. Tik atsimink — jų neturi rodyti žmonėms, 
neturi joms rodyti margojo pasaulio. Dabar aš pašnibždėsiu, pa- 
pūsiu, ir kiekviena pasislėps tavo pirštuose... Jei tau prireiks 
paslaugos kurios nors iš jų, tik pajudink pirštelį, ir ji padarys 
viską, ką reikės! Tik atsimink: perės labai į darbą įnikusios,— 
jei tu joms neducsi ko vaikti, jos pabėgs iš nuobodulio, ir dar 
taip, kad tu nė nepajusi. Nelaikyk daugiau savo pirštų sugniau- 
žusi į kumštį, versk juos krutėti, vis tiek ar būtų diena, ar nak- 
tis, ir tik tada pažinsi jų raudą pagal kiekvieno nuopelnus. 

Taip tarė garbioji moteriške ir palietė vieną po kito visus 
dešimt merginos pirštų. „,„Užsimerk!“ — paliepė, ir mergina už- 
simerkė. „„Atsimerk!“ — paliepė moteriškė, ir mergina atsimer- 
kė. Taip bylodama „užsimerk“, „atsimerk“, ,„užsimerk“, „„atsi- 
merk“,— moteriškė užsodino ant kiekvieno piršto po perę. Ir 
kai mergina rožė paskutinį kartą išgirdo „atsimerk!“ ir apsidai- 
rė— ką jūs pamanytumėte? — garbioji moteriškė ir perės buvo 
dingusios. 

Mergina rožė nežino, ar tikėti, ar ne, ką regėjo, ką girdėjo. 

— O alacne, ar tikrai taip buvo, ar man tik pasisapnavo? 

Ir šiaip galvojo, ir taip galvojo, bet nepermanė savo protu 
šio stebuklo. Netruko nė valanda, ir ji atsitokėjo. 

— Ir ko gi aš vėl dykinėjų, sėdžiu ir galvoju, nagi pamė- 
ginsiu ką nors padirbėti, juk už tai nesuės manęs vilkas! Jei ta 
moteriškė užsodino man ant pirštų peres, tai bematant pajusiu 
liuobdamas:, pietus virdama. | 

Taip tarusi, ji užsisegė prikyštę ir kibo į darbą. Ji ėmė kru- 
tinti pirštus, kaip jai liepė garbioji moteriškė, ir dešimt perių 
dešimtyje pirštų visus darbus nuveikė, visą viralą išvirė. Kaip 
dabar nepatikėsi stebuklu! Ji ėmė šokinėti iš džiaugsmo. Vakare 
sugrįžo namo vyras. Ir ką gi jis mato? Viskas pasikeitę, mer- 
gina TOžė ir savo namus pavertė į gėlę. Taip miela vargšui Vy- 
reliui, taip lengva širdyje, žiūri žiūri ir atsižiūrėti negali. O pie- 
tūs lyg muskusas: kaip gyvas nebuvo ragavęs tokio skanumy- 
no, valgo valgo ir vis dar norisi. 

— O rože mano sodo, o lakštingala mano lizdo — tarė vy- 
ras,— te niekad nepavargsta tavo rankos, pirštai, teaplenkia ta- 
ve negandos, būk laiminga šiame ir aname pasaulyje! Pagaliau 
mūsų namai panašūs į namus, taip jauku ir šilta mūsų lizde- 
lyje... 

Nuo tol jie gyveno džiaugsme ir linksmybėje, vis šypsojosi 
vienas kitam ir kalbėjo tik švelnius žodžius. Jų laimė dainose 
apdainuota, visi jų troškimai išsipildė, o mes dabar galime ir 
skirstytis. 

Iš dangaus dar trys Obuoliai nukrito. Tai tiems, kurie savo 
namus, savo lizdą paverčia Tojumi! 

IK SIS TANI MLRCINĄ 


Seniai seniai Aksarajuje' gvveno imamas. Žmona pasimirė 
ir jam paliko tris dukteris. O jų namas buvo didelis — keturias- 
dešimt kambarių. Nenuostabu, kad aplink jį nuolat slankiojo 
vagys, tik vis negalėjo įsigauti į vidų. Kartą vienas gudrus va- 


! Aksarajus — miestas vidurinėje Anetolijoje. 

gis pasiėmė ginklą, užsimetė ant galvos čaršafą? ir atėjo į gatvę 
prie imamo namų. 

— Oi imame efendi, aš neturiu kur galvos priglausti, ar ne- 
leistum pernakvoti savo namuose? 

— Gerai, — sutiko imamas ir įsileido vagį, o pats sako duk- 
terims: 

— Vaikučiai, aš jums parvedžiau viešnią. 

Vagis moteriškais drabužiais susigūžė kamputyje. 

— Nusirenk, vaike mano, sėskis valgyti — sako imamas. 

— Aš negaliu nusirengti, toks mano paprotys — atsakė vieš- 
nia. 

Jauniausioji imamo duktė ėmė stebeilytis į viešnios drabu- 
žius. ,Kažkas čia ne taip“, — pagalvojo ji. 

— Aš einu į mečetę, o jūs ilsėkitės— pasakė imamas ir iš- 
ėjo į mečetę. 

Sukalbėjęs namazą?, jis sugrįžo namo, žiūri — moteris vis 
tebesėdi kamputyje. 

— Nusirenk,— vėl liepia imamas, bet moteris nesirengia. 

Kai visi taisėsi gulti, moteris priėjo prie vyriausiosios imamo 
dukters, kuri jai atrodė kvaila. 

— Kur jūs nakčia padedate raktus, kai duris užrakinate? 

— Sumetame į krepšį, kur laikome šaukštus — atsakė mer- 
gina. 

Jauniausioji duktė to negirdėjo. Bet kai visi sumigo, o vagis, 
iškišęs galvą iš po antklodės, ėmė dairytis, jauniausioji duktė 
iškart tai pastebėjo — ji ir anksčiau įtarė jį esant vagį ir tik 
dėjosi mieganti. Netrukus vagis atsikėlė, apibarstė kažkuo mie- 
gančiuosius, greitai paėmė iš krepšio raktus ir atrakino duris. 
Jis susigrobė visas brangenybes bei brangius daiktus ir viską 
sudėjo žemai kiemelyje. Paskui paėmė puodelį vandens, išliejo 
prie durų, išėjo į gatvę ir ėmė švilpti, šaukdamas draugus. Tuo 
tarpu pašoko jauniausioji duktė ir pradėjo rėkti. Pabudo tė- 
vas. 

— Tėve, į mūsų namus įsibrovė vagis — sako mergina. Pasi- 
sėmė puodelį vandens iš ąsočio ir paliejo palei visų kaimynų 
duris. Paskui uždarė namų vartus, užšovė geležinius skląsčius 
ir uždegė lempas visuose keturiasdešimtyje kambarių. 

— Bėgiokite žemyn ir aukštyn, šūkaukite— liepia jauniau- 
sioji duktė seserims, o pati rėkia kiek gerklė išneša. 


2 Čaršafas — veido apdangalas, kurį seniau nešiodavo turkų moterys. 
3 Namazasš — musulmonų malda, kalbama penkis kartus per dieną. 

"Tuo tarpu atėjo vagys. 

— Matyt, šiuose namuose moteris gimdo. Aplinkui visur de- 
ga lempos, žmonės puldinėja, šūkauja. Matyt, tu suklydai — sa- 
ko jie savo draugui. 

— Bet kad aš buvau tuose namuose, jau ir daiktus susirin- 
kau,— teisinasi tas. 

Vagys taip ir išsinešdino nieko nepešę. Ryto metą, kai tėvas 
ėjo į rytmetines pamaldas, jauniausioji duktė sako: 

— Kavinėje nieko nešnekėk! 

Tėvas pažadėjo. Po pamaldų nuėjo į kavinę, mato — viena- 
me kampe sėdi svetimšalis su brangiais kail:niais. 

— Imame efendi, kas pas jus atsitiko pereitą naktį, kas per 
triukšmas buvo jūsų namuose? — klausinėja žŽmcnės imamą. 

Tam užėjo noras pasigirti: 

— Et, nė neklauskite, gudragalvė ta mano duktė... Aš pats 
savo rankomis įsileidau vagį, o kada jis, susiglemžęs daiktus, 
norėjo išeiti, duktė apsimetė gimdanti, o aš pasidariau pribu- 
vėja. Taip ir nuvijome vagį, — pasakojo imamas. 

Vagis — tai jis sėdėjo kampe — viską girdėjo. Po to jis ilgai 
stengėsi ir vis negalėjo įeiti į imamo namus. Bet kartą jauniau- 
sioji duktė sako tėvui: 

— Tėve, šiąnakt gulkime viršutiniame aukšte. 

— (Gerai, mano vaikeli, — sutiko tėvas. 

Visa šeimyna sugulė viršuje. Vidurnaktį staiga mato: vagis 
žiūri pro lubų plyšį. Duktė jį pastebėjo, įsikibo tėvui į barzdą ir 
ėmė posmuoti: 

— Tėve, kokia ilga barzda! Tai bent barzda! 

— Ilga, labai ilga! — pritaria tėvas. Ir pakėlė juodu didžiau- 
sią riksmą... 

O vagis, pamatęs tokį keistą tėvo ir dukters elgesį, sumišo. 
Tuo tarpu išaušo rytas, ir vagiui vėl nepavyko apiplėšti na- 
mų. 

Kitą dieną imamas vėl nuėjo į kavinę, pasakoja viską. O 
kampe sėdintis žmogus su kailiniais pakilo ir sako: 

— Šit jau antrą kartą girdžiu, kokia sumani jūsų duktė. Aš 
taip susižavėjau, kad noriu ją vesti. 

Tr jis davė imamui daug aukso. Imamas paėmė auksą, parne- 
šė dukteriai ir pasakoja, kaip jam buvo. 

— Oi tėve, savo paties rankomis mane atiduodi vagiui! — 
maldauja duktė. 

— Ką tu paistai, dukrele, argi toks turtingas žmogus gali būti 

vagis? — nepatikėjo tėvas ir nusprendė išleisti dukterį už to 
žmogaus. 

Kitą dieną prie namų sustojo vežimas, mergina buvo į jį pa- 
sodinta ir išvežta. Ji pažvelgė pro arbos langą, mato, kad jie 
įvažiuoja į kažkokią tvirtovę. 

Ji išlipo, nusileido akmeniniais laiptais ir įėjo į urvą. Staiga 
mato — priešais ją stovi plėšikų vadas 

— Pagaliau tu, nenaudėle, pakliuvai į mano nagus! Po lašelį 
išgersiu tavo kraują! — suriko plėšikas, pagriebė merginą ir 
pririšo prie stulpo.— Dabar manęs laukia plėšikai, einame plėšti, 
bet kai tik sugrįšiu, išgersiu tavo kraują! — Ir plėšikų vadas 
išėjo. 

Mergina pravirko —-bet ką gi padės ašaros... Staiga mato, 
kad virvės truputį atsileido, ji pasimuistė ir ištraukė ranką, pas- 
kui atsiraišiojo kojas, susikrovė į antį brangenybes iš to urvo, 
aptiko slaptas duris ir išsiropštė viršun. 

Ne po ilgo sugrįžo plėšikų vadas, mato, kad mergina, susi- 
grobusi brangenybes, pabėgo. Jis leidosi jos ieškoti. O mergi- 
na, pasiekusi kažkokią kavinę, ėmė belstis į duris: 

— Gelbėkite, mane vejasi vagys... Kuo greičiau mane pa- 
slėpkite! 

— Čia yra vagių kavinė, aš esu jiems prisiekęs tavęs čia ne- 
įsileisti — atsąkė šeimininkas. 

— Būk gailestingas, tėve, geibėk mane! 

— Dukra, iš anos pusės namo yra išmuštas langas, įlįsk pro 
ji ir pasislėpk,— pasigailėjo šeimininkas. 

Mergina įlindo pro langą į kavinę ir pasislėpė. Pridurmu at- 
bėgo vagis: 

— Šeimininke! Ar pro čia nepraėjo viena mergina? 

— Ne, niekas nepraėjo... 

Plėšikų vadas sugrįžo nieko nepešęs. Bet jis ryžosi atkeršyti 
guviajai Merginai. 

Anksti rytą mergina parbėgo namo ir viską apsakė tėvui. Jie 
užsirakino duris ir vartus ir kiaurus šešis mėnesius neišėjo iš 
namų, bet kartą vyresnioji sesuo atidarė duris ir ėmė lakinti 
šunis. Tuo tarpu plėšikų vadas nemačiom šmurkštelėjo vidun ir 
pasislėpė anglių sandėliukyje. Jaunesnioji duktė apieškojo visus 
kampus ir pagalieau pamatė iš anglių krūvos kyšančią vagies 
koją. Bet ji nieko jam nesakė, o nuėjo pas tėvą. 

— Tėve, tau jau metas į pamaldas! 

Tėvas išėjo į mečetę, o mergina paėmė dvi auksines žvaki- 
des, nulipo į sandėliuką ir sako plėšikui: 

— Ak mano širdele, ak mano mielas, argi. tau pritinka gulėti 
tarp tokių juodų anglių? 

Ji ištraukė plėšikų vadą iš anglių krūvos, užlipo su juo aukš- 
tyn. O vagiui patiko graži ir protinga mergina, jis įėjo į kambarį 
ir ginklą pastatė prie sienos. 

Mergina ir sako: 

— Ak mano sužadėtini, matai, kaip tėvas mane myli, visus 
mano norus tenkina. Ir į mokyklą leido, ir rašto išmokė, — ką čia 
viską ir išpasakosi! 

Tuo tarpu, atkalbėję vakarinę maldą, iš mečetės pradėjo grįž- 
ti žmonės. Tai pamačiusi mergina ėmė ploti delnais ir šaukti: 

— Ala, alachei! Ala, alachei! 

Žmonės, pagalvoję, kad į imamo namus vėl bus įsibrovę va- 
gys, subėgo iš visų pusių. 

Kai Žmonės norėjo čiupti vagį, tas sako: 

— Daug metų vogiau, bet niekad nesutikau tokios nuovokios 
merginos! Jos sumanumas mane paskatino mesti seną amatą. 
Nuo šiol aš daugiau nebevogsiu, o ši mergina bus man žmo- 
na. 

Tėvas sutiko ir tuoj iškėlė vestuves. Keturiasdešimt dienų ir 
keturiasdešimt naktų užtruko puota. 

Taip jauniausioji duktė savo sumanumu ir protu išgelbėjo 
tėvo namus ir pasiekė, ko labiausiai troško. 


KETURIASDEŠIMT PLĖŠIKŲ 


Senovės laikais Tebrize gyveno vienas tikrojo tikėjimo iš- 
pažintojas, vardu Chodža Achmedas. Daug ko jis savo gyveni- 
me matė ir daug patyrė. Buvo toks turtingas, kad jo turtų, jei 
juos išbarstytum po lygumas ir upes, nebūtų sutalpinusios nei 
lygumos, nei upės. Ir buvo toks dosnus, kad kasdien valgydino 
ir girdė septynis tūkstančius našlaičių ir rengė tūkstantį pavar- 
gėlių ir vis dar klausdavo: „Kam daugiau?“ 

Jis buvo pasiruošęs palaikyti kiekvieną svyrančią galvą. Bet 
juk visur pasitaiko kalnų, galinčių užgriūti... 

Alachas jam davė vaikų — šviesiagarbanę dukterį ir auksa- 
plaukį sūnų. Dukters vardo mes nežinome, bet apie juodas jos 
akis, apie jos stotą, panašų į tuopos, apie jos grožį buvo sekamos 
sakmės. O jo sūnus Resulas jau keturiolikos metų buvo jauni- 
kaitis, tvirtas ir vertas nusistebėjimo. 

Taip jau buvo, kad Chodžai Achmedui smarkiai suskaudo 
galvą. Bet tik taip sakoma — galvą. Tai mirtis atėjo, o liga — 
tik kliautis! 

Nelaimingasis žmogus degė kaip ugnyje. Atgulė ir daugiau 
nebegalėjo atsikelti. Nebeliko gydytojų ir išminčių — visi buvo 
pašaukti prie jo, bet nė vienas negalėjo rasti tokio vaisto, nuo 
kurio jis išgytų. Kaip ir Farchadas!, išminčiai prakirto kalną, 
atnešė jam šalto kaip ledas vandens. Nepadėjo jam vanduo, ne- 
užgesino karščio. Ir degė jis, degė, ir kasdien krito po vieną ply- 
telę iš jo gyvenimo sienos. Atėjo ir prie ligonio durų atsistojo 
mirties angelas raudonais drabužiais ir raudonais sparnais. Vie- 
noje rankoje jis laikė taurę šerbeto, antroje — juodą popierių. 
Ir nebuvo galima pasakyti: „„Negersiu“, nebuvo galima pasa- 
kyti: „„Neisiu“. Ligonis išgėrė mirties gėrimą, sėdo ant mirties 
žirgo ir išjojo ten, iš kur dar niekas nesugrįžo. 

Kai sugriuvo didysis namas ir užsidarė jo Vartai, visi miesto 
našlaičiai suprato, kad jie yra našlaičiai, visi vargšai suprato, 
kad jie yra vargšai. Nebeliko nė vieno žmogaus, kuris nebūtų 
liūdėjęs ir sielvartavęs. Mirusiojo vaikams pasaulis atrodė lyg 
kalėjimas. Širdis plyšo, girdint jų verksmą ir aimanas! 

O dabar pakalbėkime apie kitką. 

Toje šalyje gyveno keturiasdešimt piktadarių, keturiasdešimt 
plėšikų. Jie buvo patys blogiausi iš blogiausių žmonių. Jie buvo 
viso pasaulio niekšybių įsikūnijimas. Jie mokėjo tai, ko nemo- 
kėjo nė pats šėtonas. Galėjo pasiversti kuo tik norėjo. Išdyg- 
davo lyg iš žemės, iššokdavo iš akmens. Pasivertę gyvatėmis, jie 
apsirangydavo žmonėms aplink kojas, pasivertę šunimis, kan- 
džiodavo jiems blauzdas. Jie buvo melagiai, liežuvininkai, vagys, 
grobuonys. Skrynia blogio, negandų ir juodo melo. Gali dar kita 
tiek nedorybių jiems primesti, ir visa tai bus tik gryniausia 
tiesa. 

Darbo jie nedirbo, nieko doro nemokėjo; laiką leido dykinė- 
dami, ištvirkaudami. Duoną ėmė iš žmonių, vandenį sėmė iš 
ežero. Taip ir gyveno. 

O neduok alache patekti į tokias rankas, užkliūti ant tokio 
liežuvio! Tų žmonių rankos siekė visur, liežuvis makalavo į vi- 
sas puses. Kas dieną jie kam nors spendė pinkles. 

Chodžos Achmedo mirtis buvo kaip sviestas, keturiasdešimt 
sluoksnių užteptas ant tų keturiasdešimties piktadarių duonos. 


'Farchadas —turkų epo apie Farchadą ir Širiną didvyris. 

Tuo metu, kai miesto našlaičiai, vargšai jį apraudojo, bylo- 
dami: „„Uždarė alachas vartus, kurie mus saugojo!" — anie džiū- 
gavo: ,Mums atsidarė sviestiniai vartai!“ — sakė jie. Ir piktada- 
riai paspendė pinkles Resului. 

Šis jaunuolis su juodu likimu kiekvieną dieną tarp pietų ir 
vakaro eidavo prie tėvo kapo. 

Kartą jis ten pamatė kažkokį dervišą su žalia čalma, su Ko- 
ranu rankose: skaito maldas prie kapo. Ir jo balsas graudulingas, 
visi, kas gyvas, aplinkui suklusę. Nejudėdami stovi topoliai, ir 
paukščiai negali mostelėti sparnais. Net vėjas, ir tas nurimo. 
Sustojo upės, kalnai ir akmenys nuščiuvę klausėsi jo žodžių. 
Kai dervišas baigė maldą, dvilktelėjo, pūstelėjo, vėl sušlamėjo 
vėjas, pasruvo upės, sulingavo topolio šakos ir purptelėjo paukš- 
čiai Mosuodami sparnais. 

Resulas pagalvojo, kad prieš jį stovi šventas vyras. Nusilenkė 
ir pabučiavo jam į ranką: 

— Palaimink, alache, tavo lūpas ir bylą tavo, senoli — tarė 
jis — Pradžiuginai tu vėlę mano tėvo... O šit tie, kurie metų 
metais būriavosi prie jo vartų, nepaskaitė net trumputės suros * 
iš Korano. O tu, šventasis žmogau, atėjai ir. paskaitei iš jo mal- 
dą. 

Dervišas su žalia čalma jam atsakė: 

— Tepailgina alachas tavo gyvenimą, sutrumpindamas ma- 
nąjį. Jeigu tas, kurs žemiškąjį mūsų gyvenimą pakeitė pomirti- 
niu, yra tavo tėvas, tai man jis brolis. Kasnakt aš jį sapnuoju 
sapne. Jis sako man: „Tu esi mano brolis, ir kada tu taip karš- 
tai meldiesi už mane, tai mano vėlė išsivaduoja iš visų kančių.“ 
Tai kam gi kitam melstis tada už jį, jei ne man? 

— Jei taip, tai melskimės abu, tu ir aš. Tegu mano tėvo 
vėlė nepatiria kančių. Nuo šiolei aš vien tik melsiuos ir mel- 
siuos, — pasiūlė Resulas. 

Paėmė Koraną, perskaitė jį visą, atsipūtė, atsiduso, ir jam 
pasidarė lengviau. 

Tuo tarpu sutemo naktis, ir jie abu, šnekučiuodamiesi apie 
šį bei tą, leidosi į kelią. Taip jie pasiekė namus. Resulas pagar- 
biai tarė dervišui: 

— Jei mano viralo nepalaikysi per skystu, o duonos per sau- 
sa, tai pavakarieniauk šiandien su mumis. 

Dervišas nebuvo iš paprastųjų sukčių. Jis ilgai apsimetinė- 


———————————— 


2 Sura —skyrius iš Korano. 

damas atsisakinėjo, kol prasitarė, kad pasaulyje nieko daugiau 
neturįs, kaip tik vieną alachą. 

Resulas pradėjo įkalbinėti: 

— Jei taip, tai kam tau kampininkauti?į Mūsų name yra ke- 
turiasdešimt kambarių, ir visi jie tušti. Rinkis kurį nori ir gy- 
venk kiek tinkamas; ir tarnų turiu daug, kurie tave apeis, kai 
būsi pavargęs. 

Apsimetėlis dervišas sumurmėjo: 

— Sūnau mano, tepadaugina alachas Lukštalitiicjai tavo 
turtą! Tepaverčia auksu viską, ką palies tavo ranka. Juk šis 
pasaulis — užeigos namai pakelėje. Tam, kas viską matė ir pa- 
žino, vis vien — židinys ar pirtis, palapinė ar rūmai... Man jau 
nieko nebereikia šiame pasaulyje. Net Egipto sultonu nenorė- 
čiau būti. Bet jei taip jau užsipuoli, tai aš nesispirsiu. Juk svar- 
biausia ne svečią pavaišinti, o nenuskriausti, neįžeisti šeiminin- 
ko... Jeigu tu, kai tave perpūs blogas vėjas, nepaversi mano 
būsto kalėjimu, o maro maisto nuodais, tai aš ateisiu ir būsiu 
tavo svečias! , 

Šitaip vienas plėšikas apgavo Resulą ir pasitiesė savo paklo- 
tą jo namuose. 

Kitą dieną, kai Resulas vėl nuėjo į kapines, ten pamatė keis- 
tą žmogų, nuo kojų iki galvos apsitaisiusį juodai. 

Vienoje rankoje jis laikė ąsotį, kitoje taurę. Jis dalino šaltą 
vandenį kiekvienam praeiviui, o jam iš akių be paliovos biro 
ašaros. Atkišo taurę ir Resului: 

— Už mirusiųjų atminimą ir į gyvųjų sveikatą išgerk gurkš- 
nį vandens ir tu, sūnau. Nes juk Chodža Achmedas dega aname 
pasaulyje iš troškulio. 

Resului piestu atsistojo plaukai. Ne vieną, o tris taures jis 
išgėrė ir tarė juodai apsidariusiam klajūnui: 

— Tenepažįsta tavo ranka ir delnas skausmo, o žmogau, ver- 
tas regėti mirusiuosius. Tu matei mano tėvo vėlę. O visi tie, 
kurie merų metais gėrė vandenį iš jo rankų, neišliejo net tau- 
rės ant jo kapo. Kas tu esi per vienas, šventuoli, kurs vilgai 
ašaromis jo kapą ir už jo vėlės išganymą dalini vandenį pra- 
eiviams! 

O tas atsako: 

— Gyvenki palaimoje, mano sūnau. Jei gulintis šioje juo- 
doje žemėje yra tavo tėvas, tai man jis tikrasis brolis. Dėl jo 
aš galiu numirti, atiduoti savo kraują kaip vandenį, bet jis man 
pasakė: „Mirusieji naktimis dega iš troškulio. Jei gyviesiems, 

kurie čia, žemėje, ieško vandens, duosi išgerti taurę, tai atgai- 
vinsi gerklę ir mirusiems. Galbūt mano sūnus Resulas pats to ir 
nesupranta. Užtat tu, tikrasis broli mano, vienatinis broli mano, 
lik gyventi po mano mirties ir už išganymą vėlės mano girdyk 
trokštančiuosius."“ Ir šit dabar aš vykdau savo pareigą ir dalinu 
vandenį praeiviams. Ką gi veiktų daugiau mano ranka, jei ne- 
dalintų vandens už mirusiojo vėlės išgelbėjimą, ir kam būtų ma- 
no akys, jei ne jam apverkti? 

— Ne tau verkti reikia, senoli, o man, kad mano tėvas ne- 
kęstų troškulio. Ne vandenį ąsočiais reikia dalinti, o visą mano 
gerą, turtą, visą gyvenimą atiduoti už jį — šūktelėjo Resulas ir, 
paėmęs ąsotį, ėmė sielvartingai muštis į krūtinę, liedamas iš akių 
srautus ašarų. Ir ligi pat vakaro dalino vandenį praeiviams. 

Kada sutemo naktis ir baigėsi praeiviai, jie, šnekučiuodamiesi 
apie šį bei tą, leidosi į kelią. 

Resulas pasiūlė maldininkui: 

— Jei nepalaikysi mano viralo per daug riebiu arba per daug 
liesu, tai būk malonus šiandien su manimi pavakarieniauti. 


O maldininkas, slėpdamas savo godulį ir klastą, kurį laiką 
gynėsi. Bet lyg šiaip sau prasitarė, kad niekas jo nelaukiąs ir 
kad jis nakvojąs ir gyvenąs kur pasitaiko. 

Resulas apsidžiaugė: 

— Jei taip, tai kam tau eiti per svetimus namus? Mano name 
keturiasdešimt kambarių. Viename jų gyvena dervišas, toks pat 
kaip ir tu mano tėvo draugas. Žino tik Koraną ir maldas. Kai 
alachas siunčia mums kaimynus, tai teduoda tik tokius! Eik į 
gretimą su juo kambarį ir gyvenk, kiek tau bus noro. O tarnų 
aš turiu pakankamai, kurie tau atneštų į kojas peno ir van- 
dens. 

Tikrų tikrasis jo tėvo brolis taip atsakė: 

— Tepailgina alachas tavo gyvenimą, teišklauso visų tavo 
troškimų. Jokių turtų man nereikia šiame pasaulyje. Man pasi- 
sotinti gana pusės paplotėlio. Man užtenka kąsnio duonos ir vie- 
nerių marškinių. Ir netgi to per daug. Duona su druska arba 
saldus pyragas, skarmalai ar kašmyras — man vis tas pat. Ne- 
sutikčiau aš dabar paimti net paties Haruno? iždo. Bet jei jau 
taip labai užsipuoli, tai aš nenoriu tavęs užgauti. Žinok, kad 
svarbiausia ne pasiprašyti svečią, o prideramai jį pagerbti ir pa- 


* Harunas — Harunas a! Rašidas, arabų kalifas, žinomas pasakų personažas. 

mylėti. Jei tu manęs klausysi, gerbsi mane, tai aš liksiu pas 
tave. 

Taip tad į Resulo namus įėjo antrasis veltėdis ir pasitiesė ten 
savo kilimą. 

Bet aš neužtęsiu savo pasakojimo, 

Po to Resulas kasdien vis ką nors rasdavo prie tėvo kapo. 
Vienas dalindavo išmaldą elgetoms, antras penėdavo vargšus 
chalva. Kiekvienas iš jų rezgė savo pinkles, ir per keturiasdešimt 
dienų visi keturiasdešimt pasitiesė Resulo namuose savo avikai- 
lius. Ir kur pasidėjo tie, kurie kalbėjo apie savo abejingumą 
alkiui ir sotumui! Nuo ryto ligi vakaro nuo valgių stalai lūžo. 
Virėjai svilo padai, ji virė vieną katilą po kito, nešiojo, pilstė 
kaušais, o prievaizdas, paskaičiavęs išlaidas, už galvos susiėmė. 
Ir iš tikrųjų, jei katilas būtų buvęs bedugnis, tai argi ir tada 
būtų jo užtekę tiekai žmonių? 

Bet nemanykite, kad tai jau viskas. 

Ketvirtadienį visi keturiasdešimt (su Resulu jų buvo ketu- 
riasdešimt vienas) aplankė Chodžos Achmedo kapą. Kai triskart 
perskaitė Koraną ir jau norėjo eiti, vienas iš jų, paėmęs Resului 
už rankos, tarė: 

— O sultone mano, jau bus kelios dienos, kaip aš noriu tau 
pasakyti šį tą, bet vis neišdrįstu. Mevliuto * šventės naktį aš ne- 
galėjau užmigti. Atsiminiau gerus veliono darbus — apsiver- 
kiau, atsiminiau aukštą jo kilmę — apsiverkiau... Dvi mano akys 
pasidarė kaip du šaltiniai. Bet staiga mane apėmė miegas. Ar 
aš sapnavau ar nesapnavau, supratau ką ar nesupratau, nežinau. 
Tik žiūriu — priešais mane paša Achmedas bestovįs, visas švy- 
tintis, aplinkui spinduliai, ir jis taip į mane pažiūrėjo! „(O šven- 
tieji dervišai. — tarė jis,— jūsų keturiasdešimt. Keturiasdešimt 
dienų jūs meldėtės už mano vėlę. Visi keturiasdešimt iš ketu- 
riasdešimt porų akių liejote ašaras ant mano kapo. Stengėtės, 
kad galėčiau ramiai ilsėtis. Ir ypač sūnus mano, rožė mano, 
lakštingala mano, nesiliovė liejęs ašarų visas dienas, visą gy- 
venimą. O juk taip jis gali greit sunykti. Ir tada ištuštės mano 
namai ir židinys... Aš pagyvenau pasaulyje, patyriau viską, kas 
man buvo lemta. Tad palikite mane nuo šios dienos alacho valiai 
ir pasirūpinkite Resulų; o jo motina tepriglobia po savo sparnu 
mano dukterį, dar nepažįstančią gyvenimo.“ Ir tu, Resulai, ku- 
rio vergas, auka aš esu, įsidėk į širdį šiuos žodžius. Juk pasaulis 


* Mevliutas — Mahometo gimimo diena. 

liko koks buvęs, ne Chodžai Achmedui apie jį galvoti. Visi mes 
šioj žemėj pakeleiviai. Prieis eilė ir mums. Bet lig to laiko 
kam mums temdyti sau dienas, ar ne geriau patiems save išgy- 
dyti? Juk kokia baisi nelaimė tėvams, kuriems tenka suaugusius 
savo vaikus atiduoti juodai žemei? Tr dar pasakysiu: pernelyg 
didelė širdgėla, pernelyg didelis mūsų sielvartas tik nuliūdina 
mirusiojo vėlę. Tad palikime liūdesį, graudulį po šiais juodais, 
niauriais topoliais ir pakreipkime žvilgsnius į šias lankas, pilnas 
gėlių ir sodrios žolės. Taigi pritapkime prie pasaulio, kuriame 
gyvename. 

Ir dar daug panašių žodžių prisuokė de:višas Resului. 

Ir juodu taip įsišnekėjo, kad pasuko visai į kitą pusę nuo 
namų, o trisdešimt devyni plėšikai nusekė paskui juos. Kai Re- 
sulas kilstelėjo galvą, tai pamatė sodus ir gėlynus. Vidury sodo 
tvenkinys, o kitapus tvenkinio —- rūmai. Aplink augo tulpės ir 
hiacintai skleisdami nuostabų kvapą. Lakštingala, atsitūpusi ant 
rožių krūmo šakelės, čiulbėjo liūdnas, ilgesingas giesmes. Tik 
pasakyk: „Pupt“, ir šakelė nulūžta, tik pasakyl:: ,„Purpt“, ir 
paukštė nuskrenda. Resulas nematė rožių, negirdėjo lakštinga- 
los. 

Jis nepalietė šakelės, nepabaidė lakštingalos. Visi keturias- 
dešimt pasklido į visas puses nelyginat veršiukai, paleisti iš 
tvarto, o jis atsisėdo po medžiu pailsėti Bet čia pat žolė'e pa- 
matė. žibuoklę. 

Taip liūdnai ji buvo nūlenkusi galvelę ir taip žemai nuleidusi 
lapelius, kad, rodės, kažką liūdnai, sopulingai mąstė. Fagailėjo 
jos Resulas. Atsistojo ir, pasilenkęs prie gėlės, tarė jai: 

— O žibuokle, mano gėlele, ko tu taip nusiminusi? Jei tu 
vienišesnė už rožę, tai aš vienut vienutėlis. Tegu paukščiai čiul- 
bė. savo lizduose, o mudu paverkausijne. 

Žibuoklė paklausė gailių Resulo žodžių, pažiūrėjo į jį ir pra- 
virko. Ir šit, kada jie taip verkė, prie jaunuolio priė'o vienas iš 
tų keturiasdešimrties. Išviepęs veidą, jis tarė: 

— Ei bėjau Resulai! Tokį tolimą kelią mes nuėjome vien dėl 
to, kad norėjome tave nuraminti, pralinksminti, pradžiuginti ta- 
vo tėvo vėlę. O tu verki ir ant žolės, ir ant akmenų. Atrodo, 
viskas, ką tu matai, tik dar labiau didina tavo skausmą. Jei taip 
bus ir toliau, tai išsigelbėjimo galima laukti tik iš alacho. Mes 
padarėme viską, ką galėjome, daugiau nieko negalime tau pa- 
dėti. Mūsų keliai skiriasi. Mes nenorime per tave nusidėti. 

Šie žodžiai kaip kulka įstrigo Resului į širdį. 

O šventieji vyrai — tarė jis graudulingai — jūsų tiesa. 
Bet aš negaliu savęs paveikti! Toks didelis mano sopulys, kad jo 
nenusineša nei vėjas, nei upės vanduo. Juk vien dėl to, kad 
mano tėvas ramiai gulėtų žemėje, aš išėjau iš tų vietų, palikęs 
savo sielvartą ir gėlą po juodais topoliais. Bet tik pažiūrėkite — 
mano sielvartas ir liūdesys išėjo iš ten anksčiau už mane ir 
laukė manęs prie žibuoklės. Dar nespėjau atsikvėpti, n2spėjau 
ašarų nusišluostyti, ir iie mane jau surado. Ką man daryti su 
savo sopuliu? Gal man bėgti į kalnus? Gal šokti į vandenį? 

Tada dervišas sušvelnino savo žodžius: 

— Sultone mano! Jei tu nori išblaškyti liūdesį, tai nešok į 
vandenį ir nebėk į kalnus, o tik žiūrėk į šituos štai sodus, ir tu 
juos pamatysi tokius, kokie jie yra. Tai ne rožės juokiasi, ir ne 
Žibuoklės verkia. Visa tai yra tavo širdis, beverkiaati ir besi- 
šypsanti. Pamėgink nusijuokti nors ir nenorom, ir pamatysi, kai 
pradėsi juoktis jau iš širdies. O kai nusijuoksi tu — nusijuoks 
ir rožės; nusijuoks rcžės -— lakštingala ims suokti džiaugsmą. 

Tai pasakęs, jis paėmė Resului už rankos ir jį nusivedė prie 
tvenkinio. 

Ir Resulas pamatė, kad keturiasdešimt plėšikų jau turi pa- 
Iuošę puotą tiesiai pievoje, ant žolės. Visko ten buvo, stigo ne- 
bent paukščio pieno. Kol Resulas sielvartavo, jie nusiuntė į tur- 
gų grabiausių rankų ir greičiausių kojį plėšiką. 

Ten jis perdavė pirkliams trumpą Resulo pasveikinimą ir jo 
įsakymą duoti visko, ko šis pareikalaus. Sąskaitą liepė užrašyti 
ant sienos. Ir šit dabar stalai lūžo nuo visokių valgių ir skanu- 
mynų. O kaip galėjo Resulas, kuris nieko nenu'uokė, visa tai 
sužinoti? 

Nustebęs jis paklausė, iš kur imasi visos šios gėrybės. Plė- 
šikai jam atsakė: 

— O mūsų sultone, alachas dosnus. Tai iis visa tai atsiuntė 
savo vergams. Sėskis už šio šventuolių stalo. Pradėsime puotą 
prie tvenkinio. 

Ir taip jie valgė ir gėrė, gėrė ir valgė, kad nuoširdusis Rėsu- 
las vos liežuvio nenurijo. 

Kas vakarą, vos tik sutemdavo, jie eidevc į šį šventuolių 
sodą. 

Atlyžo liūdesys i" nuslinko niūrios mintys, bet iš kokio gau- 
sybės Tago pilasi visos šios gėrybės? Resulas nieko negalvojo, 
nieko neskaičiavo. Manė, kad tėvo palikimas begalinis. Susidė- 
jęs su nedorėliais piktadariais, jis prašvilpė visus savo pinigus. 
Atėjo eilė turtui. 

Viskas buvo išparduota: neliko nei žemės, nei galvijų, nei 
namų, nei pirties, nei malūno. Beliko tik sena pirkia. Resulas 
nedrįso jos parduoti ir išvaryti į gatvę motiną ir seserį. Susiėmęs 
už galvos, Resulas tarė sau: | 

— Matyt, šventuoliai bando mano kantrybę... Bet daugiau 
kentėti nebegaliu. Šįvakar jiems papasakosiu, kaip nusigyvenau. 
Teraudonuoja mano veidai. Jie duos man gerą patarimą! 

Taip jis nusprendė ir laukė susitikimo su jais. Bet niekas 
neatėjo, niekas nieko neklausinėjo. Ėmė Resulas visur šventuo- 
lių ieškoti, išvaikščiojo visus namus, visas kavines. Vienoje ka- 
vinėje Resulas pamatė tuos, kurie dėjosi dervišai esą. Pamatė 
juos ir nepatikėjo savo akimis. Argi tai tie patys dervišai? Visi 
jie nusimetė savo avikailius, kepuraites ir buvo ginkluoti nuo 
kojų iki galvos. Resulas nieko nesuprato, puolė prie jų: 

— O šventieji vyrai, kaipgi čia dabar? 

Garbingiausioje vietoje sėdėjusis jam atsakė: 

— Ei tu, jaunuoli, žinok, ką kalbi, ir mokėk liežuvį laikyti 
už dantų. Ir ateityje nepalaikyk tėvu kiekvieno, kuris nešioja 
barzdą. Mes nesame šventi. Visi mus vadina Keturiasdešimčia 
Plėšikų, ir mes esame šių kalnų galiūnai. Jei nori likti sveikas, 
nešdinkis iš čia kuo greičiausiai! 

Pabalo, suvirpėjo Resulas. Išbėgo iš ten ir sušuko: 

— Tai ko aš susilaukiau! Tie, kuriuos laikiau dervišais, pa- 
sirodė esą plėšikai. Jie išgrobstė visą mano turtą. Kaip dabar 
pažiūrėsiu į veidą motinai ir seseriai? Ne, jau verčiau numirti. 
Pas jas daugiau aš nebegaliu sugrįžti. 

Resulas patraukė į kelią. Klaidžiojo kaip Medžnūnas? nuo 
vieno kalno prie kito. Apsakė savo nelaimę vėjui — tas nusi- 
gręžė nuo jo, papasakojo apie savo sielvartą upei — ta nenorėjo 
jo klausyti. „Gal paukščiai manęs pasigailės“— pagalvojo jis 
ir kreipėsi į juos, bet paukščiai nė nepažiūrėjo į jį. 

Slinko diena po dienos. Jūs paklausite: „O ką jis valgė, gė- 
rė, klajodamas po šiuos kalnus?" — Kas ten per valgis? Juk ne 
ant kiekvienos šakelės noksta vaisius ir auga svarainis. Atran- 
da Resulas žolelę, pavalgo žolelės, o jei ir tos neužeina, pagrau- 
žia medžio žievės. 

Kartą Resulas brovėsi per krūmus. Virš jo galvos sukvarkė 
varna: „Kvarkt!“, ir jai iš snapo iškrito gabalėlis duonos. Resu- 
las drebančia ranka jį paėmė. Pabučiavo, prikišo prie lūpų. Pas- 


* Medžnūnas —arabų legendų herojus, nelaimingas įsimylėjėlis. 


160 


kui suvalgė, suvilgęs ašaromis vietoj katyko?. Tai pamatę, ap- 
siverkė angelai, ir jo pasigailėjo pats alachas. 

Nuo to laiko Resulą persekiojo duonos kvapas. Neatsiliep- 
kite su panieka apie „„duonos kvapą“. Tai juk kvapas laukų, že- 
mės kvapas! Tai kvapas namų, šeimos, gimtojo židinio kva- 
pas! 

Bet neužtęsime mūsų bylos. Resulas pagaliau atsitokėjo ir ap- 
mąstė savo poelgius: 

— Argi pridera iš gėdos mesti motiną, seserį ir klajoti po 
kalnus? Ką man pasakys žmonės, jeigu atidavęs turtą aniems 
piktadariams, aš paleidau motiną ir seserį su elgetos krepšiais? 
Užuot palikus jas šiuo sunkiu metu, man reikėjo dirbti ir padėti 
joms užgydyti širdies žaizdas. 

Taip tarė Resulas ir panoro kuo greičiausiai nuskristi kaip 
paukštis pas savuosius. Bet kur imti sparnus, kur gauti jėgos? 
Resulas jau nebeturėjo spėkų nė žingsnio žengti. O, ar jūs ma- 
note, lengva karstytis kalnais, laipioti per tarpeklius? Ir kiek jis 
iškentėjo, žygiuodamas šiuo keliu, kur nei paukštis nepraskren- 
da, nei karavanas nepraeina! Bet šit jisai pasiekė savo miestą. 
Turgus, krautuvės jau buvo uždarytos, gatvės tuščios. Nieko 
nesutikęs, jis priėjo savo namus. Bet kur namas? Ant durų ka- 
bojo juoda spyna, senasis namas verkė kruvinomis ašaromis. 

Resului aptemo visas pasaulis... Nebekalbėsiu daugiau apie jį, 
nebeklausinėkite ir jūs manęs. Juk vienų žmonių nelaimės ki- 
tiems atrodo tarsi pasaka. 

Bet jei dar norite išgirsti keletą žodžių, tai štai jie: 

— Nebriskite per jokią upę, nesuradę brastos. Šalinkitės kuo 
toliau nuo ežero, kuriame nematyti dugno. Tebūnie šie žodžiai 
brangiausi auskarai jūsų ausims, tuomet neužsitrauksite ketu- 
riasdešimties vizirių rūstybės ir jums neteks išgerti nuodų iš 
keturiasdešimties plėšikų taurės. Gyvensite, linksminsitės ir su- 
lauksite savo troškimų išsipildymo. 


NUOTAKŲ DIENA 


Senais laikais gyveno bėjus Germenas. Šiame pasaulyje jis 
turėjo vienat vienatinį sūnų. Praėjo laikas, jis užaugo ir buvo 
aukštas, lieknas kaip kiparisas jaunikaitis, toks didelis jis už- 


6 Katykas — užkulas prie duonos, paprastai alyvos su svogūnais. 

augo, kad net rūmuose jam buvo ankšta: vieną dieną sakalus 
nuo šakos ant šakos gainioja, kitą — po kalnus vaikosi gazeles. 
Taip leisdamas laiką, jis džiugino tėvą ir motiną. 

Ket kartą jis sugrįžo į rūmus susimąstęs ir nelinksmas... Nuo 
to laiko užsidarė savo kambariuose ir vis sėdėjo nekrutėdamas, 
parėmęs rankomis galvą. 

Jei tu būtum motina, jei tu būtum tėvas, ar galėtum iškęsti, 
visa tai matydamas? Bėjus Germenas ir šį daro, ir tą daro — 
niekas nepadeda. Pagaliau, ar jis pats susiprotėjo, ar jam kas 
patarė, jis išsiuntinėjo į visas puses įsaką: 

„Kas išaiškins mano sūnaus sielvartą, kas suras vaistą nuo 
jo, prisiekiu alachu, aš nesikišiu į pomirtinį to žmogaus gyveni- 
mą, bet dar šiame pasaulyje duosiu visko, ko jis panorės.“ 

Neliko nė vieno piktųjų dvasių valdovo, nė vieno kerėtojo, 
nė vieno burtininko ir paslapčių saugotojo — visi atėjo. Stojo 
bėjaus sūnui iš dešinės, stojo iš kairės, mėgino išgauti iš jo 
bent vieną žodį, bet veltui — nė nekrustelėjo jo lūpos. Visi iš 
kailio nėrėsi, bet nieko negalėjo padaryti, ir išėjo, negavę do- 
vanų, užtraukę gėdą savo vardui — menki žmogeliūkščiai pa- 
sirodė besą. 

Bėjaus sūnus vis tylėdamas tebesėdėjo prie pinučiais aptai- 
syto lango, paskendęs juodose mintyse. Pro jo langą net paukš- 
tis nedrįso praskristi. Bet kartą kažkokia senutė, pasikišusi gal- 
vą po pažastimi, įsibrovė į jo kambarį ir, nepagerbusi juodų 
bėjaus sūnaus minčių, pradėjo lakstyti jam prieš akis pirmyn ir 
atgal. Bėjaus sūnui kraujas užvirė gyslose, ir jis sušuko: 

— Klausyk, moteriške, ar tu nebijai prarasti galvos? Ko tu 
čia ieškai? 

— Neklausk, sūnau, neklausk. Verčiau mes, moterys, būtu- 
"me gimdžiusios akmenis, negu tapusios savo vaikų motinomis. 
Aš turiu vienturtį sūnų, tikrą valkatą, laukinį paukštį skrajūną. 
Išeina pro duris, užmiršta kelią namo. Tikras niekdarys: ,„Ves- 
tuvės tavo, puota mano“, — sako jis, pats gulasi ir guldo tą, kas 
nori miego, kimba prie to, kas klajoja... Man jau liežuvis nuska- 
Io jam besakant, kad jis veltėdis, palaidūnas. Nei patarimai, 
nei pamokymai nepadeda, jis tik juokiasi... Na ir ką daryti? Ir 
garbė mano, ir gėda mano, juk neparduosi jo, nenužudysi... Ne- 
noriu, sūnau, tau įkyrėti — vienas žmogus, žinodamas, dėl ko 
pražilo mano galva, pagailėjo mano senatvės, patarė: „Mieliau- 
sia motinėle, yra senovinis vaistas. Susirask tokį, kuriam atsi- 
bodo gyventi, paimk jam iš gyslų septynis lašus kraujo, atskiesk 

jį medaus šerbetu, rūgusiu septynias dienas, ir sugirdyk sūnui. 
Viena iš jo septyniasdešimt dviejų gyslų įtrauks šerbetą ir vieną 
kurią iš septyniasdešimt dviejų dienų jis sulenks savo kelius ir 
suklups prie tavo kojų.“ Ir šit, sūnau, beieškodama aš apėjau 
visą kraštą, visur pabuvojau, bet nieko daugiau neradau, kaip 
tik tave. Kad ir nedrąsu prašyti, duok man septynis lašus kraujo 
ir tu pasijusi, lyg septynis kartus būtum apsilankęs Kaaboje *. 

Bėjaus sūnus staiga atsipeikėjo ir paklausė: 

— Iš kur tu žinai, kad man nusibodo gyventi? 

Sūnaus palaidūno motina kalbėjo toliau: 

— O jaunasis džigite, aš žmogų iš akių pažįstu! Kaipgi kitaip 
tokią dieną kaip šiandien sėdėtum vienas už šių pinučių. Tavęs 
ir surišę neišlaikytų: juk šiandien nuotakų diena! Dabar ten 
sode mestum adatą, ir ji nenukristų žemėn — žmonių tokia dau- 
gybė kaip smiltelių dykumoje, o tu čia — tau atsipyko pasau- 
lis... Bėjų sūnūs puošiasi atlasais ir nelabai atjaučia kitų nelai- 
mes. Bet jei tu nori man padaryti malonę ir nepagailėsi septynių. 
lašų savo kraujo, aš septynias dienas ir septynias naktis mel- 
siuosi už tave. Alachas ir tau atsiųs liūdesio atlydį. 

Šie žodžiai, taikliai kliuvę į taikinį, sužadino jaunuoliui norą 
pasidalinti nelaime. O buvo taip. Kartą jis užmigo prie šaltinio. 
Ne veltui sakoma, kad šaltiniai niekad nebūna dyki: į veidą 
jam susijuokė dervišas, o akyse pasirodė perė. Jei palygintum 
ją su šakele — tai kipariso šakelė, jei su rože — tai visų kvap- 
niausia! Vienas iš kito rankų gėrė vyną, jiems galvos apsvaigo. 
Bėjus neatsiminė, nei kieno jis sūnus, nei koks jo vardas, už- 
miršo savo namus, savo kraštą... Štai kodėl dabar jam nė peiliu 
neatčiaupsi burnos, štai kodėl jį apnikusios juodos mintys. 

Bėjaus sūnus puolė po kojų senutei: 

— Pati matai, motinėle, kam daugiau liūdėti, jei ne man! 
Nuo tos dienos man viskas nemiela. Tu esi iš tų, kurie pažįsta 
gyvenimą ir sugeba pažvelgti į širdį. Kaip man sužinoti, ar atėjo 
į sodą ta nuotaka nelemtoji, kuri drasko man širdį? Jei tu man 
tai pasakysi, duosiu tau už tokią laimę ne septynis, o septynias- 
dešimt lašų savo kraujo... 

O žmonės jai sakė: „Et, senute, jau niekas nebegali padėti 
bėjaus sūnui, nei burtininkas, nei žynys!" Ir šit matote, iš ku- 
Iios pusės užsimojo ji kardu ir kur įsmigo jo ašmenys! Jos akys 
sublizgėjo, kai sužinojo viską, ką jai reikėjo sužinoti: 


'"Kaaba-— šventykla Mekoje, į kurią iš tolimų kraštų keliauja musulmonų 
maldininkai. 

— Sūnau, tavo burna dar tebeatsiduoda pienu. Kas neis į 
nuotakų sodą, tegu neina — taip jiems ir reikia. Ten nugužėjo 
visi, nuo mažo iki didelio, ten ir pramuštgalviai, ten ir girtuok- 
liai. Ir tu, kol dar nenusileido saulė ir vedusieji nesugrįžo namo, 
o sodiečiai į savo sodžius, nueik ir pažiūrėk, palinksmink savo 
sielą. Jei pamatysi savąją, užmesk jai ant galvos skarelę išsiu- 
vinėtais pakraštėliais, prie kitos neik! 

Tai pasakiusi, jį pakėlė ant kojų, o pati nubėgo pas jo tė- 
vą. 

— Džiaugsminga naujiena, visų bėjų bėjau, maloni naujie- 
na! Surastos šaknys liūdesio, kuris kankina tavo sūnų. Jo ilge- 
sys — lakštingalos ilgesys, lakštingalos ilgesys — ilgėjimasis 
rožės. Jei mano žodžiuose būtų bent krislelis melo, teužsineria 
kilpa man ant kaklo. | 

Apgarsino ji tai ir subruzdo išeiti, bet bėjus nepatikėjo: 

— Ei moteriške, tu gražiai kalbi, bet aš negaliu supaisyti ta- 
vo žodžių. Kurgi tos liūdesio šaknys? 

— O didysis mano bėjau, kas čia gali būti nesuprantama? 
Aš esu vergė, tarnaitė, aš ne aiškiaregė, ne piktųjų dvasių val- 
dovė. Kartais akmuo, kurio nematai, perskelia galvą. Aš viską 
iškvočiau iš bėjaus sūnaus, tartum iš sviesto plauką ištraukiau. 
Tad suprask gi, tavo sūnus lakštingala susapnavo merginą, ja 
susižavėjo, iš to jam ir širdies gėla. Dabar tu turi išleisti įsaką, 
o jam sveikata grįš nuotakų sode... Nuliūdusi tavo vergė suvo- 
kia tik kančias. 

Bėjus Germenas pagaliau suprato, apdovanojo moterį ir ją 
išleido su geriausiais linkėjimais. Liepė paskelbti įsaką. Neklau- 
syti negalima: visi, kas buvo ir kas nebuvo nuotakų sode, pra- 
ėjo pro bėjaus sūnų. Tu tik pažiūrėk, kokia alacho malonė —- 
jo mylimoji buvo našlaitė, be tėvo ir be motinos. Pamatė ją 
bėjaus sūnus — apalpo, pažvelgė dar kartą — atsigavo, išsi- 
ėmė išsiuvinėtąją skarelę ir užmetė merginai ant galvos. 

Neužtęsime savo pasakos, kad nenusidėtume ir nevargintu- 
me jums galvos. Buvo iškeltos vestuvės. Jaunieji, pamilę vienas 
antrą, sujungė likimus ir gyveno santarvėje. 

O kaip seniai tai buvo! Nuo to laiko beliko tik papročių še- 
šėlis... Kadangi dabar nėra nuotakų sodo, tai kartą per metus 
dukterų motinų motinos ir sūnų motinų motinos atveda savo 
anūkus prie Čaglako upės. Dabar tą dieną nereikia jaunikių 
laukiančioms merginoms slėptis nuo vyrų, jos vaikšto laisvos. 
Čia pat vaikšto ir jaunuoliai, ieškodami savo išrinktųjų. Kam 

lemta, tie ir susitinka. Dabar nemetamos ant galvos išsiuvinėtos 
skarelės, kaip darė bėjaus sūnus, bet ligi ateinant keturiasde- 
šimtadieniui grūdamas cukrus ir geriamas šerbetas. O gražuo- 
lėms ant galvų beriamos soros. 


LALI 


Gal taip buvo, gal nebuvo, senų senovėje gyveno vienas 
valdovas. Kartą jis ėjo per savo rūmus, užsuko į virtuvę ir ma- 
to — sėdi jauna graži mergina ir svogūnus lukštena. Priėjo prie 
jos valdovas, o ji visai nė nežiūri į jį, dirba sau toliau. Mer- 
gina labai patiko valdovui. Nieko jai nesakęs, užlipo į savo 
kambarį ir šūktelėjo vienai savo vergei: 

— Nueik į virtuvę ir man atvesk merginą, kuri svogūnus 
lukštena,— tarė jis. 

— Ar tuojau atvesti? — klausia vergė. 

— Ne, pirma ją nuvesk į pirtį, tegu gerai išsiprausia, 0 pas- 
kui atvesk man. 

Vergės nuvedė merginą į pirtį, išmaudė, aptaisė gražiais dra- 
bužiais ir nuvedė pas valdovą. 

— Ar tau dabar geriau, ar tada, kai svogūnus lukštenai? — 
klausia valdovas. 

O mergina atsako: 

— Tokia mano dalia, valdove! 

Valdovui nepatiko merginos žodžiai, ir jis paliepė nuvesti ją 
atgal į virtuvę — vėl svogūnų lukštenti. 

Praėjo kiek laiko. Valdovas prisiminė gražiąją merginą ir 
vėl atėjo į virtuvę. Mergina dirbo kaip dirbusi. Nieko jai nesa- 
kęs, jis vėl paliepė vergėms: 

— Išmaudykite merginą ir atveskite pas mane! 

Vergės merginą išmaudė, išpuošė ir atvedė pas valdovą. 

— (O dabar ar geriau? — paklausė jis. 

— Tokia man skirta dalia, — atsakė mergina. 

Valdovas įtūžo, pašaukė tarnus: 

— Nuvilkite tai merginai drabužius ir pliką įmeskite į jūrą. — 
įsakė jis. 

Tarnai išrengė nelaimingąją ir įmetė į jūrą. 

Bet kol mergina kapanojosi vandenyje, šalia atsirado senas 
žvejys ir ją išgelbėjo. Jis davė jai senas kelnes ir striukę — 
kitokių drabužių neturėjo — ir klausia: 

— Kas tave taip apiplėšė ir į jūrą įmetė? 

— Valdovas! — atsako mergina. 

Ji viską apsakė senukui ir paklausė: 

— Tėve, kaip tu vadiniesiė 

— Tali !,— atsako žvejys. 

— Vadinasi, man skirta būti tavo dukterimi, o tu būk man 
tėvas! — tarė mergina. 

— (Gerai, — sutiko Tali. 

Žvejys parsigabeno merginą į savo namelį saloje, ir jie abu 
pradėjo gyventi. Senukas labai apsidžiaugė, kad dievas jam 
atsiuntė tą merginą. „Tokia mano dalia“ — sakė jis. Mergina 
liuobė savo įtėvį, virė jam valgyti, siuvo, skalbė. 

Kartą ji nuėjo į slėnį pasirauti burokų, ėmė rauti šaknis, tik 
staiga peilis atsirėmė į kažkokį geležinį dangtį. Mergina smal- 
siai jį atvožė ir pamatė akmeninius laiptus į požemį. Ji nė kiek 
neišsigando ir, tarusi: ,,„Tokia mano dalia!“ — nusileido žemyn. 
Mato — daugybė visokių kambarių, ji įėjo į kraštinį, o kamba- 
rys pilnas brangenybių. Ji greitai prisikuopė į antį aukso, dei- 
mantų, smaragdų, rubinų ir sugrįžo namo. Parėjo senis žvejys, 
pamatė priešais merginą krūvą deimantų, rubinų, smaragdų... 

— Tokia mano dalia! — sako mergina. 

— Tavo dalia, matyt, yra didelis lobis— juokdamasis atsakė 
senis. 

Pardavę šias brangenybes, jie pasistatydino saloje gražius 
rūmus, prisisamdė tarnų. O mieste mergina įsteigė namus, kur 
per pietus ir vakare valgydino pavargėlius. Visi pamilo naująją 
turtuolę už tai, kad ji visiems padėdavo. 

Valdovą pasiekė gandai apie stebuklingus rūmus ir gražią- 
ją jų šeimininkę. Kartą, pasiėmęs su savimi šachzadę, jis sėdo 
į laivą ir nuplaukė į salą. Čia jį pasitiko Tali ir mergina. Val- 
dovas pažvelgė į merginą ir tuoj pažino: tai ją buvo įsakęs įmes- 
ti į jūrą. 

— Kaip tu pasistatydinai tokius rūmus? — klausia valdovas. 

— Tokia mano dalia, valdove! — atsako mergina. 


— Tu, matyt, esi labai geros širdies, kad tokia puiki dalia 
tau skirta. Būk laiminga! — sako valdovas. 

O tuo tarpu šachzadė nenuleidžia akių nuo merginos. Šei- 
mininkai pradėjo juos vaišinti, prinešė visokių nematytų valgių. 


'" Tali — turkiškai „laimė“, „dalia“, „likimas“. 

Net savo rūmuose valdovas tokių nebuvo ragavęs. Valdovą apė- 
mė pavydas, jis vėl norėjo padaryti merginai ką nors blogo, bet 
sutrukdė sūnus; 


— Ši mergina — mano dalia, brangusis tėve! — tarė jis. — 
Tėve, aš Myliu šią merginą ir noriu ją vesti. 
— Tokia tavo dalia, sūnau mano! — juokdamasis atsakė tė- 


vas. 
Šachzadė padėkojo tėvui, pasipiršo merginai. Ji iš karto su- 

tiko ir ištekėjo už valdovo sūnaus. Saloje ir rūmuose jie ketu- 

riasdešimt dienų ir naktų kėlė vestuves ir pasiekė, ko troško. 


KA PASĖSI, TĄ IR PJAUS! 


Vienas senas elgeta, eidamas per žmones su krepšiu ant pe- 
čių ir prašinėdamas išmaldos, mėgdavo sakyti: „Ką pasėsi, tą 
ir pjausi," 

Kartą jis pasibeldė į kaimo turčiaus duris. Išėjo turčiaus pati, 
pamačiusi elgetą, paprašė jo truputėlį palaukti ir sugrįžo į vidų. 
Netrukus ji priėjo prie durų, šiltu paplotėliu nešina, ir atkišo jį 
elgetai sakydama: 

— Šiuosyk neturime duonos, paimk štai šitą paplotėlį, o kitą 
kartą tau duosime visko, ko paprašysi. 

Gavęs išmaldą, senukas padėkojo ir nuėjo savo keliu. Perėjęs 
visą kaimą, šalikelėje pamatė jaunuolį, kuris gailiai vaitojo. El- 
geta paklausė, kas jam atsitiko. Jaunuolis papasakojo, kad jis 
keliavęs po tolimus kraštus ir dabar, sugrįžęs iš svetur, visiškai 
nusilpęs iš bado ir nebegalįs pasiekti namų. 

Senukas pasigailėjo jaunuolio, atidavė jam šiltą paplotėlį, 
gautą kaime iš turčiaus pačios, patarė laužti po truputėlį ir val- 
gyti ir nuėjo savo keliu. 

Tegu senukas sau eina, o mes grįšime prie jaunojo pakelei- 
vio. 

Suvalgęs gabalėlį minkšto šilto paplotėlio ir mažumėlį su- 
stiprėjęs, jaunuolis pakilo ir nuėjo į kaimą. Kiek paėjęs, jis at- 
sisėdo ir vėl suvalgė kąsnelį paplotėlio. Po kelių akimirkų jau- 
nuolis pajuto viduriuose stiprų skausmą. Bet sukandęs dantis, 
klupdamas ir vėl keldamasis, pasiekė kaimą ir įėjo į savo na- 
mus. Skausmai taip jaunuolį surėmė, kad jis pradėjo vaitoti, 
blaškytis ir šaukti. „Oi motin, mirštu!“ Išsigandusi motina ėmė 
klausinėti sūnų, ką jis valgęs, ką gėręs. Jaunuolis vargais nega- 

lais motinai papasakojo, kad jis kiauras dienas badavęs ir stai- 
ga netoli kaimo vienas senas elgeta jam davęs šiltą paplotėlį. 

Išgirdusi šiuos žodžius, motina pakvaišo, ėmė rauti sau nuo 
galvos plaukus. Pasirodo, kad ji davė senam nelaimingam el- 
getai užnuodytą paplotėlį. 

Dabar palikime juos, teieško turčiaus pati vaisto ir tegelbsti 
sūnų, ir grįžkime pas senąjį elgetą. 

Jis priėjo kitą kaimą. Ištiesęs ranką, kėblino keliu ir tarpais 
murmėjo pranašingus žodžius: 

:— Nekask kitam duobės, pats į ją įkrisi. 


ŽASIES DALYBOS 


Kadaise gyveno turtingas bėjus, jo šeimynos buvo šešiese: 
pati, du sūnūs, dvi dukterys ir jis pats. 

Kartą bėjus gavo dovanų keptą žąsį ir norėjo ją padalinti 
tarp visų teisingai. Bet nė vienas iš jo namiškių negalėjo įveikti 
tokio sunkaus uždavinio. Tada bėjaus tarnas, neturtingas vals- 
tetis, pasisakė galįs padalinti žąsį, kaip norįs bėjus. Tas sutiko. 
Valstietis pirmiausia nupjovė žąsiai galvą ir atkišo bėjui: 

— Mano pone, tu esi namų galva ir, suprantama, žąsies gal- 
va po teisybei tau turi atitekti. Imk ją ir valgyk į sveikatą! 

Paskui atlaužė žąsies kryžkaulį ir sako bėjaus pačiai: 

— Ponia, juk be tavęs nė šio židinio nebūtų! Malonėk paimti 
savo dalį. 

Po to jis nusuko žąsiai sparnus ir atidavė dukterims: 

— Merginos, jūs ryt ar poryt išskrisite iš šių namų. Jums 
reikalingi sparnai! 

Pagaliau, pakraipęs žąsį, jis nutraukė kojas ir jas padavė 
jaunuoliams: 

— O jums, kad galėtumėte sekti tėvų pėdomis, reikia ko- 
jų. 

Paskiausiai gudrusis valstietis pasibruko žąsį po pažastimi ir 
nusišypsojo: 

— Jums leidus, čia mano dalis. 

Bėjus paklausė: 

— Tai kas gi čia per teisingumas? 

Valstietis atsakė: 

— O bėjau, mėsa visada atitekdavo jums, o kaulai mums, 
bėdžiams. Tegu bent kartą būna atvirkščiai. 

IR UZMUSIAU VIENĄ! 


Kartą vienas valstietis užsikėlė ant asilo dvi statinaites bek- 
meso ir išvyko į artimiausią miestą. Priemiestyje jį pasitiko du 
žandarai ir griežtai paklausė: 

— Ei seni, kas yra tose tavo statinaitėse? 

— Kas gi ten bus? Gabenu truputį bekmeso parduoti — atsa- 
kė valstietis. 

Žandarai nepatikėjo. Jie atplėšė statinaičių dugnus ir ėmė 
pilstyti bekmesą iš vienos statinaitės į kitą. Į jų vidų pateko 
visas spiečius musių. Dėl to valstietis negalėjo parduoti bek- 
meso. Ką jis turėjo daryti? Nuėjo pas kaimakamą! ir jam ap- 
skundė žandarus. Bet kaimakamas valstietį palaikė kvailiu ir 


jam tarė: 
— Ei seni, tavo byloje žandarų kaltės nė krislelio nėra. Di- 
džiausi kaltininkai — musės. Jas tad ir reikia nubausti! 


Valstietis apsimetė neišmanėliu ir paklausė: 

— O kaip jas būtų galima nubausti, poneė 

Kaimakamas nusišypsojo: 

— O, tai padaryti užvis lengviausia. Tuojau parašysiu ir tau 
įduosiu įsaką. Su tuo mano įsaku galėsi užmušti kiekvieną mu- 
sę, kur ją bepamatytum. Ir niekas už tai nė plaukelio tenedrįsta 
pajudinti ant tavo galvos! 

— Telaimina tave alachas,— atsakė valstietis — nagi duok 
pažiūrėti to įsako. 

Kaimakamas oriu veidu kažką pakeverzojo popieriuje ir jį 
padavė valstiečiui. O kai šis popierių sulankstė ir įsikišo užantin, 
pastebėjo ant kaimakamo veido musę. Valstietis atsivėdėjo ir 
žiebė kaimakamui skambų antausį, o paskui, rodydamas į ne- 
gyvą musę, tarė: 

— Šit ir užmušiau vieną! 


SEIMININKAS IR BERNAS 


Kadaise gyveno vienas turčius, kuris savo bernams rytą duo- 
davo po kriaukšlą duonos ir, pasakęs: „Pietus aš pats atnešiu“, 
dingdavo visai dienai, o bernai ligi vėlaus vakaro turėdavo 
dirbti alkani. 


——————— 


'Kaimakamas — apskrities viršininkas. 

Vienas gudrus bernas, sužinojęs apie tokį turčiaus įprotį, 
atėjo pas jį ir paprašė darbo. Matydamas, kad bernas yra tvir- 
tas vyras, šeimininkas jį priėmė padieniu. Paskui pašaukė tarną 
ir liepė duoti bernui pusryčius. 

Bernas pavalgė, o po to pasiūlė šeimininkui: 

— Pone, tai duok man tuo pačiu pradėjimu ir pietus, nuos- 
tolio dėl to neturėsi. Nereikės nešti į lauką, o aš galėsiu dirbti 
be pertraukos. 

Šeimininkui patiko berno žodžiai, jis nusprendė, kad jam 
tikrai bus taip pelningiau, ir mielai priėmė pasiūlymą. Bernas su 
malonumu papietavo. Paskui atsigrįžo į šeimininką ir tarė: 

— Šeimininke, aš nepareisiu nė vakarienės, negaišiu tuščiai 
laiko, tegu dabar man duoda ir vakarienę, taip mudviem abiem 
bus geriau. 

Šeimininkas ir su tuo sutiko. O bernas, suvalgęs viską, kas 
buvo atnešta, paklausė: 

— Mano pone, ką jūs veikiate po vakarienės? 

— Argi nežinai, ką veikiu — nustebo šeimininkas.— Einu 
gulti. 

Bernas žemai nusilenkė ir tarė: 

— Tai ačiū, pone, ir aš einu miego. 


KATINELIS PELENIUS 


Viena neturtinga našlė turėjo sūnų, vardu Keloglanas. Mo- 
teriškės gyvenimas buvo sunkus. Ji nieko negavo iš tėvų, ne- 
matė džiaugsmo nei iš vyro, nei iš pono. 

O ten, kur bloga pradžia, argi gali būti geresnis galas? Ir 
šit pažiūrėkite, kaip ją nubaudė likimas, kokį jai sūnų davė. 

Ne vaikas, o tiesiog katinėlis pelenius. Nuo ryto ligi vakaro 
vartėsi ant kakalio. Negalėjo pasitraukti nuo krosnies, vis sė- 
dėjo nepakrutėdamas, kasydamasis pliką galvą. 

Ką bedarys motina, ko besišauks pagalbos! Iš savo plaukų 
pasidarė šluotą, iš rankų — samtį. Ar šaltis, ar karštis — vis 
dirba. 

Taip slinko metai. Pagaliau atėjo diena, kai moteriškei pasi- 
baigė kantrybė. Pasišaukė Keloglaną, apžiūrėjo iš visų pusių ir 
pasakė: 

— Mano sūnau, nevykėli mano sūnau. Ir į ką tu atsigimei 
toks tinginys? Velionis tavo tėvas pats pelnėsi sau duoną. Mo- 

tina tavo bedalė, pats matai, blaškosi kaip žuvis ant ledo! O 
tu? Argi vis šitaip kiurksosi keturiasdešimt metų ir vis Teika- 
lausi: „Duok valgyti, paklok lovą, išskalbk marškinius?“ Šian- 
dien dar žiba mano akys, o rytoj jos gali užsimerkti. Kas tau 
tada paduos puodelį vandens? Gimei tu plikas, dėkok alachui 
bent už tai, kad nedavė blogiau. Rankos, kojos tavo sveikos, 
jėgos turi užtektinai — vandenį iš akmens išspaustum. Duoną 
savo rankomis gali pelnytis. Tad eik ir mokykis dirbti, nebe- 
vargink manęs daugiau. O štai visa, ką galiu tau duoti. 

Tai tarusi, ji įbruko jam riekę sausos duonos ir, jo neklau- 
sydama, nežiūrėdama į jį, išstūmė pro duris. 

— Eik, Keloglanai, laimingos tau kelionės! 

Ir Keloglanas išėjo su rieke duonos vienoje rankoje ir lazda 
kitoje. Kiek jis ėjo, kiek nėjo, bet prasibastė po pasaulį šešis 
mėnesius. Jis pasiekė kaimą. Prie vieno namo pamatė moteriš- 
kę, ji verpė sruogą, suko siūlą. 

Keloglanas pagalvojo: „Tai mat kokios turi būti moterys, ir 
senos, ir jaunos. Tokia nepaliks savo dukterų be kojinių, o sūnų 
be kurpių. Neišsiųs ji savo sūnaus baso, tuščiomis rankomis, 
kaip mano motina.“ 

Ir priėjęs prie moteriškės, tarė: 

— Motin, brangioji motinėle. Lenkiuosi prieš tavo gerą šir- 
dį! Palaikyk šį kriaukšlą duonos. Neduoki jo nei vilkui, nei 
paukščiui. Aš einu ieškoti darbo. Jei kur pritapsiu, tai šis kriaukš- 
las išeis tau į naudą kaip mano motinos palaiminimas, suvalgyk 
ji. Jei ant mano kelio iškris sniegas, tai sugrįšiu atgal ir pasiim- 
siu savo duoną. 

Moteriškė jam atsakė: 

— Eik, mano sūnau. Tavo pasitikėjimas džiugina man širdį. 
Niekam neatiduosiu tavo duonos ir pati nevalgysiu. Įsidėsiu į ki- 
šenę. 

Keloglanas patikėjo ir nuėjo toliau. Bet nesusirado tinkamo 
darbo. Tada jis sugrįžo ir iš moteriškės pareikalavo savo duo- 
nos. O ką ta, jūs manote, jam atsakė? 

— Ak, Keloglanai, pliki oglanai', dovanok man. Mano lie- 
žuvis neapsiverčia tau pasakyti tiesos! Nebeliko duonos nei tau, 
nei man: ją suvalgė mano sūnus ir mano duktė. Sūnus paval- 
gė ir nuėjo žaisti, duktė pavalgė ir išėjo vandens. 


' Oglanas — jaunuolis, vaikinas. 

Ji durstė melą prie melo. Jei tu būtum Keloglanas, ar bū- 
tum ja patikėjęs? 

Jis taip pat nepatikėjo ir ėmė prikaišioti: 

— Ak senoji moteriške, nedoroji moteriške! Neberk man 
melo grūdų, berk juos savo vištoms. Tegu jos deda kiaušinius ir 
tegu juos valgo tas, kas alkanas. Nenoriu klausytis tavo plepa- 
lų. Grąžink man duoną! Aš nepažįstu tavo sūnaus, tavo dukters. 
Nieko nežiūrėsiu, išvartysiu, ištaškysiu viską, pasigriebsiu ir iš- 
sinešiu tavo vilnas ir kamuolį. 

Taip jis ir padarė. Pasitrainiojo aplink akmenį, čiupo vilnas, 
kamuolį ir nubėgo. Tesėdi ji kur sėdėjusi ir tegalvoja, ką daryti, 
o Keloglanas atsisėdo ant akmens ir brūkštelėjo per vieną savo 
sazo stygą. 

Pagrojo jis truputį, pašūkavo, pasibarė ir nuėjo toliau. Vie- 
noje rankoje laiko vilnas, kitoje — kamuolį. Jis vis ėjo ir ėjo, — 
kalnus, slėnius perėjo. Nusileido Keloglanas į slėnį. Ir ką jis 
ten pamatė? Audėjas sėdi žolėje ir audžia kilimą. O ant kilimo — 
rožės ir lakštingalos. 

„Tai štai kokie turi būti kilimų audėjai, — pagalvojo Kelo- 
glanas.— Jo namuose visada bus kilimas, o sode — lakštingalų. 
Jau jis tai nedurstys melo prie melo, kaip ana sena moteriš- 
kė." 

Jis priėjo prie kilimų audėjo ir tarė: 

— Dėdule, gerasis dėdule audėjau! Imk mane sau mokiniu. 
O jei neimsi, tai pasaugok kol kas šitas vilnas ir kamuolį, neduok 
niekam, nepaleisk iš rankų. O aš einu pasiieškoti koto savo 
kirviui. Jei susirasiu namus, židinį, tai telieka tau šitos vilnos ir 
kamuolys. Ausk iš jų, ką nori. Bet jei nulūš šaka, ant kurios aš 
remiuosi, tai sugrįšiu ir atsiimsiu savo vilnas ir kamuolį. 

— O mano sūnau! Argi galima apvilti pasitikėjimą? Kad ir 
ką aš ausčiau, o tavo gero nekliudysiu! Padėk štai čia ant vaIs- 
toto! — sako jam audėjas Kioras Chadžis. 


Keloglanas nuėjo toliau. Bet visos durys jam buvo uždarytos. 
Sugrįžo ištįsusiu veidu, pražiota burna ir pareikalavo savo sruo- 
gų ir kamuolio. Ir ką, jūs manote, jam atsakė kilimų audėjas? 

— Oi Keloglanai, pliki oglanai! Viską galėčiau paaukoti dėl 
tavęs! Bijau tau pasakyti! Tai, kas atsitiko tavo daiktams, nepa- 
tyrė net raiba višta. Tavo vilnas pagriebė vėjas ir nunešė į Je- 
meną, o tavo kamuolį pačiupo vanduo ir nuplukdė į Syvą. Nei 
į kilimą jų nesuaudžiau, nei į veltinį nesuvėliau. 

Taip audėjas pilstė iš tuščio į kiaurą. 

Bat ar Keloglanas patikės, leisis apgaunamas! Kaip pradės 
jis posmuoti audėjui: 

— Ei Chadži, Chadži, audėjau Chadži! Liaukis sekęs pasa- 
kas. Jei audi, tai ausk savo staklėm. Ir laimingos tau kloties. O 
mano vilnos ne medžio lapelis, kad jas nupūstų vėjas, o ka- 
muolys ne sauja žemės, kad jį nuplautų vanduo. Aš reikalauju 
sruogų ir kamuolio ir nenoriu klausytis tavo plepalų. Nepasa- 
kok man nei apie vėją, nei apie vandenį! Pamėgink neatiduoti! 
Pasišlaistysiu, pasikraipysiu aplink tave, pakalbėsiu, pašnekėsiu, 
o paskui čiupsiu ir nusinešiu viską, ką tu audi, ir viską, ką tu 
ausi! 

Keloglanas taip ir padarė. Prišoko prie kilimų audėjo Kioro 
Chadžio ir nusinešė jo kilimą ir veltinį. 

O tas liko kaip stovįs, nežino, ko griebtis. 

Keloglanas atsisėdo ant akmens ir brūkštelėjo per dvi sazo 
stygas. Pagrojo, paburnojo ant kilimų audėjo ir vėl leidosi ke- 
lionėn. 

Vienoje rankoje nešėsi kilimą, kitoje — veltinį. Jis vis ėjo 
ir ėjo, čia ištįsdamas kaip kilimas, čia susitraukdamas kaip vel- 
tinis, bet vis ėjo ir ėjo. Ir pamatė iškilmes ant upės kranto. 
Vienoje pusėje stovi jaunikio namas su iškelta vėliava. Kitoje 
pusėje merginos namas, o aplinkui dunda būgnai. 

„Štai kokios turi būti vestuvės ir puota,— tarė sau Kelogla- 
nas.— Kokia graži vėliava ir kokia graži muzika... Jaunuolio 
veidas juokiasi, o merginos veide rožės skleidžiasi! Jie tai jau 
nemeluos, kaip ta sena moteriškė, nemals liežuviu, kaip tas ki- 
limų audėjas.“ 

Taip jis pagalvojo ir nuėjo pas iškilmių tvarkdarį: 

— Aga, iškilmių tvarkdary! Teneduoda tau alachas patirti 
nei bėdų, nei pažeminimo. Pažvelk į mano kilimą ir veltinį ir 
paklausyki manęs. Aš juos paliksiu tau ir eisiu ieškoti darbo. 
Jei nusišypsos man laimė ir aš galėsiu ją pačiupti, tebūnie kili- 
mas ir veltinis tau vestuvinė dovana, bet jei kalnuose iškris 
sniegas, aš sugrįšiu ir pareikalausiu savo daiktų. 

Puotos tvarkdarys atsakė: 

— Ak mano sūnau, pasitikėjimas žmogumi — brangiausias 
daiktas! Nepasitiesiu aš tavo kilimo ir nepasiklosiu tavo velti- 
nio. Sulankstyk viską, padėk šalia manęs. 

Keloglanas nuėjo toliau, bet darbo nesurado. 

Sugrįžo nuleidęs galvą. Jis pareikalavo kilimo ir veltinio. Bet 
kaip jūs manote, ką jam atsakė puotos tvarkdarys? 

— Oi Keloglanai, pliki oglanai! Tenusilenkia tau jaunikis ir 
jaunoji! Kilimą aš patiesiau jaunikio namuose, o veltinį — prie 
jaunosios durų... Negaliu tau jų sugrąžinti: nebus ant ko atsi- 
sėsti jaunikiui, atsistoti nuotakai! 

Taip jis laužė iš piršto nebūtus daiktus ir dar pridėjo visokių 
prasimanymų. 


Bet Keloglaras buvo ne iš kelmo spirtas! Nejaugi jis klau- 
sysis visokių plepalų ir jais tikės? Ne, to tai jau nebus. 

Keloglanas visą tiesą išrėžė į akis: 

— Ei tvarkdary, tvarkdary! Nesek man pasakų, o jei taip 
labai nori — sek jas pats sau, ir nors iš žemės kask, bet kad 
man būtų kilimas ir veltinis. O gražių žodžių man nereikia. Aš 
reikalauju savo. Verčiau sugrąžink, ką gavęs, o jei ne, aš ne- 
žiūrėsiu, nei kad čia vestuvės, nei kad čia puota! Nežiūrėsiu 
nei būgnų. Kaip pasiausiu iš dešinės, kaip pasiausiu iš kairės, 
viską į šipulius paversiu. Jaunojo nekliudysiu, tesėdi kur be- 
sėdįs, o šit jaunąją tai išsivesiu... 

O Keloglanas, būdavo, ką pasakys, tą ir padarys. Suraukė 
jis kaktą ir ėmė švaistytis į visas puses. Jam nė štai, nė antai, 
kad Čia puota, kad čia vestuvės. Nepaisė nei jaunikio, nei sve- 
čių. Griebė nuotaką, pasikišo po skraiste ir išbėgo su ja. 

Kol puotos tvarkdarys rovė sau plaukus nuo galvos, kol 
svečiai atsitokėjo, Keloglanas atsisėdo ant akmens ir iškart brūkš- 
telėjo per visas tris savo sazo stygas. 

Pagrojo jis, pašūkavo, išplūdo tvarkdarį prideramai ir nuėjo, 
tik jau ne į dešinę ir ne į kairę. Abu su jaunąja, pertekę laimės, 
patraukė link savo namų. | 

Keloglanas pasibeldė į duris. Išėjo motina, ir ką ji išvydo! 
Stovi Keloglanas, atsirėmęs į duris nelyginant šautuvas, kuriam 
nutrūkęs diržas. 

Pamačiusi jį su tuščiomis kišenėmis, bet linksmo veido, mo- 
tina nustebo ir supyko: 

— Ak tai tu čia, pliki! Argi aš tau nesakiau, kad išmoktum 
kokio nors darbo arba pavirstum kirvakočiu ir tik tada sugrįž- 
tum. 

Taip ji barė savo sūnų. 

Mato alachas, ir aš meluoti neketinu: Keloglanas tylėjo. Ro- 
miai stovėjo kaip katinėlis paliejęs pieną ir klausėsi. Ir tik kai 
motina baigė, atsakė: 

— Ei senutėle motinėle, tu plaukus ne miltais pasibarstei, o 
pražilai dėl nugyventų metų ir vis nieko neišmanai, kaip pasau- 

lis sutvarkytas. Juk aš nesišlaisčiau kaip veltėdis, kaip valkata. 
Aš beldžiausi į kiekvienus namus, bet visos durys buvo man 
uždarytos. Mano duoną suvalgė jaunikaitis ir mergina ir nu- 
ėjo: jis — linksmintis, o ji — vandens... O kaip su ta vilna bu- 
vot Vėjas nupūtė, o kamuolį nusinešė upės srovė. Kilimą ir 
veltinį aš patiesiau po jaunikio ir nuotakos durimis. O kai jie 
panorėjo mane apgauti, aš juos irgi pamokiau! 

Taip pasakojo Keloglanas, bet motina nieko negalėjo suprasti 
iš jo kalbos. Palingavo galvą, suraukė kaktą: 

— Et Keloglanai, na, sakysim, pamokei vieną kitą, bet kas 
tau iš to naudos? Kodėl tu visko nesakai? O gal manai, kad nuo 
teisingų žodžių veršiai pabėgs į kalnus? 

Keloglanas atsako: | 

— Ak motin, motin! Nežinau, neišmanau, ką tau pasakyti. 
Aš tau negaliu įkvėpti proto, tu negali manęs suprasti. Tai gal 
suprasi sazo kalbą. 

Pasidarė iš šluotos sazą, užgavo stygas,— bet motina ir šį 
kartą nieko nesuprato: 


— Ak tu nedorėli! Ką tu ten mali, ką tu ten paistai? Nėra 
naudos nei iš tavo žodžių, nei iš tavo muzikos! 

Tada Keloglanas atsivedė už rankos nuotaką — jis ją buvo 
palikęs už durų: 

— Ak motin, ašaringoji ir kietaširde motin! Jei mano žodžiai 
nepanašūs į kalbą, o mano grojimas į muziką, tai ar šita mergina 
nepanaši į nuotaką? 

Pažiūrėjo motina ir mato — stovi prieš ją nuotaka, raudona 
rožė, ant veido nuleistas puošnus šydas! Motina kilstelėjo šydą, 
ir ką ji pamatė? Moliūgas, tikrių tikriausias moliūgas... Akys, 
antakiai anglimi išpiešti, bet nei rankų, nei kojų — vienas tik 
moliūgas, ant lazdos pamautas. 

Pamatė Keloglanas, išsigando. Negali suprasti, kas atsitiko. 
Bet motina suprato ir ėmė kvatotis. Ir dar kaip ji kvatojosi! Ke- 
loglanas vestuvėmis palaikė moliūgų šventę! 

Kai motina iki soties prisijuokė, sako Keloglanui: 

— Matyt, tau akys aptemo, jei tu riešutą palaikei žąsimi. Aš 
tau prakrapštysiu akis. 

Ji priėjo prie židinio, supjaustė išdabintą moliūgą grieži- 
nėliais ir, pagaminusi saldų kaip medus valgymą, padėjo Kelo- 
glanui. 

Tas pavalgė rojaus valgio, ir jo akims atsivėrė pasaulis. Nuo 
to laiko Keloglanas pasidarė visai kitoks. Jis daugiau nebepa- 

tikėdavo svetimiems savo duonos, neduodavo vėjui nusinešti 
savo kamuolio, o vandens srovei — kilimo ir veltinio, kvailai 
nebesikišdavo į svetimus reikalus ir žaidimus... 

Motina su sūnumi gyveno toliau ir sulaukė savo troškimų 
išsipildymo. O iš dangaus nukrito trys obuoliai ant moliūginės 
Keloglano galvos. 


TEŠLINIS BERNIUKAS 


Tais laikais, kada kupranugariai žinias nešiojo, blusos kirpė- 
jais tarnavo, o aš, nors ir mažas buvau, savo motinos lopšį su- 
pau, vienoje karalystėje gyveno pats su pačia. Jų vardai buvo 
Chilis ir Dilė. Kiekvienas juodviejų turėjo burną, tik joje ne- 
buvo liežuvio, nieko jie neužgaudavo, bijodavo net skruzdę nu- 
skriausti. Tai štai kodėl jie buvo mylimi visame mieste, niekas 
nesakydavo „du“, kai vyras ir Žmona sakydavo „vienas“. Bijo- 
dami kam nors būti našta, jie sakydavo: „Valgis be vargų, gal- 
va be rūpesčių“, — ir virėsi pietus keptuvėje, o valgė iš skardi- 
nėlės. Taip ir durstė galą su galu. 

Chilis ir Dilė netroško nei pinigų, nei galvijų ir tik vienos 
malonės prašė alachą: jie labai norėjo berniuko, kad juos pra- 
linksmintų, kad senatvėje būtų kam vandens ant rankų užlieti. 

Nors ir ką jie darė, nors ir kokius įžadus davė, nors ir kiek 
jie pasninkavo, alachas neišklausė jų maldų. 

Kartą, kai Chilis rinko malkas ir skiedras, Dilė užkūrė tan- 
dyrą, iškepė duonos. Tai buvo iš vakaro prieš Ramazaną!'. Už- 
minkiusi tešlą, ji padarė sklindžių ir juos sukišo į orkaitę, pa- 
darė pyragėlių ir sudėjo ant ližės. Maišo dugne liko sauja miltų. 
Bet Dilė neturėjo rūgusio pieno ir negalėjo pataisyti putros, o 
juos išpilti laukan buvo gaila. Ji ėmė galvoti, ką čia dar iške- 
pus. Ir šit jai toptelėjo tokia gera mintis, kad pašaukė vyrą: 

— Chili! | 

— Ko reikia, nenuorama Dile? 

— Ko gi man reikės, efendi? Laikas bėga, mūsų kelias šioje 
žemėje baigiasi, ir mes jau viena koja stovime kape. Alachas 
nedavė mums sūnaus, bet nepraraskime vilties. Juk ir sausas 
medis kartais sužaliuoja! O kas būtų, jei aš, sukalbėjusi maldą, 
suminkyčiau tešlą ir nulipdyčiau žmogutį? Kūną jam duotume 


!Ramazanas — musulmonų pasninko mėnuo. 


180 


mes, o sielą alachas... Kiek jau visokių būdų išbandėme, išmė- 
ginsime ir šitą. O jeigu šakos, ant kurių mes laikomės, nulūžtų, 
vadinasi, nelemta mūsų norams išsipildyti. 

Jos žodžiai labai patiko vyrui. 

— Oi kokia tu gudruolė, mano žmonele! Daryk, kaip suma- 
nei. Galgi alachas mums duos pagaliau vaiką. Tik atsimink: lip- 
dyti reikia taip, kad veidas būtų priekyje, pakaušis užpakalyje, 
o rankos ir kojos tiesios. 

Šis pamokymas labai įžeidė žmoną: 

— Gėda man klausytis tokių žodžių, Chili. Nė vienas žmogus 
nepagailės duonos vaikui, o aš viską atliksiu kaip dera. Bet juk 
antakių ir akių iš tešlos nepadarysiu. Kai tu kalbėjai, aš tavęs 
klausiau, paklausyk ir tu dabar manęs. Tau teks eiti į turgų: 
raudoniems skruostams reikia obuolių, raudonoms lūpoms — 
vyšnių. Dar nupirk pieštuką — jo antakiai tebūnie juodi. Nupirk 
vynuogių — tebūnie jo akys saldžios. Mūsų proto ir būdo ber- 
niukui, žinoma, užteks. Bet juk sūnui reikia ne vienos, o dviejų 
rieškučių proto, o dukrai bent saujelės vyliaus. O viso to tur- 
guje nenupirksi ir į krepšį nesudėsi... Proto turi tik Keloglanas, 
vyliaus — padišacho duktė... Ką galėsi paimti — paimk, ko ne- 
galėsi — pavok. Kaip geriau išeis! 

Ką Chilis galėjo atsakyti į šiuos išmintingus žodžius? Jis nu- 
ėjo į turgų, posmuodamas: „Ką duodi, duok, kaimyne, bet užsi- 
rašyk ant sienos“, — ėmė mokėti pinigus ir krauti į krepšį. 

O Dilė stojo prie duonkubilio, užminkė tešlą, pašovė į kros- 
nį. Ir atsirado berniukas... Ir toks gražus, kad atsižiūrėti nega- 
lėjai, rodos, imtum ir išbučiuotum jam veidą, akis, rankas, kojas. 
Chiliui ir Dilei veidai ištįso iki ausų. Dar kiek, ir jie būtų mirę 
iš džiaugsmo, bet alachas jų pasigailėjo. Metė jie visus savo 
darbus, užmiršo visus savo rūpesčius, tik stovėjo prie sūnaus. 
Žmona šnibžda: 

— Chili, ar žinai, ką aš tau pasakysiu? Berniukas žiūri į ma- 
ne. 

Vyras jai: 

— O ar žinai, ką aš tau pasakysiu? Jis šypsosi man. 

Pagaliau jie atėjo į protą ir ėmė galvoti, kokį vardą išrinkus 
sūnui, bet nė vienas jiems netiko. O kol jie galvojo ir krimtosi, 
staiga prašneko pats berniukas: 

— Mano vardas tebūnie Čitčytilbėjus. 

Dabar abu vėl pakvaišo. Ir vienas nori paimti berniuką ant 
rankų, ir kitas, ir vienas jį tempia sau, ir kitas. Ir kaip ten vis- 
kas išėjo, niekas nežino, tik kairioji Čitčytilbėjaus ranka liko 

pas Chilį, dešinioji pas Dilę, o jis pats, be rankų, be sparnų, 
įkrito į ąsotį pieno... Pienas išsiliejo ant grindų, motina ir tėvas 
ėmė rautis sau nuo galvų plaukus. 

Jų aimanas išgirdo lakštingala ir, nuskridusi prie jų, atsitūpė 
ant rožės šakelės: 

— O Chili, Chili, o nenuorama Dile! Ar pasaulis sugriuvo, 
ar atsidūrėte urve su. keturiasdešimčia našlaičių? Ko raunatės 
plaukus sau nuo galvos? 

Verkdami ir kukčiodami, jie jai atsakė: 

— Neklausk, lakštingala, neklausk! Čitčytilbėjus įkrito į ąso- 
tį pieno, pienas pasiliejo ant grindų; kas gi daugiau rausis plau- 
kus, jei ne mes? 

Tai išgirdusi, lakštingala taip gailiai sudejavo, kad užsidegė 
net kalnai ir akmenys. Nuo jos atodūsių rožės šakelė visa aplipo 
dygliais: 

— O lakštingala, lakštingala! — paklausė ji— Aš —tavo 
rožė, žiedas tavo. Kodėl tu taip gailiai dejuoji? 

Lakštingala atsakė: 

— Neklausk, rože mano, neklausk. Čitčytilbėjus įkrito į ąso- 
tį pieno, pienas pasiliejo, tėvas ir motina raunasi sau plaukus. 
Kas gi daugiau turėtų dūsauti, jei ne aš? 

Išgirdusi lakštingalos skundą, rožė išblyško, nubluko ir ne- 
teko spalvos ir kvapo. 

Tai pamačiusi, tuopa pasilenkė prie rožės šakelės ir ją pa- 
lietė savo šakomis: 

— Rožės šakele, rožės šakele! Tu raudonoji šiame pasaulyje, 
tu žalioji šiame pasaulyje! Kodėl tu nuvytai, nublankai? 

Šakelė atsakė: 

— Neklausk, tuopa, neklausk, Čitčytilbėjus įkrito į ąsotį pie- 
no, pienas pasiliejo ant grindų, tėvas ir motina raunasi sau plau- 
kus, lakštingalos dejonės uždegė kalnus ir akmenis, o argi rožė 
gali skirtis su lakštingala? Šit aš ir netekau savo kvapo! 

Išgirdo jos žodžius tuopa, ir nudžiūvo jos šakos, nubiro jos 
lapai. | 

Tai pamatė šaltinis: 

— O tuopa, o sidabrine tuopa! Kas tau pasidarė? Vasara dar 
nepraėjo, ruduo dar neprasidėjo, o tavo šakos jau nudžiūvo ir 
tu netekai lapų! 

Tuopos sielvartas buvo toks didelis, kad ji palinko ligi že- 
mės: 

— Neklausk, šaltini, neklausk. Čitčytilbėjus įkrito į ąsotį 
pieno, pienas pasiliejo ant grindų, jo tėvas, motina raunasi sau 

plaukus, lakštingalos dejonės uždegė kalnus, akmenis, rožės ša- 
kelė neteko savo spalvos ir kvapo... O man byra žali mano 
lapai! | 

Piemenų šaltinis, išgirdęs tuopos aimanas, pravirko kruvino- 
mis ašaromis. 

O tuo tarpu Keloglanas su lazda rankoje ėjo į šaltinį van- 
dens. Kai pamatė iš versmės trykštant kraują, jam gyslose krau- 
jas sustingo. 

— Šaltini, šaltini, nuliūdęs šaltini! Kokio Keremo ugnis už- 
degė tave, ko tu paplūdęs krauju? — paklausė jis. 

Šaltinis atsakė: 

— Neklausk, Keloglane, neklausk! Čitčytilbėjus įkrito į ąso- 
tį pieno, pienas pasiliejo ant grindų, lakštingalos dejonės uždegė 
kalnus ir akmenis, rožės šakelė neteko savo spalvos ir kvapo, 
net tuopa ėmė mesti savo šakas, barstyti savo lapus... O aš ver- 
kiu kruvinomis ašaromis. 


Tai išgirdęs, Keloglanas taip trenkė į akmenį savo lazdą, kad 
ją sulaužė ir taip ėmė verkti, kad jo akys pavirto į du šalti- 
nius. | 

Tai pamatė senas piemuo: 

— O Keloglanai, pliki oglanai,— tarė jis.— Žmogus net kir- 
viu nekerta į akmenį, o tu į jį duodi savo lazda. Kas atsitiko, 
ko tu taip lieji ašaras? 

Keloglanas užsimerkė ir prabilo: 

— Neklausk, garbusis piemuo, neklausk. Čitčytilbėjus įkrito 
į ąsotį pieno. Ir šit verkiu, kad galiu likti be bėjaus, be efen- 
džio. Pienas pasiliejo ant grindų: verkiu, kad liksiu be grieti- 
nėlės ir pieno. Chilis ir Dilė raunasi sau plaukus — verkiu, kad 
jie nesumanytų ir Man tą pat padaryti... Lakštingalos dejonės 
uždegė kalnus ir akmenis — verkiu, kad ugnis nepersimestų į 
mūsų laukus... Rožė prarado savo spalvą ir kvapą — verkiu, 
kad šventėms nebegausiu rožių aliejaus... Sidabrinei tuopai nu- 
biro lapai, nudžiūvo šakos — verkiu, kad daugiau nebegalėsiu 
pasislėpti jos šešėlyje... Iš piemens šaltinio trykšta nebe van- 
duo, o kraujas — verkiu, kad dabar neberagausiu šalto tyro 
vandens... Matai, kiek bėdų mane prispaudė. Kas gi daugiau 
beverks, jei ne aš? 

Taip kalbėjo Keloglanas. 

Išgirdęs jo žodžius, piemuo tarė: 

— Ej Keloglane! Argi dera tau verkti? Tik pagalvok, juk tu 
liūdi ne dėl svetimų, o dėl savo paties bėdų, dėl savo labo. „Ak, 

jei liksiu be sviesto, be grietinės, ak, jei liksiu be rankų, be 
kojų!" 

Išgirdęs jo žodžius, Keloglanas pasikasė pliką savo pakau- 
Šį: 

— O juk teisybę tu sakai, piemeny! Ir ko aš savo ašarų ne- 
gailiu? Ne tokia jau didelė mano nelaimė, idant verkčiau pats 
ir dar laukčiau, idant kiti mane apverktų. Aš nepratęs iš anksto 
lieti ašarų. Jei Žmogaus pirštai turi nagus, tai jis turi kasytis 
tik savo galvą. Jei jis turi akis, tai verkti jis privalo tik dėl savo 
bėdų. Juk šiame pasaulyje nėra nei galo, nei krašto svetimiems 
sielvartams... 

Piemuo palingavo galvą: 

— Oi Keloglanai, Kėloglanai, daug tu prišnekėjai, bet viskas 
nei į tvorą, nei į mietą! Jei viskas būtų anot tavęs, tai argi sve- 
timi taip liūdėtų Čitčytilbėjaus? O tu irgi, jei save laikai žŽmo- 
gumi, turėk sąžinę, nesiskirk nuo žmonių ir verk kartu su jais, 
ir juokis su jais. O jei dar tu esi ir džigitas, tai pastatyk namus 
tiems, kas nuilso kelionėje. Juk pasaulį keičia tik gerų Žmonių 
rankos! 

Taip pasakė piemuo. Bet kai Keloglanas atsigręžė, tai nepa- 
matė nei piemens, nei bandos... 

Tada jis sudavė sau per kaktą ir atsisėdo ant akmens šalia 
šaltinio: sėdi ir galvoja apie piemens kalbas ir apie savo akis, 
kurios taip blogai matė, galvoja. 

Ir jis vienu akimoju atsitokėjo iš savo kvailumo; atsistojo, 
nuėjo į Chilio ir Dilės namus. 


O šie sėdi ir staiga mato — atsiveria durys, įbėga jų Čitčy- 
tilis. Puola bučiuoti jiems rankų, kojų: 

— Duok pabučiuosiu tau į ranką, tėve! — sako jis Chiliui. 

— Duok pabučiuosiu tau į ranką, motute! — sako jis Dilei. 


Paskui atsisėdo jiems ant kelių: 

— Kaipgi jūs manęs nepažinote? Aš esu Keloglanas, kiek- 
vienos šeimos vaikas. Bet dabar būsiu tik jūsų sūnus. Mirsiu, 
kur parodysite, liksiu, kur paliepsite! 

Chilis ir Dilė netiki savo akimis: 

— O sūnau mūsų! Tave mums siuntė pats alachas. 

Taip jie kalba, glėbesčiuoja ir spaudžia Keloglaną prie šir- 
dies. 

Paskui Chilis sako: 

— Matai, žmonele mano! Ar aš tau nesakiau, kad visu kuo 
reikia atsidėti aukščiausiajam? Jis mums davė tokį sūnų, apie 

kurį svajoja visi tėvai ir visos motinos. Kol būsime gyvi, jis 
mums padavinės vandens, o kai numirsime — palaidos su pri- 
derama pagarba. Argi ne tokio vaiko mudu norėjome? 

Nuo tol jie ėmė gyventi laimingai, valgė. gėrė ir pasiekė, ko 
užvis labiausiai troško. | 

Iš dangaus nukrito trys obuoliai. Vienas — tam, kas sugal- 
vojo ir pasekė pasaką, kitas — tam, kuris ją skaitė ar klausėsi. 
O trečiąjį obuolį aš palaiminu ir dabar skiriu Žmogaus sūnaus 
šisdžiai. 


KESĖS KALNAS 


"Vienoje karalystėje gyveno turkmėnų bėjus. Jis buvo toks 
sąžiningas, kad nė šapelio nelietė svetimo. Teisybė, to gero, kas 
buvo sėjama ir pjaunama jo laukuose ir soduose, būtų užtekę 
išmaitinti septyniems kaimams, bet, matyt, prievaizdų pirštai 
buvo į save lenkti. Gal jie išbarstydavo grūdus vėtydami, gal 
juos grūsdavo į savo ąsočius. Mato turkmėnų bėjus — blogai 
jam klojasi; nusprendė pasiieškoti doro žmogaus. Perleido vos 
ne tūkstantį — nė vienas jam nepatiko. 

Pagaliau pas jį atėjo Kesė '. Pažiūrėjęs į jį, bėjus tarė: 

— Galėtum būti mano turtų prievaizdas. Atrodai doras, tei- 
singas žmogus. Bet atsimink, kad tavo tarnyba kabos kaip ant 
plauko. Tu turi mokėti net medžių kalbą, turi suprasti nebylius 
ir bebalsius. Aš noriu tave išbandyti. Še tau pinigų ir nupirk 
avį. Pirk tokią, kokia tau patiks. Jei nori, uždaryk ją į avidę, 
jei nori, paleisk ganytis. Po keturiasdešimt dienų aš iš tavęs 
pareikalausiu tos avies vilnų sermėgos ir jos kailio kepurės. 
Priedo — kraujo iš jos kraujo ir sielos iš jos sielos... Ir dar aš 
iš tavęs pareikalausiu sugrąžinti man avį gyvą, o visus pinigus 
aliai grašį atiduoti atgal. Jei galėsi viską išpildyti, tai mūsų šne- 
ka baigta, gali tikėtis būti mano prievaizdu. 

Kesė paėmė pinigus ir išėjo. Jis niekaip negalėjo suprasti ir 
įminti jam užduotos mįslės. Įdėjo ją į tuščią — neprisipildė, 
įkišo į pilną — negalėjo išimti. Bet vilties jis neprarado. 

— Negali būti, kad toks įžymus bėjus juoktųsi iš manęs. Čia 
turi. būti paslėpti kažkokie galai. Bet juos suras tik tas, kas sup- 
ras bebalsius ir nebylius. 


' Kesė — pažodžiui. „„bebarzdis“ — turkų pasakų veikėjas, gudrus, sumanus, 
šelmiškas bernas. 

Taip jis tarė sau ir nuėjo į kaimą. Jis ėjo, ėjo, kalnus per- 
lipo, lygumas perėjo ir staiga sutinka žmogų. Pasisveikino Kesė, 
paklausė: 

— Iš kur tu eini? 

— Iš Derės kaimo. 

— O kur eini? 

— Į Tepės kaimą. 

— Kuo tu vardu? 

— Esė! 

— O aš — Kesė. 

Patraukė keliu dviese. Ėjo pievomis, takais, gėrė šaltą van- 
denį ir vis ėjo ir ėjo. Pagaliau jie priėjo kalnelį, ant kurio sto- 
vėjo Tepės kaimas. 

Esė paniuro: 

— Neblogas tas mūsų kaimas, tik kad lipant į šitą kalnelį 
strėnas ima gelti. 

— Tai menkniekis. Pusę kelio aš tave panėšėsiu, o kitą pu- 
sę — tu mane,— pasiūlė Kesė. 

Esė nusprendė — tušti žodžiai: juk ne ant kupros jie neš 
vienas antrą. Jam pasirodė, kad Kesei galvoje trūksta vieno 
šulo, ir pasijuokė iš jo. 

Taip šnekučiuodamiesi apie šį bei tą, minėdami, kas buvo, 
ir mėklindami, kas bus, jie pasiekė kalvos viršūnę. 

Pažvelgė nuo jos žemyn ir pamatė laukus, o juose javus, 
aukščio žmogui ligi kelių. 

Kesė tarė: 

— Šiemet derlius jūsų laukuose, ačiū alachui, nusidavė ge- 
ras, bet ar jūs viską jau suvalgėte ar dar tik valgysite? 

Esė nepatikėjo savo ausimis: 

— Kaipgi jį galėjome suvalgyti, jei dar nenukirsta nė viena 
varpa,— atsakė jis ir nusisukęs vienas sau pagalvojo: „Matyt, 
šiam žmogui galvoje trūksta ne vieno, o dviejų šulų.“ 

Eidami ežiomis, jie atsidūrė prie kaimo kapinių. 

Kesė staiga tarė: 

— Tebūna lengva ši žemelė joje besiilsintiems, bet kokie 
žmonės joje guli: mirę ar gyvi? 

Esė nieko neatsakė ir tik pagalvojo: „Šiam žmogui galvoje 
trūksta ne dviejų, o net trijų šulų." 

Jie pakalbėjo apie orą, apie vandenį, apie lietų, apie ašaras 
ir šit Įėjo į kaimą. 

Esė atidarė namų duris ir nenorom pasiūlė Kesei: 

—-Užeik, išgersi kavos, pailsėsi, o paskui galėsi keliauti to- 
liau, 

Esė turėjo dukterį. O ji buvo tikra gudragalvė! Pamačiusi 
tėvą, ji paklausė: 

— Kas čia per svečias? 

— Nežinau, dukra. Kažkoks Kesė... Nepasakysi, kad būtų 
protingas, nepasakysi ir kad būtų kvailas! Pamatė kalnelį ir 
paisto niekus. Pažiūrėjo į pasėlius, pasakė nei šį, nei tą, o kai 
priėjom kapines, visai nusišnekėjo... Pasakė, kad nei liko, nei 
reik. Aš tik pasijuokiau iš jo žodžių, į kitus ranka numojau, o 
dar kitų tarsi visai negirdėjau. 

Ir viską papasakojo dukteriai. Bet dukters visai neėmė juo- 
kas. 

— Tėve, nepagalvok, kad aš tave mokau, bet žinok, kad 
vienas ženklas kartais turi tūkstantį reikšmių. Kesės žodžiai sle- 
pia didelę gudrybę. Tu neatspėjai jo mįslių. Kai jis pamatė kal- 
nelį, tai pasakė: „Pusę kelio aš tave panėšėsiu, o kitą pusę — 
tu mane.“ Tai reiškia — pirma aš apie šį beį tą pašnekėsiu, o 
paskui tu, taip mudu ir nueisime visą kelią, nejausdami nuo- 
vargio. Tai pirma. Apie derlių jis paklausė: ,„Ar jūs jau visą jį 
suvalgėte, ar dar tik valgysite?“ Prasmė labai paprasta — kai 
suvalysite derlių, tai kam jis eis: mokesčiams ir skoloms mo- 
kėti ar pripildys jūsų aruodus? Tai antra. „Ar jie mirę ar dar 
tebėra gyvi?“ — paklausė jis, žiūrėdamas į kapines. Čia slypi 
pati giliausia prasmė: ar jau visai užmiršti čia palaidotųjų var- 
dai? Arba už gerus ir didžius savo darbus jie dar minimi gy- 
vųjų? Tai trečia. 

Esė pliaukštelėjo dukteriai per kelius: 

— Oi kokia tu gudruolė, dukra mano! Vadinasi, Kesė ir 
verpė ir audė, tik aš nė šukų prikišti prie pakulų nesugebėjau. 
Et, kaip man parodžius jam, kad aš vis dėlto savo proto nesu- 
valgiau su duona ir druska? 

Ir jis nuėjo pas Kesę. Pamėgino užminti jų pokalbį kelionėje. 
Bet, matyt, nieko doro jam neišėjo, ir Kesė suprato, kad vėjas 
pučia ne iš tos pusės. 

— Liaukis, Ese,— tarė jis— mudu jau ganėtinai perpratome 
vienas antrą. Trūksta tau kalbos, kad galėtum pakilti į kalnelį, 
neturi tu siūlų, kuriais išmatuotumei pasėlius, ir tu nemoki dai- 
nos, kuria apdainuotumei tuos, kurių vardai dar nemirė. Antraip 
tu nebūtum nusigręžęs nuo manęs kelionėje. Matyt, tau kažkas 
viską išaiškino. O, kad tas žmogus įmintų tai, ko aš nesuprantu, 
jis man atkeltų vartus į rojų. 

Tada Esė tarė, nuraudęs ir susigėdęs: 

— Ak brolau Kese, ko čia man gintis? Tai mano duktė ats- 
pėjo, įminė tai, ką tu pasakei kelionėje. Ir jeigu ji, ta mano 
"duktė, įmins, permanys tai, ko nesupranti tu, tada bus taip, lyg 
visas pasaulis man priklausytų. 

Ir tučtuojau pašaukė dukterį. Pasisveikinęs su ja, Kesė tarė: 

— (O Esės dukra, protas būna ne pagal tai, kiek kas turi me- 
tų, o pagal tai, kokia kieno galva. Dabar aš žinau, kaip plonai 
tu moki verpti ir tankiai austi. Tad paklausyk manęs. Turkmėnų 
bėjus davė man pinigų ir liepė nupirkti avį, o po keturiasde- 
šimt dienų atnešti jam tos avies vilnų sermėgą, jos kailio ke- 
purę, kraujo iš jos kraujo ir sielą iš jos sielos. O paskui dar 
pareikalavo atiduoti jam tą avį gyvą ir sugrąžinti visus pinigus. 
Ar tai įmanomas daiktas? 

Išgirdo tai Esės duktė ir nusijuokė: 

— Kaipgi šitaip, dėde Kese. Tu mokai visą pasaulį ir negali 
įminti tokios lengvos mįslės. Pirk avį, kuri šiandien, ryt turi 
apsiėriuoti. Jei ji bus karamanų veislės, tai ji tau atves du ėriu- 
kus. Keturiasdešimt dienų tu milši tą avį ir už jos pieną imsi 
pinigus. Iš vilnų išausi sermėgą. Vieną ėriuką nuneši bėjui gyvą: 
tai bus siela iš sielos. Kitą papjausi: tai bus kraujas iš kraujo. 
Iš to ėriuko kailio pasiūsi kepurę, iš jo mėsos iškepsi kebabą. 
O paskui grąžinsi bėjui avį ir visus pinigus, sumokėtus už ją. 
Tada iš bėjaus galėsi prašyti, ko panorėsi. 

Kesė klausėsi ir negalėjo atsistebėti merginos išmintimi. 

Bet nevarginsiu jūsų ilgai, kad besiklausant neįskaustų gal- 
va. Kesė viską padarė taip, kaip liepė Esės duktė, ir sugrįžo į 
bėjaus rūmus anksčiau, negu praėjo keturiasdešimt dienų. 

Turkmėnų bėjus, pamatęs, kad viskas padaryta taip, kaip jis 
liepė, suėmė barzdą į saują: 

— Kese,— tarė jis — aš ne padišachas, aš neturiu keturias- 
dešimties mulų ir keturiasdešimties peilių. Mirtis tau negresia, 
tad pasakyk man visą teisybę. Tu pagavai paukštę, bet kieno 
raizgais tu ją pagavai? | 

Kesė nusilenkęs atsakė: 

— Mano bėjau, argi verta man meluoti? Aš sukau galvą ir 
negalėjau įminti mįslės. Bet taręs sau: ,„Nežinoti — tai dar ne 
gėda, o nesimokyti — tai jau yra gėda", — aš leidausi į kelione. 
Viename kaime alachas man pasiuntė merginą. Ji man kaip 
ant delno išklojo kiekvieną jūsų žodį, ir aš viską taip padariau. 
Dabar imk į prievaizdus ką tinkamas. Aš įgijau proto, ir vien 
to Man užtenka. 

Išgirdęs apie merginos protą, turkmėnų bėjus prikando liežu- 
vį, išgirdęs apie Kesės išmintį, ėmė kramtyti lūpą. Jis pakeitė 
savo sprendimą. Kesę padarė ne savo prievaizdų, ne kaimo se- 
niūnu, bet išleido už jo savo dukterį. 

Na, o. kaip toliau klojosi svarbiausiai šios pasakos veikėjai, 
Esės dukteriai? 

Ji irgi pasiekė pasiturimo gyvenimo ir laimės. Turkmėnų bė- 
jus, iškėlęs liepsningas vėliavas, įsakė mušti būgnus, suvesdino 
savo sūnų su išmintingąja... Jie valgė gėrė, ir jų troškimai iš- 
sipildė. 

O nuo to laiko šį kalnelį žmonės ėmė vadinti Kesės kalnu, 
o tą kaimą — Esės kaimu. 


LIUDESIO RAGELIS 


Kai laikai buvo kitokie laikai, o karavanas buvo kitoks ka- 
ravanas, ėjo gandai, kad tarp Engerio ir Čengerio' buvusi ka- 
ralystė, ir ji vadinosi ar Jozgatas ar Tozgatas. Jos įsteigėjas 
viskuo pasirūpino su kaupu; šalis buvusi graži kaip išsiuvinėtos 
skarelės kraštas, žemė — deimantas, vanduo — rojaus šaltinis, 
o oras -— muskusas ir gardūs kvapai. Ką bekalbėti — tai buvo 
rojaus kampelis! O pačiame miesto viduryje stovėjo tokie rū- 
mai, kad visi, kas tik juos matė, atsistebėti negalėjo. 

Tuose rūmuose gyveno išdidus bėjus, vardu Čapanas. Ši- 
tas bėjus jau seniai kėlėsi puikybėn ir seniai liovėsi saugojęs 
savo akis nuo šakų, o žodžius nuo vizirių. Net padišachas ne- 
žinoio, ką su juo daryti. Bet vėliav, nuolaidžiaudamas piktam 
jo būdui ir blogiems įpročiams, sugebėjo ji palenkti savo pu- 
sėn. Padišachas šaukdavosi jo pagalbos bėdoje. Jei norėdavo ką 
įbauginti, siųsdavo pas tą žmogų Čapaną. O bėjus, tapęs deši- 
niąja padišacho ranka, ėmė tiesti kojas taip toli, kaip tik norė- 
damas, visur kaišiojo savo nosį. Kurį tik akmenį. bepakelsi, iš po 
kiekvieno Čapanas belendąs! 

Na, pasibarti pasibarėme, papriekaištauti papriekaištavome. 
bet ir teisybę reikia pasakyti: Čapanas buvo doras žmogus -- nė 
kieno nors dukters, nė kieno nors kumelės nenužvelgs, nė į kie- 
no duris akių nepakels. 

Bet daug nekvaršinsiu jums galvos, sako, bėjus turėjęs raš- 


! Engerisir Čengeris — pasakiškos vietovės. 

tininką, vardu Nedžibas. Jis buvo tikras raštininkas. Kad ir ką 
sakys — paslapties neišduos, ką parašys — viskas gryniausia 
tiesa. Mato alachas, taip rašė popieriuje, kad kraujas iš po 
plunksnos liejosi... Kasdien anksti rytą eidavo į rūmus ir užra- 
šinėdavo visus savo bėjaus paliepimus. 

Vieną dieną Nedžibas kaip visada išėjo į rūmus. Įžengęs į 
sosto Menę, jis sustojo, pagarbiai sukryžiavęs rankas. Pagal men- 
kiausią bėjaus ženklą jis turėdavo pribėgti prie sosto ir užraši- 
nėti paliepimus. Bet tą rytą Čapanas pasišaukė raštininką ir lie- 
pe sėstis prie savo kojų. 

— Verge Nedžibai— tarė jis— mūsų laukia kelionė Čuku- 
rovos linkui. Iš aukštos vietos atėjo įsakymas, -turim klausyti. 
Jei tavo kapšis tuščias, imk štai šituos pinigus ir leisk savo rei- 
kalams, o kas liks, atiduok žmonai — tegu užkaišioja savo sky- 
les. Prievaizdui aš paliepsiu prižiūrėti tavo namus. Jei reikalų 
bus daug ir sugrįši negreitai, mes dar nusiųsime tavo Žmonai 
pinigų kad ir ant paukščio sparno. 

Tartum kaušas verdančio vandens būtų apsivertęs Nedžibui 
ant galvos. Jo liežuvis pasidarė kaip strampas, jis neteko žado, 
nei taip, nei ne negali pasakyti. Pakilo jis, žemai nusilenkė ir 
tylėdamas pasišalino... 

Nedžibas visai nusiminė. Bet ir kas būtų nenusiminęs! Jis tu- 
rėjo gražią žmoną, gaivią kaip gėlė, dar nebuvo spėjusi išblukti 
jos mergautinė chna. Nedžibas taip ją saugojo — Žmonėms ne- 
rodė, bijojo net skruzdės po žeme. Kaipgi ją paliksi namie, o 
pats išvyksi? Ligi vakaro jis vaikščiojo ir mąstė, bet nieko gero 
nesugalvojo. 

Vėlai vakare jis pasuko namo. Viena koja žengia į priekį, 
kita — atgal. Pagaliau, sukaupęs visas jėgas, jis pasiekė namus. 
Duris jam atidarė žmona, mato — pažinti negalima Nedžibo. Jos 
širdis paplūdo krauju, ir veidas pasidarė pilkesnis už pelenus. 
Bet ji buvo tyli moteris, kukli, tyra, jai net liežuvis neapsivertė 
paklausti vyrą, kas jam atsitiko. 

Susėdo abu prie stalo, suvalgė, ką davė alachas, bet žodžio 
nė vienas nepratarė. Nedžibas, pasakęs kaip paprastai: ,„Ačiū 
tau, žmonele, duok mums alache, kad stalas visada būtų sotus“ — 
pakilo iš užstalės. Žmona jam uždegė vyšnios medžio pypkę, 
padavė puodelį kavos. Užtraukė jis porą dūmų, nurijo gurkšnį 
kavos, ir jam pasidarė lengviau. O žmona uždegė žvakę ir pa- 
silenkė prie savo siuvinio. Nedžibas, liūdnai nusišypsojęs, tarė: 

— Mano Maviše, tavo plaukai supinti kasomis, tarp kasų 

driekiasi takeliai... Sako, kad tas, kuris juos pamatys, netrukus 
turės ruoštis į kelionę. Ką tu atsakysi manė 

Mavišė kilstelėjo galvą ir, pažiūrėjusi į vyrą sužeistos gaze- 
lės akimis, tarė: 

— Alachas nedarys mums nieko blogo! — Ir tęsė liūdesio 
kupinų balsu: — O mano valdove, o tu, kursai nudengei nuo 
manęs rausvą skraistę, šiandieną kažkas tau atsitiko, laimingi 
tavo nafnai apimti liūdesio; pamačiau aš tai, ir mano širdis ap- 
sipylė krauju. Vardan aukščiausiojo meilės, pasakyk man, kas 
tau širdį slegia. Tu užsikrovei sunkią naštą, o argi nėra kam jos 
nuimti tau nuo pečių? Tavo širdyje atsivėrė gili Žaizda, 0 argi 
nėra kam jos aprišti? Kam gi aš gyvenčiau pasaulyje? 

O reikia pasakyti, kad Nedžibas turėjo ragelį, atitekusį jam 
iš tėvų ir senelių. Tas ragelis buvo stebuklingas, su paslaptimi. 
Jis galėjo papasakoti apie visokias negandas ir numaldyti skaus- 
mą. Kai virš Nedžibo galvos praūždavo liūdesio audros, jam nu- 
tirpdavo liežuvis, sukepdavo lūpos ir jis griebdavosi ragelio 
kaip išsigelbėjimo; du kartus papučia ragelį, vieną kartą pasa- 
ko žodį, bet niekas daugiau jo negirdi, kaip tik Mavišė... 

Ir šit, išgirdęs žmonos aimanas, jis visai susikrimto: 

— Mano Maviše, man iš tikrųjų širdį plėšo sielvartas, bet 
nežinau, kokiais žodžiais tau jį apsakyti. Paduok man, vienui 
vienintele mano, liūdesio ragelį. 

Paėmęs ragelį, jis gailiai uždūdavo: 

— Maviše, mano Maviše, kokia nelaimė mus ištiko! Pra- 
keiktas likimas... Į saldų mūsų valgį jis įmaišė tokios kartybės, 
kad nė į burną imti negali... Mūsų laukia kelionė Čukurovos 
linkui... Ne dėl savęs aš liūdžiu, bet ar galiu tave palikti su 
chna ant nagų, juk net savo akis turiu imti su savimi! 

Mavišė dar nebuvo spėjusi atsidžiaugti šeimynine laime. Vy- 
ro žodžiai jai nusmelkė širdį. Ilgai jie galvojo, ką daryti. Išeiti į 
svetimus kraštus? Ne, jie niekur nenubėgs. Čapano ranka juos 
visur pasieks, visi dreba nuo vieno jo žodžio; belieka tik pa- 
klusti. Kas jau likimo lemta, tad ir tebūnie! Kad tik alachas 
pasigailėtų ir taip duotų, kad jų išsiskyrimas nebūtų pernelyg 
ilgas! 

Tą naktį Nedžibas nesumerkė akių. Kai tik prašvito, jis nu- 
ėjo pas dervišą Chasibą klausti patarimo. Dar nuo mažumės 
Nedžibas ir Chasibas buvo dideli draugai. Dervišui Chasibui la- 
bai nesisekė mokslas. Mokykloje jis net neišmoko laikyti ran- 
koje plunksnos. Mokytojas jį dažnai tampydavo už ausies, bylo- 
damas: 

— Sūnau mano Chasibai, knygos neturi nei burnos, .nei lie- 
žuvio, išmok skaityti — ir tada nebylės prakalbės. O dar tau 
reikia išmokti rašto! Juk popierius — dykas laukas, o rašalas — 
juoda sėkla; ranka pasėsi, liežuviu nupjausi. 

Visi išmintingi mokytojo žodžiai nepasiekė Chasibo širdies, 
jis ir neišmoko rašyti. Bet dėl to maža bėda, juk jis ir neketino 
eiti į raštininkus. Paėmė jis ir pasitiesė avikailį teke“, gyvena, 
neliūdi, duonos iki soties turi, vandens užtenka. 

Toks buvo Chasibas, pas kurį Nedžibas atėjo patarimo. Chasi- 
bą sugraudino bičiulio nelaimė, bet jis dėl viso to apkaltino patį 
Nedžibą: 

— Ak Nedžibai, ar aš tau nesakiau: nesusigundyk šios aša- 
rų pakalnės tuštybėmis — tu nepaklausei; mokiau aš tave: ne- 
siduok apsunkinamas šio pasaulio rūpesčiais — tu nepaisei mano 
patarimo; savo paties rankomis užsitraukei nelaimę. O priešgy- 
niauti Čapanui negalima: tik vienu savo žodžiu jis sustabdo 
sraunias upes. Paklusk bėjui, nieko daugiau tau ir nelieka. Aš 
melsiu aukščiausiąjį, kad jis pakreiptų savo žvilgsnį į nuolankų 
tavo žmonos veidą ir. kad tu sugrįžtum kuo greičiau namo... Aš 
melsiuos, ir tu melskis. 

Ką gi daugiau galėjo pasakyti bičiulis? 

Kai Nedžibas parėjo namo, nuskambėjo - šūksnis sukalbėti 
vakarinį namazą. Pamatęs palinkusią prie tandyro Mavišę, jis 
vėl prisiminė savo širdies gėlą ir susikrimtęs tarė: 

— O Maviše, Maviše, kol piktas likimas nesiliaus tyčiojęsis 
iš manęs, tavo disnos nebus linksmesnės. Bijau, kad ir tavęs ne- 
prispaustų bėdos! 

Tą paskutinę naktį, kurią jie praleido drauge, Mavišė ir 
Nedžibas nuliūdę sėdėjo šalia kits kito ir taip kalbėjo: 


Mavišė: 

Mielas, sugrįžk iš šalies tolimos, 
Ir ilgesys man širdies nekamuos. 
Lauksiu tavęs, mylimasis, tik greit 
Man pažadėki namolei pareit. 
Nedžibas; 


Vien apie rožę lakštutės daina, 
Vien tik tavęs man širdis kupina. 


Ž Tekas — dervišo būstas, celė. 

Žodį „myliu“ sukuždėjai tu man — 
Aš nepražūsiu krašte svetimam, 


Tą naktį jie negalėjo užmigti. Rytą Nedžibas su savo šei- 
mininku pasibalnojo arklius, pakilo į kelionę. Atsisveikinimas 
buvo toks liūdnas, tartum jie būtų skyręsi amžinai. Išlydėdami 
Čapaną, žmonės bučiavo jo arklio kilpsaičius. O kiek buvo iš- 
berta gėlių, vienas alachas težino! Nedžibo žmona išliejo įkan- 
din savo vyro didžiulį ąsotį vandens: tepadeda jam aukščiau- 
siasis greičiau sugrįžti namo! Liūdesio ragelis, ramindamas ne- 
laimingąją Mavišę, gailiai sudejavo: 

— Padėk mums alache, būk maloningas! 

Praėjo pavasaris, o paskui ir vasara. Mavišė nė karto ne- 
iškėlė kojos už savo namų slenksčio. Ji nevaikščiojo nei į šal- 
tinį, nei pas kaimynus! Vandenį gėrė iš šulinio, mėnuliu gėrė- 
josi pro savo krosnies kaminą: žmonės nematė nė jos drabužio 
kraštelio. Niekas daugiau nevaikščiojo į jos namus, kaip tik 
močiutė Emetė, Mavišės kaimynė, labai geros širdies moteriškė. 
Bet alachas jos neapdovanojo pagal dorybes: atvirkščiai, atėmė 
viską, ką ji turėjo ir ko neturėjo. Ji liko vienut vienutėlė šiame 
pasaulyje su dukraite. Jos plaukai visai nubalo, bet ji kibo į 
kiekvieną darbą, kad tik nereikėtų prašyti nedorų žmonių iš- 
maldos. Nuo tos dienos, kai Nedžibas išvyko, ji visada palik- 
davo Mavišei savo dukraitę. 

— Bent vaikas tebūnie tau širdies paguoda, — sakydavo ji. 

Daug padėkos nusipelnė ir dervišas Chasibas, kuris irgi rū- 
pinosi Maviše. Tik šit iš bėjaus rūmų niekas nė karto neatėjo ir 
nepaklausė, ar jai ko nereikia. O išdidi Mavišė taip pat niekam 
neatvėrė širdies. Nedžibas išvykdamas jai pasakė: 

— Aš savo širdį dalinu į dvi puses. Vieną pusę palieku tau, 
mano žmonele, o kitą pusę įteikiu tau, mano rageli; tą dieną, 
kai būsiu jums reikalingas, nė vieną žmogų manęs neklausinė- 
kite, ieškokite manęs čia! 

Užtat, kai Mavišę imdavo kamuoti ilgesys, ji išliedavo savo 
širdies gėlą liūdesio rageliui. 

Vieną dieną Mavišė visai nusmurgo. Pasiklausykime, ką kal- 
bėjo Mavišė ir ką jai atsakė liūdesio ragelis. 


Mavišė: 


Skaudžiai gelia man širdis, mielas, ko tyli? 
Ak, nejau tu pražuvai svetimoj šaly? 

Niekas nebemiela man, slegia ilgesys. 
O rageli, atsakyk, ar jisai begrįš? 


Liūdesio ragelis: 


Tavo mylimas kalnuos, jam sunku keliaut. 
Bet negildyk sau širdies ir liūdėt paliauk. 
Kol Naujieji Metai čia belsis į duris, 
Patikėki, jis tikrai pas tave sugrįš. 


Tuo tarpu kažkas pasibeldė į duris. Mavišė pažiūrėjo pro 
plyšį ir mato — už durų stovi du vyrai brangiais drabužiais. 
Ji dar nespėjo paklausti: „Ko pageidautumėte, gerbiamieji?" — 
o vienas jų ir sako: | 

— Jaunoji moteriške, aš esu didelio konako*? prievaizdas. 
Siunčiu tau pasveikinimą: iš Čukurovos atėjo žinelė, linkėjimai 
tau. Nedžibas gyvas ir sveikas, o klojasi jam nekaip — kol kas 
dar nėra žinios, kada jis galės sugrįžti namo. Ak, vos neuž- 
miršau: tavo Nedžibas atsiuntė baltą skarelę su išsiuvinėta rože, 
ženklinančia jį esant gyvą ir sveiką. Ir, be to dar, jei tau Iei- 
kia pinigų — kapšis štai man prie šono, prašyk, kiek tik no- 
Ti... 

Pasakysime jums paslaptį, kad vienas iš tų, kurie stovėjo už 
durų, buvo Čapano sūnus, o antrasis — jo prievaizdas... 

Mavišė vos girdimu balsu atsakė: 

— Telydi laimė teisuolius, siunčiančius man linkėjimų, bet' 
man nieko nereikia! Skarelėje, kurią man atsiuntė mano val- 
dovas. Nedžibas, šiąnakt išsiuvinėsiu geros savos sveikatos ženk- 
lą — didelę galvą ir ilgas kojas. Jei rytoj ateitumėte paimti ska- 
relės, tai teduoda jums visagalintis alachas visko, ko tik užsi- 
geisite. 

Ji taip pasakė ir paėmė skarelę, įkištą pro durų plyšį. Paim- 
ti ji paėmė, bet Čapano sūnus nužvelgė jos pirštus, nuspalvin- 
tus chna dažais. Jie jam pasirodė kaip sniegas, ant kurių užtiš- 
ko kraujo lašai, ir jis visai neteko galvos, 

Kitą dieną, kai Mavišė turėjo atiduoti skarelę, viena jos ran- 
ka palietė kitą, ir tartum būtų kas. nudeginęs jos pirštų galiukus; 
tą naktį kažkodėl ji nesumerkė akių. 

Jei tik bėjus Kara, Čapano sūnus, ko užsimanys, jis ir viena 
padarys, ir kita padarys, jis ir perlų pabers, o savo pasieks. Ir 


3 Konakas — rūmai, didelis turtingas namas. 

šit jam užkaito kraujas. Ir jis taip nusprendė: arba gražuolės 
rankos jam atneš laimę, arba jo laukia kapas toli nuo gimtųjų 
kraštų... 


**X* 


Vieną dieną kažkas pasibeldė į duris; suplazdėjo Mavišei šir- 
dis. Atidarė ji jas, pažiūrėjo ir mato — stovi ant slenksčio se- 
nutė ir sako: | 

— Mieloji mano jaunamartėle, iš kelionės visai pavargau, 
nebegaliu toliau eiti; jei tavęs per daug neapsunkinčiau, leisk 
man čia truputį pailsėti. 

Geroji Mavišė paėmė jai už rankos ir įsivedė į vidų. Norė- 
dama įtikti Nedžibo žmonai, senė iškart pragydo saldžiais kaip 
medus žodžiais: 

— Išmintingoji tu, protingoji tu jaunamartėle, tu atidarei man 
savo duris, tad teatlapoja rojus tau savo vartus. Netuščiai sa- 
koma, kad iš veido žmogui galima atspėti ateitį... Aš ilgai iš- 
gyvenau šiame pasaulyje, bet tokios skaisčiaakės dar nebuvau 
sutikusi. Tavo akys kaip stikliniai karoliai; ant kūno tau apga- 
mai, tavo lūpos kaip žiedo pumpuras, dantys kaip žemčiūgai... 
Ką ir besakyti, tavo žvilgsnis apžavai, tu kvepi kaip kalnų gė- 
lelė. Alachas pasistengė kurdamas tave. Aišku, ir širdies esi 
geros, nežinau tiktai, ar esi laiminga? Sakoma, kad gražias ap- 
lenkia laimė, o jei tavęs ji nebūtų aplenkusi, tai argi sėdėtum 
po šia vargana pastoge? Tau tik gyventi gražiuose konakuose! 
Tavo duris saugotų ištikimi tarnai, aplink tave nuolat suktųsi 
vikrios vergės. Betgi aš jau sakiau: gražias laimė aplenkia! Jei 
neaplenktų, nei tu, nei aš negyventume šitaip... Nesijuok, duk- 
Ta mano, nesijuok: buvo metas, kada ir aš bernams patikau, 
bet šit mane apžavėjo vienas šlakuotis, ir aš jam atidaviau visą 
savo gyvenimą, teatsiunčia alachas mirtį kaltiesiems... Šiandien 
aš neturiu nei pinigų, nei turtų. Alachas man, savo vergei, ne- 
davė vaikų. Ką gi padarysi, jei rankos nemoka dirbti darbo, o 
liežuvis sakyti saldžių žodžių, šit ir eini per žmones, beldiesi į 
kiekvienas duris. O juk galėjo būti kitaip, jei kadaise patyrusi 
moteris, tokia kaip motina, būtų pasisodinusi mane šalia savęs 
ir įkvėpusi proto, argi būčiau susaisčiusi savo gyvenimą su 
valkata! Bet ką bepaveiksi, mums jau viskas po laiko: mes vie- 
na koja jau stovime šiame pasaulyje, kita — aname... Tesaugo 

alachas, kad nenuvystų, rausvus moterų veidus, tokių kaip 
tu... 

Tarusi, kad jau sutemo naktis, senė išėjo. Ji išėjo, o Ma- 
višei suskaudo galvą. Tikriausiai senoji ragana bus nužiūrėjusi 
bloga akimi! O jeigu močiutė Emetė nebūtų išėjusi su dukraite 
namo, o ant galvos šešėlio būtų nuvarvinusi į vandenį keletą 
lašų ištirpusio švino prieš burtus, viskas būtų pasibaigę gerai. 
Bet ką bepaveiksi, tą naktį Mavišė vėl nesudėjo akių. 

Nuo to laiko gal praėjo, gal ne, man regis — trys, jums re- 
gis— penkios dienos, ir vėl kažkas pasibeldė į duris. Mavišei 
vėl širdis suspurdėjo. Atidaro ji duris — vėl ta pati senė be- 
stovinti: 

— Vaikeli tu mano nekalčiausias, deimante tu mano, nepa- 
sisotinau aš tavo žodžių saldybe, vėl šiandien tave prisiminiau 
ir atėjau aplankyti! 

Argi galėjo Mavišė atsispirti prieš tokius žodžius! Įkrito jie 
jai į širdį. O juk teisingai sakoma: ,„Neatidaryk skrynelės, ne- 
paleisk piktųjų dvasių!“ Atsisėdo senė, išsikėtojo ant minderio * 
ir prabilo: 

— Tau tik gyventi ir gyventi su tokiu vardu... Koks, tu sa- 
kei, tavo vardas? Mavišė?t Ak Maviše, Maviše, juodaake mano 
"gražuole! Alachas pažvelgė tau į veidą, ir turbūt jam tavęs pa- 
gailo. Laiminga dalia tavęs laukia, iš gražių rūmų į tave eina 
didelė laimė, jei tik tu neatstumsi malonės, kuri puola tau į ko- 
jas! Prieik prie manęs, stok greta ir klausyk, nesigrąžiok šalin, 
neraukyk kaktos. Juk ne aš čia šneku, o mano valdovas bėjus 
Kara, supratai? Širdis jo — akis mano, mintis jo — žodis mano. 
Koks nelaimingas tas mano valdovas, koks nelaimingas! Burna 
jam yra, liežuvio nėra, sazas jam yra, stygų nėra, poilsio jo pa- 
siuntiniui nėra. 

Mavišė nepatikėjo savo ausimis: 

— O moteriške, aš kalbu ir dainos žodžius dėlioju taip pat 
kaip ir visos afšarų? dukterys, bet iš teisybės negaliu suprasti, 
ką reiškia tavo žodžiai, ką tu turi galvoje, kieno lūpomis tu 
kalbi? Žiūrėk, kad tavo vargas nenueitų veltui, juk aš ištekė- 
jusi! 

Senė palingavo gaivą ir toliau suokė saldžius savo žodžius: 

— Gražioji jaunamartėle, tyroji jaunamartėle, aš gerai Ži- 
nau, kokio lauko tu gėlė, kokio sodo su lakštingala. Bet slaptas 


* Minderis — čiužiniukas, pasitiesiamas sėdant ant grindų. 
5 Afšarai — turkų klajoklių gentis. 

žodis neturi rakto. Taigi aš tau išaiškinsiu.. Sakiau: „Poilsio jo 
pasiuntiniui nėra, gražiosios daug dorybių turi“ — Oo prasmė to- 
kia: mane atsiuntė iš aukšto konako... Mano bėjus Kara sykį 
apsilankė tavo namuose, tu jam atidarei duris ir pagrobei jo 
širdį. Nuo to laiko jis vaikšto apdujęs. Tu jį sužeidei, tu ir iš- 
gydyti tegali. Jei jo paklausysi, jis tave puoselės auksiniame 
narvelyje! Ko taip spoksai į mane? Toks erelis daugiau pas tave 
nebeatskris. Negalvok apie gėdą, tark žodį ir einame... 

Mavišė pasidarė lyg nesava, jos veidas papilkėjo lyg pele- 
nai, ir ji atsakė: 

— Ak kokia tu bloga moteris, kokie bjaurūs tavo žodžiai, 
kaip tau liežuvis apsiverčia juos tarti! Išgirdau tavo kalbą ir 
visa nutirpau. Argi doras žmogus kreivai pažiūrės į tuos, kas 
prašosi prieglobsčio? Argi ištikima žmona išties ranką tam, ku- 
ris stovi už durų? Teduoda alachas kiekvienam teisėtą žmoną, 
o aš gi turiu teisėtą vyrą. Verčiau mirsiu, negu užsitrauksiu 
gėdą! 

Išgirdusi tokius žodžius, senė kitą giesmę užtraukė: 

— Žinai ką, brangioji jaunamartėle, neriesk taip aukštai no- 
sies, tau bus geriau. Ne kiekvienas išdrįs priešgyniauti Čapanui, 
o jau bėjus Kara visai nepratęs, kad jo įgeidžius kas varžytų. 
Siųsdamas mane čionai, jis pasakė tokius žodžius, kad aš krūp- 
telėjau iš baimės, ir mano širdis plyšo: „Jei ji neužlies balzamo 
ant mano žaizdos, aš jai atimsiu gyvybę arba įmesiu į kalėjimą, 
tegu tada apmąsto, ką bedaranti.“ Pagalvok, jaunamartėle, pa- 
galvok, kad tavęs kur viduryje lauko varnos nesulestų. Pasis- 
tenk įtikti bėjui ir pati imk jo geisti! 

Mavišei nutirpo kojos, nutirpo rankos, ir ji tarė: 

— O senoji burtininke, bėjaus sūnus neturi užmiršti bėjaus 
garbės. Aš būsiu jo vergė, aš būsiu paklotas jam po kojų, bet 
tegu jis nenuplėšia man garbės. Ne, aš galvą padėsiu, bet liksiu 
ištikima vyrui. Eik ir visa tai apsakyk bėjui Karai, ir tegu tavo 
koja niekados daugiau nebeperžengia mano slenksčio! 

Ir taip jau atsitiko, kad tą pat akimirką iš alacho malonės at- 
sidarė durys, pasirodė močiutė Emetė. Ji viską girdėjo ir tuoj 
užpuolė senę: 

— Juodoji, piktoji Fatma, kiek tyrų sielų tu suvedžiojai, ne- 
lieski bent šitos! Tu prekiauji svetima garbe, tu koneveiki savo 
sąžinę, o tas bėjus Kara, kurį tu liaupsini, argi jis bėjus? Ne- 
doras jis žmogus, pasigviešė varganos našlaitės. Duok alache, 
kad tokie kaip jis gyventų be džiaugsmo, kad jų diendaržiuose 
nebūtų galvijų, o namuose — svečių... 

Kada senė išsigandusi išsinešdino, Mavišė puolė ant kaklo 
močiutei Emetei: 

— O močiute Emete, tu man esi lyg motina. Plėšrūnai nagus 
į Mane tiesia, priglobk mane po savo sparnu! Oi oi, koks baisus 
mano likimas, kokios juodos dienos užslinko! 

Močiutei Emetei gailestis suspaudė širdį, ji negalėjo sulaikyti 
ašarų. Bet tuo tarpu prabilo liūdesio ragelis, pro visas skylutes 
išsiliejo rūškana daina. 


Ragelis: 


Lekia erelis padange, jojo gailingi sparnai, 

Sielvartą džiaugsmas pamaino, tu neliūdėk amžinai. 

Vos paūgėjęs erelis bando pakilti ir skrist — 

Vilkstinė vargo praeina, tu neliūdėk amžinai. 

Kupranugariui suduosi — tuoj jis nuo rimbo 
pabėgs, — 

Gniuždo tik silpną nelaimės — tu neliūdėk amžinai. 

Avys, ir tos giliam slėny potvynio pirmo metu 

Vasarą jaučia ateinant, — tu neliūdėk amžinai. 


Tedainuoja liūdesio ragelis savo dainą, o mes, palikę Ma- 
višę su močiute Emete, paseksime Nedžibo pėdsakais... 


**x* 


Čukurova, apie kurią jau girdėjome, buvo nuostabi vieta. 
Visur stovėjo juriukų? palapinės, karavanų vilkstinės traukė į 
visas puses. Ir šit, jei paklausite, ar liūdi ir dūsauja tuose kraš- 
tuose vargšas Nedžibas, jums atsakys: „Jeigu ne jis, tai kas gi 
daugiau dūsausė Dieną mintyse, naktį sapne — vis ji, gražioji 
Mavišė! Toks didelis buvo jo sielvartas: šauksiesi vėjo — ne- 
ima, prašysiesi upės tėkmės — neneša. Širdyje kasdien vis sun- 
kiau. Teapsaugo alachas nuo visokių negandų!" 

Vieną dieną Čapanas paliepė Nedžibui sėstis jam prie kojų 
ir tarė: 

— Et mano sūnau, nėra akmens, ant kurio nebūtų suklupusi 
žmogaus koja, nėra tokios bėdos, kuri nebūtų prislėgusi pečių. 


9 Juriukai — turkų klajoklių gentis. 

Bet, kaip sakoma, viskas pareina nuo aukščiausiojo valios, žŽmo- 
gui skirta pakelti kiekvieną smūgį. Šiandien virš tavo galvos 
susikaupė juodi debesys; net liežuvis neapsiverčia pasakyti... Ta, 
kuri laikoma tavo žmona, pasuko šunkeliais. Tavo namai virto 
valkatų užeiga — nesuskaitysi, kiek jau jų buvo pas ją. 

Šitie žodžiai kaip peiliai pervėrė Nedžibui širdį: 

— Maloningasis mano bėjau, aš pažįstu savo žmoną. Net jei 
pirma jos bertum brangakmenius, ji nepasuktų iš tiesaus kelio. 
Ši moteris vien tik apie namus tegalvoja, vien tik namais tesi- 
rūpina, nė į ką ji neatsigręš, nė į ką nepažiūrės. O gal jums 
kas pamelavo? Žmogus ir saulėje ieško dėmių! 

Gindamas žmoną, Nedžibas norėjo dar daug ką pasakyti, bet 
Čapanas labai griežtai paisė garbės dalykų. Išgirdęs blogas kal- 
bas, jis nemėgdavo daug svarstyti. 

— Oi koks tu kvailys, ir kam gi šautų į galvą tuščiai ap- 
kalbėti tavo skarmalę? Ar tik ne iš pavydo dėl jos auskarų ir 
puošnių rūmų? Ir kas užsimanytų kaišioti savo šaukštą į jos du- 
benį? Vadinasi, tokia jau ji yra: likusi viena, išklydo iš kelio. 
Kuo aš daugiau patikėsiu, tavimi ar savo sūnumi? Jis savo au- 
simis girdėjo, iš gėdos vos kiaurai žemę neprasmego, taigi mat! 
Kol tu mums tarnauji, tavo nešlovė ir ant mūsų galvų krinta. 
Negaišk laiko, verčiau imk štai šitą plunksną ir lapą švaraus 
popieriaus ir baik visa tai! Nejaugi tau, mūsų namų tarnui, ne- 
atsirastų kitos Mavišės? | 

Kiekvienas Čapano žodis nelyginant kulka varstė Nedžibui 
širdį. Jis nuėjo pasiimti plunksnos ir popieriaus, bet jo rankos 
taip ėmė drebėti, kad plunksna nukrito į vieną pusę, popierius — 
į kitą. Pagaliau Čapanas, lyg koks Azrailas 7, atsistojo jo galvū- 
galyje, ir jis ėmėsi plunksnos. Bet vos tik mėgino parašyti žodį, 
kurio nedera nė ištarti, griuvo lyg griaustinio trenktas. 

Subėgo Čapano tarnai ir ką gi jie mato: Nedžibo rankos kojos 
nekruta, lūpos neteko žado. Visiems, kas tai regėjo, iš akių aša- 
ros pasruvo, o Čapanas tik susiraukė. Tarnai pakėlė Nedžibą, 
nunešė į palapinę ir paguldė, o jis guli, nekruta. Jo prižiūrėti 
stojo viena gera moteriškė. Jie liepė jai apvesti nelaimingąjį 
aplink septynis laidojimo rūsius — ji apvedė; liepė jam duoti 
graikiško riešuto lapų nuoviralo — ji davė; viską, ką jie sakė, 
ji darė, bet niekas nepadėjo. 

Kai atėjo Nedžibo laiškas, visas Jozgadas ėmė verkti, vaitoti. 


' Azrailas — pagal musulmonų tikėjimą — mirties angelas. 

Garbingiausi žmonės nuėjo į Mavišės namus, linkėdami, „kad 
jos kančios kristų ant galvų tiems, kurie dėl to kalti". 

— Dukrele,— byloja jie — mes nieko blogo negirdėjome apie 
tave, bet tavo vyras parašė: „Aš išsuksiu iš to kelio, kuriuo 
nuėjo ta ištvirkėlė. Pakabinkite ant mano durų juodą spyną!“ 
Matyt, koks nors melagis apkalbėjo tave. Ką mes galime pa- 
daryti, ką mes galime pasakyti? Tau belieka tik kentėti. Tepa- 
deda tau alachas: kas uždarė tas duris, tas jas ir atidarys. O 
jei neturi prieglobsčio, eik pas mus, tau visada atsiras ramus 
kampelis. 

Mavišė visa tai išklausė už durų ir taip atsakė: 

— Aš prašau alachą tik vieno: tie, kurie mane apkalbėjo, 
tesuranda sau kapą drėgnoje žemėje. 

Daugiau ji nepasakė nė žodžio, bet galvos nenuleido ir nu- 
garos nesulenkė. Ji buvo išdidi moteris. Ne veltui vadinosi af- 
šarų genties dukterimi... 

Kai ji įėjo į savo kambarį pasiimti nešmenės, liūdesio ragelis 
gailiai sudejavo. Ką galėjo padaryti vieniša, vyro pamesta gra- 
žuolė? Savo akis — ašarų šaltinį — priglaudė močiutės Emetės 
namuose. Daug yra pasaulyje blogų žmonių, bet ir gerų ne- 
trūksta! Močiutė Emetė sušildė Mavišę prie savo krūtinės kaip 
tikrą dukterį. 

— Dukrele,— tarė ji — ir gyvenimas turi pabaigą, patikėk 
manimi. Tu esi nekaltas, tyras vaikas. Aš žinau, kas tau paspen- 
dė žabangus, bet negaliu išduoti paslapties. Aš tik meldžiu ala- 
chą, kad jis greičiau atsiųstų jiems bausmę. 

Nuo to laiko praėjo, o gal nepraėjo, aš pasakysiu, trys die- 
nos, jūs pasakysite, penkios dienos... Vieną vakarą dervišas 
Chasibas sutiko močiutę Emetę. Išgirdęs, kokia nelaimė ištiko 
Mavišę, jis įtūžo: 

— Et močiute Emete, ko tu man nesakei, kad vanagas iš- 
skleidė savo sparnus? Aš būčiau nušalinęs bėjaus Karos apkal- 
bas, ir nelaimė nebūtų įvykusi. Na, bet ką padarysi, kas jau 
pagadinta, to nepataisysi! Eik, moteriške, eik, pasakyk jai, kad 
neliūdėtų, tegu tik sugrįžta Nedžibas, o tada, alachui leidus, 
viskas susitvarkys. Še tau kelis kurušius ir kelias dienas niekur 
neik iš namų, saugok Mavišę. 

Taip jis pasakė, palingavo galvą ir nuėjo savo keliu. 

*** 


Viskas alacho valioje! Kartą pas Čapaną atlėkė raitelis, at- 
vežė blogą žinią iš Jozgado: „Jo sūnus, bėjus Kara, nužudytas. Sa- 
ko, mėnulis nešvietęs. Niekas nieko nematę.“ Išgirdo tą žinią Ča- 
panas, ir jam kraujas užkaito. Metė jis viską, įsakė ardyti pa- 
lapines. Palapines tarnai išardė. ,„Veskite arklius! — tarnai at- 
vedė arklius. Nedžibą suvyniojo į antklodę ir pririšo arkliui prie 
nugaros. Čapanas joja pirma visų, tarnai iš paskos, joja, dieną 
naktį nesustoja, tik dulkės rūksta. Nepraėjo nė savaitė, ir jie 
jau buvo Jozgade. Žmonės juos sutiko be būgnų ir be zurnų, o 
bijodami įtarimo ir gelbėdami savo galvas, visi nuo mažo iki 
didelio nuskubėjo į rūmus. 

Žudiko pėdsakų nesurado. Žiaurusis bėjus iš pykčio ir liū- 
desio pajuodo tarsi nuodėgulis. Jis negalėjo suprasti: kas išdrį- 
so pakelti ranką prieš jo sūnų, Čapano sūnų, juk vien jo vardas 
visiems įvarydavo baimės. Ir jis pagarsino į visas keturias pa- 
saulio šalis: kas suras žudiką arba kurstytoją nužudyti, tas gaus 
dvi užliejamas pievas ir du didžiulius jaučius. 

Dar nebuvo vakaro, ir atvyko kažkoks žmogus, panašus į 
Kesę. Po pažastimi jis laikė nukirstą galvą. Įėjo į rūmus ir 
tarė: 

— O galingasis bėjau, nepalaikyk manęs pagyrūnu, jei tau 
priminsiu seną patarlę: „Jei klausiama: kas kaltas — ar tas, 
kuris nužudė, ar tas, kuris nužudytas, atsakoma: žinoma, nužu- 
dytasis." Tas, kas įpratęs sakyti tiesą, neišsigins jos ir papasa- 
kos visa apie savo gyvenimą, kaip ta nukirsta galva. 

Taip jis bylojo, ir prašneko žmogaus balsu negyvoji gal- 
va: 

— O jūs, piktų darbų sumanytojai, klausykite manęs! Aš vi- 
sada melą vadinau melu, o tiesą — tiesa ir buvau nukirsdintas 
už teisingą žodį. Jei dar turėčiau vieną galvą, aš ir jos nepa- 
gailėčiau už teisybę. Bet man nėra nei reginčių akių, nei gir- 
dinčių ausų ir vis tiek aš jums sakau: tik liūdesio ragelis žino, 
kas yra bėjaus Karos žudikas! 

Čapanas nepatikėjo savo ausimis, nusprendė, kad visa tai 
tėra Kesės išmonės, baisiai užsirūstino ir suriko: 

— Ei Kese, kokią dieną tu atėjai barstyti druskos į mano 
žaizdą? Tu nori mane išvesti iš kantrybės negyvėlio kalbomis? 
Ir kas tas liūdesio ragelis? 

Kesė taip atsakė: 

— O mano bėjau; didysis iš didžiųjų bėjau! Nė tokios min- 
ties man neatėjo berti druskos į tavo žaizdą. Niekada ir niekam 
aš nemečiau akmens į nugarą, argi aš mesčiau tau? Patikėk 
mirusios galvos žodžiais, visko esama pasaulyje, ir liūdesio ra- 
gelio taip pat esama, duok man geležinius čarykus, geležinę laz- 
dą, ir su alacho pagalba aš jį surasiu. 

Kesės nuolankumas jį išgelbėjo nuo budelio peilio. Jis ap- 
siavė geležinius čarykus, pasiėmė geležinę lazdą ir leidosi į ke- 
lionę. Jis ėjo ėjo, per kalnus, per slėnius ėjo, šešis mėnesius ir 
vieną rudenį ėjo. Ir nespėjo skarelė išdžiūti, o jis jau buvo 
grįžęs. Ta pati išvaizda, tas pats balsas, tas pats Žodis, ta pati 
kalba: | 

— O mūsų tvirtybe, kalnų ir akmenų valdove, visagalintis 
bėjau! Nėra tokio daikto, kurio nerastum per tavo malonę, tai 
kaipgi nerasi liūdesio ragelio! Pabučiavęs tau į ranką ir į tavo 
skverną, pasišalinęs tau iš akių, maniau pasukti į Cobandagą *, 
ligi kurio bebuvo vos keli žingsniai, o atsitiko taip, kad nukly- 
dau į Ešildagą?. Ilgai ėjau, ilgai kilau į kalnus ir staiga matau 
medį, o po juo piemuo begulįs. Mane pamatęs, jis tartum atgijo. 
„Ei keleivi, ar vėjas tave atpūtė, ar kruša atnešė į šiuos kraštus, 
kur nei paukštis nepraskrenda, nei karavanas nepraeina? O gal 
alachas tave atsiuntė? Šit jau keturiasdešimt metų, kaip aš trokš- 
tu pamatyti žmogaus veidą!“ Ir taip jis apsidžiaugė, kad neliko 
pasakos, kurios jis nebūtų pasekęs, ragelio, kuriuo jis nebūtų 
padūdavęs. Mano mintis jis veikiausiai atspėjo iš mano akių. 
Nieko aš jo neklausinėjau, o jau jis, parodęs ragelį, kurį laikė 
rankoje, tarė: „Šitas ragelis yra vadinamas meilės kankiniu. Juo 
grojama ir kalnuose, ir lygumose, jo klausosi ir juodos, ir bal- 
tos avys. Tai ragelis, kuriuo groja kiekvienas čabanas. Bet dar 
yra ir liūdesio ragelis, stebuklingas ragelis. Ko esama pasaulyje 
ir ko nesama — viską pats papasakos ir dar žmogų privers pa- 
pasakoti. Nerūpestingiems atneš vargą, kenčiantiems — paguo- 
dą. Kartą aš girdėjau tuo rageliu grojant čabaną, kuris ir ban- 
dos neturėjo. Vargšelis vieną dieną atidavė alachui sielą, o ra- 
gelis atiteko įsimylėjėliui Nedžibui. Šitas alacho vergas paliko 
mūsų kalnus ir persikėlė į jūsų ganyklas. Jei pasitaikys proga, 
būtinai pasiklausykite to ragelio!" | 

— Taigi, — tarė jis— aš ir pasakiau jam: „Jei tavo Nedži- 
bas — vargšas mūsų Nedžibas, tai jis dabar mirtimi vaduojasi. 


Š Čobandagas — kalnai rytų Anatolijoje. 
> Ešildagas — kalnai vakarų Anatolijoje. 


204 


Vargšelis nė liežuvio nepajudina, negali jis groti liūdesio rage- 
liu." Čapanas palingavo galvą ir tarė: „Tegu tik ragelis paliečia 
jo lūpas, ir jam bematant prasivers burna ir prašneks liežuvis.“ 
Žodis po žodžio... „Gal ir taip, kaip tu sakai, bet juk jis nei 
rankų, nei kojų nepakrutina“,— padejavau aš. O čabanas at- 
sako: „Jei moteris, kuri nepelnytai apšmeižta ir apjuodinta, pa- 
lies nejudantį Nedžibo kūną, alacho valia pasrus kraujas jo 
gyslomis, ir jis atsigaus!“ — „O čabane, čabane,— tariau aš — 
tu iš tikrųjų esi didysis iš didžiųjų! Tu užuodi tolimo vėjo kva- 
pą, tu matai juodą skruzdę ant juodo akmens, tu turi žinoti ir 
mūsų bėjaus Karos žudiką.“ Jis nusijuokė: „Nurodyti žudiką 
gali tik liūdesio ragelis. Bet neverskite jo kalbėti, taip bus dar 
geriau. Bijau, kad po ragelio giesmės gali pasirodyti naujas Ča- 
panas!“ Jo žodžiai taip mane užgavo, kad norėjau pavaryti se- 
nį. Bet atsiminiau jį esant išmintingą žmogų ir puoliau jam į ko- 
jas, maldavau man atleisti. O garbusis pone, nekvaršinsiu jums 
galvos savo kalbomis, ilgomis kaip Kesės barzda. Aš ištesėjau 
savo žodį, liūdesio ragelis surastas. Dabar viską palieku jums: 
kaip padarysite, taip ir bus gerai — atsakė Kesė, kaip kirviu 
nukirsdamas. 

Kesės adata šulinio neiškasi, bet nėra kaip ir neklausyti jo 
žodžių. Čapanas pagalvojo pagalvojo ir tarė: 

— Ei Kese, aš visados tave laikiau protingų žmogumi, bet 
visų tavo dorybių nežinojau. Jei išsipildys čabano žodžiai, jei 
mano vergo raštininko ims judėti rankos ir kojos, prasižios bur- 
na ir prakalbės jo liežuvis, tada mes patikėsim,- kad Nedžibo 
ragelis ir yra liūdesio ragelis. Jis pasakys, kas nužudė bėjų 
Karą... Taip tavo pradėtas triūsas baigsis sėkmingai! Neklausk, 
kuris dabar metas, tuoj eik pas buvusią Nedžibo pačią, pasitei- 
Tauk jos sveikatos, o po to užvesk vingrią kalbą. Žodžiu, viską 
sužinok ir palinkėk jai visko, ko ji nori. . 

Iškembėlis Kesė pabučiavo Čapanui į ranką ir į jo drabužių 
skverną ir išėjo. 

Prieikite arčiau, mano vaikai, kol gudrusis Kesė neatliko 
savo uždavinio, visi drauge aplankysime Nedžibą. 

Kai Nedžibą pargabeno iš Čukurovos, sako, kaimynai, aičio- 
dami ir aimanuodami, susirinko prie jo namų, atidarė duris, ant 
kurių kabojo juoda spyna, ir paguldė nelaimingąjį į patalą. Nuo 
to laiko ir guli jis, rankų kojų nepajudina. Net alacho vandens 
nėra kam paduoti. Ačiū dervišui Chasibui, kuris, užmiršęs blo- 
gą raštininko poelgį, dieną naktį išsėdėdavo savo draugo gal- 

vūgalyje. Ir močiutė Emetė, duok alache jai sveikatos, kasdien 
jam atnešdavo tai užkultos, tai nebaltintos sriubos. 

Kartą, kai dervišas Chasibas norėjo melstis, Nedžibas pa- 
klausė, kur yra Mavišė. Kaip paklausė, sakysite jūs? Jo akys 
paklausė, jo antakiai paklausė. Močiutė Emetė atsiduso ir at- 
sakė: 

— Neliesk šios žaizdos, mielasis, neliesk. Ta, kurią tu ap- 
šmeižei, yra aukštesnė ir tyresnė už Kafdagą. Norėdamas įtikti 
Čapanui, tu išdraskei nelaimingosios lizdą. Bet alachas mato — 
tekantis mėnulis, besileidžianti saulė turi dėmių, o Mavišė ne! 
Jos nedraugas, bėjus Kara, jau ilsisi juodoje žemėje, tu pats 
raitaisi kančiose, o ją pastūmėjai į pražūtį! 

Ir ji viską papasakojo. Nedžibas tik tada suprato, kieno me- 
dį jis nukirto ir iš kur pūtė vėjas. Bet ką jis galėjo padaryti, 
ką jis galėjo pasakyti? Jo rankos — ne rankos, o liežuvis — ne 
liežuvis, jo kūną prislėgė kažkoks sunkumas. Ir vėl jį apėmė 
alpulys, tris dienas ir tris naktis neatmerkė akių. 

Ir šit tuo laiku, kada iškembėlis Kesė, išėjęs iš konako, pa- 
siekė Nedžibo duris, šis dar nebuvo atsipeikėjęs. Viską, ką jam 
liepė pasakyti bėjus, Kesė apsakė Chasibui, o tas papasakojo 
močiutei Emetei, o ši viską persakė Mavišei. Nelaimingoji mo- 
teris taip prakalbėjo: 

— O močiute Emete, kai Nedžibas išvyko į Čukurovą, jis 
savo širdį padalino pusiau. Vieną pusę atidavė man, kitą — 
rageljui. Ir paliepė išeidamas: „Jei užsidegtų mūsų namai, bėk, 
nieko neimk, nepalik tik mano ragelio.“ Toli nuo namų aš pa- 
tyriau nelaimių, skaudesnių už gaisrą, bet likau ištikima savo 
žodžiui. Pasiėmiau tą ragelį, guli jis dabar mano ryšulėlyje. Ati- 
duosiu jį jums, o jūs nunešite. Mirtis — alacho duota, aš nie- 
kados daugiau nebeperžengsiu Nedžibo namų slenksčio. 

Močiutė Emetė nebeištvėrė: 

— Dukra mano, —tarė ji — Nedžibas padarė didelę pikta- 
darystę, bet tu pikto nedaryk. Aš tau negaliu apsakyti, kaip jis 
gailisi paklausęs žmonių, sugriovęs savo namų židinį... Atsidė- 
kok man už duoną ir druską, einam, nepatingėk žengti porą 
žingsnių, atiduok jam ragelį savo pačios rankomis. Gal alachas. 
duos, tavo rankos jam sugrąžins sveikatą! 

Mavišė atsakė: 

— Ak močiute Emete, viską tu man galėjai užminti, bet tik 
ne duoną ir druską, čia aš esu bejėgė. 

Taip ji pasakė, užsigobė galvą skarele, o močiutė Emetė apsi- 
muturiavo šaliu. 

Išėjo juodvi pro vienas duris ir įėjo pro kitas. Chasibas pasi- 
šalino į kitą kambarį. Nedžibas gulėjo nekrutėdamas. Mavišei 
širdis suplazdėjo kaip paukštė, kai pamatė jį tokį. Močiutė Eme- 
tė, pasilenkusi prie ligonio, sušnibždėjo: 

— Atsipeikėk, Nedžibai, atsipeikėk! 

Jis atsimerkė, pamatė savo galvūgalyje Mavišę juodais dra- 
bužiais, ir taip jam graudu pasidarė, kad nežinau nė kaip apsa- 
kyti — žodžių man trūksta. Jis pamėgino atsikelti — negalėjo, 
norėjo žodį tarti — žado pritrūko, tik pažiūrėjo į ją liūdnomis 
savo akimis! 

Mavišė įdėjo Nedžibui į rankas ragelį, ir suvirpėjo jo ran- 
kos, lūpos palietė ragelį — ir atsipalaidavo jo liežuvis. Bet 
papūtė jis kartą, papūtė antrą, ir nieko neišėjo: tyli ragelis. O 
trečią kartą iš ragelio pasigirdo toks garsas, toks garsas, lyg kad 
būtų krūptelėję paukščiai ore, suvirpėjusios Žuvys vandenyje. 
Gal norite sužinoti, ką pasakė Nedžibo lūpomis liūdesio ragelis, 
ką išgirdo žmonės Mavišės širdimi: 


Aš naktimis vis regiu tavo veidą sapne, 

Tu kaip svajonė kasdien ateini pas mane, 
Bet tik dabar, svečioje šaly je, supratau, 

Kiek didi ištikimybė jėgų teikia tau. 

Laukiu tavęs, mylima, ir bijaus, ir viliuos — 
Grįši, vos tik sužinojus, kaip aš kankinuos. 
Nors ir toli tu, nors žmonės aplink svetimi, 
Bet mano gėlą pajusi visa širdimi. 

Kur tu, brangioji? Aš laukiu dienas ir naktis! 
Grįši — ir manosios ligos bemat išlakstys. 
Vos tik pažvelgsi — tuoj žaizdos skaudėti paliaus, 
Vienas aš vos nealpstu nuo to skausmo gilaus. 
Antakiai tavo — nelyginant varno sparnai, 
Ar beregėsiu juos, ar tu ;begrįši čionai? 
Ašaros baigės, širdis mano plūsta kraujais, 
Negi mieliausioji niekad jau man neatleis? 
Ar nė lašelio užuojautos nekeliu tau? 
Nebekankinki ilgiau, nors ir nusikaltau. 

Aš skubinai perėjau daug klaidžiausių kelių, 
Bet tik tave, tave vieną be galo myliu. 
Kartais mylėdamas žiauriai elgiesi žmogus... 
Nei daktarai neišgydys žaizdų, nei dangus. 
O, tik pažvelki, Nedžibas bejėgis visai — 
Nors ir mylėjo, bet vos nepražuvo jisai. 

O alache maloningas, kas darosi! Nedžibo rankos sujudėjo, 
prabilo liežuvis: 

— Maviše, Maviše, nedori žmonės pastūmėjo mano ranką 
į nuodėmę — rankos nebėra, mano liežuvį subjaurojo nuodė- 
mė — nebėra liežuvio. Alachas man pasiuntė liūdesio ragelį, kad 
jis mane išgydytų, mano rankos ir kojos sveikos, tik kam man 
tas liežuvis, kad jis neprakalbina tavęs! Ranka, į kurią tu ne- 
įdėsi savo rankos, man irgi nereikalinga! Maviše, Maviše, tas, 
kuris prisidėjo prie pikto,— gavo pelnytą bausmę, tas, kuris 
vaitoja, — miršta, tas, kuris tave užgavo,— sužeidė savo širdį. 
Aš greitai mirsiu kančiose. Prieik artyn, atleisk man mano nuo- 
dėmes, ir aš ramiai numirsiu| 

Išgirdusi Nedžibą prakalbėjus, močiutė Emetė neteko žado, 
Mavišė palenkė prie jos galvą ir tarė: 

— O močiute Emete, ne jam, svetimam, o tau aš kalbu, tu 
esi man liudytoja, tu esi man įsakytoja. Šis nedorėlis — tai lygu 
pats Čapano sūnus: sudegino ir mane, ir save baisioje ugnyje, 
jos dūmai dūluos virš mano kapo. Aš atsidėjau alacho valiai — 
jei jis atleis, teatleidžia. Aš juk tokias kančias iškentėjau per 
Nedžibą — ir šiame pasaulyje aš su juo nekalbėsiu! Močiute, 
močiute, ne jam, svetimam, o tau kalbu, tu esi man liudytoja, 
tu esi Man įsakytoja! Aš buvau vargšė paukštė, nutūpiau ant 
šio nedorėlio šakos. Papūtė smarkus vėjas, nubloškė mane nuo 
šakos. Nulūžau aš sparnus, ir šaka, ant kurios tupėjau, taip pat 
nulūžo. Ar galima sutvarstyti nulaužtą sparną ir atitiesti nu- 
laužtą šaką? Alachas nubaudė, alachas ir atleis. Teužmiršta ma- 
ne Nedžibas — žaizda mano tebegyva, šiame pasaulyje aš su 
juo nekalbėsiu! 

Išgirdo Nedžibas rūsčius jos žodžius, jam širdyje suliepsnojo 
ugnis, suprato, kad nusineš savo nuodėmę į kapą. Taip pagal- 
vojęs, paėmė ragelį. Paklausykime, ką posmavo Nedžibas ir ką 
atsakė Mavišė: 


Nedžibas: 


Tu pagaliau sugrįžai, mylima, 

Mano širdis šiandien džiaugsmo pilna 
Ir teprašau tik žodelių kelių — 

Tyliai pratarki: „Tave aš myliu.“ 

Mavišė: 


Užtvankas tu juk sugriovei patsai, 
Ašarų man nebeliko visai. 

Daug iškentėjau sunkių valandų, 
Žodžių švelnių aš tau neberandu. 


Nedžibas: 


Vos berusena gyvybė many, 

Jau net vaikai už mane stipresni. 
O, negailėki žodelių kelių, — 

Leisk man išgirsti: „Tave aš myliu! 


Mavišė: 


Ak, kaip tave aš mylėjau karštai, 

| Ak, kaip kentėjau viena nekaltai, 
Daug praliūdė jau skaudžių valandų, 
Žodžių švelnių aš tau neberandu. 


Nedžibas: 


Greitai ilsėsiuos giliai po žeme, 
Jėgos visai jau.apleido mane. 
Rauda alachas, o žodžių kelių 
Vis nesulaukiu: „Tave aš myliu.“ 


Mavišė: 

Argi seniai aš, visai nekalta, 

Žodžiais pikčiausiais buvau apšaukta? 
Daug iškentėjau karčių valandų, 
Žodžių švelnių aš tau neberandu. 


Nedžibas: 


Sielvarto neišmatuotum gilaus, 

O, kaip norėčiau aš jo nebejaust! 
Šitaip kamuotis ilgiau negaliu, 
Leisk man išgirsti: „Tave aš myliu.“ 


203 

Mavišė: 
Buvom drauge, kaip du upės krantai, 
Pats tu kitur pasukai nelauktai. 


Šmeižtais apkartinai daug valandų, 
Žodžių švelnių aš tau neberandu. 


Nedžibas: 


Šydą numeski, man ranką paduok 
Ir ašarotas akis išbučiuok. 

Žemėj nebus gerumu tau lygių, 
Jei pasakysi: „,„Tave aš myliu.“ 


Mavišė: 
Karčius žodžius tu šiandieną girdi, 
Bet vis rusena dar meilė širdy — 


Tau paaukosiu dar daug valandų, 
Tik švelnaus žodžio tau neberandu. 


Nedžibas: 


O mylima, man kaltes tu atleisk, 
Laimę benameę vidun įsileisk. 
Droviai nukaitus, meiliu balseliu 
Man pašnibždėki: „Tave aš myliu.“ 


Mavišė: 
Lai meilė šviečia kaip saulė šviesi, 
Vėl man, Nedžibai, tu mielas esi, 


Muša mirties valanda — jau galiu 
Drąsiai ištarti: ,,Tave aš myliu.“ 


Išgirdęs jų pasikalbėjimą, net akmuo būtų subyrėjęs, o pa- 
klydėlis sugrįžęs į tikrą tikėjimą. Močiutė Emetė neištvėrė, iš- 
ėjo. Kol ji pasakojo Chasibui, kas atsitiko, Nedžibas atsikėlė ir 
tarė: 

— Maviše, tu — laukų gėlelė, aš — kalnų avinėlis. Šiuo- 
se kraštuose nesusirado mums nei šviesos, nei vandens, toli nuo 
gimtinės mus taip apdrabstė purvais, kad sugriuvo mūsų namas, 
iširo mūsų lizdas. Tad verčiau persikelkime į mano kalnus arba 
į tavo lygumas. Mano bičiulis Chasibas, žinoma, niekur neis 

iš šių vietų, bet jei nori, pasiimkime močiutę Emetę ir dukrai- 
te Zeinebę. Mes niekam nebūsime našta, susiieškosime darbo ir 
savo pačių prakaitu pelnysime duoną. 

Mavišė norėjo tuoj pat purptelėti ir išskristi. Ji norėjo pa- 
sakyti: „,Nedžibai, jei tavo ranka bus mano rankoje ir močiutė 
Emetė bus su manimi, aš galiu eiti į kokius tik nori kalnus, į 
kokias tik nori lygumas“, — bet nespėjo. Kažkas pasibeldė į 
duris. 

Tai buvo Čapanas. Jis laukė nesulaukė naujienų iš iškem- 
bėlio Kesės, užsidegė kaip žvakė. Bijodamas visai ištirpti, išsi- 
ruošė į kelionę. Kai jis pasiekė savo raštininko namus ir pama- 
tė Nedžibą, stovintį ant kojų, nepatikėjo savo akimis. 

— Garbė alachui,— tarė jis— aš matau tave sveiką kaip 
ridiką! Tai vis aukščiausiojo išmintis ir liūdesio ragelio stebuk- 
las! Pabiro bėdos ir ant mano galvos, Nedžibai! Oi kad aš ga- 
lėčiau išsisukti iš savo bėdų, kaip tu išsisukai iš savosios... Bet 
žemė — geležis, dangus — varis... Ligi šiol aš vis dar nesura- 
dau bėjaus Karos žudiko. Niekas nė žodžio neleptelėjo apie 
jį. Mirusioji galva man sakė, kad žudiką žinąs tik liūdesio ra- 
gelis. Jei tu turi tą ragelį, tai gal galėtum jį prakalbinti? 

Išgirdęs tokius žodžius, Chasibas krūptelėjo, dar gerai, kad 
to nepastebėjo Čapanas! Tai ir mes neparodykime tai matę ir 
pasiklausykime liūdesio ragelio. 

Šit ką pasakė ragelis: 


Kas tik pabando gyvent nedorai, 

Laimės pasauly neranda tikrai. 

Jei vargšą skriaudžia niekšingas žmogus, 
Atpildą zūstų jam siunčia dangus. 


Padaręs tokį priekaištą, liūdesio ragelis jau buvo benorįs 
papasakoti apie kruvinąją naktį, tik staiga Čapanas pašoko iš 
savo vietos ir suriko: 

— Nutilk, Nedžibai, ir užkimšk rageliui burną, tegu nieko 
nesako nei apie žudiką, nei apie nužudytąjį... Aš savo atsiėmiau! 
Tai, ką reikėjo suprasti, aš supratau, ir nekaltojo vaitojimai ne-. 
bus palaidoti kape. Jei mano sūnus nebūtų krauju užmokėjęs 
už savo nuodėmes, mes nežinome, kiek jis dar būtų sugriovęs 
šeimos židinių. Mano vardas — Čapanas, aš galiu padaryti vis- 
ką, bet aš nieko daugiau nebeskriausiu. 

Jis pagriebė iš Nedžibo rankų ragelį ir metė jį žemėn. Liū- 
desio ragelis taip smarkiai suriko, kad visiems, kas ten buvo 
ir kas nebuvo, plaukai piestu atsistojo. Čapanas tarė: 

— Tegu liūdesio ragelis savo pasakojimais nebeteikia mums 
naujo sielvarto. Pasaulyje esama tokių dalykų, kurių verčiau 
nežinoti. Žodis pradės klajoti po pasaulį, ims lietis kraujas. 

Pasakė jis taip ir pasišalino. O Ikoks jis buvo baisus, koks 
baisus| 

Ašugas *? įdegė savo pypkę ir prabilo: 

— Čia ir pasakos galas! 

Bet mums labai magėjo sužinoti, kas buvo toliau. 

Senasis ašugas nusišypsojo: 

— Aš nutraukiau savo pasakojimą pačioje įdomiausioje vie- 
toje, bjaurų melą iškėliau į dienos šviesą, suvedžiau išskirtuo- 
sius. Jei norite, vėl padažykite chna Mavišei nagus, prikrauki- 
te Nedžibui krepšį ir kurį nors rytą juos išsiųskite į linksmą 
kelionę. Galite ir dervišui Chasibui įduoti į rankas lazdą, už- 
mesti ant pečių veltinį drabužį ir paleisti klajoti po margąjį 
pasaulį. O vaikai ir tėvai, darykite, kaip išmanote! 

Mes paklausėme: o kaip toliau buvo Čapanui? Ašugas kils- 
telėjo galvą ir tarė: 

— Ne, jo nereikia liesti, dar išlįs iš po akmens ir, ko gero, 
sugriaus Syvą — pridarys mums bėdos! 


JUODOJI AVIS 


Tau daviau priėsti druskos, o avie juoda, 
Troškulys tave kamavo lyg skaudi žaizda. 

Ir dabar čia, prie šaltinio, o avie juoda, 

Aš dainuoju, nors žinau, kad tai skaudi žaizda: 
Nieko tu šiandien negerki, kaip visa banda! 


Kadaise juriukai klajojo iš vienos ganyklos į kitą. Jie turėjo 
savo bėjų, savo agą, pramintą Kočdana. Ką jie veikė, iš ko mi- 
to? To aš gerai nežinau, bet tik tiek težinau, kad jų galvijus 
ganė stiprus ir ištvermingas piėmuo. Į šias vietas jį vėjas atpū- 
tė. Ką jis pats atsimena? Pramerkė akis šalia bandos — tėvynė. 
Čia jis surado tėvą, motiną; užaugo ir tapo stotingas kaip bokš- 
tas jaunuolis. Kiek gražių merginų varstė jį žvilgsniais, bet jis 
nė akių nepakeldavo į jas, nežiūrėjo nė į vieną. 

Kartą gal jis užmigo prie šaltinio, o gal kur nors apsilankė, 
tik liovėsi valgęs, liovėsi ganęs; ir ėmė tiesiog akyse tirpte tirp- 


'' Ašugas— dainininkas, klajojantis poetas. 

ti, užmiršo kalbėti, peiliu burnos nepraversi; ir dar neišleisdavo 
iš rankų piemens ragelio. Ir taip jis gailiai dūduodavo, kad jo- 
kia žmogaus širdis negalėdavo ištverti, tekantis vanduo susto- 
davo, skrendantys paukščiai suglausdavo sparnus. Kas tik iš- 
girsdavo jį dūduojant, sakydavo: 

— Tai sužeistos širdies aimana, kas gali žinoti, koks liūde- 
sys jam širdį spaudžia! Gal jis mena savo tėvynę, o gal ča- 
baną degina meilės liepsna. 

Kalbėti kalbėdavo, tačiau šiame pasaulyje kiekvienas nešio- 
jasi savo sielvartą: neatsirado nė vieno, kuris būtų ranka už- 
spaudęs jam žaizdą. Kartą jis ašarodamas ar be ašarų liejo šir- 
dies gėlą juodai aviai — išgirdo jį bėjaus duktė ir išmetė savo 
samtelį... Nuo tol miegas akių jai neužmerkdavo, o ausyse skam- 
bėjo jo balsas: 


Tu juk bėjui ne dukra, 0 gvie juodoji, 

Išsakyti tau galiu visa, ką galvoju, — 

Jei mergaitė mums plaukų garbanėlę duotų, 
Tuoj iš laimės man širdis skambiai uždainuotų. 
Bet jau metas jus pamiršt, saldžios svajos mano, 
Juk jie bėjai, na, o aš — paprastas čabanas. 


Kur tik ėjo mergina — visur jai ausyse skambėjo ta dai- 
na... Ir mergina nusprendė, kad sielvartą galima numalšinti. Ji 
atsikėlė, kai aplinkui dar visi miegojo. Išsipešė iš savo kasų tris 
plaukelius, nusilaužė tris rožės šakeles, atsargiai jas suvyniojo 
ir numetė ant kelio, kuriuo vaikščiodavo čabanas. Ačiū alachui, 
niekas daugiau nematė, išskyrus juodąją avį, kaip mūsų vaikis 
pasilenkė ir paėmė rožes. Nuo tos dienos bėjaus duktė nebe- 
mėtė. gėlių, čabanas tylėjo kaip žemė. Tai liko tik jų vienų pas- 
laptis! 

Praslinko, aš sakau, treji metai, jūs pasakysite — penkeri 
metai. Čabanas kalnuose ganė savo bandą, priėjo prie jo trise 
ir čiupo už apykaklės. 

— Pasisveikinsim vėliau, čabane! Mes — šių kalnų vilkai. Ir 
tuo tarpų mes nereikalaujame nei tavo agos arklių, nei tavo 
bėjaus kumeliuko; mes norime gauti už žolę dalį baltosios tavo 
bandos! | 

Pasakė ir pririšo čabaną prie medžio. Po to alkani vilkai 
puodė bandą. Gyvuliai sustingo kaip akmenys. Vilkai nė vieno 
negalėjo papjauti... Supratę, kad jiems nieko neišeis, vilkai atsi- 
nešė kruvinus savo šautuvus ir juos įrėmė čabanui į krūtinę: 


213 


— Klausyk, čabane, gal iš bado avys nepakelia galvų? At- 
gink bandą pats, mato alachas, jei ne — visas tavo avis api- 
bersime kulkų kruša. O tu pats irgi neišsisuksi gyvas! Padaryk, 
ką liepiamas, kol dar krauju nesutepėme sau rankų! 

Ir atlaužė šautuvų gaidukus. Vargšas čabanas nunarino gal- 
vą. 

— Įžymieji agos,— tarė jis— Mato alachas, be ragelio nė 
žingsnio nežengs ši banda. Atriškite mane nuo medžio! 

Išgirdę tokius žodžius, agos pažvelgė į kits kitą, vienas dėb- 
telėjo į jį šnairomis, kitas nusikeikė, o trečiasis nuėjo ir jį at- 
rišo nuo medžio... 

Čabanas uždūdavo rageliu — visi gyvuliai pakėlė galvas; 
dar kartą uždūdavo — pamažu, atsargiai patraukė keliu; ėjo 
per slėnius, per kalnus ėjo. Pagaliau banda pasiekė akmeninį 
tiltą. 

— Garbieji agos,— tarė čabanas.— Nerūstaukite, reikia su- 
stoti nedidelio poilsio, bežadžiai padarai nusikamuos, ims dvėsti, 
ir jau tada nebebus pagalbos! 

Vilkai vėl pažiūrėjo į kits kitą. Vienas tarė: 

— Tegu pailsi! 

Antras: 

— Tegu varo toliau! 

O trečiasis paėjo ir išsitiesė prie akmens. 

Čabanas ne šiaip sau išsirinko šią vietą poilsiui. Jis čiupo 
ragelį ir taip uždūdavo, kad visos ganyklos krūptelėjo. Ragelį 
išgirdo bėjaus duktė, nubėgo pas motiną, ši puolė prie tėvo, o 
tasai sušaukė visą juriukų gentį. 

— Baltąją bandą kažkas užpuolė prie akmeninio tilto, prie ak- 
meninio tilto... 

Visi, kieno tik rankos kojos buvo sveikos, šoko ant arklių ir 
nudūmė. Plėšrūnai vilkai bėgo nė neatsisukdami, skubėdami iš- 
nešti sveikus kailius. 

Bėjus Kočdana tada pasitarė kažką su pačia. Vakare motina 
pasisodino dukterį šalia savęs ir pasakė: 

— Dukra mano, skaistveide dukra, lakštingalbalse mano 
dukrele! Tu ne ožka ir ne ėriukas, tu savo tėvų duktė. Kaip čia 
gali būti, kad tu taip gerai supranti ragelio kalbą? 

Pasakė ji taip, o skaistveidė nusvarino galvą. Mato moti- 
na — ne iš to galo pradėjo, ir vėl iš pradžių: 

— O mano dukra, kas galėtų būti, ko tu sarmatijiesi ir rau- 
donuoji? Jei tu nesuprastum ragelio kalbos, mes būtume netekę 
bandos. Teatmezga alachas dar vieną mazgelį ant tavo liežuvio, 

ir tu išmoksi suprasti paukščių, vabzdžių kalbą... Vėl tavo skruos- 
tai nuraudo... O gal tu su čabanu susitarusiį Motinos moka lai- 
kyti paslaptį nelyginant ąsotis siauru kaklu. Prieik artyn ir pa- 
sakyk visą teisybę vardan genties galvos! 

— O motinėle, juriuko duktė nesumeluos, tik kad man lie- 
žuvis neapsiverčia. Žemė ir dangus tebūna liudytojai, aš tam 
čabanui rankos nė karto nepadaviau, nė vieno žodelio viens 
kitam nepratarėme! Tiek tebuvo: neištvėrė mano širdis jo skun- 
do juodajai aviai, ir išpešiau plaukų sruogelę iš kasos. Tu ne- 
klausinėk, o aš nepasakosiu, bet nuo tos dienos ragelio dainos 
man skamba ausyse. Su jomis aš guluosi, su jomis aš keliuosi. 
Tad kas gi daugiau besupras ragelio kalbą, jei ne aš! 

Taip pamažu ji atskleidė savo paslaptį... 

Motina, nei valgiusi, nei gėrusi, nuėjo ir viską papasakojo 
tėvui; o tas užsirūstinęs nuėjo pas čabaną: 

— Čabane, pasakysiu tau atvirai: aš tavimi patenkintas. Nė 
vienos avies nesuėdė vilkas, galvijai visada apeiti. Dėl to aš 
tau nieko negaliu prikišti, bet argi tinka doram žmogui kėsintis 
į namus, kurie įį maitina?t Ką tu padarei, kad mano duktė iš- 
blyško? Už vieną jos plauką aš nieko nepasigailėsiu! 

Čabanas nustėro: 

— O išmintingasis mano bėjau,— tarė jis,— kiek jau metų 
aš tavo vergas! Argi aš galiu kalbėtis su bėjaus dukterimi? Kur 
ji ir kur aš? Ji danguje, o aš žemėje, pasiversiu ranka — nega- 
lėsiu jos pasiekti, paukščiu tapsiu — nenuskrisiu ligi jos. Ką 
man šauktis liudytoju? Nebent ši avis prakalbėtų žmogaus bal- 
su| 

O avis staiga ėmė ir prašneko: 

— Mano išmintingasis, narsusis bėjau, ir aš iš bandos ne: 
paskutinė! Meluoti nemeluosiu, pasakysiu tau tikrą teisybę, pri- 
siekiu savo ėriukais: šiame pasaulyje vienos širdys tiesiasi prie 
bjauratos, o kitos tiesiasi prie gėlių. Kokią gi nuodėmę padarė 
piemuo — jo širdis nutūpė ant rožės šakelės. O argi širdis dėl 
to kalta? Nori — nužudyk, nori — pasigailėk, daryk, kaip tau 
liepia tavo visagalybė! 

Ir juodoji avis nuėjo, nuleidusi galvą, o Kočdana daug ką 
suprato. 

— Čabane, tu man patinki. Bet laužyti papročių negalima! 
Kaip galiu leisti tokią merginą už tavęs į ganyklą? Žmonės sa- 
kys: į džigitus jis žiūrėti nenorėjo, o savo dukterį lyg rožę ati- 
duoda mūsų čabanui. Ji man tik viena, o aš irgi — genties gal- 

va — vienas jums tesu. Jei tau pavyks užčiaupti žmonėms bur- 
nas, tada tebūnie, kaip tu nori. 

Vargšo čabano akys sublizgėjo: 

— (O) tasai, kurio namams aš vergauju, matyt, nuo riebaus 
valgio tau pinasi liežuvis? Kas atsitiko, kas per žodžiai? Kas aš 
ir kas ji! Alachas mus sutvėrė iš pelenų, o ją iš šviesos! Ir tu 
pats žinai — gyvenime maža ja tepasivaduosi. Žemėje aš netu- 
riu nei akmens, nei augančio medžio, man skirtų likimo... Visas 
mano turtas — tai palaikis ragelis! Jei prie ko ir linksta jos 
širdis — tai prie jo, neturinčio burnos, neturinčio liežuvio. Ir 
tuo gal turiu didžiuotis prieš žmones? 

Taip čabanas sušuko, nusilenkė bėjui, norėjo išeiti, bet Koč- 
dana jo neleido, norėjo viską iki galo iškvosti: 

— Čabane, neišmanėli čabane, aš tavęs nesiunčiau rageliu 
dūduoti saldžių dainų mūsų genties merginoms! Pasigėrės tavo 
sugebėjimais, vikrumu ir užmirš! Sakyk, ar teisybė, kad banda 
supranta tavo ragelį, tavo kalbą? Jei tu jai pasakysi: sustok — 
ji sustoja, jei pasakysi: išgaišk — ji išgaišta. Čia ne šiaip sau 
sugebėjimas, o nuostabi galia. Piemeniui tai — didelė gėrybė! 
Visi tik ir kalba apie tavo ragelį. Parodyk dar kartą, ką tu ga- 
li. Imkime ir pašerkime avis druska; kai avims iš troškulio ims 
dribti putos — uždūduok, įsakyk joms eiti prie vandens ir grįžti 
negėrusioms! Tada visi norom nenorom turės sakyti: „Kito to- 
kio ragelio nėra!“ O aš, bėjus, nebūsiu pažemintas savo gen- 
ties akyse, ir tada telydi jus laimė, mano duktė tebūnie tavo! 

Čabanas išsigando. Verčiau jis būtų sudaužęs savo ragelį! 
Jis ėmė gailiai maldauti: 

— Gailestingasis mano aga! Dar motina man sakydavo: tam, 
kuris teikia kitam skausmo, nesiseka gyvenime. Ir šit, jei tos, 
kurių pieną aš geriu, per mano kaltę degs kančių liepsnose, pe- 
lenais pavirsiu tik aš... 

Kočdana nenusileido. Čabanas nusilenkė jo valiai. 

Ryto metą jie pribėrė avims druskos. Kiek dienų, kiek naktų 
jie šėrė avis druska, kiek dienų, kiek naktų jie nedavė joms 
vandens... Nuo troškulio avims ištįso liežuviai, žindukliams ėriu- 
kams iš žabtų dribo kruvinos putos. Čabanas visai nusiminė, o 
Iytą dar pamatė juodąją avį prie nugaišusio ėriuko... Juodoji 
avis — grietinė ant juodos duonos, juodoji avis — priegalvis 
benamei galvai, taip pažiūrėjo, taip pažiūrėjo į čabaną, kad ra- 
gelis pats užgrojo, uždainavo: 

Aš žinau, kodėl šiandien skambalėlis liūdi — 
Tavąjį ėriuką mes be vandens pražudėm. 

Nors meldžiu, užmirški jį, geHa man krūtinę, — 
Ar galėsi mums atleist skriaudą begalinę? 
Ėriukus kasdien matau godžiai traukiant pieną, 
Jie ar mūs tikri vaikai, man, tikėk, vis viena. 
Plūsta man kraujuos širdis, jau seniai šypsojaus, 
Dėl mergaitės aš piemens šlovę paaukojau. 
Nors prašau tave, užmiršk, gelia man krūtinę, — 
Ar galėsi mums alleist skriaudą begalinę? 


O prie jo jau bestovįs Kočdana, plėšia ragelį, įsako: 

— Čabane, išaušo ilgai laukta diena, išmušė Ilgai laukta va- 
landa| Žmonės susirinko. Varyk ištroškusius gyvulius prie van- 
dens ir, nedavęs nė vienam Išgerti nė lašo, grąžink bandą atgal. 
Tegu visi išsižioja iš nustebimo! 


Kočdana atkėlė vartus, ir čabanas uždūdavo, ragindamas gy- 
vulius prie vandens, Banda puolė žemyn prie upės, įmanydama 
ją išsiurbti Iki dugno; ligi upės bebuvo likę vos pusšimtis žings- 
nių — piemuo tuo tarpu užgrojo rageliu taip gailiai, kad visa 
banda sustingo lyg suakmenėjusi. Nė vienas varpelis nesutilin- 
džiavo... Visi nutirpę klausėsi ragelio:.. O juodoji avis, ta pati 
juodoji avis, neišsigando, kai ragelis užgrojo — „vilkai“. Pa- 
žiūrėjo į upę, subliovė, žvilgtelėjo į čabaną, atsiskyrė nuo ban- 
dos ir patraukė link vandens... 

Čabanas žuvęs. Ėmė jis prašyti avių kalba: 

— Išgelbėk mane, avie, atėjo lemiama man diena, nedrėbk 
purvu man į veidą prie Žmonių, saulei skaisčiai šviečiant. 

Jis maldavo, prašė. Avis — degte dega troškuliu, negali už- 
miršti ėriuko, nesigrąžo atgal, leidžiasi prie upės. 

Čabanas jau norėjo šokti nuo skardžio, bet alachas jį atsi- 
minė. Paskui avį čabanas nusileido prie upės ir užgrojo avies 
dainą. Nuo skardžio viskas buvo matyti, bet dainos žodžių nie- 
kas nesuprato: 


Tau daviau priėsti druskos, o avie juoda, 
Troškulys tave kamavo lyg skaudi žaizda. 

Ir dabar čia, prie šaltinio, o avie juoda, 

Aš dainuoju, nors žinau, kad tai didi skriauda: 
Nieko tu šiandien negerki, kaip visa banda! 
Skambalėlis nesiliovė rytmetį aidėt,— 
Apsivilkti šilko rūbais ragina skubėt. 

Metas jau ir man rytinę maldą sukalbėt. 

Aš dainuoju, nors žinau, kad tai didi skriauda: 

Nieko tu šiandien negerki, kaip visa banda. 
Tepavirs nuodais šiandieną geriantiems vanduo, 
Te nuo šiol botagais čaižys juos bet koks piemuo, 
Tegu sudega po kojom jiems žolės želmuo. 


Ragelis gailiai dejavo, uolos žemai palinko, skrendantiems 
paukščiams nulėpo :sparnai, sraunūs vandenys sustojo, juodajai 
aviai ėmė mausti šaknys visų jos septyniasdešimt dviejų tūks- 
tančių vilnos plaukelių. Avis pažiūrėjo į upę, į Vandenį, atgal — 
į bandą, pasigręžė į čabaną ir subliovė... 

Kas galėjo atlaikyti šį reginį? Nei ganyklos, nei lygumos 
neatlaikys! Apspangs akys, jei pamačiusios neapsipils ašaro- 
mis, vandens urduliai paskandins žemę; visi neteko žado. 

Tada Kočdana, nusišluostęs ašaras, atsisuko į savo didikus 
ir tarė: 

— Saulė tebūna liudytoja, garbūs mano agos, ar matėte ča- 
baną? Aš daviau pažadą, dabar jo atsiimti nebegaliu. Jei ir jūs 
pritarsite, tai teeina moterys ir tepakalba su mano dukterimi; 
jei ir ji sutinka, tai vestuvės bus rudenį, kai įmis galvijai. 

Ką gi bepasakys duktė! Nuo tos dienos, kai merginos širdy- 
je įsiliepsnojo ugnis, visos jos mintys skrido pas jį. 

— Mano vyras bus jisai, mano būstas — ganyklos. Ir gyven- 
sime mudu gerai; jis ganys galvijus, o aš kojines mėgsiu, būsime 
laimingi, — tarė ji. 

Bet tuo tarpų Kesė.— pavyduolis, kad jis kur galą gautų, 
žinodamas, kaip reikia įsiteikti, sugebėjo apsukti Kočdanai gal- 
vą: 

— O mano aga, — tarė jis — nepamanyk, kad ąš noriu tave 
mokyti, bet ragelis labai rajus, per kiekvienas septynias dienas 
maisto pareikalauja tiek, kad užtektų keturiolikai dienų! Tas 
valkata čabanas plikas kaip tilvikas, jis nieko neturi nei ran- 
kose, nei ant savęs, nei galvoje. Ko tu tikiesi, atiduodamas jam 
dukterį. Argi pas mus nėra jaunikių? Kuo blogas Karakečilis 
Alis? 

Kočdanai aptemo protas: 

— Išmintingai šneki, ir tavo žodžių neverta nuleisti pro au- 
sis... O mano sutikimas? Atsisakysi — gėdos prisidarysi! Suži- 
nos mano duktė — nepakels ji tokio smūgio. Ar gerai padary- 
sime, ar blogai, palikime visa tai alacho valiai. 

Kesė nerimsta savo kailyje, atstatė barzdą ir įkalbinėja: 

— O mano aga, kam palikti alacho valiai? Juk tu savo pa- 
žado nesutvirtinai didžia priesaika, argi dėl paprasto žodžio 

tau galva suskaudės? Duktė — žemės grumstas: kur mesi, ten 
ir nukris! O čabanas — šių kalnų apdujėlis! Išeis jis į kalnus su 
savo banda ir nenusileis, kol atsiganys avys. O mes rudenį ap- 
vesdinsim Alį, Ir skaistveidė neatiteks čabanui. O jei tu dar pa- 
rodysi dosnumą ir čabanui padovanosi juodąją avį, jis užmirš 
ir skaistveidę, ir jos grožį. Užmirš, apsidžiaugęs dovana... 

Saldžiomis savo kalbomis Kesė — ir ko jis galo negavo, tas 
Kesė? — palenkė agą savo pusėn. Nei duktė, nei čabanas to ne- 
žinojo... Laukia dieną, laukia dvi čabanas. Iš aukštojo namo jo- 
kios žinios, tylu, 

— Mano aga patepė man lūpas medumi storumo per pirštą. 
Tokiu medumi motina savo kūdikio nemaitina, tėvui nė motais 
namo parnešti. Man net jos nagelio neparodo! Tai vis Kesės 
išmonės, ir kas gali žinoti, kur dar joms galas! Verčiau savo 
sielvartą nusinešti į kalnus,— nusprendė čabanas Ir nuginė ban- 
dą į kalnus. 

Čabanas Išėjo, o pikti žmonės to tik Ir laukė. 

Sudundėjo būgnai, susirinko žmonės; ilgai truko puota. Pa- 
galiau jaunikio pasiuntiniai atjojo pasiimti nuotakos. Visi links- 
minasi, niekas negirdi jaunosios raudų. Garbus baltabarzdis senis 
išėjo į priekį ir atsistojo priešais ją: 

— Mano dukra, nebeminėk daugiau: aš turiu tikrą savo tė- 
vą, aš turiu tikrą savo motiną. Štai tau dabar tėvas ir motina, 
štai tavo šeima. Parnešk į naujuosius namus džiaugsmo, parnešk 
į juos šviesos. Teduoda jums alachas santarvę ir laimingą gy- 
venimą. 

Po šių linkėjimų žodžių vestuvininkai užkėlė nuotaką ant 
žirgo, ir visi nulėkė. Kai jaunikio palyda susijungė su jaunosios 
palyda, tai raiteliai užpildė visus slėnius, apstojo visus kal- 
nus. 

Tegu vestuvių procesija žygiuoja toliau, iškėlusi liepsningas 
vėliavas ir mušdama būgnus, o mes tuo tarpu pasiklausysime 
kitko. 

Nelaimingasis piemuo nusileido nuo kalno ir nuginė savo 
bandą į lygų slėnį prie upės. Suvarė savo gyvulius į paunksnį, 
o pats atsigulė po medžiu ir užmigo kietu miegu. Jis miega, o 
prie jo prieina juodoji avis: 

— Pabusk, čabane, pabusk, svetima ranka išsivedė bėjaus duk- 
terį, jai širdį išgėlė, iš akių srūva upeliai ašarų... Pikti žmonės 
išplėšė tau ją iš rankų, bet tavo rankos nepasiuntė jiems mir- 
ties, ko tu guli? 

Čabanas pabudo. Šalia gailiai gailiai bliovė juodoji avis. Dar 
jis nespėjo atsipeikėti — mato: kalno šlaitu leidžiasi raiteliai. 
Puolė prie jų: | 

— Ei raiteliai ant juodų arklių, nemoku aš, raiteliai, nei 
gražių žodžių sakyti, nei linksmų kalbų kalbėti. Alachas siuntė 
jus pas mane, o aš neturiu nuotakai dovanos, neturiu jai bran- 
gios dovanos... Malonės, leidimo prašau, raiteliai, mano dovana 
bus piemens dovana — aš pagrosiu dainą apie nuotaką! 

Čabanas išliejo savosios širdies liūdesį, apsakė vėjui savo 
sielvartą. Skaistveidė klausėsi nusiminusi, apsiašarojusi. Ragelis 
rypavo, griaustinio dundėjimu, žaibų bliksnomis virto jo aima- 
na. Sudrebėjo kalnai, žirgai stojosi piestu, ėmė blaškytis iš bai- 
mės. Čabanas krito po nuotakos arklio kanapomis, skaistveidė 
su vestuviniais rūbais puolė prie jo: alachas liudytojas — abu 
gulėjo be kvapo. Kas matė, visi suakmenėjo. Tik ašugai — jiems 
žinoti reikia daug ką — pasakojo apie piemens dovaną. 

— Šiame pasaulyje jie nepasiekė laimės, tegu tad būna lai- 
mingi aname. 

Taip pasakė žmonės ir abu atidavė žemei, suguldę vieną gre- 
ta kito. Ant merginos kapo išaugo raudonos rožės, o ant jau- 
nuolio kapo — baltosios. Naktimis ten girdėti ragelio daina. ir 
avies bliovimas, bet girdi tik čabanai. | 

O pasauli, kuriame viskas taip greitai keičiasi! Šiandien jau 
niekas nebežino, kur jų tėviškė, kur jų kapas... Iš tų dienų be- 
liko vien tik juodosios avies daina. Šit kodėl ir sakoma: žmogus 
miršta, o jo pėdsakas lieka... 


KALNAS LIUDYTOJAS 


Vieno kalno papėdėje, tarp tankių medžių, stovėjo kaimas. 
Aplinkui — pievos. Kaime gyveno piemuo. Tik kažin ar betinka 
jį vadinti piemeniu? Jis atsisakydavo ganyti aikštingus gyvu- 
lius. 

Kartą ateina pas jį kaimynas, ima prašyti: 

— O jei taip, brangus piemenėli, aš tau užmokėčiau už vie- 
ną karvę kaip už dvi, ar nepriimtum jos į savo bandą? 

Piemuo, šypsodamasis į ūsus, atsako: 

— Nuo to laiko, kiek siekia mano atmintis, aš vis ganau 
gyvulius šiuose kalnuose, žinau visas ganyklas, gyvulius irgi ge- 
rai pažįstu. Alachas jiems davė tokios pat spalvos plauką kaip 
jų šeimininko būdas. Į akis pasakysiu — nepatinki tu man. O 

jei tas gyvulys, kuris ėda iš tavo rankų šiaudus ir geria iš tavo 
rankų vandenį, bus tokio pat būdo kaip tu? Verčiau pats jį ga- 
nyk kur nors kalno skardyje ar pievoje! O maniškiai ganosi ten, 
kur aš pasakau: „Žolė“, gulasi ten, kur aš pasakau: „Gulkitės“. 
Negaliu priimti į savo bandą tavo gyvulio ir gadinti paklusnių 
savo karvių. 

Pasako jis taip ir išvaro visokį norą toliau prašinėti. Tas, 
kuris užsigauna, tegu užsigauna, o tas, kuris pyksta — tepyksta, 
bet ką jie gali padaryti piemeniui? 

Vienais blogais metais į kaimą įsimetė gyvulių maras ir iš- 
guldė visas karves. Jų oda nuėjo dūdmaišiams, o kaulai — tvo- 
roms. Bet mūsų piemens bandoje jokiai karvei net kraujas iš 
šnervių netekėjo. Stebėjosi visas kaimas. Visi sutiko, jog reikia 
išgauti paslaptį. Vieni manė piemenį turint stebuklingos galios, 
o kiti tatai aiškino tik žole, pašarais. 

Visur rasi daug gerų žmonių, bet nepasakysi, kad ir blogų 
nebūtų. Ir kada visų akys sužiuro į jo bandą, argi žmogus čia 
būsi ramus? Žinoma, kad ne. Bet juk čia pasaka, ir kartą pie- 
muo užmiršo pasakyti: „Kad pavyduoliams ant kaktos iššoktų 
akys...“ O po to argi nenužiūrės bloga akis bent vienos karvės 
iš visos bandos? 

Tetulei Giulsiumei nugaišo karvė ir paliko trijų dienų ver- 
šelį. Piemuo tuo tarpu buvo kitame gale kaimo. Patyręs apie to- 
kią nelaimę, piemuo metė bandą, visą savo gerą ir leidosi kiek 
įkabindamas pas tetulę Giulsiumę. Viduryje kiemo tįsojo žala 
karvė, sustingusi kaip akmuo, o šalia mykė jos veršelis. Tetulė 
Giulsiumė stovėjo pažaliavusi iš sielvarto, rankas prispaudusi 
prie krūtinės, ir žiūrėjo. 

Piemuo, tartum jis dėl to būtų buvęs kaltas, ėmė ją guosti: 

— Tetule Giulsiume, tetule Giulsiume, tau atsitiko baisi ne- 
laimė, bet tegu tuo viskas ir baigiasi. Alachas gailestingas, jis 
tau padės. Nemurmėk, kad jis daugiau tau bėdų neatsiųstų, o 
veršelį atiduok man, aš jį tau užauginsiu. Kas rytą aš jį ginsiu 
su visa banda į kalnus. Bet ką ten, jo pilvukas kaip kumštukas, 
jei rytą kartą, o vakare du kartus pažįs mano karves, tai ne- 
praeis nė savaitė ir jis jau ims rupšnoti žolę. 

Piemuo kaip tarė, taip ir padarė: vedžiojasi veršelį po kal- 
nus, po lygumas, nė per žingsnį neatstoja, akių nuo jo nenu- 
leidžia. Po kelių dienų veršelio plaukas ėmė žvilgėti. Bet šit 
veršelis užsimanė pieno ir nusekė paskui vieną karve. Visa tai 
gerai, bet juk ne kiekviena karvė gali būti jam motina!.. Nuož- 
mus gyvulys bakstelėjo ragu veršeliui į šoną ir vos nenustūmė 

nuo kalno. Tai pamatęs, atbėgo piemuo ir išgelbėjo veršelį nuo 
tikros pražūties, bet tik nulūžo jam viena kojelė. 

Ką dabar daryti? Vargšas piemuo suplėšė savo švarką, tvir- 
čių tvirčiausiai suveržė nulaužtą kojelę, paskui susimąstė: kaip 
jis pasiteisins tetulei Giulsiumei?.. O ką jis ten daug šnekės! Juk 
ta moteris buvo viena iš tų, kurios nežino, ką pačios sako. 

Pamačiusi veršelį, ji ėmė be jokios sarmatos piemenį kone- 
veikti paskutiniais žodžiais, visam kaimui girdint: | 

— Ei piemeny, tu man nemeluok, kad karvė be niekur nie- 
ko padvėsė, o veršelis nuo kalno nusirito. Vėl tave nelabasis 
bus apsėdęs, pasiutęs tavo kraujas į galvą mušęs. Tikriausiai tu 
pats į jį akmenį paleidai ir nulaužei kojelę. Jei buvo ne taip, tai 
kur tavo liudytojai, kas tatai matė? 

Po jos ir visas kaimas užpuolė piemenį. Buvo daug tokių, ku- 
riems nepatiko jo būdas, jie prisidėjo prie senės: 

— Taigi taigi, kur tavo liudytojas, kurgi jisė 

Piemuo, visai sumišęs, sušuko: 

— Ei jūs žmonės, kur jūsų sąžinė, ką gi aš imsiu į liudyto- 
jus, jei kalnuose jokio gyvo daikto nėra? Aš neskolingas me- 
lagiui, kam man meluoti, kalnai ir akmenys — mano liudyto- 
jai! 

Jis palenkė galvą link kalno, prie kurio stovėjo kaimas, ir 
tarė: 

— Kalnai, akmenys, vardan alacho pasakykite, ar ne taip 
buvo? Ar ne žaloji karvė, bakstelėjusi veršeliui, nulaužė jam 
koją? 

Ir šit, kai jis paprašė pagalbos, būna juk taip — nuo kalno 
viršūnės atskilo du luitai, du dideli akmenys, ir ėmė ristis tiesiai 
ant kaimo. Piemuo stovėjo, atlapa krūtine pasitikdamas savo 
liudytojus, bet kurgi kiti? Jie leidosi bėgti, kur kas beišmano, 
išlakstė į visas puses. 

Ir nuo tos dienos šis kalnas vadinamas Kalnu Liudytoju... Da- 
bar ten, to kaimo vietoje, vėjas pusto slėnį, bet šaltinis trykšta 
iš po kalno, pasakoja visiems pakeleiviams šią pasaką. 


ŽILVITIS SVYRUOKLIS 


Seniai seniai ant Karačajaus upės kranto, sako, stovėjęs Ka- 
radžaoreno kaimas. Kaime gyvenęs Karadajis, o pas jį du pie- 
menėliai ganę ėriukus. Karadajis buvęs ne iš dosniųjų ir ne iš 

tų, kurių durys plačiai atlapotos. Savo turtą jis užgyvenęs ne- 
labai jau doru būdu. O piemenėliai? Kas jie tokie? Berniukas ir 
mergaitė, vienas nelaimingesnis už kitą. Berniukas neturėjo mo- 
tinos, o mergaitė — tėvo. Nežinia, ar jų vardai buvo įrašyti į 
knygas ar ne, tiktai kaime visi juos vadino: „Juodasis berniūkš- 
ti, nueik tenail Juodoji mergiūkšte, nubėk tenai! Juodasis ber- 
niūkšti, eik šen! Juodoji mergiūkšte, bėk tenl..“ Kaime kiekvie- 
nas galėjo kur norėdamas juos pasistumti. Dar kiek, ir būtų 
reikėję patarnauti musėms ir vištoms! Bet ačiū Karadajui. Pasi- 
vedėjo jis vaikus prie ėriukų ir sako: 

—-O sūnau mano, neverta laukti malonės iš žmonių. Jei 
nesispyriosi, eikš; pas mane, aš tau prigrūsiu krepšį paviržio, ir 
drožk į ganyklą pas mano ėriukus. Laikas kaip vėjas prabėgs, 
tu tapsi narsiu džigitu, o ėriukai — riebiais avinais ir avimis. 
Tada galėsi iš manęs prašyti ko tinkamas! Vilnos panorėsi — 
duosiu vilnos, miltų panorėsi — duosiu miltų, ir per mane iš- 
sipildys visos tavo viltys. 

Pasakyti pasakė, tik mergaitė nesuprato, ką jis prikalbėjo 
berniukui, o berniukas negirdėjo, ką jis prišnabždėjo mergaitei. 
Bet negi jau garbusis, įžymusis Karadajis ims ir netesės savo 
žodžio? 

Kas dieną — berniukas vienoje pusėje upės, mergaitė — ki- 
toje — klaidžiojo kalnų skardžiais, ieškodami geresnės žolės, iki 
soties priganydami ėriukus, o kai saulė pradėdavo smarkiai kai- 
tinti, leisdavosi į paupį. Vienas gerdavo vandenį, o antras bris- 
davo per upę. Po to guldavo po žilvičiu, ieškodami vėsumos ir 
laukdami, kada vėjas pradės judinti lapus. Ėriukai ilsėdavosi, o 
vaikai imdavo šnekučiuotis, neatsisukdami vienas į kitą. 

Kartą piemenėliai kalbėjosi per upę. Kas turi būti — to ne- 
išvengsi! Juodasis berniukas nusilaužė žilvičio šaką ir pradėjo 
pjaustinėti švilpynę. Padarė vieną švilpynę — permetė ją per 
upę Juodajai mergaitei, pradėjo dirbti kitą ir įsipjovė į ranką. 
Juodoji mergaitė tai pastebėjo ir nepaisė nei šalto vandens, nei 
greitos srovės, puolė prie berniuko, suplėšė juodą skarelę ir ap- 
rišo jam ranką. 

Juodojo berniuko akys prisipildė ašarų: 

— Neturiu motinėlės, kuri apverktų mano sielvartą, neturiu 
motinėlės, kuri suplėšytų skarelę ir aprištų man ranką! 

Šie žodžiai sugraudino mergaitės širdį: 

— Tu neturi motinos, o aš neturiu tėvo. Jei nulūžtų tavo 
ranka, tas pat būtų ir mano sparnui! 

Vienas atsiminė motiną, o kita savo tėvą ir apsiverkė: abu 
jie našlaičiai. Ašaros juodu padarė broliu ir seserimi. 

Nuo to laiko jie ėmė pasakotis vienas kitam savo sielvar- 
tus. Tai mergaitė jo pasigaili kaip tikra motina, tai berniukas 
padrąsina ją kaip tėvas. Ir iš tiesų, jei jau galima pergalėti liū- 
desį, o jo nė kalnai neištveria, tai tiktai šitaip! Šnekučiuodavosi 
jie sukišę galvas, bet tik nepažvelgdavo vienas kitam į akis. 

Laikas prabėgo greičiau už vėją... Ėriukai virto avinais ir 
avimis, piemenėliai suaugo. Berniukas tapo stipriu džigitu, o mer- 
gaitė pražydo kaip rožė. Jie nustojo klajoję po kalnus ir slėnius 
kas dieną ganė bandą prie upės, o patys gėrė iš meilės šaltinio. 
Dabar šnekučiuodamiesi jie jau žiūrėdavo vienas kitam į akis. 

Bet jiems širdis žeidė Karadajis. Paprašo jie vilnos, neduoda 
vilnos aga, miltų paprašo — miltų neduoda aga. Vis atidėlioja 
rytojui, nenurodydamas tikslios dienos. Visa tai gerai, bet juk 
visam kam yra galas, turi gi kada nors baigtis tas „rytoj“. 

Diena praeina, o sielvartas lieka. Kaip sakoma: „Kas liko, 
telieka nakčiai.“ Po juoduoju žilvičiu vėl jie ėmė guostis savo 
nelaime. Kas gali žinoti, gal sielvartas sielvartą išblaškys. Jie 
jau klūpojo sukišę kelius, bet jų lūpos nesiartino vienos prie 
kitų. 

Kartą Juodasis jaunuolis suvarė avis į aptvarą, atėjo prie 
juodojo žilvičio ir ėmė laukti Juodosios mergaitės. O, kokia ne- 
laimė! Karačajus išsiliejo iš krantų. Žiūri Juodasis jaunuolis, 
o upė visai ne ta, iš kalnų krinta, per akmenis šniokščia, tartum 
liūtas karčius purtytų ir riaumotų. Visam pasauly girdėti! 

Sudundėjo griaustinis, papliupo lietus, pakilo audra, upės 
srautas ėmė nešti akmenis ir uolas. Juodasis jaunuolis iš baimės 
įsikorė į žilvičio viršūnę. Visos jo mintys ir godos skrido pas 
Juodąją mergaitę. „O kas būtų, jei nusileisčiau žemyn? — su 
širdgėla galvojo jis, o akyse darėsi tamsu— Jei pabandyčiau 
šokti į vandenį?“ Ligi ryto jis gailiai aimanavo, ir jo liūdesys 
skrido į žemę ir į dangų, bet visa tai girdėjo tik Karačajus. Juo- 
doji mergaitė nieko nebegirdėjo. 

Praėjo naktis, išaušo rytas, juodi kalnai pašviesėjo, o jūodi 
vandenys ir liko juodi. Jaunuolis pažvelgė žemyn ir pats savimi 
nepatikėjo — žilvitis laikė žemai nuleidęs šakas, o ant jų ne- 
likę nė vieno lapelio... Staiga jo širdį apėmė baimė: vandenyje 
pasirodė geltonos gijos — tai šmėkštelėjo Juodosios mergaitės 
kasos! 

Juodoji mergaite, Juodoji mergaite! Vadinasi, tu šokai į 
šniokščiančius verpetus, persiyrei per upę ir tiesei rankas į Žil- 

vitį. Bet šakelės sulinko, ir bangos, atplėšusios tavo rankas nuo 
šakų, tave nusinešė... 

Nuo tos dienos juodasis žilvitis buvo pavadintas svyruokliu. 
Ir kiti žilvičiai, išaugę iš jo atžalų, niekada nepakelia šakų. Ieš- 
ko mergaitės, sumerkia šakas į vandenį, glosto jos kasas, žemai 
lenkiasi prie žemės. 


GELTONOJI MERGELĖ 


Seniai seniai toli nuo žmonių, tamsiame urve, gyveno senu- 
tė su dukterimi. Juodvi turėjo žalą karvę. Iš vieno žalosios spe- 
nio tekėjo pienas, iš kito medus... Duktė buvo panaši į noks- 
tantį granatą, į šviesos spindulį. Skruostai — skaistesni už mė- 
nulį, žvilgsnis žeidė širdį. Geltonąją mergele žmonės ją praminė 
dėl geltonų tarsi gintaras kasų. Tik ji buvo baikšti, drovi, gar- 
sesnis žodis ją gąsdino — parausta veidai, skruostuose pražysta 
rožės... Ak, ką ten rožės, ji visa virto medumi, o iš lūpų skrido 
lakštingalos! Mergelė niekad neišeidavo iš urvo, niekas nė kraš- 
telio drabužio jos nematė, net saulei ji nesirodė. Augo maitin- 
damasi žalosios karvės pienu ir medumi. 

Kartą mergelė nusileido pas karvę į žemutinį urvą. Staiga 
jo gilumoje kažkas ėmė dundėti. Ji sustojo, klausosi: 

— Geltonoji mergele, eiti aš jau einu, tik pasakyk, kaip aš 
turiu eiti — ar kriokdamas, ar čiurlendamas? 

Geltonoji mergelė išsigando. Šis dundėjimas įkrito jai į širdį, 
užkaitino kraują. Ji leidosi bėgti kaip vėjo nešamas geltonas 
lengvas lapelis. Vos atgaudama kvapą, atbėgo pas motiną, rau- 
dodama puolė prie jos, o vietoj ašarų iš akių pabiro žemčiūgai. 
Pagaliau ji nurimo, ir tada, palenkusios viena prie kitos galvas, 
motina ir duktė susimąstė: „Kas gi ten galėjo būti — ar paties 
požemio balsas, ar džinų balsas, o gal divų motinos balsas? Bet 
ten kažkas yra.“ Taip juodvi spėliojo, bet paslapties įspėti ne- 
galėjo. 

Atėjo vakaras. Geltonoji mergelė negalėjo nusėdėti, negalė- 
jo nustovėti. Prieš savo pačios valią, prieš savo norą ji vėl nu- 
sileido į žemutinį urvą. Ir šį kartą jos ausis pasiekė tas pats 
dundėjimas: 

— Geltonoji mergele, Geltonoji mergele, ar tu to nori ar ne- 
nori, vis tiek aš ateisiu pas tave. Tik pasakyk, ar aš turiu ateiti 
čiurlendamas ar kriokdamas? 

Gal mergelė norėjo nutylėti, bet nė nepajuto, kaip atsakė: 

— Čiurlendamas ateik, čiurlendamas.... 

Ak, ar ne tu būsi tai pasakiusi? Sudundėjo uolos, sukunku- 
liavo vanduo ir kriokdamas nusinešė Geltonąją mergelę... 

Kaip jai toliau buvo, kas jai nutiko? To aš nežinau! Tik gir- 
dėjau, kad Geltonoji mergėlė atidavė srautui savo plaukų gin- 
tarinę spalvą, savo širdies ugnį ir dingo jame. Niekas daugiau 
nebematė nei senutės, nei žalosios karvės. 

Tai šit kodėl tos upės vandenys karšti ir geltoni! Ir dabar, jei 
pasinersite į tuos vandenis be tyro gailesčio nekaltai Geltonajai 
mergelei — jūs nepasveiksite! Dar daugiau — Geltonosios mer- 
gelės kasos jus apraizgys, apipins, suteiks skausmo. Saugokitės, 
kad jos nesužeistų jums širdies! 


BURSA — ROJAUS KAMPELIS 


Bursa — jos įkūrimo dieną dengia amžių dulkės — 
žmogaus pasialtyta ien, kur visa aplinkuma kelia ža- 
vesį. 

Kas pirmasis pažino šį džiaugsmą? Senovės žmo- 
nės tarp kitų vardų mini karvedį Hanibalą Kartagi- 
nietį. Legenda nurodo galingąjį Suleimaną... 


Senų senovėje valdė ne sultonas Suleimanas, o šventasis Su- 
leimanas'. Ant jo pakaušio švietė pranašo aureolė, spindėjo 
valdovo vainikas. Alachas jam suteikė antspaudą, Suleimano 
antspaudą. Jis įsakinėjo kalnams ir jūroms. Jo klausė paukščiai 
ir vabzdžiai. Jo sostas buvo ne iš aukso ir ne iš dramblio kau- 
lo. Jis buvo panašus į guolį, ir jį padarė džinai ar perės. Pa- 
sakysi: skrisk — skrenda, pasakysi: sustok — sustoja. Taip Su- 
leimanas apkeliauja visus pasaulio kraštus, apsilanko visuose 
kampeliuose, su verkiančiais paverkia, su  besijuokiančiais pa- 
sijuokia. 

Buvo diena, kai Suleimanas žengė į savo sostą, iš dešinės 
pasistatė didįjį vizirį, iš kairės — jaunesnįjį vizirį ir nuskrido 
į padanges. Kalnai lenkia jam savo viršūnes, jūros skiriasi į ša- 
lis. Pasiekė patį aukščiausiąjį kalną — Uludagą. Ir ką jie ten 
mato: vienas kalno šlaitas — garsas, antras — gėlė, trečias — 
vanduo, o ketvirtas — šviesa! 


"Suleimanas -- Biblijos karalius Saliamonas. 

— Tikras alacho kūrinys! — sušuko galingasis Suleimanas ir 
žiūrėdamas užsisvajojo. 

Atsitokėjęs jis pasigręžė į dešinę ir tarė didžiajam viziriui: 

— O mano viziri, tu išgyvenai daug metų, tu daug žinai, pa- 
žvelk paprasta žmogaus akimi, pasakyk, kaip tau atrodo šios 
vietos? | 

Didysis viziris taip atsakė: 

— O mano sultone, alachas joms atidavė visą grožį, ryškiau- 
sias gėles, švelniausius kvapus. Visur akį džiugina gluosniai svy- 
ruokliai, ausį glosto šlamesys ir čiurlenimas. Argi tai matant 
galima nesijaudinti? 

Didysis Suleimanas, pagyręs šią kalbą, pridėjo savo antspau- 
dą. Paskui, pasigręžęs į kairę, kreipėsi į jaunesnįjį vizirį: 

— O mano viziri, tu daug keliavai, daug matei. Sakyk, ar 
galį būti pasaulyje kas nors gražiau už šias vietas? 

Jaunesnysis viziris atsakė: 

— Yra, mano sultone, ir tai — grožis, sukurtas Žmogaus 
rankų! Taip, taip, paukščiai, skraidantys nuo šakos ant šakos, 
čiulba gražiai, bet žmogaus balsas, skambantis mano širdyje, 
yta dar gražesnis. Kvapnios rožės yra gražios, bet nė viena rožė 
pasaulyje nežydi tokiais švelniais žiedais kaip rožės skruostuose. 
Plati upė stebuklingai graži, bet ji neatneš širdžiai tos paguodos, 
kurią gali suteikti ašara. Didis yra spindintis dangaus skliautas, 
bet dargi aušrinė žvaigždė, mėnulio. varžovė, nesirodo dienos 
šviesoje kaip gražuolė Bilkeisė, žavi kaip keturiolikos dienų 
mėnulis| 

Suleimanas sutiko su šiais žodžiais, pridėjo antspaudą. 

— O mano viziriai. — tarė jis— jus abu reikia pabučiuoti į 
lūpas už tokius žodžius. Alachas sukūrė šį kraštą su didele mei- 
le, rūpestingai išpuošė, bet jis ilgisi žmogaus. Čia turi būti tas, 
kas galėtų pamatyti ir pajausti grožį ir jį apdainuoti žodžiais 
arba muzika, pavaizduoti marmure. Tada nepranyktų permainin- 
gas dienos grožis, jį padidintų žmogaus kūriniai! Įkursime čia 
miestą, pastatysime rūmus, o aplink jį pasodinsime sodą, užau- 
ginsime rožių. Tuose rūmuose pastatysime sostą gražuolių gra- 
žuolei Bilkeisei. Jos sode įveisime kokių tik ji panorės rožių ir 
lakštingalų... Įveisti įveisime, bet vienas raktas nuo rūmų telieka 
pas mane! 

Viziriai pakluso įsakymui ir, šaukdami: „Bilkeise, Bilkeisel“, 
iškeliavo į kalnus. 

Suleimanas tuojau sukvietė peres ir norėjo su jomis pasi- 
tarti, bet viena perė, iš jo akių atspėjusi jo norus, prabilo: 

— O Suleimane! Džinai kadaise buvo čia pastatę miestą. 
Šios vietos grožis suviliojo ir kitus. Tepadeda tau alachas pati- 
kėti, tūkstantį metų jie grūmėsi tarp savęs, kol išsibaigė jų jė- 
gos, — taip šitas kraštas niekam ir neatiteko. Prasidėjo tvanas, 
ir miestas atsidūrė po vandeniu! Ežerai, kuriuos tu dabar čia 
regi kalno šlaite, ne ežerai, o tvano pėdsakai. Paskendęs mies- 
tas — po vandeniu... Prašyk mus, ko nori! 

Suleimanas uždėjo savo antspaudą ir išleido įsaką. Paklusu- 
sios įsakui, vandens perės išdžiovino mažus ežerėlius, pastatė 
Meilės Miestą. Kalnų perės prinešė marmuro ir iš jo pastatė 
rūmus su kolonomis. Šalia jų surentė vasaros rūmus su sodu ir 
rožėmis. 

Perės dirbo, o Suleimanas išsiuntinėjo ant paukščio sparno į 
visus kraštus kvietimus visiems mėlynakiams. Jie susirinko, ap- 
sigyveno mieste. Sultonė Bilkeisė atvyko į savo vasaros rūmus. 
Tik tada miestas tapo miestu ir rūmai — rūmais! 

Didysis viziris, pamatęs Mėlynakių miestą, tarė: 

— Iš tikrųjų čia rojus! 

O jaunesnysis viziris buvo apykurtis: vietoj žodžių „Čia ro- 
jus“ jam pasigirdo „Bursoje rojus“ 2. Ir šit nuo tos dienos mies- 
tas gavo Bursos vardą. 

Rūmų raktą Suleimanas nešiojasi kišenėje, kartą per metus, 
atkovojęs iš likimo vieną dieną, atvyksta čionai. Tai suteikia 
malonumo ir jam pačiam, ir sultonei Bilkeisei... 

"Ė, laikinas mūsų pasaulis, kam jis atiteko, tam ir telieka! 
Juk ne vergai jie šių vietų! Ateis diena, ir abu, pavedę savo 
laimę vėjui, o sostą — tautai, iškeliaus iš šio pasaulio. Bet kad 
ir kiek tūkstančių metų praeitų, nuo to laiko destanai ? apdai- 
nuos kaip Bursą. 


2 Turkiškai „čia“ — burada, „Bursoje“ — Bursada. 
3 Destanas— epas, epinis pasakojimas. 

